[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Igen tisztelt Képviselőtársaim! Az Országgyűlés tavaszi ülésszakának 8. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek a segítségemre.Köszöntöm kedves vendégeinket, és köszöntöm mindazokat, akik figyelemmel kísérik munkánkat. Napirend előtti felszólalások következnek, és mivel a tavaszt is várjuk, mielőtt még erre sor kerülne, isten éltesse a Sándorokat, Józsefeket, no meg a Benedekeket is. Biztatjuk őket, hogy hozzák a meleget. Napirend előtti felszólalásra jelentkezett a Jobbik képviselőcsoportjából: „Mennyire hiteles a kormány politikája?” címmel Gyöngyösi Márton frakcióvezető úr. Parancsoljon, frakcióvezető úr! Öné a szó.
Köszönöm a szót. Tisztelt Elnök Úr! Tisztelt Képviselőtársaim! Az európai parlamenti választásoknak soha nem látott tétje lesz, ugyanis az a tét május 26-án, hogy megengedjük-e azt, hogy Orbán Viktor kivezesse Magyarországot az európai országok közösségéből, és felelőtlen politikájával egy bérrabszolgaságon alapuló, diktatórikus rezsimet építsen ki. Ezzel szemben a Jobbik Magyarországért Mozgalom olyan felelős politikát kínál, amelynek a célja a biztonságos Európa s egy szabad Magyarország, ahol tisztességes bér és kiszámítható gyarapodás jár. Orbán Viktor hatalmi tébolyban tobzódva először felszámolta a sajtószabadságot, utána az ellenzéki pártoknak feszült neki kétes házbírságokat kiróva, nekiesett az egyetemeknek, a Közép-európai Egyetemnek is, most pedig a Magyar Tudományos Akadémiát készül egy tollvonással felszámolni. Most a Fidesz a saját szövetségeseibe kezd belekötni európai szinten, már a saját barátai és a saját szövetségesei is hátat fordítanak neki az Európai Néppártban. Március 20-án, azaz ennek a hétnek a közepén lesz egy olyan szavazás, egy olyan megbeszélés és egy olyan döntés az Európai Néppárt soros ülésén [[Dr. Rétvári Bence: Soros!]] ahol kiderülhet az, hogy önökkel vagy önök nélkül [[Németh Szilárd István közbeszól.]] képzelik-e el a jövőt. Ezekkel az öncélú konfliktusokkal… Tudom, nagyon örülök, hogy sikerült egy pár perces derűt az arcokra csalni. [[Németh Szilárd István: Nem akartad te ezt! Ez bejött!]] Önök az összes korábbi szövetségesükbe belekötöttek, kezdve Soros Györggyel, aki az önök teljes vezetési garnitúráját finanszírozta még harminc évvel ezelőtt azért, hogy politikai pályára repítse önöket tisztelt Németh Szilárd képviselőtársamnak ajánlom a figyelmébe. Úgyhogy Soros Györgybe is belekötöttek, és abba a Jean-Claude Junckerbe is, akivel nemrég még ön kampányolt és ön mutogatta a tábláját, hogy ki mellett kell kiállni [[Németh Szilárd István: Ugyan már, ne viccelj!]] az önöknek a támogatottja, az önöknek a támogatottjájába… támogatottjába is beleállnak. [[Németh Szilárd István: Nehéz dolog elmondani a hazugságokat, én tudom.]] Orbán Viktor évek óta azon erőlködik, hogy felküzdje magát az európai porondra, most pedig két szék között arccal lefelé imbolyogva keresi a helyét. [[Szilágyi György közbeszól.]] Igazából nem is érdekes az, hogy Orbán Viktorral és a Fidesszel mi történik, és hogy önök hol találják meg a helyüket az európai porondon, ez engem igazából nem is érdekelne, ha felelős magyar polgárként nem abban lennék érdekelt, hogy a mindenkori kormánypárt olyan pártcsaládokban üljön, olyan pártcsaládokban találja meg a helyét, és olyan szövetségesekkel legyen körülvéve, ahol a magyar nemzeti érdekeket hatékonyan lehet képviselni. Ezzel önök nem maguknak tesznek rosszat, hanem az országnak, amelynek végre jó lenne, ha úgy fognák fel az Európai Uniót, ahol érdekeket lehet képviselni [[Dr. Rétvári Bence: Az uniószászló-égetés erre jó?]] érdekeket pedig nem a partszélről lehet képviselni, hanem olyan képviselőcsoportokban, amelyek nagy presztízzsel bírnak. [[Németh Szilárd István: Mint a Jobbik!]] Önök az NB I-es foci helyett a megye I-est választották, gratulálok önöknek. Önök a nemzeti szuverenitásról beszélnek most, miközben önök még tíz évvel ezelőtt olvasatlanul megszavazták a lisszaboni szerződést, és ezzel kiszolgáltatták országunkat azoknak a bizonyos birodalmi törekvéseknek, amelyeket most olyan hevesen elleneznek. Most vitára lenne lehetőség az Európai Unióban, önöknek alapvetően két forgatókönyve van. Az egyik az, hogy miután már az összes szövetségesüket elárulták, és azok után, hogy már sem pénzt, sem elismerést nem kaphatnak az Európai Unióból, kivezessék az Európai Közösségből Magyarországot. Ha ez pedig nem sikerül, akkor jön a felforgatókönyvük, hogy hasonszőrű demagóg haverjaikkal egyesülve Európában, belülről verjék szét az Európai Uniót. Hollik István is valószínűleg erről beszélt az Echo TV-ben a Bayer show-ban akkor, amikor azt mondta, hogy az Európai Unió kockázatot jelent Magyarország számára. Hoppá! [[Hollik István: Idézni pontosan!]] A Jobbik azért megy az Európai Parlamentbe, hogy ott nemzeti ügyeket képviseljen [[Németh Szilárd István: KGBélával az élen!]] , elsősorban a migrációval kapcsolatban ne csak beszéljen, hanem tegyen is azért, hogy Magyarországot megvédje a migrációtól, amit önök nem tettek meg. Mi azért megyünk oda, hogy az elvándorlás kérdését fölvessük, és a bérfelzárkóztatás ügyében a kohéziós politika reformját követeljük, és szembeszálljunk azzal a korrupcióval, amit önök csúcsra járattak, és amely a versenyképesség egyik legnagyobb gátja ma Magyarországon, és a béremelkedés egyik legnagyobb gátja ma Magyarországon. Azért megyünk az Európai Parlamentbe, hogy ott a határon túli magyar közösségeket képviselve az autonómiatörekvéseiket támogassuk, ne csak beszéljünk róla, ahogy önök beszélnek róla. És fel fogunk lépni az álhírterjesztéssel szemben is, amelyet önök állami szintre emeltek, és önök a közszolgálatiságot is arra használják, hogy manipulálják Magyarországot és a népét. Erre mi európai garanciákat fogunk kérni, hogy ezt önök ne tehessék meg. Köszönöm a figyelmüket. [[Taps a Jobbik soraiban.]]
Köszönöm szépen, frakcióvezető úr. Frakcióvezető úr elhangzott napirend előtti felszólalására a kormány nevében Orbán Balázs államtitkár úr válaszol. Parancsoljon, államtitkár úr, öné a szó.
Köszönöm a szót, tisztelt elnök úr. Tisztelt Ház! Tisztelt Frakcióvezető Úr! Az ön első mondatával, frakcióvezető úr, egyetértünk: az európai parlamenti választásoknak valóban soha nem látott tétje van, és ez a soha nem látott tét, amit egyébként mindenki elismer, jöjjön az az európai baloldali féltekről vagy a jobboldali féltekről, Nyugat-Európából, Kelet-Európából, ez a bevándorlás kérdése. Ez a XXI. század európai sorskérdése, és Magyarország számára is a legfontosabb ügy. [[13.10]] És ehhez kapcsolódóan van egy másik kampánytéma is, ez pedig Európa jövője. Itt az alapító atyáktól kezdve egészen 2019-ig két koncepció küzd egymással: a nemzetek szövetségére épülő Európa koncepciója és a föderatív európai egyesült államok gondolatára épülő európai koncepció. Ez az a két téma, amelyek egyikénél sem számíthat Magyarország és eddig sem számíthatott soha az önök támogatására. [[Gyöngyösi Márton: A lisszaboni szerződés miről szól? A lisszaboni szerződés miről szól? Z. Kárpát Dániel: A lisszaboni szerződés melyik volt a kettő közül?]] A Jobbik-frakció támogatására ezekben az ügyekben, amelyek Magyarország számára rendkívül fontosak, és valóban igaz az, hogy Európa jövőjét meghatározzák, mi soha, mi, magyarok soha nem számíthattunk az önök támogatására. [[Gyöngyösi Márton: A lisszaboni szerződést mi nem szavaztuk meg, veletek ellentétben! Nagy zaj és közbeszólások a Jobbik padsoraiban. Az elnök csenget.]] Önök a kezdetektől fogva nem támogatták a kerítést, a kvóta elleni küzdelemben soha nem álltak a magyar kormány mellé, soha nem álltak a magyar emberek akarata mellé, és nem támogatták még a népszavazáson ezt megerősítő döntés után sem azt az alkotmánymódosítást, amire azért volt szükség, hogy meg tudja Magyarország védeni magát egyrészt az Európai Unió felől jövő nyomással [[Közbeszólások a Jobbik padsoraiban.]] másrészt az illegális migráció felőli nyomással szemben. [[Gyöngyösi Márton: 86 ezer migráns van az országban.]] Valóban van egy alapvető filozófiai különbség köztünk. [[Z. Kárpát Dániel: Mi nem lopunk!]] Mi a keresztény kultúrából, az azzal összefüggő, azt megvédő politikánkból, illetőleg a bevándorlással összefüggő politikából nem vagyunk hajlandóak engedni. Szemben a Jobbikkal, amely hétfőn ezt mondja, kedden azt mondja, Brüsszelben ezt mondja, Budapesten azt mondja. [[Gyöngyösi Márton: Keresztényként kikérem magamnak! Bana Tibor: A gyűlölködés mióta keresztény?]] A saját támogatóik nem tudják azt, hogy önök mit képviselnek. Ebből az egészből mindig az a dolog jön ki, hogy valahogy nem Magyarországot képviselik Brüsszelben, hanem Brüsszelt képviselik Magyarországon. [[Z. Kárpát Dániel: Magatok miatt…]] Úgy forognak a dolgok hétfőn, kedden, szerdán, csütörtökön az eltérő hozzáállásaikkal, gondolataikkal, hogy mindig az a történet jön ide, hogy a brüsszeli álláspontot jelenítik meg Magyarországon, nem pedig a magyar érdekeket jelenítik meg az Európai Unió fővárosában. És most beszéljünk egy kicsit arról mert ezt is említette , hogy a magyar kormánynak milyen szövetségesei vannak. Beszéljünk az önök szövetségeseiről! Kivel ünnepeltek/tüntettek önök hétvégén? [[Zaj, közbeszólások a Jobbik padsoraiban. Az elnök csenget. Z. Kárpát Dániel: Rólatok volt szó!]] Kinek a beszédét hallgatták meg önök mint jobbikos politikusok a március 15-ei ünnepségen? [[Gyöngyösi Márton: Jakab Péterét!]] Kinek tapsoltak önök a március 15-ei ünnepségen? [[Zaj. Z. Kárpát Dániel: Nagyon gyengék vagyok, és egyre nagyobb az arcotok! Az elnök csenget.]] A Demokratikus Koalíciónak! Tudják, hogy mi a Demokratikus Koalíció európai uniós programja? Magyarország felszámolása és az Európai Unió keretein belül történő értelmezése. [[Felzúdulás és derültség az ellenzéki padsorokban. Z. Kárpát Dániel: Elnök úr, vonja meg a szót tőle, megsérti a házszabályt! Gyöngyösi Márton: Gyurcsány és Orbán együtt szavazta meg a lisszaboni szerződést! Z. Kárpát Dániel: Lisszabon! Lisszabon! Szabó Timea közbeszól. Az elnök csenget.]] Ott mondták ki a színpadon… Frakcióvezető úr, egyetértek önnel! A Demokratikus Koalíció ebben legalább következetes! [[Gyöngyösi Márton közbeszól.]] Ők mindig ezt a politikát képviselték, éppen ezért felháborító, hogy egy alapvetően jobboldali, eredendően nemzeti karakterű párt ezzel a párttal képes együtt ünnepelni/tüntetni március 15-én, és jól láthatóan érdek- és értékazonosságban kívánják az európai parlamenti kampányt lefolytatni. Tudom, hogy ez rendkívül zavaró, ez rendkívül kellemetlen lehet önöknek is, mert ez nem lehet más, mint hatalmi érdek. [[Az elnök csenget.]] Puszta hatalmi érdekből azokat az elveket, amiket önök eredetileg vallottak Európa jövőjével kapcsolatban, Magyarország helyével kapcsolatban az Európai Unióban, azt önök feladták, és egy olyan párt oldalára álltak, akik teljesen nyíltan, teljesen egyértelműen Magyarországot mint nemzetállamot meg szeretnék szüntetni. Mert az Európa jövőjével kapcsolatos vitákban ilyen országra meg ilyen konstrukcióra mint nemzetállam, nincs szükség. Ezek szerint önök ezt a politikát támogatják. Ha önök ezt a politikát támogatják, akkor önök megszűntek nemzeti párt lenni, és az a képességük is megszűnt, hogy Magyarország érdekeit képviseljék [[Szabó Timea közbeszól.]] Brüsszelben. Ez rendkívül szomorú, rendkívül felháborító [[Gyöngyösi Márton: Jobban háborodjál fel, légy szíves!]] de egyébként a magyar kormány azt a munkát, amiben nem számíthat az ellenzéki pártok támogatására, és így az önök támogatására sem, el fogja végezni Magyarországon is és Brüsszelben is, még akkor is, ha ezért konfliktusokat kell vállalni. [[Varju László: Ennek vessünk véget, elnök úr!]] Köszönöm szépen, hogy meghallgattak. [[Taps a kormánypárti padsorokban.]]
Köszönöm szépen, államtitkár úr. Tisztelt Képviselőtársaim! Mindig elszomorít, amikor egy frakcióvezető jeleskedik legjobban a bekiabálásokban. [[Szilágyi György közbeszól. Z. Kárpát Dániel: A bekiabálás parlamenti műfaj, elnök úr! Hazaárulókkal szemben különösen!]] Szilágyi képviselő úr, ön a parlament jegyzője! Önnek is az a feladata, hogy tegyen meg mindent annak érdekében, hogy a parlamentben rend legyen. Ennek ellenére ön rengeteget tesz annak érdekében, hogy ne legyen rend. Úgyhogy most figyelmeztetem, hogy legyen szíves, tartsa magát a házszabályhoz és annak előírásaihoz.„Aktuális kérdésekről” címmel a Párbeszéd képviselőcsoportjából napirend előtti felszólalásra jelentkezett Szabó Timea frakcióvezető asszony. Parancsoljon, frakcióvezető asszony, öné a szó.
Tisztelt Képviselőtársaim! Annyira örülök, hogy Orbán Balázs beszélt arról, hogy mik is a közös értékeink, illetve mit képviselünk Európában, de annak még jobban örülök, hogy felhozta, hogy ki kivel ünnepelt március 15-én, ugyanis Orbán Viktor és a Fidesz egyrészről fizetett lengyel tapsolókkal, másrészről a német szélsőjobbos AfD párt politikusaival. [[Felzúdulás a kormánypárti padsorokban.]] Néppárti politikust én ott nem láttam március 15-én!De az európai parlamenti választások előtt ideje tisztázni, hogy pontosan ki mit is képvisel, mit szeretne kezdeni Európával, és ki védi meg a magyar emberek érdekeit, vagy éppen kik az európai szövetségesei. Miközben egyre nehezebb követni Orbán Viktor pávatáncát, a miniszterelnök már el is érte a célját: egyre többet beszélnek róla valóban Európában, csak hát nem biztos, hogy úgy beszélnek róla Európában, ahogy azt ő szeretné. A világ egyik legtekintélyesebb lapja, az Economist a magyar miniszterelnököt egy maga alá vizelő kutyaként ábrázolta, akit a rendszerető házigazdák kivágnak a közös otthonból. [[Felzúdulás a kormánypárti oldalon.]] Hát, így néz ki Európa erős embere? Egy maga alá vizelő kutya? Nem én mondtam, ez az Economistban jött le! [[Dr. Rétvári Bence: Hillary Clintont meg elnökként, és az sem jött be!]] Egy másik lapban pedig egy kerítéssel magát körülzáró Orbán könyörög alamizsnáért. Hát, én aztán nem vagyok sem néppárti politikus, sem fideszes, de ez még nekem is ciki, hogy Európában hogyan ábrázolják a magyar miniszterelnököt! Orbán Viktor és a Fidesz ezekben a napokban várja, hogy a saját európai pártjuk, a Néppárt vajon kirúgja-e őket. Tudjuk, hogy a néppárti csúcsjelölt, Manfred Weber még Budapestre is ellátogatott. [[13.20]] A találkozó után Németországban ő el is mondta, hogy elfogyott a türelem Orbánnal és a Fidesszel szemben. Jött is erre a frappáns válasz Bayer Zsolttól, miszerint Weber egy gyáva szarjankó. Hát, ez a fideszes színvonal, tisztelt képviselőtársaim! [[Zaj, közbeszólások.]] De hogy mit gondol Orbán Viktor és kitartottja Weberről, vagy hogy kirúgják-e a Fideszt a Néppártból, vagy éppen hogy ott maradnak, és aztán belülről barmolják szét az egész Néppártot, az nekünk tulajdonképpen teljesen mindegy. Nekünk az a gondunk és minket az érdekel, hogy ki fogja a magyar emberek érdekeit képviselni Európában, ki védi meg a magyar érdekeket. [[Pogácsás Tibor: Majd a választók eldöntik!]] Az igazi kérdés tehát az, hogy Orbán Viktor a Néppárton kívül hova kacsingat, és milyen szövetségesekhez akarja odaláncolni most Magyarországot. Egy olyan szélsőjobboldali szövetséghez, amit két dolog köt össze. Egyrészt mindegyikükről pontosan állítható, hogy Putyin finanszírozza őket. Másrészről ezek a szélsőjobbos politikusok nemcsak Európa-ellenesek, hanem magyarellenesek is. Itt van például az olasz Salvini, akiről Orbán Viktor azt mondta, ő az én hősöm. Ezt akár Putyin is mondhatta volna, miután pontosan tudni, hogy egy olajüzleten keresztül az oroszok finanszírozzák Salvini olaszországi pártját. De ha ez nem lenne elég, Salvini nyíltan ellenzi azt, hogy közép- és kelet-európai országok, így Magyarország is több támogatást kapjon a jövőben az Európai Uniótól. Íme, egy Orbán-párti, de magyarellenes politikus. Orbán másik nagy támogatója a francia Marine Le Pen, aki ellen nemcsak az uniós pénzek jogosulatlan felhasználása miatt folyik eljárás, de nemrég kiderült róla, hogy 11 millió euró hitelt kapott Putyin egyik bankjától. Le Pen is nyíltan ellenzi, hogy Magyarország több uniós támogatást kapjon. De beszélhetünk a holland szélsőjobboldali Wildersről is, aki nemrég azt mondta, hogy Orbán Viktor egy hős. Wilders, aki számos alkalommal állt már bíróság előtt gyűlöletbeszéd miatt, szintén ellenzi a Hollandiában élő magyarok munkavállalását. Orbán Viktor szélsőséges barátai tehát hazaküldenék a külföldön dolgozó magyarokat, és kevesebb pénzt adnának a magyar gazdáknak, a magyar állampolgároknak. Orbán Viktor tehát egy magyarellenes szövetséghez készül csatlakozni azok után, hogy kifelé áll a rúdja az Európai Néppártból. Magyarellenes és Putyin-barát szövetséghez. Orbán Viktorról régóta tudjuk, hogy beállt Putyin pincsijei közé, de ez az eddigieknél is világosabban megmutatkozott, amikor a múlt héten beengedte Magyarországra azt az orosz Nemzetközi Beruházási Bankot, amely köztudottan az orosz titkosszolgálat fedőcége. Ezt a bankot Orbán Viktor kivonta a magyar jogszabályok alól, és olyan példátlan kiváltságokat adott neki, amelyek közül csak egy az, hogy például magyar rendőrök nem léphetnek be a bank területére. Az orosz titkosszolgálat tehát Orbán Viktor meghívására mostantól hivatalosan tevékenykedik majd Magyarország területén. Összefoglalva tehát: Orbán Viktor, aki Európa nagy részének szemében egy maga alá vizelő bulldog, épp a magyarellenes szélsőjobboldallal készül szövetségre lépni azért, hogy Európát meggyengítve átjátssza azt az orosz érdekeknek, azért, hogy hazánk és az egész kontinens Putyin martalékává váljon. Ez nem más, mint hazaárulás. Orbán Viktor egy hazaáruló! [[Zaj.]] Mi a Párbeszéddel és a többi ellenzéki párttal nem fogjuk hagyni, és mindent meg fogunk közösen tenni annak érdekében, hogy megakadályozzuk ezt az ámokfutást. Megvédjük hazánkat, és meg fogjuk védeni az Európai Uniót is Putyin befolyásától. A magyarok egyszer már láttak orosz tankot Magyarország utcáin. Mi ebből többet nem kérünk!
Köszönöm. Frakcióvezető asszony napirend előtti felszólalására Orbán Balázs államtitkár úr fog válaszolni. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Asszony! Hallgatva a felszólalását, számomra egy dolog derült ki. Legalábbis próbáltam megfejteni, hogy mi az, ami önt jól láthatóan nem hagyja nyugodni [[Nagy zaj, közbeszólások.]] ami önt ilyen komoly és heves állapotba hozta. És én egy dolgot tudtam azonosítani a számos elmondott és egyébként egymással nem összefüggő kérdéssel kapcsolatban. Önt egy dolog nem hagyja nyugodni: azt a történetet nem érti, hogy hogyan lehet az, hogy Brüsszelből utasítás érkezik Budapestre, és mi ezt nem hajtjuk végre. [[Szabó Timea: Ezt mondtam volna?]] És ezt nem érti. Ez az, amit ön nem ért. Nem érti, hogy hogy lehet az, hogy Brüsszelből, egyrészt az európai bürokraták által, másrészt az Európai Parlament által, harmadrészt az Európai Bizottság által kifejezetten érkezik utasítás arra nézve, hogy a magyar kormánynak hogyan kellene viselkednie, hogyan kellene viselkednie a küszöbön álló költségvetési tárgyalásokkal kapcsolatban, a bevándorláspolitikával kapcsolatban, hogyan kellene gondolkodni Európa jövőjéről, és jön ez az utasítás, és itt vagyunk mi ezen a 93 ezer négyzetkilométeren 10 milliónyian, és nem hajtjuk végre ezt az utasítást. [[Szabó Timea: Csak a moszkvait!]] Ez úgy lehet, képviselő asszony, nagyon egyszerű, hogy mi egyáltalán nem szeretjük az utasításokat ez alapállás , mert azt gondoljuk, hogy az Európai Unió és egyáltalán a nemzetközi politika az egyenlő, szabad nemzetek szövetsége. Senkinek az utasításait nem fogja Magyarország végrehajtani [[Szabó Timea: Csak Moszkváét!]] csak a magyar érdeket fogja minden nemzetközi viszonyrendszerben képviselni. [[Szabó Timea: Putyin! Putyin!]] Ezért aztán, ha olyan elképzelések jönnek Brüsszelből vagy az európai uniós intézményekből, amelyek szolgálják a magyar emberek érdekeit, akkor azt a magyar kormány támogatni fogja, teljesen függetlenül attól, hogy milyen párt politikusa, az Európai Parlamenten belül melyik párt politikusa teszi ezt a javaslatot. De ha olyan javaslat érkezik, amelyik nem szolgálja Magyarország érdekét, akkor azt a magyar kormány soha nem fogja támogatni. Mi a bevándorláspolitikában soha nem fogunk elfogadni utasítást Brüsszelből, és azt javasoljuk önöknek is kellő tisztelettel és kellő szerénységgel, mert minden párt a saját politikáját maga tudja alakítani, de azt javasoljuk önöknek is, hogy ne utasítások alapján politizáljanak a magyar parlamentben. Ne azt tessék itt fölolvasni a magyar parlamentben, amit Brüsszelből megkapott sorvezetőn, hogy ezzel kell éppen aktuális heti szinten a magyar kormányt támadni és a magyar kormányt nyomás alá helyezni azért, hogy esetleg emiatt majd meg fog tántorodni, és emiatt majd esetleg el fog térni a bevándorláspolitikájával kapcsolatos álláspontjától! [[Zaj az ellenzéki oldalon.]] Tisztelettel jelenthetem önnek, hogy nem fogunk meghátrálni, és nem fogunk eltérni a bevándorláspolitikával kapcsolatos álláspontunktól. [[Szabó Timea: Putyin nélkül semmit sem tudtok csinálni!]] S nagyon megköszönnénk, bár ezt a csatát egyedül is hajlandók és képesek vagyunk megvívni, de nagyon köszönnénk, ha az Európai Parlamentben számíthatnánk az önök támogatására is a bevándorlás kérdésében, a kvóta ügyében, az Európa jövőjével kapcsolatos vitában, ahol a nemzetállami Európa fenntartása mindannyiunk érdeke. Ez egy közös nemzeti minimum kellene hogy legyen. De önök ennek a közös nemzeti minimumnak nem akarnak a részévé lenni azért, mert Soros Györgytől, azért, mert Brüsszelből ilyen utasításokat kapnak, és sokkal egyszerűbb, legalábbis az önök számára kifizetődőbb ezeket az utasításokat végrehajtani, mint a magyar emberek érdekeit képviselni. Azt említette képviselő asszony, hogy ezt nem akarják hagyni. Egy demokráciában egy dolog kell ahhoz, hogy valaki politikailag kellően erős legyen ahhoz, hogy a politikáját végre tudja hajtani: szavazatokat kell gyűjteni. Javaslom önöknek, hogy próbáljanak szavazatokat gyűjteni. Csak ehhez sajnos változtatniuk kell a politikájukon, mert a magyar emberek döntő többsége Magyarország érdekeit nézi, és nem támogatja azt a politikát, amit önök folytatnak. [[Szabó Timea: Önök meg teljesen behódolnak Putyinnak!]]
Frakcióvezető asszony!
Tehát szavazatokat kellene gyűjteni. Ebben egészen eddig a Párbeszéd kifejezetten rosszul teljesített. Köszönöm szépen a szót. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! „Az Orbán-kormány ki akarja léptetni Magyarországot az Európai Unióból” címmel a DK képviselőcsoportjából Gréczy Zsolt képviselő úr jelentkezett napirend előtti felszólalásra. Parancsoljon, képviselő úr, öné a szó.
Köszönöm a szót, elnök úr. Tisztelt Ház! Új szót ízlelget a magyar, úgy hívják, hogy huxit, az Orbán-kormány ugyanis ki akarja léptetni Magyarországot az Európai Unióból. [[Derültség a kormánypárti oldalon.]] Ha erről bármiféle kétségük lenne, akkor nézzék meg azokat a felvételeket, amelyeken az önök rajongói a Múzeum körúton még ahányan voltak a lengyel bértapsolók mellett elmondták, hogy ki kell léptetni Magyarországot az Európai Unióból, ők így értik Orbán Viktor szavait. És ez fog történni, ha önök továbbra is kormányon maradnak. Önöket semmi más nem érdekli, mint az, hogy le lehessen nyúlni az európai adófizetők pénzét. Az Európai Néppárt pedig végre talán most már eljut oda, hogy el fogja dönteni két nap múlva, hogy önöket megbuktatják, vagy egy kegyelem kettessel esetleg továbbengedik. De Orbán Viktor már nemcsak a vizelő kutya, hanem a rohadt gyümölcs is, a rohadt alma abban a bizonyos európai néppárti kosárban, amelyiktől attól félnek, hogy az egész kosár almát meg fogja rohasztani. [[13.30]] El kell döntenie az Európai Néppártnak, hogy ehhez alkalmazkodnak-e, vagy kivágják azt az embert onnan, akinek semmi köze nincs a kereszténységhez. Nincs benne irgalom, nincs benne felebaráti szeretet, lopja a pénzt, és ha Krisztus ma élne, önöket orbánostul kiverné a templomból, mint a kufárokat. Önök állandóan a hazaszeretetről papolnak, miközben most már csak lengyel bértapsolók tapsolnak önöknek, és olyan ukránok szavaznak önökre, akik nem is beszélnek magyarul. Az önök hivatalos statisztikái szerint eddig 86 ezer migránst engedtek be Magyarországra; mondom: 86 ezret. Nem egyet sem, ahogy önök hazudják és állítják, hanem 86 ezret. Az a kérdés, hol van a felelőtlenség határa. Magyarországnak részt kell vennie abban a projektben, ami el fog indulni, ezt úgy hívják, hogy európai egyesült államok, ha tetszik önöknek, ha nem. Ez nem arról szól, hogy elveszítjük Magyarország nemzeti érdekeit. [[Balla György: De! De!]] Ez arról szól, hogy kiszélesítsük Magyarország nemzeti érdekeit. Magyarország nemzeti érdeke nem az, hogy önök lophassanak, hanem az, hogy egy európai ügyészség önöket mind börtönbe csukja. Ez a magyar nemzeti érdek. [[Dr. Völner Pál: A Rákosi-rendszerben volt ilyen.]] A magyar nemzeti érdek az, hogy legyen magasabb családi pótlék, magasabb amit önök nem emelnek meg. A magyar nemzeti érdek az, hogy legyen magasabb minimálnyugdíj. És ez akkor lesz, ha ebben az „európai egyesült államok” projektben Magyarország részt vesz. Nem tudom, figyelték-e a tegnapelőtti híreket, Franciaország bejelentette, hogy meg kell adóztatni a multikat. Ez pontosan ugyanaz, amiről Dobrev Klára beszélt egy héttel ezelőtt. [[Derültség és taps a kormánypárti padsorokban.]] Ez azt jelenti… Értem én, hogy önök ezt furcsállják, mert önök semmi mást nem csinálnak, mint kibélelik a mi pénzünkön ezeket a multikat, hogy aztán kirúgják őket, ha szakszervezetet akarnak alapítani. Pedig a multiadóból lesz a magasabb nyugdíj és abból lesz a magasabb családi pótlék, ha Magyarország ehhez a projekthez csatlakozik. Ezért Magyarországnak szüksége van erre. Nem kell félteni tőlük sem a Himnuszt, sem a magyar zászlót, sem a magyar kultúrát, mert az mind megmarad. De szeretnénk, ha Magyarországon évente nem halna meg 30 ezer magyar, mert a maguk minisztere ismeri be, hogy ennyien halnak meg Magyarországon azért, mert nem kapnak kórházi ellátást. Ez egy Szekszárd város teljes lakossága, akiket önök megöltek konkrétan egy év alatt. Ez maga a hazaárulás, amit önök csinálnak ez ügyben. És ha lesz az „európai egyesült államok” projekt, akkor lesz rendes kórház, és az orvosok sem fognak elmenni, mert magasabb lesz a fizetésük. [[Dr. Rétvári Bence: Bécsben cukrászda.]] Értem, hogy Rétvári urat ez zavarja, meg is értem, hogy ez önnek probléma. Önökről az Európai Néppárt tanácskozásán el kell döntsék, hogy hol a helyük. Valószínűleg az euroszkeptikusok és a nácik között van az önök helye, nem véletlen, hogy egyébként Iványi Gábor éppen azt nyilatkozza egy amerikai lapnak, hogy Orbán Viktort ma már fasisztának látja, pedig valamikor ő adta össze a feleségével és ő keresztelte az első két gyermekét. Önök itt próbálják visszautasítani azt a megközelítést is, hogy önök nem Putyin kiszolgálói lennének. Éppen a mai New York Times írja azt, hogy önök, egészen pontosan Orbán Viktor semmi más, mint Putyin előretolt éke abban, hogy szétverje az Európai Uniót. És szeretném arra is felhívni a figyelmüket, hogy az utóbbi néhány nap legyen önöknek erős figyelmeztetés. Figyeljenek Varsóra, ahol az ellenzéki pártok az európai parlamenti választáson legyőzhetik Kaczyński pártját. Figyeljenek Pozsonyra, ahol az önök barátait rettenetesen leszavazták, és egy olyan ember lesz Szlovákia új köztársasági elnöke, aki Európa-barát. És figyeljenek Belgrádra, ahol az önök barátját most már körbevették az elnöki palotánál, és tiltakoznak a munkássága ellen. Északról délre ritkul a levegő Orbán Viktor körül, és ez legyen önöknek is figyelmeztetés. Fel fogjuk építeni a negyedik köztársaságot, és nem leszünk önökhöz irgalmasak. [[Taps a DK soraiban. Közbeszólások a kormánypárti padsorokból, köztük: Ne fenyegetőzz!]]
Tisztelt Képviselő Úr! Úgy gondolom, a fenyegetésre semmi szükség nem volt, úgyhogy ezért én figyelmeztetésben részesítem. [[Gréczy Zsolt: Nem fenyegetés.]] Ön nem teheti azt, hogy a patkó egyik felét megfenyegeti. Dömötör Csaba államtitkár úr fog válaszolni a kormány nevében.
Köszönöm a szót, elnök úr. Tisztelt Képviselő Úr! Először is, tudomásom szerint egyetlenegy olyan parlamenti párt ül itt, amelyik korábban ki akart lépni az Európai Unióból: Jobbiknak hívják, és három napja önök velük parádéztak egy színpadon. Ennyit erről.Az uniós tagság ügyében őket kérjék számon, ne minket, mert szerintünk az uniós tagság nemzeti érdek. És egyébként az az érzésünk, mintha a kecske próbálna oktatni arról, hogy nem kéne káposztát enni. mert jól is néznénk ki, ha azok oktatnának minket demokráciából és európaiságból, akik kordonnal vették körbe a parlamentet [[Gréczy Zsolt: Miért, ti nem?]] , és akik a jogállamiságot gumilövedékkel értelmezték. Hát, jól is néznénk ki. Egyébként örülök annak, hogy felhozza az európai vitákat, mert ez a vita köztünk is felszínre hozza a köztünk lévő különbségeket. Mi teljesen máshogy fogjuk fel az Európai Unión belüli politizálást; mert mi nem a máshol megfogalmazott elvárásokhoz igazítjuk a politikánkat, hanem az ország érdekeihez. [[Közbeszólás a Fidesz soraiból: Így van.]] Ezzel szemben gyakorlatilag az egész ellenzék, az eddigi felszólalásokból is ezt láttuk, stréber módon hajtana végre mindent, ami Brüsszelben megfogalmazódik. Az európai egyesült államok ötlete pont ilyen, tisztelt képviselő úr. Ebben a buzgalomban minden egyes ellenzéki párt minden egyes alkalmat megragad arra, hogy újra és újra feljelentsék az országot. Gondolja csak végig, képviselő úr, ön is meg az ön pártja is, hogy hányszor küldtek körbe az uniós intézményekben az országot lejárató leveleket! Hányszor?! Hányszor jelentették fel az országot? Nem tudnánk megszámolni. Az egész vita mögött van egy filozófiai különbség. Önök, az imént is megerősítette képviselő úr, meghirdették az európai egyesült államok programját. Tehát a brüsszeli központi bürokráciát erősítenék a tagországok rovására. És ha létrejönne egy ilyen, Brüsszelből irányított szuperállam, akkor egy rakás jogkört elvennének Magyarországtól. Ha csak a már az asztalon lévő javaslatokat nézem, akkor elvennék az energiaárak meghatározásának jogát [[Varju László: A plakátragasztás jogát.]] , az adók egy részéről nem Magyarországon döntenénk, nem itt, az Országgyűlésben döntenénk. Ez kisebb adóterhet jelentene a nagyvállalatoknak és sokkal nagyobbat a magyar családoknak. Az eddigi tapasztalatok ezt mutatják. Ha létrejönne az, amit önök javasolnak, akkor hamar életbe lépne a politikai aktivista csoportok finanszírozási terve. Mint tudjuk, az Európai Parlament már most is megszavazta azt, hogy 570 milliárd forinttal emeljék a politikai aktivista csoportok támogatását. [[Varju László: jól tették.]] Ez sokszorosa annak, amit a Magyarországon megválasztott pártok kapnak állami támogatás révén, tehát alapjaiban borítaná fel a politikai erőviszonyokat. Ha ez megvalósulna, akkor nem a magyar emberek befolyásolnák a döntéshozatalt, hanem pár, senki által meg nem választott aktivista és bürokrata. Szeretném önöket emlékeztetni arra, hogy a magyarok 2017-ben egy konzultáción masszívan elutasították a nemzeti jogkörök elvételét célzó javaslatokat, mindenekelőtt azért, mert a nemzetállami jogok felülírása azt jelentené, hogy Magyarországnak ki kellene nyitnia a kapuit a migráció előtt mert ez a fő kérdés az európai választáson. Mit mond erre Gyurcsány Ferenc felesége, az önök listavezetője? Azt, hogy nincsenek is bevándorlást támogató tervek és politikusok. Mindezt azok után, tisztelt képviselő úr, hogy aláírást is gyűjtöttek a betelepítési kvóta mellett. [[Gréczy Zsolt: 86 ezer migráns!]] És a határzár ellen még a helyszínen is tüntettek, önök ott tüntettek. Eddig nem tudtuk egyébként, hogy Gyurcsány Ferenc felesége ott volt-e az őszödi eligazításokon, de úgy látjuk most már, hogy igen, mert ő is tudatosan félrevezeti a magyarokat. És annak is örülök, tisztelt képviselő úr, hogy felhozta az európai családi pótlék kérdését. Mert ha ezt összevetjük azzal, hogy önök támogatták a betelepítési kvótát és Brüsszelre bíznák a családtámogatási döntéseket, akkor ez azt jelenti, hogy ha a baloldal családpolitikája, családtámogatási rendszere megvalósulna, akkor a bevándorlókat hozná előnyösebb helyzetbe a magyar családok helyett. És egyébként a most bejelentett programjuk egy szempontból egyáltalán nem meglepő. A pártelnök és a listavezető családi vállalkozása több száz milliós megrendelést kapott Brüsszelből. Ezek után senki ne csodálkozzon azon, ha itthon a feketeöves bürokrácianövelő álláspontot képviselik. A mi politikai közösségünk önökkel ellentétben olyanokat küldene Brüsszelbe, akik hazánkat képviselik ott, nem pedig a bürokráciát idehaza. Ez egy óriási különbség. Azt gondolom, májusban minden magyar ember eldöntheti majd, hogy melyik utat választja. Egyébként, és ezzel zárom a felszólalásomat, ilyen körülmények között jóval őszintébb lenne, azt gondolom, ha „Altus-Brüsszel Zrt.” néven indulnának a májusi választáson. Köszönöm, hogy meghallgatott. [[Taps a kormánypárti padsorokban.]]
Köszönöm szépen, államtitkár úr. „Gyerek, család, lakhatás nekünk minden család számít” címmel az MSZP képviselőcsoportjából Bangóné Borbély Ildikó képviselő asszony jelentkezett napirend előtti felszólalásra. Parancsoljon, képviselő asszony, öné a szó.
Köszönöm szépen, elnök úr. Ha ma megnézzük a magyar családokat és a magyar embereket, akkor majdnem eléri a 80 százalékot azoknak a támogatottsága, akik az Európai Unióban akarnak maradni. Sőt, ha külön a Fidesz-szavazókat nézzük, akkor ott is nőtt az Európai Uniót támogatók száma. [[13.40]] Ha önök folyamatosan harcban állnak Brüsszellel, az Európai Unióval, akkor megkérném önöket: nem kell elindulni a 2019. május 26-i választásokon, könnyítsék meg a magyar emberek dolgát, maradjanak ki ebből a választásból, mert az elmúlt években csak azt láttuk, hogy önök csak arra használták az Európai Uniót, hogy azokat a forrásokat bizonyos családok és vállalkozók körében lenyúlják. Orbán Balázsnak meg mondanám, hogy nem vette észre, hogy amúgy az Európai Unióban a Néppárt van többségben, úgyhogy amikor szidja Brüsszelt, meg arról beszél, hogy parancsokat adnak ki, akkor el kellene gondolkodnia, hogy ki irányítja ma az Európai Uniót. [[Derültség a kormánypártok soraiban.]] Nagyon fontos lenne, ha azt nézzük, hogy a felmérések szerint a magyar családok igenis pozitívan ítélik meg az Európai Közösséget, akkor fontos számunkra, hogy azokról a magyar családokról beszéljünk, akikkel önöknek nap mint nap foglalkozniuk kellene; azokkal a problémákkal, amik ma nagyon súlyosan sújtják a magyar családokat: az egészségügy helyzete, az oktatás helyzete, a szociális ellátórendszer helyzete. Az egyre romló demográfiai helyzet, a hazánkban tapasztalható lakhatási válság, valamint az elértéktelenedett családi támogatások miatt mi azonnali intézkedést követelünk a kormánytól. De nem várunk tovább, mert láttuk az elmúlt nyolc évben, hogy bármilyen pozitív intézkedési javaslatot nyújtottunk be a kormány számára, folyamatosan lesöpörték az asztalról. Ezért a Magyar Szocialista Párt egy határozati javaslatot fog benyújtani a mai nap folyamán, ami arról szól, hogy gyerek, család, lakhatás, ami nem arról szól, hogy a kiváltságos 10 százalék minden támogatási rendszert megkap, ahogy az Orbán-kormány elmúlt nyolc évben folytatott politikájából láttuk, hanem minden magyar családnak szeretnénk támogatást nyújtani. Három pontba szedtük össze, hogy mit kellene a kormánynak megvalósítani. Az első pont a gyermekvállalás támogatása, valamint a gyermeknevelés és a munkavállalás összehangolása. Nyolc pontban határoztuk meg, hogy milyen eszközzel lehetne a kormánynak azonnal beavatkozni, hogy több gyermek születhessen. Persze, azt fogjuk hallani, hogy jók a folyamatok, de felhívnám gondolom, államtitkár asszony fog válaszolni az államtitkár asszony figyelmét, hogy 2018-ban 70 év óta a harmadik legrosszabb születési adatot produkáltuk. Folyamatosan csökken Magyarországon a születésszám. Szeretnénk az anyasági támogatást azonnal 300 ezer forintra emelni. Nem emelték több mint 11 éve az anyasági támogatást, nagyon fontos lenne, hogy amikor egy gyermek megszületik, azonnali támogatást tudjunk adni. A gyermek születése után az apáknak járó pótszabadság megduplázása. Az élettársi viszonyban élők számára ugyanazokat a jogokat és támogatásokat biztosítani, amiket a házasságban élő családok megkapnak. Ma a gyerekek 42 százaléka születik élettársi viszonyból, nem lehet őket úgy kezelni, mintha ők nem léteznének. A második pont a gyermekgondozás, a közeli hozzátartozók ápolásának támogatása. Itt is csak három pontot emelnék ki: az alanyi jogon járó családi támogatások, családi pótlék, gyes, gyed megduplázása, az ellátások értékállóságának biztosítása. 2008 óta nem emelték a minimálnyugdíjat, a családi pótlékot, ezeket a fontos támogatási rendszereket, amikről önök nem hajlandóak tudomást venni. A családi adókedvezmény igazságossá tétele olyan módon, hogy támogatásként az is kapja a teljes összeget, aki most nem tudja azt érvényesíteni a jövedelméből. A gyermekegészségügyi ellátásokra fordított források növelése, a gyermekorvosi és védőnői rendszer megerősítése. Ma legelőször a gyermekegészségügyi rendszerrel találkozik egy pár, amikor gyermeket vállal, a gyermekorvossal és a védőnővel. Én azt gondolom, hogy a múlt heti hírek alátámasztják, hogy mennyire kellene nekünk ezt megerősíteni. A másik, ami nagyon súlyos gondot okoz: a lakhatási válság. Ma egy fiatal párnak 20-30 évig kell minden hónapban minden fizetését leraknia, nem élhet, nem ehet, semmit sem csinálhat, ahhoz, hogy önálló lakáshoz juthasson. Nagyon fontos lenne a kormány részéről, ha végre elindítaná a szociális bérlakásprogramot, albérlet-támogatást adna a fiatal pároknak; és korszerű lakás-előtakarékossági rendszer bevezetését követeljük. Itt is nyolc pontban határoztuk meg, és nagyon kérem a fideszes többséget, hogy ezt a programot végre fogadják el, és ne csak annak a kiváltságos 10 százaléknak adják a brüsszeli támogatásokat, hanem minden magyar családnak. Köszönöm szépen, elnök úr.
Köszönöm szépen, képviselő asszony. Képviselő asszony napirend előtti felszólalására Novák Katalin államtitkár asszony fog válaszolni. Parancsoljon, államtitkár asszony, öné a szó.
Köszönöm szépen a szót. Tisztelt Elnök Úr! Tisztelt Képviselőtársak! Tisztelt Képviselő Asszony! Talán reagálnék arra, amivel ön is kezdte, ugye, arra utalt, hogy Magyarországon egyre nő az Európai Unió támogatottsága a családosok és a fiatalok között különösen is. Nem tudom, hogy elgondolkodtatja-e az, hogy ez kilenc év fideszes kormányzás után van így. Tehát, ha kilencévnyi kormányzás után a mi támogatottságunk stabil, ezzel szemben az EU támogatottsága folyamatosan növekszik, akkor elképzelhető, hogy a választók értik azt, amiről beszélünk, hogy kritikusak vagyunk ugyan, de egyértelműen Európai Unió-pártiak. Ezért is tud egyszerre a támogatottságunk is magas lenni, és az európai uniós tagságnak a támogatottsága is magas lenni. Az a javaslat pedig, hogy el se induljunk a választásokon, elhiszem, hogy az önök dolgát megkönnyítené, elhiszem, hogy tulajdonképpen ezt az egy megoldást látják már maguk előtt, hogy önök összeálltak, és még így is van valaki önök ellen, egyszerűbb lenne, ha nem is indulnánk el a választásokon, de ha megengedi, nem fogjuk megfogadni ezt a javaslatukat. És akkor beszéljünk a családtámogatásokról. Azt mondanám, hogy értékeljük is ezt, hogy egyáltalán önök ide merik hozni ezt a témát úgy, hogy javaslatokkal állnak úgy elő, hogy önök mögött viszont van egy hosszú kormányzási időszak, amely szinte másról sem szólt, mint a családokat támogató intézkedéseknek a szétveréséről. Nagyon jó az, hogy most önök valami javaslattal fognak előállni azután, hogy ténylegesen bizonyították azt, hogy önök képesek megszüntetni, elvenni a családokat támogató lehetőségeket, a családokat támogató intézkedéseket. Csak néhány ilyet említenék. Ön azt mondja, hogy milyen fontos a biztonság. Igen, például a magyar nők, a magyar édesanyák vágynak arra a lehetőségre, hogy akár 3 évet otthon tölthessenek a gyermekükkel gyesen. Önök a gyesnek a 3. évét a kormányzásuk idején megszüntették, önök voltak azok, akik elvették ezt a biztonságérzetet, a 3. évi gyest a magyar édesanyáktól. Azt mondja, hogy milyen fontos a nagyobb anyagi mozgástér. Képviselő asszony, volt egy családiadókedvezmény-rendszer Magyarországon már a 2002 előtti időszakban is, hiszen az első Orbán-kormány bevezette ezt. Önök megszüntették, illetve az egy- és kétgyermekesek családi adókedvezményét megszüntették, a háromgyermekesekét is lecsökkentették, tehát ismételten: még a családi adókedvezmény rendszerét is megszüntették. Azt mondja, hogy milyen fontos az otthonteremtés. Ebben teljesen egyetértek önnel. Fontos az, hogy otthonban élhessenek a magyar családok. Volt egy otthonteremtési program, még az önök idejét megelőzően is, ezt akkor szocpolnak hívták, önök szüntették meg. Megszüntették az otthonteremtési programot a kormányzásuk idején. Tehát kérdem én, hogy mennyiben tekinthetjük önöket ezen a területen hitelesnek, ha elvették a 3. évi gyest [[Bangóné Borbély Ildikó: Mégis több gyerek született!]] ha megszüntették az otthonteremtési programot, ha megszüntették a családi adókedvezmény rendszerét, ha ezzel párhuzamosan devizahitelbe taszították ezt az országot, eladósították még az önkormányzatokat és az államot is. [[Bangóné Borbély Ildikó: Micsoda?!]] Folyamatosan növekedett minden típusú adósság Magyarországon az önök kormányzása idején, és még az energiaárakat is 15-ször emelték, amíg kormányon voltak. Tehát mindaz, ami a 2002-2010 közötti kormányzáshoz köthető, az a családok számára egy lejtmenetet jelentett. És igen, igaza van, megvannak ennek a demográfiai értelemben vett eredményei is, hiszen nem véletlen az, hogy éppen az önök kormányzását követően csökkent mindenkori mélypontra a gyermekvállalási kedv Magyarországon [[Dr. Harangozó Tamás: Húsz év múlva is ugyanezt mondod majd?]] soha olyan alacsony nem volt, mint amilyen akkor. [[Közbeszólások az MSZP soraiból.]] Ennek is köszönhető az, hogy 2010 óta már 140 ezerrel csökkent a szülőképes korban lévő nők száma, és ezzel együtt mondhatjuk azt, hogy a tavalyi év volt az, amely húszéves csúcsra tudta emelni már a gyermekvállalási kedvet Magyarországon. [[Gréczy Zsolt és Varju László közbeszól.]] Nem tudom, tudják-e, vagy követik-e a statisztikákat, vagy csak meghamisítják [[Az elnök csenget.]] de 2002-2010 között [[Folyamatos közbeszólások az ellenzék soraiból.]] a házasságkötések száma…
Varju Képviselő Úr! Varju képviselő úr, vegyen közben levegőt, nehogy léghiányban szenvedjen! Parancsoljon!
Én tudom, hogy a valósággal nehéz szembenézni, képviselő úr és képviselő asszonyok. [[Varju László: Mi az élettársi kapcsolatot is elfogadtuk!]] Én tudom, hogy nagyon nehéz szembesülni azzal, hogy önök mennyi kárt tettek ennek az országnak és a benne élő családoknak. Javaslom, hogy tanulmányozzák ezeket az adatokat, és látni fogják, hogy 2002-2010 között például a házasságkötések száma 23 százalékkal csökkent, ehhez képest azóta másfélszeresére emelkedett. Önök, tudom, hogy nem tudnak semminek sem örülni, pedig ezek szerintem jó eredmények. Nem véletlen az, hogy mi 2010 óta családközpontú politikát folytatunk [[Dr. Vadai Ágnes: Orbán család, Habony család, Mészáros család, Tiborcz család!]] , családközponti kormányzást folytatunk. Arra is emlékeztetnék, hogy 2010-hez képest kétszeresére emeltük a családok támogatására előirányzott összeget, ma kétszer annyit fordítunk családtámogatásra, mint az önök kormányzása idején, és most vezetjük be a hétpontos családvédelmi akciótervet. [[13.50]] Amit önök meg tudnak tenni, ha nem szavazták meg a gyodot, ha nem szavazták meg az otthonteremtési programra vonatkozó javaslatainkat, ha nem szavazták meg a családi adókedvezmény kiterjesztését, ha nem szavaztak eddig egyszer sem a családok mellett, most megtehetik, várjuk a támogatásukat. Köszönöm szépen, hogy meghallgattak. [[Taps a kormánypártok soraiban.]]
Köszönöm szépen, államtitkár asszony. Tisztelt Országgyűlés! „Mikor kívánja a Kormány emelni a településüzemeltetési normatívát?” címmel az LMP képviselőcsoportjából Hohn Krisztina képviselő asszony jelentkezett napirend előtti felszólalásra. Parancsoljon, képviselő asszony, öné a szó.
Köszönöm a szót. Tisztelt Országgyűlés! Az Európai Unióhoz történt csatlakozásunk óta a magyar települések, önkormányzatok területén számos olyan beruházás valósult meg, amelyek az életminőség javítása, illetve az adott település turisztikai vonzerejének fejlődése érdekében közparkokat, játszó- és egyéb közösségi tereket hoztak létre, de önerőből is sok település lett gondozottabb, rendezettebb, szebb a virágosításoknak, a parkok létrehozásának és a rendszeres zöldfelület-gondozásnak köszönhetően. Viszont ez a trend megtorpanni látszik. Mindannyian tudjuk, hogy sok más, összetett szempont mellett ezek a beruházások is hozzájárulnak az emberek hangulatához, a külső szemlélő számára pedig pozitív képet adnak a településüzemeltetés minőségéről. Mit látunk ebből, ha végigmegyünk az országon? Sokszor azt, hogy meg tudták építeni ezeket a közösségi tereket, de megőrizni, fenntartani, gondozni már sok esetben nem képesek az önkormányzatok. Persze, a magasabb helyi erőforrásokkal rendelkező települések fordítanak erre a saját bevételükből, míg a kisebbek, főleg a nagyobb gondozást igénylő területtel rendelkezők a fűvágás megszervezésével kapcsolatban is komoly gondokkal küzdenek. Még rosszabb a helyzet a települési peremterületeken, külterületeken. Nem véletlen az sem, hogy egy példát kiemeljek, a parlagfűvel szembeni küzdelemben is sereghajtók vagyunk a környező országok között. Az igényesebb, épített zöldterületekkel, települési elemekkel rendelkező településrészek nagyobb gondozási igényűek, ezért fenntartásuk költsége is magasabb. Az utak tekintetében is rendelkezünk igazi hungarikummal. Számtalanszor látjuk, ha sikerül felújítani egy állami kezelésben lévő összekötő utat, annak munkálatai több esetben a település határában véget érnek, mert a belterületi határnál befejeződik az állami tulajdonú út, és önkormányzati tulajdonú úttal folytatódik, a településeknek pedig általában még a kátyúzásra sem elegendő a rendelkezésre álló pénzügyi forrás. Tisztelt Országgyűlés! Noha az önkormányzatok feladatait, önállóságát, a saját életterük formálásának kiemelt felelősséggel járó jogosítványait az utóbbi időben korlátozták, így is számos olyan feladat van, amelyeket önkormányzati szinten kell ellátni. Fontos megemlíteni, hogy a településüzemeltetési normatívák az utóbbi években nem változtak, miközben az árak pedig, mint tudjuk, igen. A mai normatívákból már nem lehet kigazdálkodni a településfenntartási feladatok mindegyikét. Kaszálás, önkormányzati utak kátyúzása, közvilágítás, mind olyan feladatok, amelyek ellátásának színvonala sok esetben csökkenő szintet mutat vagy fenntartásuk más, a település életében fontos feladatoktól von el költségvetési forrásokat, ugyanúgy, ahogy most a közmunka megváltozásával, a közmunka finanszírozásának megváltozásával a nagyobb adóerő-képességű települések esetében kevesebb közmunkást tudnak foglalkoztatni, és a közmunkához hozzájárulás, az önerő elviszi a pénzt erre és nem marad kaszálásra. A költségvetés tervezése folyik, kérjük, hogy kerüljenek reális korrekcióra a településüzemeltetés önkormányzati állami normatívái is. Köszönöm szépen, hogy meghallgattak.
Köszönöm szépen, képviselő asszony. A kormány nevében az elhangzottakra Pogácsás Tibor államtitkár úr válaszol. Parancsoljon, államtitkár úr, öné a szó.
Köszönöm a szót, elnök úr. Tisztelt Országgyűlés! Tisztelt Képviselő Asszony! Az önkormányzati rendszer működésében, finanszírozásában az elmúlt években számos változás állt be. Azt gondolom, azon nem lehet vita, nem lehet azon vitatkozni, hogy a magyar önkormányzati rendszer a rendszerváltás egyik sikerterméke. A magyar önkormányzati rendszer biztosítja azt, hogy a településen élők közvetlenül találkozhatnak a településirányítókkal, közvetlenül választhatják meg minden településnagyságban, függetlenül attól, hogy az egy egészen kis falu, vagy a főváros, hogy a település jövőjét, arculatát kik határozzák meg, és ezzel egyértelműen iránymutatást is tudnak adni arra, hogy merre fejlődjön egy-egy adott település. 2010 előtt az állam a saját költségvetési hiányát az önkormányzatokra terhelte, és eljutottunk oda, hogy 2010 környékére gyakorlatilag működésképtelenné váltak az önkormányzatok. Ezért vált szükségessé az, hogy a nagy feladatokat, a sok állami feladatot is ellátó önkormányzatok esetében felhalmozódott, nagy mennyiségű hitelt az állam átvállalja, és azon túlmenően, hogy a hitelátvállalás megtörtént, a feladatmegosztást is újragondolja.Ön arról beszélt, hogy az önkormányzatoknak a település arculatát, a település fejlődését meghatározó feladataik csökkentek volna. Ezzel vitatkoznom kell, ez nem így van. Az önkormányzatoktól alapvetően olyan feladatok kerültek el, amely feladatok az önkormányzati és az állami közigazgatást érintő közös feladataikat jelentették, tehát közigazgatási és elsősorban jegyzői feladatok kerültek el. Másrészről valóban a közoktatás, a köznevelés esetében az állam újragondolta a feladatmegosztást, és az állam saját irányítása alá és saját finanszírozása alá is vonta a köznevelést, illetve a kórházak működtetését. Mindezek hozzájárultak ahhoz, hogy az önkormányzati rendszerben a működés stabilizálódjon. Ehhez kellett még hozzátenni azt, hogy az addigi normatív finanszírozási rendszerről áttértünk a feladatalapú finanszírozásra, és a feladatalapú finanszírozás folyamatos vizsgálatával, nyomon követésével érhetjük el azt, hogy évről évre figyelemmel arra, hogy az önkormányzatok saját költségvetésükből mennyit fordítanak például településüzemeltetési feladatokra , a következő évi költségvetés tervezésekor a tényszámokat figyelembe véve állapítjuk meg az önkormányzatoknak erre a feladatra jutó forrásait. Tehát nem normatív alapon történik a településfejlesztési feladatok megállapítása, hanem a tényleges bekerülési költségek alapján. Ez persze az önkormányzati beszámolókból derül ki, ezek alapján tudjuk a következő évi településüzemeltetéshez tartozó költségeket meghatározni. Ahhoz, hogy ezek pontosan működjenek, ezek valóban megfelelő adatok legyenek, és ezek az adatok, amelyek az önkormányzatoktól beérkeznek, naprakészek legyenek, ehhez volt szükség arra, hogy közös informatikai alapokra helyezzük a költségvetés tervezését, a pénzügyi gazdálkodást, az ingatlangazdálkodást és az önkormányzatok feladatait. Amit azt megelőzően, korábban több mint százféle kiszolgálóval, százféle szolgáltatóval elvégzett informatikai rendszerek biztosítottak, ezt most a kormány saját maga biztosítja központi forrásból, anélkül, hogy az önkormányzatoknak ezért külön fizetni kellene, és így egy egységes rendszerben látjuk az adatokat. Ez hozzájárul egyébként ahhoz, hogy a következő évi, a mindenkori következő költségvetés meghatározásakor a beszámolók valós adatokat mutatva alapul szolgáljanak arra, hogy a tényleges és szükséges mennyiségű költségvetési forrást biztosítani tudjuk. Úgy gondolom, az önkormányzati rendszer finanszírozását alátámasztja az, hogy 2016 óta az önkormányzati rendszer minden évben plusszal zárt, tehát pozitív szaldós az önkormányzati rendszer, nem vitatva el azt, hogy vannak települések és vannak önkormányzatcsoportok, amelyek többlettámogatásra szorulnak. Ezeknek a támogatására szolgál a rendkívüli kiegyenlítő támogatási rendszer, és ezeknek az önkormányzatoknak, településeknek az előrelépését segíti az, hogy a „Magyar falu” programban minden olyan településnek többlettámogatást tudunk juttatni, amely ma a napi működés gondjaival küzd. Olyan korszerűsítéseket tudnak majd végrehajtani, amelyek biztossá teszik azt, hogy az elkövetkező években is megállja helyét a település, és biztos lakóhelyet tudjon nyújtani az ott élő polgároknak, ezzel is erősítve ezeknek a településeknek a megtartóképességét. Köszönöm szépen, elnök úr. [[Taps a kormánypártok soraiban.]]
Köszönöm szépen, államtitkár úr. A KDNP képviselőcsoportjából napirend előtti felszólalásra jelentkezett Simicskó István képviselő úr: „Családok pártján” címmel. Parancsoljon, képviselő úr, öné a szó. [[14.00]]
Köszönöm szépen a szót. Tisztelt Elnök Úr! Tisztelt Képviselőtársaim! Engedjék meg, hogy a napirend előtti felszólalásomat egy rövid megemlékezéssel kezdjem. Szomorú hírt kaptunk: Mézes Miklós, a magyarországi kereszténydemokrácia nagy alakja távozott közülünk. A Barankovics-féle párt utolsó képviselője volt ő, 99 évi földi szolgálat után hagyott itt minket, most az égi frakcióban teljesíti a szolgálatát tovább. Emlékét kegyelettel megőrizzük. Tisztelt Képviselőtársaim! Azt hiszem, hogy mindannyian, akiknek gyermekeink vannak, nap mint nap arra törekszünk és azon gondolkodunk, hogy hogyan tudjuk az ő életüket segíteni és támogatni. Goethe ad erre egy kiváló választ, amely szerint úgy fogalmazott, hogy mi a legtöbb, amit gyermekeinknek adhatunk: gyökereket és szárnyakat. Gyökereket ahhoz, hogy kötődjenek a hazájukhoz, vigyék tovább a hagyományainkat, és nyilván szárnyakat ahhoz, hogy nagy célokat tudjanak megvalósítani, és sikeresek legyenek az élet küzdelmeiben. Fontos természetesen ehhez, hogy minél több magyar család vállaljon gyermeket, persze ugyanilyen fontos, hogy megfelelő szellemiségben neveljük a gyermekeinket, kapjanak egy megfelelő értékrendet, egy értékszűrőt. A kormány a családvédelmi akcióterv elindításával újabb támogatásokkal segíti a fiatalok életkezdését, a gyermekvállalást és a gyermeknevelést, mert Magyarország jövőjét a gyermekes családok adják. A hétpontos családvédelmi akcióterv újabb komoly támogatás a magyar családok számára. A 10 millió forint összegű kamatmentes, szabad felhasználású kölcsön a fiatal családok gyermekvállalását támogatja. A második pontban jó hírként olvashatjuk, hogy már használt lakásra is felvehető lesz a CSOK. Bővül a jelzáloghitel csökkentésére jogosult gyermekes családok köre és a támogatás összege. Szja-mentességet kapnak a legalább négy gyermeket nevelő édesanyák. A nagycsaládosok vissza nem térítendő támogatást kaphatnak és kapnak az autóvásárlásukhoz. Meg fog valósulni a teljes körű bölcsődei ellátás, három év alatt újabb 21 ezer bölcsődei férőhelyet létesít a kormányzat. És bevezetjük, bevezeti a kormányzat a nagyszülői gyedet is. Örömteli, hogy a kormány a családtámogatási rendszert nem egy lezárt folyamatként kezeli, hanem a jövőben tovább fognak bővülni a támogatások, és természetesen próbálnak igazodni a sokféle családi élethelyzethez. A legfontosabb cél azonban, ne felejtsük el, hogy több gyermeket vállaljanak a családok. Számomra különösen örvendetes, hogy nemcsak a családokat támogatja a kormány, hanem a családokat segítőket is. Növekszik a védőnők bére, négy év alatt négy lépcsőben mintegy 72 százalékkal; négy ütemben: 8 százalékos, 14, 20 és 30 százalékos mértékben fog növekedni a védőnők bére. Abban a megtiszteltetésben volt részem a minap, március 12-én, hogy Újbudán, Gazdagréten egy új védőnői központot avathattam. Nagy örömmel fogadták a védőnők, és azt kell hogy mondjam, hogy ez is azt mutatja, hogy igenis a kormányzat és az önkormányzat is odafigyel arra, hogy megbecsülje a védőnői szolgálatot, azt a hungarikumot, amely több, mint százéves, 1915. június 13-án jött létre Budapesten az Országos Stefánia Szövetség Anyák és Csecsemők Védelmére. Egy évre rá Heim Pál elindította a védőnőképzést és a gondozók képzését is. Ez valóban egyedülálló világjelenség, nincs még egy olyan ország, ahol ilyen védőnői szolgálat lenne a családok megsegítésére, a gyermekek egészséges nevelésére, az egészségmegőrzésre. Példaértékű mindez. Örvendetes az is, hogy egyre több fiatal család költözik Újbudára, és emelkedik a gyermeklétszám is. Nagyon fontos, hogy egyre több ilyen körzet legyen Magyarországon, nem csak Budapesten. Olyan döntést kellett hoznunk, hogy növeltük, növelnünk kellett a védőnői körzetek számát is. Én úgy érzem, hogy a kormány, Márai szavait idézve, aki úgy vallotta meg hitét a Vendégjáték Bolzanóban című művében, hogy lényeges dolgokat emberek között nem a szavak, hanem a magatartás és cselekedetek határoznak meg és döntenek el, de úgy látom, hogy a magyar kormány, a Fidesz-KDNP-kormány nemcsak szavakban, hanem tettekben, magatartásban, cselekedetben is a családok pártján áll, és így lesz a jövőben is. Köszönöm szépen, hogy meghallgattak. [[Taps a kormánypártok soraiban.]]
Köszönöm szépen, képviselő úr. A képviselő úr napirend előtti felszólalására a kormány nevében Novák Katalin államtitkár asszony válaszol. Parancsoljon, államtitkár asszony, öné a szó. [[Dr. Vadai Ágnes Novák Katalinnak: Nem kell igazat mondani!]]
Köszönöm szépen a szót, tisztelt elnök úr. Tisztelt Elnök Úr! Tisztelt Képviselő Úr! Tisztelt Képviselőtársak! Tisztelt Ház! Köszönöm, hogy ezt a témát napirend előtt is meg tudjuk tárgyalni, hiszen a családok támogatásáról, a családok védelméről nem lehet eleget beszélni, és köszönjük, hogy ebben a Fidesz mellett a KDNP is nemcsak hogy partner, hanem sokszor zászlóvivő, és fontos szerepet játszik a javaslatoknak az elkészítésében és a kormányzati javaslatok támogatásában is. Erre számítunk a jövőben is. Hogyha a családtámogatásokról, a gyermekvállalásról beszélünk, akkor én egy dolgot mindenképpen hangsúlyoznék: hogy milyen fontos az, hogy hosszú távon kiszámítható, biztonságos legyen a jövő, hogy hosszú távra biztonságosan lehessen tervezni. Ezért is igyekszünk 2010 óta minden döntéssel megerősíteni a családtámogatási rendszert, ezért is kellett újrakezdenünk azt az építkezést, amely a 2002-2010 utáni időszakban szükségessé vált, amikor is egy szétvert családtámogatási rendszert örököltünk; nem is nevezhetném igazán családtámogatási rendszernek, hiszen amit lehetett, és ami a családok érdekében állt, azokat a lehetőségeket mind megszüntették 2002 és 2010 között. 2010-ben elkezdtünk tehát építkezni, és most már van mögöttünk kilenc dolgos év [[Dr. Vadai Ágnes közbeszól.]] és ennek a kilenc évnek lassan látszódnak az eredményei is. [[Gréczy Zsolt: Nem születnek gyerekek, igen!]] Egyrészt látszik az, hogy a demográfiai mutatók is jó irányba mozdulnak, hiszen húsz éve nem volt olyan magas a gyermekvállalási kedv, mint amilyen a tavalyi évben volt, másfélszeresére nőtt a házasságkötések száma, a csecsemőhalandóság soha nem volt olyan alacsony, mint a tavalyi évben [[Gréczy Zsolt közbeszól.]] , vagy éppen ez igaz a terhességmegszakításokra is. Bízunk benne, hogy ezek a demográfiai mutatók a jövőben is javulni tudnak, de legalább ilyen fontos az, hogy ma a gyermeket nevelő családok jobban élnek, mint ahogy éltek akár tíz évvel ezelőtt, és bátrabban tudnak a magyar fiatalok igent mondani a családalapításra, igent mondani a gyermekvállalásra, mint korábban. Most már a családvédelmi akcióterv hét pontjának ismeretében azt is kijelenthetjük, hogy soha ennyi támogatást nem kaptak a magyar fiatalok ahhoz, hogy családot alapíthassanak, hogy gyermeket nevelhessenek, hogy a gyermekvállalásra vonatkozó elképzeléseiket megvalósíthassák. [[Gréczy Zsolt közbeszól.]] A gyermekvállalásról szóló döntések életre szóló döntések, ezért is kell minél inkább támogatást, segítséget adnunk a fiataloknak ezekhez a döntésekhez. A képviselő úr is említette a családvédelmi akciótervet. Én emlékeztetnék arra is, hogy 2010 óta sem telt eseménytelenül ez a kilenc év: ehhez az időszakhoz köthető az, hogy visszavezettük a gyesnek a harmadik évét, hogy bevezettük és több lépésben megerősítettük a családi típusú adózásnak a rendszerét Magyarországon, hogy a munkahelyeket megvédtük, hogy leszorítottuk a munkanélküliséget 3,5 százalékra [[Gréczy Zsolt közbeszól.]] , így ma már nem fenyegeti a munkanélküliség problémája a családokat, és nem érinti ez őket, nem taszítja őket nehéz anyagi helyzetbe; hogy kibővítettük a gyermekétkezés rendszerét nemcsak az iskolai időszakra, hanem a szünidőre is; hogy ingyenes tankönyvet adunk a gyerekeknek; hogy Erzsébet-táborokba várjuk azokat a gyerekeket, akiknek a szülei esetleg ezt nem engedhetnék meg maguknak egyébként. És nem álltunk meg itt sem, nem elégedtünk meg azzal, hogy 2010-hez képest 2018-ra kétszeresére emeltük meg a családok támogatására fordított költségvetési összegeket, hanem megyünk tovább: egy hétpontos családvédelmi akciótervet hirdetett meg a miniszterelnök úr február 10-én, és ez a hét pont reményeim szerint ismét azt fogja szolgálni, hogy könnyebb legyen Magyarországon családot alapítani, könnyebb legyen gyermeket vállalni, és hogy könnyebb legyen gyermeket nevelni. Soha olyan támogatása nem volt a fiataloknak, mint most. Ez annyit jelent, hogy az eddigiek mellé egy olyan babaváró támogatás is indul július 1-jével, amely akár 10 millió forintos soha vissza nem fizetendő támogatást adhat a fiataloknak, hogyha nagy családot szeretnének [[Gréczy Zsolt: Lakástakarék!]] egyébként is egy kamatmentes hitelről beszélünk, tehát hogyha nem is vállalnak három gyermeket, még akkor is kedvező ennek a felvétele. A babaváró támogatás mellett bővítettük az otthonteremtési programot: július 1-jétől már a használt lakások vásárlásához is igénybe lehet venni a kamattámogatott 10 vagy 15 millió forintos hitelt, és a hitelből 1-4, illetve további 1-1 millió forintot a gyerekszámtól függően a gyermekek érkezésekor elengedünk. Tehát mi nemhogy nem devizahitelbe taszítjuk a magyar családokat, hanem éppen azokat, akik hitelt törlesztenek, segítjük azzal, hogy a gyermekvállaláskor ebből a hitelből jóváírunk egy összeget. Segítjük a nagycsaládosoknak az autóvásárlását, a bölcsődeépítési, -fejlesztési programot továbbfejlesztjük az elkövetkező években, és január 1-jétől a világon egyedülálló módon bevezetjük a négygyermekes édesanyáknak a személyijövedelemadó-mentességét [[Dr. Vadai Ágnes: Nem is fognak dolgozni!]] tehát Magyarországon az az édesanya, aki négy gyermeket szült, felnevelt, nem kell hogy fizessen egyetlen fillér személyi jövedelemadót sem január 1-jétől. [[Dr. Vadai Ágnes: Ja, bocsánat, magának csinálja!]] És a nagyszülők is aktívabban részt vehetnek a családi életben, az unokák nevelésében a nagyszülői gyednek köszönhetően. Most fog elkezdődni a parlamenti vitája a családvédelmi akciótervről szóló törvénymódosításoknak. Bízom abban, hogy minden képviselő [[Az elnök csenget.]] támogatni fogja azokat. Köszönöm, hogy meghallgattak. [[Taps a kormánypártok soraiban.]] [[14.10]]
Köszönöm szépen, államtitkár asszony. „Aktuális ügyek” címmel a Fidesz képviselőcsoportjából Kocsis Máté frakcióvezető úr jelentkezett napirend előtti felszólalásra. Parancsoljon, frakcióvezető úr! Öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Először is nagyon örülök neki, hogy baloldali képviselőtársaink hosszú hónapok után végre vissza tetszettek ide fáradni a parlamentbe [[Dr. Vadai Ágnes: Szoktunk lenni! Ön nincs bent!]] és lehet érdemben vitatkozni. Annak is örülök, hogy Vadai képviselő asszony egy jottányit sem változott az elmúlt időszakban. [[Derültség a kormánypárti padsorokból. Dr. Vadai Ágnes: Milyen jó!]] Ellenben a napirend előtti [[Zaj. Az elnök csenget.]] felszólalásom előtt engedjék meg, hogy néhány rövid reakciót tegyek, elsőként Gyöngyösi frakcióvezető úr felé, aki a felszólalásában említette, hogy a Jobbik az Európai Parlamentben is a migrációval szembeni magyar politikai álláspontot kívánja képviselni, és a bevándorláspárti döntésekkel szemben kíván… [[Közbeszólások a Jobbik soraiból: Ilyen nem volt!]] Lehet, hogy nem pont így fogalmazott frakcióvezető úr, de tartalmában lényegében ez volt. Ellenben mi ezen a vitán már túl vagyunk, ön és én bizonyosan. Van ennek egy objektív határideje, amióta mi ezt nem hisszük el önöknek. Az pedig 2016 ősze, amikor a Jobbik frakciója nem támogatta az alaptörvény-módosítást, amellyel egyébként [[Közbeszólások a Jobbik soraiból: Pénzért hoztatok be migránsokat! Aki elhagyja az országot, arról beszélj!]] [[Zaj. Az elnök csenget.]] felszólalásom előtt engedjék meg, hogy néhány rövid reakciót tegyek, elsőként Gyöngyösi frakcióvezető úr felé, aki a felszólalásában említette, hogy a Jobbik az Európai Parlamentben is a migrációval szembeni magyar politikai álláspontot kívánja képviselni, és a bevándorláspárti döntésekkel szemben kíván… (Közbeszólások a Jobbik soraiból: Ilyen nem volt!) Lehet, hogy nem pont így fogalmazott frakcióvezető úr, de tartalmában lényegében ez volt. Ellenben mi ezen a vitán már túl vagyunk, ön és én bizonyosan. Van ennek egy objektív határideje, amióta mi ezt nem hisszük el önöknek. Az pedig 2016 ősze, amikor a Jobbik frakciója nem támogatta az alaptörvény-módosítást, amellyel egyébként (Közbeszólások a Jobbik soraiból: Pénzért hoztatok be migránsokat! Aki elhagyja az országot, arról beszélj!) a kvótával szemben a magyar Alaptörvény erejével lehetett volna fellépni. (Zaj. Az elnök csenget.) Feltételekhez kötötték, frakcióvezető úr; ezt a vitát már lefolytattuk, szükségesnek éreztem még egyszer előhozni. Azóta nem hisszük el ezt önöknek. Több sértés érte azokat a lengyeleket, azokat a lengyel barátainkat, akik ellátogattak a magyar nemzet ünnepére, és tiszteletüket tették. [[Dr. Vadai Ágnes: Mennyibe került ez nekünk?]] Meg is értem én önöket, fájó lehet, hogy több lengyel jött el a magyar nemzeti ünnepre, mint ahányan összesen ott voltak az ellenzéki tüntetésen önöknél [[Taps a kormánypárti padsorokban.]] és bizony [[Gréczy Zsolt: Mibe került ez nekünk? Közbeszólás a Jobbik soraiból: Sokba került!]] az rendkívül… [[Zaj. Az elnök csenget.]] drága Gréczy professzor, hallgasson végig! , rendkívül gyáva dolog az itt nem lévő lengyelekre ilyet mondani. Ugyanakkor ha már önnél tartunk említette az európai egyesült államok mellett felsorakoztatott érvei között, hogy ne aggódjunk, megtarthatjuk majd a Himnuszt és a zászlót. [[Gréczy Zsolt: Természetesen!]] Köszönjük szépen, Gréczy úr, nagyon hálásak vagyunk ezért a programért, nagyjából körülbelül ennyire is számítunk önöktől. Úgyhogy engedjék meg, hogy másra nem kitérve, még egy utolsó dolog Gréczy képviselő úr felszólalásából: figyeljünk nagyon, mondta fenyegetőleg, mert Lengyelországban a lengyel ellenzék legyőzheti Kaczyńskiékat. Jelzem, önök is legyőzhetik a mostani kormánypártokat az európai parlamenti választáson. Tudom, hogy furcsa, de a választások éppen erről szólnak, úgyhogy bátran, menjenek csak előre! De ha már itt tartunk, az 1848-as forradalom és szabadságharc évfordulójának árnyékában talán érdemes néhány dolgot ebből a szempontból is vizsgálni. A hétvégi, pénteki események sok mindent megmutattak, többek között azt, hogy milyen valódi társadalmi támogatottsággal rendelkeznek manapság a magyar politikai erők, és bizony, amit önök felsorakoztattak, és az a néhány gondolat, ami ott elhangzott, teljesen tisztította a képet az európai parlamenti választásokra. Márki-Zay Péter hódmezővásárhelyi polgármester úgy fogalmazott ezen a rendezvényen, hogy létrejött egy soha nem látott nemzeti egység, egy olyan egység jött létre ma itt és most, mondta ő, amely példa nélküli. Valóban, ez volt az első alkalom az ország történetében, amikor nemzeti ünnepen a nemzetközi szocialisták a nemzetiszocialistákkal tüntettek együtt [[Közbeszólások a Fidesz soraiból: Úgy van! Zaj az ellenzéki pártok soraiból.]] és ez volt az első olyan alkalom [[Zaj az ellenzéki pártok soraiból.]] ez volt az első olyan alkalom, amikor a nemzeti baloldali és szélsőjobboldali egységet nem más mutatta meg, mint hogy egyetlen felszólaló sem tagadta Gyurcsány Ferencné azon állítását, hogy európai egyesült államokat szeretnének. [[Dr. Vadai Ágnes: Dobrev Klára!]] Ekképpen teljesen világos a kép. Eddig is tudtuk, de most már a választók a saját fülükkel is hallhatták: kettő alternatíva közül lehet választani. A mi álláspontunk, a magyar kormánypártok álláspontja egy olyan, egyenrangú nemzetek együttműködésén alapuló nemzetek Európája, amelyben senki nem alá- vagy fölérendelt. Az önök kínálata pedig egy olyan európai egyesült államok, egy olyan birodalom, amely ellen, éppen a márciusi ifjak eszményét fenntartva, nekünk az utolsó csepp vérünkig küzdenünk kell. Nem akarunk európai egyesült államokat! A hitelességi kérdésekről, ha már frakcióvezető úr ezen a címen nyújtotta be a felszólalását, engedjen meg néhány gondolatot. 2012-ben a Jobbik ki akart lépni az Európai Unióból. 2014-ben Balczó Zoltán azt mondta, hogy semmilyen körülmények között nem támogatja a Jobbik az európai egyesült államokat. [[Az elnök a csengő megkocogtatásával jelzi az idő leteltét. Dr. Vadai Ágnes: Hála istennek! Csengetne még egyszer, elnök úr?]] Most pedig már úgy néz ki, hogy senki nem zárkózik el ettől. [[Dr. Varga-Damm Andrea: Csak tiszta forrásból!]] Engedjék meg, hogy zárszóként elmondjam önöknek, hogy a Fidesz és a KDNP [[Dr. Vadai Ágnes: Ennyi időt mi is kapunk?]] nem akar európai egyesült államokat. Erről fog szólni, erről az egyik fontos kérdésről is fog szólni az európai parlamenti választás, és ehhez fogjuk kérni a választók támogatását. Minden másról ők döntenek. Köszönöm a figyelmüket. [[Taps a kormánypárti padsorokban.]]
Köszönöm szépen, frakcióvezető úr. Frakcióvezető úr iménti napirend előtti felszólalására a kormány részéről Dömötör Csaba államtitkár úr fog válaszolni. [[Közbeszólások az ellenzéki pártok soraiból: Ó! Jaj!]] Parancsoljon, államtitkár úr! Öné a szó.
Köszönöm a szót, elnök úr. A hétvégén ünnepeltük valóban a március 15-i események 171. évfordulóját. Szeretnénk köszönetet mondani mindenkinek, aki méltósággal ünnepelte 1848 hőseit. Március 15-e a főhajtáson túl mindig egyfajta kötelességet is jelent, annak kötelességét, hogy megvizsgáljuk, hogyan is áll a magyar függetlenség ügye, és hogyan viszonyul ezekhez az európai történésekhez és folyamatokhoz. 1848-hoz hasonlóan most is egy változóban lévő Európában kell előmozdítani a magyarok ügyét. A fő kérdés az, hogy mi legyen az európai együttműködés alapelve. Vannak, akik szerint nyílt társadalomra, egy bürokratikus szuperállamra van szükség. A mai ülésen is elhangzottak ennek megfelelő javaslatok. Ezzel felülírnák a nemzeti határokat és a nemzeti jogköröket. Ez egy sor stratégiai területen jelentene jogkörelvonást. Érintené az energiaárak szabályozását, az adózást, az igazságszolgáltatást, és ami legfontosabb, a migráció területét is. Mi ezzel szemben továbbra is nemzetállami alapokon képzeljük el az európai együttműködést, mert ez biztosítja a demokratikus számonkérhetőségeket. A tagállami kormányokat számon lehet kérni, le lehet váltani, de a meg nem választott bürokratákat és politikai aktivistákat nem. És ez nem csak egy elvi nézetkülönbség, mert rengeteg területen konkrét vitánk van Brüsszellel és a bürokratákkal, mert például mi nem szeretnénk, ha átalakítanák a határvédelmi jogokat; nem szeretnénk, ha máshol döntenének a bevándorlók befogadásáról és szétosztásáról [[Bana Tibor: Érdekes, nem ezt mondtátok a bizottsági ülésen!]] ; nem szeretnénk, ha az uniós költségvetés a bevándorlást ösztönözné, nem pedig a határvédelmet. Azt sem szeretnénk, ha átláthatatlanul működő politikai aktivistacsoportok kapnának százmilliárdokat, sokkal többet, mint amit a nemzeti pártok kapnak. És azt sem szeretnénk, hogy adózási kérdésekben akár csak kicsi jogköröket is elvonnának tőlünk. Azt meg végképp nem szeretnénk, hogy a Demokratikus Koalíció javaslatából legyen bármi. Önök az európai családi pótlékot vezetnék be, ami azt jelenti, hogy Brüsszelre bíznák a családi pótlék meghatározását, ami, még egyszer elmondom, ha azt is figyelembe vesszük, hogy támogatták a betelepítési kvótát, ez azt jelentené, hogy a magyar családok helyett a családpolitika kedvezményezettjeiként a bevándorlókat tüntetnék fel. Ez a helyzet. Ez az eredménye ennek, tisztelt képviselő úr. Ami az uniós tagságot illeti, azt hiszem, Bangóné képviselő asszony ezt felvetette, Magyarországon valóban nagyon magas az európai uniós tagság támogatottsága, és ez nagyon is helyes, mert az uniós tagság nemzeti érdek. Szeretnénk, ha ez így is maradna. [[Dr. Vadai Ágnes: Ezért akartok az Európai Unió tagja maradni, hogy lopjatok!]] Ennek az a feltétele, hogy a brüsszeli intézmények ne menjenek szembe az európai állampolgárok akaratával. Mivel most számos példát tudunk felhozni erre, mármint hogy szembemennek az európaiak akaratával, ezért mondjuk azt, hogy megújulásra van szükség Brüsszelben és Európában. A mi politikai közösségünk fel fogja vállalni az ezzel kapcsolatos vitákat. Mi elkötelezett európaiak vagyunk, és éppen ezért emeljük fel a szavunkat akkor, amikor az önfeladás példáit látjuk. Ami az ellenzéki megmozdulásokat illeti, most azon nem szeretnék rugózni, hogy több helyen felvetődött annak a dilemmája, hogy vajon a színpadon vannak-e többen vagy a hallgatóságban. Az abszurd politika szerelmesei biztosan arról szívesen trécselnének, hogyan lengedeztek egymás mellett a jobbikos, a liberális és a DK-s zászlók azért ezek a pártok elég hosszú utat tettek meg, míg eljutottak idáig. [[14.20]] És arról is megvan a véleményünk, hogy egyeseknél már annyira súlyos a feltűnési viszketegség, hogy a zászlófelvonást is meg akarják trollkodni súlyos eset. De nem ezen szeretnék rugózni [[Dr. Vadai Ágnes: De azért sikerül!]] mert ennél azért fontosabb dolog, hogy mit gondolnak ezek a pártok a nemzeti függetlenségről és Európa jövőjéről. És az a helyzet, hogy ebben is Gyurcsány Ferenc adja az ütemet, meg a felesége, aki ismét hitet tett az európai egyesült államok mellett, tehát a brüsszeli bürokratáknak adna nagyobb hatalmat. [[Dr. Vadai Ágnes: Köszönjük! Meg fogjuk tapsolni a végén!]] És ez abból a szempontból tényleg nem meglepő, hogy ennek a családnak nagyon komoly tapasztalata van abban, hogy különböző uniókat kiszolgáljon. [[Közbeszólás a Fidesz soraiból: Úgy van!]] Így hát, ahogy közeledik az európai választás időpontja, el kell hogy mondjuk, tisztul a kép. Májusban a magyarok eldönthetik majd, hogy melyik utat választják, mert a végén minden le fog egyszerűsödni: bürokratikus birodalom vagy keresztény, nemzetállami alapokon működő Európa ez a kérdés, lehet választani. [[Közbeszólás a Jobbik soraiból: Milyen keresztény, miről beszélsz? Közötök nincs hozzá! Gréczy Zsolt: Most rúgnak ki titeket!]] Köszönöm, hogy meghallgattak. [[Taps a kormánypártok soraiból. Dr. Vadai Ágnes, tapsolva: Köszönjük, köszönjük! Köszönjük a reklámot!]]
Köszönöm szépen, államtitkár úr. Tisztelt Képviselőtársaim! Ezzel a napirend előtti felszólalások végére értünk.Most felkérem Hiszékeny Dezső jegyző urat, hogy ismertesse a további, napirenden kívüli felszólalókat. Parancsoljon!
Tisztelt Országgyűlés! A mai napon napirend utáni felszólalásra jelentkezett: Ovádi Péter, Fidesz; Brenner Koloman, Jobbik; Bangóné Borbély Ildikó, MSZP. A keddi napon napirend előtti felszólalásra jelentkeztek a következő képviselők: Varju László, DK; Korózs Lajos, MSZP; Ander Balázs, Jobbik; Schmuck Erzsébet, LMP; Mellár Tamás, Párbeszéd; Harrach Péter, KDNP; Böröcz László, Fidesz. A keddi napon napirend utáni felszólalásra jelentkezett: Z. Kárpát Dániel, Jobbik; Szél Bernadett, független; Ander Balázs, Jobbik; Lukács László György, Jobbik. A szerdai napon napirend utáni felszólalásra jelentkezett: Z. Kárpát Dániel, Jobbik.
Köszönöm szépen, jegyző úr. Tisztelt Országgyűlés! Most a szószólói mandátumigazolás következik. Tájékoztatom a tisztelt Országgyűlést, hogy a Nemzeti Választási Bizottság a Simani Silva szószóló lemondása miatt megüresedett nemzetiségi szószólói mandátumot Serkisian Szeván Simon úr részére kiadta. A mandátumvizsgáló bizottság az ülést megelőzően tanácskozott, és a választási iratok alapján Serkisian Szeván Simon úr megbízólevelének szabályszerűségét megvizsgálta. Tisztelt Országgyűlés! Most megadom a szót Hargitai János úrnak, a Mentelmi bizottság elnökének, aki a mandátumvizsgálat eredményéről az egyes házszabályi rendelkezések 9. § (2) bekezdésének megfelelően jelentést tesz az Országgyűlésnek. Parancsoljon, elnök úr, öné a szó.
Köszönöm a szót. Elnök Úr! Tisztelt Országgyűlés! Dr. Simani Silva örmény szószóló mandátuma még a tavalyi év június 7-én szűnt meg, lemondott a szószóló a megbízatásáról. Természetesen a Nemzeti Választási Bizottság még a tavalyi év közepén, egész pontosan június 13-án rendelkezett is a megüresedett mandátumról, és azt kiadta dr. Serkisian Szevánnak. Ez a határozat június 16-án, a tavalyi évben, 16 órakor jogerőre emelkedett, de a szószóló csak most március 7-én vette át a mandátumát. Benyújtotta nyilvánvalóan a Mentelmi bizottságnak a szükséges iratokat, így a bizottság a mai ülésen megállapította, hogy a mandátumigazolásnak a feltételei fennállnak. Ezt egyhangúlag javasoljuk is az Országgyűlésnek, azzal a megszorítással, a szószóló úr arról is tájékoztatott minket, hogy még most is fönnáll egy olyan jogviszonya, ami a szószólói jogviszonnyal összeférhetetlen. Nyilván annak feloldásáig a szószólói jogviszonyból fakadó jogait gyakorolni nem tudja. Tehát egyhangúlag azt javasoljuk, hogy az Országgyűlés igazolja ezt a mandátumot. Köszönöm. [[Taps a kormánypárti padsorokból. Szórványos taps az ellenzék soraiban.]]
Köszönöm szépen, elnök úr. Tisztelt Országgyűlés! Felhívom szíves figyelmüket, hogy a mandátumvizsgálat eredményéről szóló jelentéshez módosító javaslatot nem lehet benyújtani. A mandátumot az Országgyűlés vita nélkül igazolja. Kérdezem tehát a tisztelt Országgyűlést, hogy igazolja-e Serkisian Szeván Simon mandátumát. Kérem, szavazzanak! [[Szavazás.]] Kimondom a határozatot: az Országgyűlés Serkisian Szeván Simon mandátumát 155 igen szavazattal, ellenszavazat és tartózkodás nélkül igazolta. Tisztelt Országgyűlés! Engedjék meg, hogy Serkisian Szeván Simon szószóló úrnak eredményes munkát és sok sikert kívánjak az Országgyűlés és a magam nevében is. Tisztelt Országgyűlés! Tájékoztatom önöket, hogy szószóló úr az Országgyűlés elnöke előtt tesz esküt. Ez még az elkövetkező időszakban, de a mai napon fog megtörténni. Bejelentem, hogy a nemzetiségi szószólók létszáma 12 fő. Tájékoztatom önöket, hogy Serkisian Szeván Simon szószóló úr úgy nyilatkozott, hogy vele szemben összeférhetetlenségi ok áll fenn, így annak megszüntetéséig, illetve a megszüntetés kezdeményezéséig szószólói megbízatásából eredő jogait nem gyakorolhatja, és javadalmazásra sem jogosult. Tisztelt Képviselőtársaim! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Kérem, ellenőrizzék, hogy a kártyájukat megfelelően elhelyezték-e a szavazógépekben. Most a napirend módosítására tett indítványról döntünk. A Fidesz képviselőcsoportja azt javasolta, hogy az egyes házszabályi rendelkezésekről szóló 10/2014. OGY határozatnak a lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról szóló 2011. évi CCVI. törvény módosításáról szóló 2018. évi CXXXII. törvénnyel összefüggő módosításáról szóló H/4819. számú határozati javaslat esetében a bizottsági jelentés vitájára az Európai Unió adatvédelmi reformjának végrehajtása érdekében szükséges törvénymódosításokról szóló T/4479. számú törvényjavaslat bizottsági jelentései és az összegző módosító javaslat vitája előtt kerüljön sor. Aki ezzel egyetért, kérem, kézfelemeléssel szavazzon! [[Szavazás.]] Ez látható többség. Megállapítom, hogy az Országgyűlés látható többsége a javaslatot elfogadta. Tisztelt Ház! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadja-e a napirendi ajánlást az előbbiekben elfogadott módosítással. Kérem, kézfelemeléssel szavazzanak! [[Szavazás.]] Ez látható többség. Köszönöm. Megállapítom, hogy az Országgyűlés látható többsége a napirendet elfogadta. Tisztelt Országgyűlés! Házbizottsági egyetértés hiányában az elnöki jogkörben előterjesztett indítvány alapján most előterjesztések bizottsági megtárgyalásáról és döntéshozataláról határozunk. Kérdezem a tisztelt Országgyűlést, hogy felkéri-e a kijelölt Gazdasági bizottságot „A Közbeszerzési Hatóság 2018. január 1. és december 31. közötti időszakban végzett tevékenységéről” című, B/4987. számú előterjesztés határozathozatalára. Kérem, gombnyomással most szavazzanak! [[Szavazás.]] Kimondom a határozatot: az Országgyűlés a kijelölt bizottságot 115 igen szavazattal, 45 nem ellenében, tartózkodás nélkül határozathozatalra felkérte. Most tisztelettel kérdezem a tisztelt Országgyűlést, hogy felkéri-e a kijelölt Gazdasági bizottságot „Az állam nevében tulajdonosi jogokat gyakorló szervezetek 2017. évi működéséről, az állami vagyon állományának alakulásáról, az állami vagyonnal való gazdálkodás folyamatairól” című, B/5236. számú előterjesztés határozathozatalára. Kérem, szavazzanak! [[Szavazás.]] Kimondom a határozatot: az Országgyűlés a kijelölt bizottságot 115 igen szavazattal, 45 nem ellenében, tartózkodás nélkül a határozathozatalra felkérte. [[14.30]] Tisztelt Képviselőtársaim! Személyi javaslatról való döntésre a mai napon nem kerül sor. Most soron következik a mentelmi ügy megtárgyalása és határozathozatala. Tájékoztatom önöket, hogy Farkas Gergely képviselő úr, a Jobbik képviselője, mentelmi jogának felfüggesztésére irányuló indítvány érkezett KSB.1897/2018/13-I. számon a legfőbb ügyésztől közvádas ügyben. Ezt az Országgyűlés elnöke megvizsgálásra átadta a Mentelmi bizottságnak. A Mentelmi bizottság H/5348. számon határozati javaslatot terjesztett elő Farkas Gergely országgyűlési képviselő mentelmi jogával kapcsolatban, erről az Országgyűlés vita nélkül határoz. A határozathozatal előtt megadom a szót Hargitai Jánosnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Parancsoljon, elnök úr, öné a szó.
Köszönöm a szót, elnök úr. Tisztelt Országgyűlés! Ahogy elhangzott, a legfőbb ügyész átiratában indítványozza Farkas Gergely országgyűlési képviselő úr mentelmi jogának felfüggesztését a választás rendje elleni bűntett miatt.A cselekmény még a választási kampány időszakára nyúlik vissza, amikor is Farkas Gergely a Bács-Kiskun megyei 5. számú egyéni választókörzet képviselőjelöltjeként ajánlatot tett egy LMP-s képviselőjelölt asszonynak, Midi Melánia Mirabellának, 600 ezer forintot ajánlott, az addigi kampányköltségei kifizetését, ha visszalép. A képviselőjelölt asszony ezt visszautasította. Hangfelvétel és elektronikus levél támasztja alá a gyanút. A Mentelmi bizottság a mai ülésén, amelyen Farkas Gergely képviselő úr is egyébként jelen volt, megtárgyalta az ügyet. Farkas Gergely képviselő úr is a mentelmi jogának felfüggesztését javasolta, ezt kéri az Országgyűléstől. A Mentelmi bizottság, látván, hogy közvádas ügyről van szó, követve az eddig gyakorlatát, egyhangúlag azt javasolja az Országgyűlésnek, hogy Farkas Gergely országgyűlési képviselő mentelmi jogát ebben az ügyben adja ki. [[Taps a kormánypártok soraiban.]]
Köszönöm szépen, elnök úr. Tisztelt Képviselőtársaim! Megkérdezem Farkas Gergely képviselő urat, hogy kíván-e élni a felszólalás lehetőségével. [[Farkas Gergely jelzésére:]] Nem kíván. Tisztelt Ház! Most a határozathozatal következik. Emlékeztetem önöket, hogy a bizottság úgy foglalt állást, hogy a képviselő úr mentelmi jogát az Országgyűlés függessze fel. Felhívom szíves figyelmüket, hogy a mentelmi jog felfüggesztéséhez a jelen lévő országgyűlési képviselők kettőharmadának igen szavazata szükséges. Kérdezem tehát a tisztelt Országgyűlést, felfüggeszti-e Farkas Gergely országgyűlési képviselő mentelmi jogát. Kérem, szavazzanak! [[Szavazás.]] Kimondom a határozatot: az Országgyűlés Farkas Gergely képviselő úr mentelmi jogát 151 igen szavazattal, 6 nem ellenében, tartózkodás nélkül felfüggesztette. [[Dr. Lukács László György: Elnök úr! Ügyrendi!]] Tisztelt Országgyűlés! Most 14 óra 33 perc van, áttérünk az interpellációk és az azonnali kérdések tárgyalására. Ügyrendben Gyöngyösi Márton képviselő úr jelentkezett felszólalásra. Parancsoljon, frakcióvezető úr, öné a szó.
Köszönöm a szót. Tisztelt Elnök Úr! Tekintettel arra, hogy interpellációk következnek, jelezném, hogy rendre előfordul, hogy az interpellációk és kérdések órájában kormánypárti képviselők sajtóban felröppent hírekre alapozva olyan dolgokban kérdezik ellenzéki képviselőkre vonatkozóan a kormány tagjait, olyan ügyekben kérdeznek, amelyekkel kapcsolatban sem nyomozás, sem vádemelés, semmilyen ilyen típusú történet még nem indult, és ennek kapcsán beindul egy ilyen negédes dialógus a kormány tagjai, illetve az interpelláló, kérdező képviselők között. Szeretném arra kérni a levezető elnököt, hogy minden ilyen kérdésben következetesen utasítsa vissza a válaszadás lehetőségét, hiszen az alkotmány 7. cikkének (2) bekezdése szerint ezek nem a feladatkörhöz tartozó kérdések, amelyekben a kormány tagjainak válaszadási lehetősége van. Attól tartok, ha én Simonka Györgyről, Mengyi Rolandról vagy a még mindig itt ülő Simon Miklósról kérdezném a kormány tagjait itt az utóbbi esetben ráadásul már ítélet is született, amit csak és kizárólag a mentelmi jog miatt még nem hajtottak végre, vagy nem lépett hatályba, pedig egy 40 millió forintos költségvetési csalásról van szó , úgy gondolom, ezekben az esetekben is a levezető elnök következetesen visszautasítaná az interpellációt vagy a kérdést. Nem is merem azt feltételezni, hogy a kormánypárti levezető elnökök elfogultak, úgyhogy arra szeretném kérni a levezető elnök urat, hogy minden ilyen esetben legyen következetes és utasítsa vissza a válaszadást. Köszönöm szépen.
Köszönöm szépen, frakcióvezető úr. Tisztelt Országgyűlés! Pintér Tamás képviselő úr, a Jobbik képviselője, interpellációt nyújtott be a pénzügyminiszterhez: „Magyar kvótát, több szakszervezetet, kevesebb önkényt a multiknál!” címmel. Pintér Tamás képviselő urat illeti a szó, majd Bodó Sándor államtitkár úr fog válaszolni.
Köszönöm szépen a szót. Tisztelt Elnök Úr! Tisztelt Ház! Az elmúlt időszak kormányzati intézkedései pontosan azt bizonyítják, hogy drasztikus átalakulás elé néz a magyar munkavállalók világa: a kivándorolt magyarokat béremelés helyett külföldi, bevándorló munkaerővel kívánják önök pótolni. Ennek bizonyítéka, hogy vidéki nagy gyárakban sorra jelennek meg az olyan álláshirdetések, ahol az ukrán vagy egyéb nyelv ismerete nemhogy előnyt jelent, hanem már-már követelmény is.Az önök álságos céljait viszont ez teljesen jól kiszolgálja, hiszen az ilyen gazdasági bevándorlók jóval kevesebb pénzért dolgoznak, mint magyar kollégáik, illetve nyelvi és egyéb ismeretek hiányában sztrájkolni, küzdeni sem fognak az érdekeikért. Ezt a folyamatot a Jobbik teljesen elfogadhatatlannak tartja. Nem a Londonba kényszerült munkavállalókat kell pótolni más nációk tagjaival, hanem őket kellene végre hazahozni. Az elmúlt időszak azonban nemcsak az önök által maximumra pörgetett gazdasági bevándorlásra hívta fel a figyelmet, hanem arra is, hogy a magyar szakszervezetiség milyen katasztrofális helyzetben van. Miskolc, Esztergom, Rácalmás három város, amely ékesen bizonyítja azt, hogy a multik elnyomják a szakszervezetiséget. [[Az elnöki széket Lezsák Sándor, az Országgyűlés alelnöke foglalja el.]] Vegyük csak a körzetemben lévő Hankook-gumigyárat! Első körben a lakhatásuk elvesztésével fenyegették meg a sztrájkolni kívánó dolgozókat, majd a szakszervezeti vezetők kirúgására is sort kerítettek. A legutóbbi húzása a gyárnak pedig az volt, hogy új biztonsági szolgálatot hívtak be, akiknek a dolgozói fekete, külföldi rendszámú autókkal demonstráltak, és az amúgy is feszült helyzetet csak fokozták. És még nem is beszéltem arról, hogy a sztrájkolni kívánó dolgozókat szűk, bekamerázott termekbe kényszerítették, és a juttatásaik megvonásával is megzsarolták őket. Ez történhetett meg 2019-ben Magyarországon, Európa szívében. A sztrájkoló és sztrájkolni kívánó dolgozók számomra olyanok, mint a végvári vitézek, viszont önök olyanok, mint Hegedüs hadnagy, aki száz aranyért kívánta elárulni Eger várát a törököknek, csak önök most nem a törököknek, hanem a multiknak árulják el a magyar dolgozókat cinkos hallgatásukkal. Ezzel szemben a Jobbik magyar kvótát követel a munkahelyeken, amely biztosítja azt, hogy a magyar dolgozó legyen mindig az első a saját hazájában, és új munka törvénykönyvét akarunk, amely biztosítja a sztrájkhoz való jogot, megszünteti a rabszolgatörvényt, és kizárja a multik önkényét. Mindezekért kérdezem tehát az államtitkár urat, egyetért-e ön is azzal, hogy a multik következmények nélkül fenyegethetik, vegzálhatják és kirúghatják a sztrájkolni készülőket, illetve hogyan kívánják megállítani azt a folyamatot [[Az elnök csengetéssel jelzi az időkeret leteltét.]] hogy a gazdasági bevándorlók ezrei veszik el a magyar kétkezi dolgozóktól a munkalehetőséget. Köszönöm szépen. [[Taps a Jobbik és a Párbeszéd soraiban.]] [[14.40]]
Tisztelettel köszöntöm képviselőtársaimat. Köszönöm képviselő úr kérdését. Válaszadásra megadom a szót Bodó Sándor államtitkár úrnak.
Köszönöm szépen. Tisztelt Elnök Úr! Tisztelt Ház! Képviselő Úr! A gazdasági teljesítmény alapja a munka, és teljesen egyértelmű, hogy a munkában részt vevők akár munkaadók, akár munkavállalók érdekeit, együttműködését szabályoznunk kell.Ebben a helyzetben a munkakörülmények megállapítása, a javadalmazás, nyilván a munkaadó részéről a hatékonyság elvárása mind-mind gazdasági kérdés. Természetesen a munka törvénykönyvének célja, hogy az egy szabályozott kapcsolatrendszer legyen, de nyilván minden egyes konkrét elvárást nem érdemes törvényi szinten szabályozni. Inkább a tendenciát kellene mindenképpen figyelembe vennünk és ez a tendencia pedig egyértelműen az, hogy egyre nagyobb teret engedjünk a felek megállapodásának. Ez nyilván egy önszabályozó szerep, amely a szociális partnerek számára is elfogadható és egyébként működik is. Ebben a helyzetben nyilvánvalóan egészen más a szakszervezeti vezető feladata egy állami nagyvállalatnál, ahol esetleg több ezren dolgoznak, más egy kisvállalkozásnál, ahol családtagok, esetleg szinte baráti közösség tagjai azok, akik a tevékenységben részt vesznek, más egy multinacionális cégnél. De szerencsére az látszik, hogy a szervezési technika működik. Egyáltalán nem értek egyet önnel abban, hogy katasztrofálisnak nevezi a magyar szakszervezeti helyzetet. A szakszervezetek minden időszakban megtalálták a változó elvárásokra a megfelelő választ, és így történik ez most napjainkban is. Láthatja, hogy az érdekképviseletek jelen vannak szinte minden munkahelyen, a legtöbb ágazatban, és a munkaügyi kapcsolatok rendszere, ez az egyeztetési rendszer működik. Itt említhetjük a kollektív szerződéseket, az egyébként sikert hozó bértárgyalásokat, a munkaügyi konfliktusok feloldásának békés eszközeit vagy éppen az ön által is említett sztrájkot, amiben nyilván a szakszervezeteknek szerepük van. A munkavállalóknak Alaptörvényben biztosított joguk van tehát a sztrájkhoz, a jog gyakorlásának szabályairól pedig külön törvény is rendelkezik. Ahogy ön is mondta, a munkavállalók pedig adott esetben élnek is ezzel. Azt tudatosítanunk kell, hogy a kormányzatnak nincs közvetlen ráhatása arra, hogy a szociális párbeszéd szereplői hogyan és miképpen egyeznek meg. A munka törvénykönyve a szakszervezetek és a munkáltatók kapcsolatrendszerét tulajdonképpen ezen a szinten nem tudja szabályozni, egyedi intézkedésekkel semmiképpen, és nem is célja, hogy ebbe beavatkozzon. Megvannak azok a jogszabályok, amelyek biztosítják a jogorvoslat lehetőségét, amely esetben valamelyik fél sérelmet szenved. Tisztelt Képviselő Úr! Nem szabad elfelejtenünk, hogy Magyarország az Európai Unió tagjaként köteles az EU-ban hatályos legális migrációs irányelveknek megfelelni, és bizony a magyar kormányzat határozott célja, kezdetektől fogva is ez volt egyébként, hogy a magyarországi munkaerőhiányt elsősorban magyar vagy európai uniós állampolgárokkal kell betölteni. Ennek érdekében a harmadik országbeli állampolgárok magyarországi munkavállalásának engedélyezése során töretlen elv, hogy az EU-n kívülről érkező munkavállalók csak akkor jogosultak Magyarország területén munkát végezni, ha ezt az üres álláshelyet magyar vagy európai uniós állampolgárral nem lehet betölteni. Hangsúlyozandó, hogy a külföldiek magyarországi munkavállalása sem korlátlan, sem térben, sem időben, sem egyéb feltételeket tekintve. Az elmondottakból adódóan csupán tehát csak átmeneti megoldásként biztosítható, hogy harmadik országból érkezett szakképzett munkaerő vegyen részt a piacon olyan szakmákban, hangsúlyozom, amelyben nincs elegendő számú, megfelelően képzett magyar vagy európai uniós állampolgár. Köszönöm szépen a figyelmét. Kérem a válaszom elfogadását. [[Taps a kormánypártok padsoraiból.]]
Köszönöm, államtitkár úr. Megkérdezem Pintér képviselő urat, elfogadja-e az államtitkári választ.
Az államtitkár úr válasza egyben rámutatott arra is, hogy önök egyértelműen a multik mellé álltak. [[Közbeszólás a kormánypárti padsorokból: Mi?!]] Igazából erre utaltam akkor is, amikor azt mondtam, hogy a szakszervezetek katasztrofálisan nehéz helyzetben vannak, hiszen a kormány nemhogy támogatná a szakszervezeti tagokat, hanem elárulta őket, és cinkos hallgatásával kiszolgáltatja őket a multinacionális nagyvállalatoknak. Nemcsak hogy a saját nevemben nem tudom elfogadni az ön válaszát, hanem a Hankook-dolgozók nevében is vissza kell utasítanom ezt a semmitmondó választ. Azt szeretném inkább üzenni nekik innen, hogy kitartást nekik, mindenki számíthat a segítségünkre, mindenki számíthat ránk is, mi a hankookosokkal vagyunk, mi a dunaújvárosiakkal vagyunk, és számíthatnak ránk – ahogy a kormányra eddigiekben sem számíthattak. Köszönöm szépen. [[Taps a Jobbik padsoraiból.]]
Köszönöm szépen, képviselő úr. Nem fogadta el tehát az államtitkári választ. Kérdezem az Országgyűlést, elfogadja-e a választ. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 111 igen szavazattal, 37 ellenében, tartózkodás nélkül elfogadta. Tisztelt Országgyűlés! Hiller István, az MSZP képviselője, alelnök úr interpellációt nyújtott be az emberi erőforrások miniszteréhez: „A nyelvtudásról és 92 ezer majdnem diplomás magyarról” címmel. Hiller István alelnök urat, képviselő urat illeti a szó.
Tisztelt Elnök Úr! Tisztelt Államtitkár Úr! Képviselő Asszonyok és Képviselő Urak! A legutóbbi jelentések és hírek szerint 92 ezerre nőtt azok száma, akik nem vehetik át diplomájukat egy magyar felsőoktatási intézményben, mert nincs nyelvvizsgájuk. 91 595 olyan majdnem diplomás van, tisztelt képviselők, akik teljesítették az adott felsőoktatási intézmény előírásait, letették a vizsgáikat, megcsinálták az abszolutóriumot, benyújtották és megvédték a szakdolgozatukat, ahogy önök közül is sokan, de nem kapták meg az oklevelüket, nem tudnak elhelyezkedni diplomásként, mert nem tették le a nyelvvizsgát. Elöljáróban szögezzük le, hogy idegen nyelvet ismerni, beszélni idegen nyelven jó és hasznos. Számunkra, akiknek a magyar nyelv az anyanyelvünk, a legszebb és legkedvesebb [[Balla György: Különösen a „j” betű!]] , mégis kiemelten lényeges, hiszen rajtunk, magyarokon kívül szinte alig más valaki beszél magyarul. Ezzel együtt a jelenlegi állapot tarthatatlan. 2006 óta 50 ezren nem kaptak diplomát, és már ez is súlyos probléma volt, de még kezelhető. Aztán önök szétverték az úgynevezett nulladik osztály rendszerét, amikor is lehetőség volt arra, hogy a szokványos gimnáziumi tanulmányok előtt a felvettek egy évig csak idegen nyelvet és informatikát tanuljanak. Aztán elérte ez a létszám a majdnem százezret, ami meghaladja Szolnok vagy Kaposvár teljes lakosságát. Az úgynevezett diplomamentő programjaik gyakorlatilag megbuktak. A legutóbbi próbálkozásnál 1333-an kaptak lehetőséget, 90 262-en meg nem. Ezért azt kérdezem, tisztelt államtitkár úr, van-e olyan elképzelése a kormánynak, amely hosszú távon orvosolja a problémát. Mit kívánnak tenni azokkal, akik nem tudják átvenni a diplomájukat? Fenntartják-e ezek ismeretében azt a tervüket, hogy 2020-ra a felsőoktatási intézményeinkben csak nyelvvizsga birtokában lehet felvenni a jelentkezőt? Tisztelettel várom a válaszát. Köszönöm szépen.
Köszönöm szépen. A válaszadásra megadom a szót Rétvári Bence államtitkár úrnak.
Köszönöm a szót, elnök úr. Tisztelt Képviselő Úr! Tisztelt Ház! Azt hiszem, abban nincs vita a józan gondolkodású magyar emberek között, hogy szükség van a nyelvtudásra, főleg azoknak, akik diplomát akarnak szerezni. Ha valaki felsőoktatásban tanul, ahhoz egy nyelvismeret már szükséges. Ha minőségi magyar felsőoktatást akarunk, akkor a minőségi felsőoktatásnak elválaszthatatlan része a minőségi nyelvtudás; tehát hogy egy nyelven legalább már az egyetemi tanulmányok alatt tudjon tájékozódni, szakirodalmat olvasni, és a képzettségét is úgy szerezze meg, hogy utána, amikor egy munkahelyen elhelyezkedik, akár itt Magyarországon, mivel beszél egy idegen nyelvet általában ez az angol , ne csak beosztott tudjon lenni egy Magyarországon tevékenykedő akár nemzetközi cégnél, hanem vezető is lehessen. Ehhez elengedhetetlen, hogy a magyar diplomások számára segítsünk egy nyelvet minél jobb szinten, de legalább középszinten elsajátítani, hogy utána a munkahelyen az érvényesülésben ez őt segíteni tudja. Különben itt, Magyarországon lemondunk arról, hogy vezető pozíciót betöltsenek magyar diplomával rendelkező magyar emberek.Nem az szerintem a jó irány, amire ön is célzott az előbb, tisztelt képviselő úr, hogy csökkentsük a követelményeket. Nem tudunk minőségi felsőoktatást felépíteni akkor, ha állandóan csak arról beszélünk, hogy hol, milyen követelményt kell csökkenteni. Abban kell segítséget nyújtani, hogy a magasabb követelményt megfelelő felkészülés mellett a diákok el tudják érni, és jobb tudással kerüljenek ki az egyetemről, jobb tudást szerezzenek meg az egyetemen, mert a versenytársaink akár Közép-Európában, Nyugat-Európában vagy akár Délkelet-Ázsiában folyamatosan emelik ezeket a szinteket. [[14.50]] Van olyan ország, ahol sokkal több teher van egy középiskoláson vagy egy egyetemistán, mint Magyarországon. Tehát nem mondhatunk le arról, hogy a magyar diákok is minőségi tudást szerezzenek. Éppen ezért hadd mondjam el önnek pár szóban, hogy mi az, amiben segítettünk, szemben azzal, amit önök a felsőoktatásban műveltek tandíj és PPP-konstrukciók címén. Először is nagyon fontos, hogy javuló tendenciát mutat, hogy mennyi diáknál merül fel egyáltalán ez a probléma évről évre, hogy az abszolutóriuma megvan, a szakdolgozata megvan, de a diplomáját nyelvvizsga hiányában nem tudja átvenni. Ez a szám évről évre csökken. 35 ezer fiatalnak tudtunk segíteni abban, hogy ingyenesen szerezzék meg a nyelvvizsgájukat, pontosabban a 35 év alatti fiatalok közül 28 ezernek tudtunk segíteni abban, hogy megszerezzék a nyelvvizsgájukat ingyenesen. Erre 823 millió forintot költöttünk, hogy a fiatalok közül 28 ezren ingyen kapjanak nyelvvizsgát. Ügyes retorikai trükkel élt, tisztelt képviselő úr, hogy csak a „Diplomamentő 2” program eredményét ismertette ezzel az 1300 fővel, és megfeledkezett a „Diplomamentő 1” programban nyelvvizsgát szerzett 6499 főről. Azért az is fontos, hogy összességében mégiscsak 10 ezer diák volt az, aki valamilyen nyelviskolába, pontosan a „Diplomamentő 1, 2” program következtében tudott beiratkozni. Ön is nagyon jól tudja, hogy 924 órát töltenek nyelvtanulással a magyar diákok, és 900 óra alatt egy középszintű nyelvet el lehet sajátítani. A nyelviskolák ezt 600 óra alapján biztosítják a fiataloknak. Mi a köznevelésben 924 órát biztosítunk mindenki számára a nyelvtanulásra. Külön programunk volt 2017-ben a „Nyelvtanulás a boldogulásért” című program, amelynek keretében iskolaidőn kívül tudott 2200 fő nyelvtanfolyamokra járni, szintén ingyenesen. Arra is fölhívnám a figyelmét, tisztelt képviselő úr, hogy az elmúlt tíz esztendőben a legalább egy idegen nyelvet megfelelően beszélők aránya 25 százalékról 42 százalékra emelkedett. Ez egy nagyfokú emelkedés, tisztelt képviselő úr, s elvitathatatlan ennek a fontossága. S az is egy nagyon jó visszajelzés, hogy ahogy közeledik a határidő hat év van a felkészülésre arra, hogy a felvételi bemeneti követelménye a középfokú nyelvvizsga legyen , éppen ezért a 14-19 éves korosztályban, tehát a középiskolás korosztályban nagyon nagy mértékben megugrott a nyelvvizsgával rendelkezők száma, 46 ezerről 54 ezerre; tehát nem egy-két ezerrel, mint korábban, hanem jóval nagyobb mértékben, és bízunk benne, hogy ez tovább emelkedik. Ne becsülje alul a magyar diákokat, bízzon a magyar diákokban, hogy magasabb teljesítményre is képesek. Köszönöm szépen. [[Taps a kormánypártok soraiban.]]
Köszönöm, államtitkár úr. Megkérdezem Hiller alelnök urat, képviselő urat, hogy elfogadja-e az államtitkári választ.
Tisztelt Államtitkár Úr! Egyszer valaki egy szemináriumi dolgozatban azt írta, hogy a Szent Jobb István királyunk bal keze volt. Javaslom, hogy ne tessék ebbe a csapdába beleesni. Azt meg, hogy 2010 előtt mi volt, szerénytelenség nélkül mondhatom, még mindig jobban tudom én, mint ön. Ezért érdemes az elmúlt kilenc évről és nem az elmúlt kilenc év előtti nyolc évről beszélni. Tisztelettel fölhívom a figyelmét, hogy azok, akik nyelvvizsgát szereznek ma Magyarországon fiatalon, döntő többségben nem az állami középfokú intézményekben, hanem nyelviskolák révén szerzik meg azt. Akinek van pénze, az tudja hozzájuttatni gyermekét a tudáshoz, és nem képes az a középfokú oktatás, amelyre ön hivatkozott. Ezért 2020-ban, ha nem módosítják azt, amiről beszéltem, nagy baj lesz. És nem önöknek lesz nagy baj, mert az nekem most kevéssé fáj, hanem a diákoknak lesz nagy baj. Ezért volt az interpellációm, és ezért nem tudom elfogadni a válaszát. Köszönöm szépen.
Köszönöm szépen. Megkérdezem az Országgyűlést, hogy elfogadja-e az államtitkári választ. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 115 igen szavazattal, 32 nem ellenében, 1 tartózkodás mellett elfogadta. Tisztelt Országgyűlés! Vadai Ágnes képviselő asszony, a DK képviselője, interpellációt nyújtott be az emberi erőforrások miniszteréhez: „A magyaroknak is jár az európai egészségügy” címmel. Vadai Ágnes képviselő asszonyt illeti a szó.
Köszönöm a szót. Tisztelt Ház! Tisztelt Államtitkár Asszony! Az ön minisztere nemrég beismerte, hogy 2017-ben 24 ezer beteg halt meg hazánkban, akiket az időben megkezdett kezelés megmenthetett volna. Ez jól mutatja, hova jutottunk az Orbán-kormány alatt, és hova vezetett az egészségügy évek óta tartó kivéreztetése. Annak, hogy ez minden érdemi következmény nélkül maradt, egyetlen, ám annál tragikusabb üzenete van, az, hogy a 24 ezer megmenthető európai magyar értelmetlen és tragikus halála nem hiba, hanem valójában a rendszer része; hogy az Orbán-rendszer hétköznapi velejárója, hogy mindennap 65 ember hal meg úgy, hogy egy európai egészségüggyel mindannyian megmenthetők lennének. Önök azon siránkoznak, hogy kiürül az ország. Önök jajveszékelnek, ha nem szül mindenki mindennap négy gyereket, merthogy elfogyunk. Közben meg tétlenül nézik, ahogy a szlovák és a román egészségügy elszívja a magyar orvosokat és ápolókat. Mert csak papíron élnek valójában egy európai országban, igazából önök kutyába se veszik őket. Béremelésről hazudnak, de nem emelnek bért. Életpályamodellről hazudnak, de még egy Ikeában bútort pakolni is nagyobb életpálya, mint az önök által tönkretett magyar egészségügyben dolgozni. Világszínvonalról beszélnek, miközben már a fizetős kórházi szobában is leszakad a mennyezet, patkányok lepnek el kórtermeket, teljes kórházi osztályok állnak le, mert nincs orvos, nincs ápoló. Nem ezt érdemlik, államtitkár asszony, az európai magyarok, nem ezt érdemli ez az ország. S erre önök milyen választ adnak? Azzal hergelik az európai magyarokat, hogy csak be kellene tartani a tízparancsolatot, és akkor nem lennének betegségek. Tisztelt Ház! A Gyurcsány-kormány alatt a magyar egészségügy még az olasszal és a spanyollal volt egy szinten, sőt meg is előztük ezeket az országokat. [[Derültség a kormánypárti oldalon.]] Akkor európai kormányunk volt, és mostanra látszik, hogy európai egészségügyünk. Majd jöttek önök, és most ugyanebben a rangsorban toronymagasan megelőz minket Litvánia meg Észak-Macedónia, és hadd ne soroljam az összes többi országot. Nem ezt érdemlik az európai magyarok! Nem érünk kevesebbet, mint bármelyik más európai nép, bármennyire is többet ér a térkő, mint az emberélet az Orbán-rendszerben. Európai magyarok vagyunk, és jogunk van ahhoz, hogy európai szintű ellátásban részesüljünk, legalább olyanban, mint 2010 előtt. Bennünket ezért küldtek a választóink ide, hogy őket, a hazánkat képviseljük, ellentétben önökkel. [[Taps a DK soraiban.]]
Köszönöm, képviselő asszony. Válaszadásra megadom a szót Horváth Ildikó államtitkár asszonynak.
Tisztelt Elnök Úr! Tisztelt Képviselők! Tisztelt Képviselő Asszony! Nagyon köszönöm az interpellációt. Fontos mindannyiunk számára az emberek egészsége, az embereknek az egészségben történő megöregedése, és ennek a fejlesztése közös érdekünk. Javaslom megnézni a megelőzhető halálokokkal és az elkerülhető halálokokkal kapcsolatos sztenderdizált adatokat, amelyek 2010 óta folyamatos javulást mutatnak. Ezért dolgozunk. Azért dolgozunk, hogy ezt folytassuk, s igenis, hogy ami megelőzhető, megelőzzük, és ami elkerülhető betegség és elkerülhető halálok, azt elkerüljük. Ebben az elmúlt években jól teljesít az ország, és szeretnénk ezt folytatni. Szeretnénk azt tovább folytatni, hogy a közel 60 éves egészségben leélhető várható élettartam tovább nőjön, és hogy tovább nőjön a várható élettartam mindenki számára. Ebben nyilván önök is látják azokat az előrelépéseket, azt a javulást, ami történik. Van hova fejlődnünk az Európai Unió palettáján. Én ehhez kérem valamennyiüktől azt az együttműködő szándékot, hogy konszenzuson alapuló, egyenlő esélyeket nyújtó előrelépés történhessen. Dolgoztak érte, 2010 óta nagyon sok erőfeszítés történt annak érdekében, hogy az egészségügyben dolgozók társadalmi megbecsültségének több jelét adjuk, mint előtte volt. Nagyon komoly eredménynek tartom azt, hogy ennek keretében volt egy, az anyagi megbecsülést mutató jele. A szakorvosokra, a rezidensekre, a szakdolgozókra egyaránt vonatkozó olyan béremelési program indult el, amelyre szerte Európában úgy tekintettek, mint egy fontos, kigazdálkodható, képviselhető és a társadalmi megbecsültség jelét méltón mutató béremelési programra. Valamennyien emlékezhetnek arra, hogy 2012-ben, amikor elkezdődött ez a béremelési program, úgy folytatódott, hogy a reprezentatív szakszervezetek és a kamarák bevonásával közös döntés született az egészségügyben dolgozók és az egészségügyben döntést hozók között, és ennek jeleként 2016-tól ütemezett, többlépcsős béremelés következett be. Ezt folytatjuk. [[15.00]] Tudják, és azt gondolom, nagyon lényeges pillére volt ennek a folyamatnak, hogy 2018 őszén bejelentésre kerülhetett a szakdolgozóknál a következő 72 százalékos béremelés, hogy a 2018-as bérszínvonalhoz képest több lépcsőben jelentős béremelés történjen a szakdolgozók számára. Fontosnak tartom kiemelni azt, hogy nem csak bérben mérik azt, ha valamit megbecsül a társadalom; életpályában, munkakörülményekben és azokban a közösségekben, ahol valóban értékként ítéltetik meg a szakdolgozók és az egészségügyben dolgozók munkája. Ezt az értéket sokféle módon tudjuk kifejezni. Ezt az értéket a társadalom, a betegek és a hozzátartozók is ki tudják fejezni, meg tudják becsülni. Ezt megélik a kollégák, és azt gondolom, hogy a béremelések, az életpályamodell lakhatásra vonatkozó és azon egyéb, a munkakörülményeket javító intézkedéseink közösen eredményezték azt, hogy elmondhatjuk, ma Magyarországon lényegesen több orvos dolgozik, mint évekkel ezelőtt, ez több mint ötezer embernek a hazai egészségügy választását jelenti. Büszkék lehetünk arra, hogy aki Magyarországon orvosnak tanult, azok 74 százaléka a végzés után be is állt a rezidensrendszerbe, az orvosi hivatást választotta az egyetem elvégzése után; nem úgy, mint 2009-10 táján, amikor ez csak 43-44 százalékuk volt. Proaktívan igennel válaszoltak arra a hívó szóra, amit részben ebben a teremben, a képviselők által képviselt és elfogadott politika jelentett, és a minisztériumokban eldöntött olyan intézkedések jelentettek, amelyeket a kormány elvállalt, amihez pénzt biztosított. Ezért van az, hogy jelentősebb pénz került a humán erőforrás megtartására az elmúlt években, és ezért van az, hogy sikerült lelassítani azt a tendenciát, ami az orvosainknak, szakdolgozóinknak a külföldre vándorlását jelentette. Nagyon kívánom, hogy ezek a programok mindnyájunk számára segítséget jelentsenek, ha bajban vagyunk, betegek vagyunk, mindnyájunk számára többletet jelentsenek. Köszönöm szépen, elnök úr. [[Taps a kormánypárti padsorokban.]]
Köszönöm szépen, Horváth Ildikó államtitkár asszony. Kérdezem Vadai Ágnes képviselő asszonyt, elfogadja-e az államtitkári választ.
Tisztelt Államtitkár Asszony! Ön azt mondta, hogy dolgoznak. Lehet, csak nem elég jól. 5 milliárd forintot elköltenek Ugandában víztisztítóra és kibervédelmi együttműködésre, de végignézik, hogy nem volt mammográfiai készülék a Honvédkórházban, és a sürgősségi osztályon haltak meg az emberek. [[Németh Szilárd István: Hazudsz! Van.]] Önök elköltöttek 3,1 milliárdot Ghánában, de végignézik, ahogy felmondott az összes betegszállító Hatvanban. 2016 és ’18 között önök elköltöttek 20 milliárd forintot határon túli focira, de végignézik, ahogy a Heim Pál Gyermekkórházban az édesanyák, édesapák a földön fekszenek a gyerekeik mellett. Önök elköltöttek 2 milliárd forintot mexikói katolikus templomra, amiről nem is tudjuk, hogy egyáltalán felújítják-e, de végignézik, ahogy a Bajcsy-Zsilinszky Kórházban leszakad a plafon a betegre.Azt gondolom, államtitkár asszony, ön jöhet ide statisztikákkal, de ezek tények, ezek nemrég történtek. Ezzel kell foglalkozni azért, hogy az európai magyarok európai egészségügyhöz jussanak, olyanhoz, legalább olyanhoz, mint amilyen 2010 előtt volt. Mert ami most van, az maga a tragédia, és az nagyon messze van Európától; az lehet, hogy közelebb van a Putyin-féle Oroszországhoz. Válaszát nem fogadom el. [[Taps a DK soraiban.]]
Köszönöm szépen, képviselő asszony. Kérdezem a tisztelt Országgyűlést, elfogadja-e az államtitkári választ. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 115 igen szavazattal, 36 nem ellenében, tartózkodás nélkül elfogadta. Tisztelt Országgyűlés! Demeter Márta, az LMP képviselője, interpellációt nyújtott be a Paksi Atomerőmű bővítéséért felelős tárca nélküli miniszterhez: „Mikor ismeri be a kormány, hogy Paks 2 megbukott?” címmel. Demeter Márta képviselő asszonyt illeti a szó.
Köszönöm. Tisztelt Elnök Úr! Képviselőtársaim! Miniszter Úr! Az LMP évek óta figyelmezteti a kormányt, hogy a Paks II. beruházás felesleges, drága, veszélyes és rossz üzlet. Mára eljutottunk oda, hogy még a miniszterelnök is beismerte, hogy komoly csúszás várható. Aszódi Attila menesztésével pedig már a politikai felelősök keresése is elkezdődött.Ott tartunk tehát, hogy adott egy rossz szerződés, egy rossz koncepció, a szakma és a közvélemény elutasítja a paksi bővítést, a kormány mégis szolgai módon kitart mellette. Eközben Magyarország nem készítette el időre az Európai Bizottság részére azt az energiastratégiát, ami arról szólna, hogyan fogjuk az üvegházhatású gázok kibocsátását csökkenteni és növelni a megújuló energia részarányát. A paksi bővítéssel elpazarolt több ezer milliárdnak bárhol jobb helye lenne, mint az atomenergiába ölni. Ebből a pénzből egy teljes országos lakossági épületenergetikai és energiahatékonyság-javító lakásszigetelési programot lehetne indítani, és támogatni lehetne a megújulóenergia-termelés hazai formáit. Ez jó lenne a magyar embereknek és jó lenne a bolygónak is, amely fuldoklik a mérges gázokban, és robog a visszafordíthatatlan mértékű felmelegedés felé. Tisztelt Miniszter Úr! Önök nem tesznek mást, mint titkolóznak, és azt remélik, hogy senkinek nem tűnik majd fel, hogy eladósítják és kiszolgáltatják Magyarországot, ahelyett, hogy biztonságos, tiszta és fenntartható energiára állítanák át az országot. Önök becsapják a magyar választókat és a megválasztott képviselőket, amikor elavult adatokra alapozott éghajlat-stratégiát mutatnak be, és amikor titkos tanulmányokra hivatkozva építenek egy újabb atomerőművet. Ebben a helyzetben egyetlen felelős döntés lehet: a paksi bővítés leállítása, elszámolás az eddig elköltött pénzekkel, ezt követően pedig egy atomenergia-mentes és karbonsemleges energiaterv elfogadása. Ez nemcsak lehetséges, hanem kizárólag ez szolgálja mind Magyarország, mind pedig bolygónk hosszú távú érdekét. Kérdezem tehát miniszter urat, hogy mégis miért ragaszkodnak még mindig az atomenergiához, miközben Magyarországon kívül mindenki a megújuló energia arányát növeli. Milyen szakmai vélemény alapján gondolják még mindig, hogy a paksi bővítés megéri majd hazánknak? Milyen ütemterv szerint tárgyalják újra a paksi szerződést, különös tekintettel a szerződés felmondásának feltételeire? Valamint, utolsó kérdésem miniszter úrhoz, hogy Varga Mihály pénzügyminiszter mégis mire jutott moszkvai tárgyalásai során a paksi pénzügyi megállapodás módosításával kapcsolatban, illetve hogy itthon mégis miért hallgatnak erről. Várom miniszter úr válaszát.
Köszönöm, képviselő asszony. Válaszadásra megadom a szót Süli János miniszter úrnak.
Köszönöm a szót. Tisztelt Képviselőház! Tisztelt Képviselő Asszony! Köszönöm kérdését, a kormány nem tudja a paksi bővítést leállítani, hiszen a kormánynak van ellátási felelőssége, nem önöknek. Tehát a villamosenergia-ellátásáért egyértelműen a kormány felelős. Ha majd önök felelnek érte, akkor önök úgy döntenek az önök által biztosított program szerint, ahogy tudnak.Mi szívesen látjuk egyébként, ha önök számunkra átadják azt a programot, amit az önök szakértői állítottak össze, és annak alapján biztosítható, hogy Magyarországon az időjárástól függetlenül biztonsággal, éjjel-nappal a fogyasztói igények számára megfelelő mennyiségű villanyáram áll rendelkezésre. Külön megköszönöm, ha átadják, mert ígérem, ha ez gazdaságos is, és teljesíti azt a követelményt, amit mondtam, akkor biztos, hogy a kormány ezt fogja használni. Nekünk olyan szakértők állnak rendelkezésre, akik az atomenergia békés alkalmazásában az ’50-es évek óta dolgoznak, ’59 óta működik a csillebéri kutatóreaktor. A mi célkitűzéseink valósak, és Magyarországon a több lábon állásnak és a karbonmentes energiatermelésnek egyik záloga az atomerőmű megépítése. Önöknek valószínűleg az a legnagyobb gondjuk, hogy pont a karbonmentesség miatt nem támadható az atomenergia kérdése, hiszen az önök számára és nekünk is Magyarországon az egyik legfontosabb kérdés, hogy környezetkímélően állítsuk elő az energiát. Mi elkötelezettek vagyunk a megújulók mellett, a nap- és a szélenergia mellett, ezt Paks bizonyította mindig, most adták át Pakson az egyik legnagyobb magyarországi naperőmű-kapacitást, 20,6 megawatt teljesítménnyel. Tehát itt nincs semmi ellentmondás. A megújuló nem ellene van az atomerőműnek, hanem egymást kiegészítik. Egyébként, amit önök fölvetnek, hogy ha a lakások hőszigetelését megoldanánk, már többször elmondtuk itt is, a parlamentben, hogy ez nem megoldás, hiszen a lakások nem villamos energiával vannak fűtve, hanem egyébbel, és ha a hőszigetelést javítjuk, akkor a fűtés-korszerűsítés még inkább villamos energiát igényel, mert ha hőszivattyúzást vagy egyéb bármilyen korszerű alkalmazást tudunk alkalmazni, az szintén villamos energiát igényel. [[15.10]] Ugyanúgy villamos energiát igényel az elektromobilitás is, tehát ha elterjed az elektromos jármű, akkor annak a villamosenergia-igényét is csak úgy lehet kielégíteni, ha éjjel-nappal megbízhatóan áll rendelkezésre nekünk villamos energia. Az atomerőmű 90 százalékos hatásfokkal biztosítja a villamos energiát, míg a naperőművek 12-13 százaléknál nagyobb hatásfokkal nem tudnak üzemelni. Tehát ez azt jelenti, hogy napból nyolcszor akkora teljesítményt kell beépíteni, mint atomerőműből ennek a gazdaságosságát külön ki lehet számítani , és az is hozzátartozik, hogy ezt a megtermelt villamos energiát még tárolni is kellene, hogy ugyanannyi teljesítmény álljon a fogyasztók rendelkezésére, mint az atomerőműnél. Ha ennek a költségeit összevetjük, akkor látszik, hogy Németországban is a fogyasztónál majd’ 100 forint egy kilowattóra villany, Magyarországon ez 35 forint. Európában Bulgárián kívül Magyarországon a legolcsóbb a villamos energia, és ha ezt az arányt figyelemmel tekintjük, akkor Európában még van olyan ország, amelyik ennél drágábban termel. Úgyhogy én azt tudom mondani, hogy ha a karbonmentességet, a biztonságos energiaellátást, az éjjel-nappal rendelkezésre állást, az olcsóságot az ipar és a lakosság számára biztosítani akarjuk, akkor Magyarországon atomenergia nélkül nem lehet megoldani hosszú távon a villamosenergia-ellátást. Köszönöm. [[Taps a kormányzó pártok padsoraiban.]]
Köszönöm, miniszter úr. Kérdezem képviselő asszonyt, elfogadja-e a miniszteri választ.
Nem fogadom el, elnök úr, a választ. Egyrészt soha nem tudtak még olyan tanulmányt mutatni, ami alátámasztaná, hogy egyáltalán megérné megépíteni a következő blokkokat, tehát ez soha nem volt alátámasztva, folyamatosan hazudnak. A másik, hogy magáncég ilyen projektbe már sehol a világon nem tenne bele pénzt, hiszen veszteséges. Akkor kérdés, hogy a magyar állam a magyar adófizetőket miért károsítja meg egyébként ezermilliárdokkal. Sajnos azt kell mondjam, hogy mellébeszélést hallottunk, mert én nem hallottam, hogy miniszter úr válaszolt volna például Varga Mihály pénzügyminiszter moszkvai tárgyalásával kapcsolatban. Olyan szinten titkolóznak, ami egyébként nem meglepő. 2014-ben, amikor az Orbán-Putyin-paktumot aláírták és 4000 milliárd forintra eladósították a magyar embereket, akkor is próbáltak mindent titokban tartani, de most már tényleg kíváncsi lennék, hogy mégis a magyar pénzügyminiszter mit csinálhatott Moszkvában, hogy egyébként nem kapunk választ arra, hogy a pénzügyi megállapodásban mi változott. Tehát fel kell mondani a paksi hitelszerződést, lakásszigetelési programot kell indítani, és a megújuló energiákba kell pénzt fektetni, így marad több pénz a magyar emberek zsebében. [[Az elnök a csengő megkocogtatásával jelzi az időkeret lejártát.]] Csak akkor lesz energiabiztonság Magyarországon és az Európai Unióban is, hogyha végre a valós magyar nemzeti érdeket képviselik az Európai Unióban. Ehhez új képviselőkre, új Európai Bizottságra [[Az elnök újból csenget.]] és új Európai Parlamentre van szükség. [[Taps a DK padsoraiból. Közbeszólások a kormányzó pártok padsoraiból, köztük: Jaj! 1-es!]]
Köszönöm szépen, képviselő asszony. Képviselő asszony nem fogadta el a miniszteri választ. Kérdezem a tisztelt Országgyűlést, elfogadja-e a miniszteri választ. Kérem, szavazzanak! [[Szavazás.]] Kimondom a határozatot: az Országgyűlés a miniszteri választ 112 igen szavazattal, 33 nem ellenében, 1 tartózkodás mellett elfogadta. Tisztelt Országgyűlés! Tordai Bence, a Párbeszéd képviselője [[Zaj a kormányzó pártok padsoraiból.]] interpellációt nyújtott be a Miniszterelnökséget [[Az elnök csenget.]] vezető miniszterhez: „Miért üzletel a kormány a 4-es metró ’gyanusítottjaival’?” címmel. Tordai Bence képviselő urat illeti a szó.
Köszönöm a szót, elnök úr. Kedves Polgártársak! Hétről hétre kénytelen vagyok itt az OLAF, az Európai Csalás Elleni Hivatal által feltárt fideszes bűnügyekről beszélni, hiszen Jávor Benedek, a Párbeszéd európai parlamenti képviselője újabb és újabb információkkal lát el minket ezekben az ügyekben. Eddig azt néztük, hogy vajon Orbán Viktor veje, Tiborcz István az Elios-botrányt miért úszhatja meg büntetlenül, de Polt Péter szerepével kapcsolatban nem érkezett érdemi válasz erre a kérdésre. Most térjünk vissza a 4-es metró ügyéhez, hiszen ez az az ügy, ahol az OLAF-jelentés érdekes módon valahogy nyilvánosságra került. Akkor a Fidesz még azt hitte, hogy neki érdeke, ezzel elterelheti az éppen akkor aktuális botrányairól a figyelmet és rátolhatja a politikai riválisaira. Csakhogy azóta kiderült, hogy azok a bűnözők, akik a 4-es metróra fordított uniós pénzeket szétlopták, azok bizony 2010 óta a Fidesszel üzletelnek. Egy szóbeli kérdésben korábban ennek már felvázoltam a hátterét Jávor Benedek és munkatársai kutatásai alapján, most pedig egy újabb friss hír, hogy egy korábban önökhöz közel álló konzervatív jobboldali újság címét idézzem, egy „Mérföldkő” nevű hazai mérnökcégben örök szövetséget kötött a Fidesz és a Strabag holdudvara. Azok a Strabag-lobbisták, akik tíz- és százmilliókat fuvaroztak korábban is a Fidesznek és a döntéshozóinak, gazdasági holdudvarának és egyéb érdekeltjeinek, mostanra hivatalosan is összebútoroztak Mészáros Lőrinc érdekeltségeivel ebben a Mérföldkő Közlekedési Fejlesztő és Szolgáltató Kft.-ben, amely természetesen ennek megfelelően huszárosan hozza el a különböző közbeszerzéseket. Tehát ez az Aczél Zoltán nevű Strabag-lobbista Belfry nevű cége, amely a Strabaggal együtt nagy és lelkes támogatója Mészáros Lőrinc, alias Orbán Viktor futballálmainak, úgy látszik, hogy mostanra teljes polgárjogot nyert a NER rendszerében. Minden kínos bizniszükbe beengedték őket, legyen szó letelepedési kötvényekről vagy ehhez hasonló, a magyar adófizetők számára tíz- és százmilliárdos veszteségeket hozó botrányokról. Úgyhogy ezért szeretném kérdezni ismételten a kedves válaszolni hajlandó minisztert, államtitkárt, helyettes államtitkárt vagy főosztályvezető-helyettes segédet, hogy mégis tovább folytatják-e ezekkel a nemzetközi bűnözőkkel a bizniszelést, tovább folytatják-e a magyar adófizetők pénzének és az európai adófizetők pénzének a kitalicskázását, vagy végre felmondják ezt a bűnös szövetséget, és legalább azokat kivetik magukból, akik nemcsak tolvajok, ahogy önök, de árulók is. Köszönöm szépen. [[Szórványos taps az MSZP, a DK és a Párbeszéd padsoraiból.]]
Köszönöm szépen, képviselő úr. Tisztelt Országgyűlés! A házszabály 123. § (3) bekezdése a következőt írja le: „Ha a benyújtott és az elhangzott interpelláció között tartalmi eltérés van, az ülést vezető elnök az interpelláltat nyilatkozattételre hívja fel, hogy hozzájárul-e az eltéréshez vagy kéri a válasz alóli mentesítését.” Orbán Balázs államtitkár úré a szó.
Köszönöm a szót. Tisztelt Elnök Úr! Én tisztelettel hozzájárulnék az interpelláció elhangzásához és ahhoz, hogy én is elmondhassam a válaszomat, én ugyanis a parlamenti szólásszabadság pártján állok, a képviselői beszédjog talaján állok [[Taps a kormányzó pártok padsoraiban.]] , és ezúttal ez egy válasz a Gyöngyösi frakcióvezető úr által elmondott kérdésre is.
Akkor menjünk…
Szerintem a parlament a nemzet vitafóruma… [[Az elnök csenget.]]
Államtitkár úr…
A parlament a nemzet vitafóruma, ahol minden ügyet fel lehet vetni, és azért vannak itt a politikusok, hogy válaszoljanak a kérdésekre. [[Közbeszólások az ellenzéki pártok padsoraiból. L. Simon László: A házszabályt be kell tartani! Minden ellenzéki képviselő tartsa be a házszabályt!]]
Köszönöm szépen. Akkor menjünk vissza az idővel nulla másodpercre! Öné a szó, államtitkár úr.
Köszönöm szépen a szót. Ráadásul ez azért is van így, mert különös öröm, hogy Tordai képviselő úrnak válaszolhatok, ugyanis volt már egy csörténk ebben az ügyben korábban, és azt kell mondanom, hogy nincs új a nap alatt. Ön egy nagyon sajátos parlamenti műfajt honosított meg ezzel a felszólalásával, a sci-fi kategóriájába kerültünk, ugyanis ön a Párbeszéd képviselőjeként ebben az ügyben az MSZP avatarjaként jár el. [[Tordai Bence közbeszól.]] Tudja, van ez a nagyon-nagyon híres, népszerű külföldi film, amiben kék lényeket irányítanak az emberek. Itt is valójában ez történik, önt joystickkel a háttérből az MSZP irányítja, ugyanis igaz, amit mi mondunk, és igaz, ami az OLAF-jelentésben van: a négyesmetró-botrány minden idők legnagyobb korrupciós ügye, összesen 167 milliárd forintot csaltak el, és a jelentés szerint, ezt most hangsúlyoznám önnek, teljesen egyértelmű, hogy a felelősség a Gyurcsány-kormányt, a Bajnai-kormányt és a szocialistákat terheli. Nyilván, ha ezzel a kérdéssel ők jönnek elő, akkor mindenki kineveti őket. Nyilván a szerecsenmosdatást valaki másnak kell elvégeznie. Nyilván valakinek meg kell magyaráznia, hogy az ég nem kék, és a fű nem zöld. Azt megértem, hogy ön ezt a feladatot jó szívvel elvállalja, nyilván meg fogják hálálni önnek. [[Közbeszólás a kormányzó pártok padsoraiból: Jó pénzért…]] De ettől teljesen függetlenül, minden idők legnagyobb korrupciós botrányáról van szó az ügyben, büntetőeljárás van folyamatban. A kormány ez ügyben annyit tud tenni, hogy együttműködik a hazai és az uniós hatóságokkal, hogy ennek az ügynek a végére járjunk. És ami szerintem szintén fontos: befejeztük a beruházást, amit önöknek, az önök szövetségeseinek nem volt módjuk megtenni, mert nem voltak képesek ezt megtenni. A jelenlegi kormány számára egyetlenegy alapelv van, hogy a politika és az üzlet szigorúan el legyen választva egymástól. [[Derültség és közbeszólások a Jobbik padsoraiból: Micsoda? Hahaha!]] [[15.20]] A kormány számos intézkedést hozott a korrupció visszaszorítására. [[Közbeszólások a DK soraiból.]] Sokkal szigorúbb büntetési tételek vannak. A korábbiaknál szigorúbb közbeszerzési törvényt fogadtunk el. Felszámoltuk a 2010 előtti gyakorlatot [[Dr. Vadai Ágnes: Az biztos!]] a mostani közbeszerzéseken csak átlátható tulajdonosi hátterű cégek indulhatnak. [[Folyamatos közbeszólások a DK soraiból, köztük Gréczy Zsolt: Az egész világ hülye, hogy ezt nem látja.]] Az online pénztárgépek bevezetésével jelentősen sikerült csökkenteni a feketegazdaságot, és az egy ajánlattevős közbeszerzések aránya a 2010-es 31 százalékról 15 százalékra csökkent. Ezzel szemben az ellenzéki pártok, az MSZP és az önök szövetségesei mind a mai napig tele vannak korrupciós ügyekkel. Azok beszélnek korrupció elleni küzdelemről, akik százmilliárdokat talicskáztak ki az országból. Széthordták a metrópénzeket, százmilliókat parkoltattak külföldi bankszámlákon, diákokat és nyugdíjasokat károsítottak meg kiterjedt csalássorozat eredményeképpen, miközben mindvégig oligarchák utasításait hajtották végre. [[Közbeszólások a Fidesz soraiból: Így van! Szégyen!]] Ön pedig immár többedik alkalommal relativizálja ezekben a felszólalásokban az itt általam felsorolt bűnöket. Sajnálom önt, hogy ilyen politikai szerepet vállalt magára önként fiatal képviselőként, hogy minden idők legnagyobb korrupciós ügyében közreműködik az MSZP mosdatásában. Lelke rajta! Köszönöm a szót. [[Taps a kormánypártok soraiban.]]
Köszönöm, államtitkár úr. Megkérdezem a képviselő urat, jegyző urat, elfogadja-e az államtitkári választ.
Sajnálattal hallom, hogy a Fidesz beszédírói kifogytak a poénokból. Ezt az avataros mókát már hallottuk. Ezzel együtt itt is egy új parlamenti műfaj, a stand-up comedy hangzott el. [[Közbeszólás a Fidesz soraiból: Határolódj el Gyurcsánytól!]] Tényleg, amikor a tiszta kézről és a korrupcióellenes küzdelemről beszélnek itt a fideszes padsorokból, akkor csak mulatni tudunk.Az a helyzet, hogy egy jó dolog van, egyetértünk abban, hogy ez valóban egy botrányos, talán minden idők egyik legnagyobb korrupciós bűncselekménye, de akkor még egyszer felteszem a kérdést, hogy ennek az érintettjével, sőt ennek a vádlottjaival, ennek a szökésben lévő gyanúsítottjával miért üzletelnek a fideszes körök. Miért van közös cége Mészáros Lőrincéknek ennek a hatalmas botránynak a gyanúsítottjával? Miért nem fogják el évek óta Terner Csabát vagy hogy hívják azt a szerencsétlent? [[Derültség.]] Szóval, az a kérdés, hogy maguk miért folytatják a bűnös üzelmeiket a 4-es metró ügyében érintett, körözés alatt álló vagy vádemelés alatt álló [[Az elnök a csengő megkocogtatásával jelzi az idő leteltét.]] bűnöző gyanúsítottakkal. Köszönöm. A választ nem fogadom el. [[Zaj, közbeszólások.]]
Képviselő úr, jegyző úr a választ nem fogadta el. [[Zaj, közbekiáltások. Az elnök csenget.]] Kérdezem a tisztelt Országgyűlést, elfogadja-e az államtitkári választ. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 110 igen szavazattal, 31 nem ellenében, 1 tartózkodás mellett elfogadta. Tisztelt Országgyűlés! Barcza Attila, a Fidesz képviselője, interpellációt nyújtott be a Miniszterelnökséget vezető miniszterhez: „Kinek az érdekében politizál Gyurcsány Ferenc, a Demokratikus Koalíció elnöke?” címmel. Barcza Attila képviselő urat illeti a szó.
Köszönöm a szót, elnök úr. [[Zaj. Az elnök csenget.]] Tisztelt Miniszter Úr! Tisztelt Képviselőtársaim! Figyelemmel kísérve Brüsszel lopakodó jogalkotását, egyértelműen kijelenthető, hogy a bürokratáknak és az őket támogató politikai tömörüléseknek az a világos célja, hogy létrejöjjön a nemzetek nélküli európai egyesült államok. Ennek a koncepciónak a megvalósítása azt jelentené, hogy a tagországok lakosságát befolyásoló legfontosabb hatáskörök Brüsszelhez kerülnének. Ők szabnák meg az energiaárakat, amelyekkel az eddigi tapasztalatok szerint a multinacionális vállalatok érdekeit védenék meg, elég, ha csak a rezsicsökkentés meghirdetését követő, Magyarország elleni támadásokra gondolunk. De ilyen hatáskörmegvonást jelentene az adók nemének és mértékének meghatározása is, amely ismerve a brüsszeli irányvonalat- elvenné a családoktól az adókedvezményt, és helyette a bevándorlók integrációjára költené azt. Mind közül kiemelkedik, hogy Brüsszel mondaná meg, hogy kivel kell együtt élniük a tagországok állampolgárainak, így nekünk, magyaroknak is, ami pedig az eddigi intézkedésekből következően nem jelent sok jót a magyar emberek számára, mert azonnal megkezdenék a felső korlát nélküli betelepítést hazánkba. Az eddigiekből is világosan látszik, hogy az európai egyesült államok eszméjének megvalósulása mindannyiunk életét gyökeresen felforgatná. Magyarországon a Gyurcsány-házaspár által vezetett Demokratikus Koalíció a legnagyobb híve ennek a nemzeti identitást nélkülöző konglomerációnak. Ezen nem kell csodálkoznunk, hiszen Gyurcsány cégei több száz milliós megrendeléseket kapnak Brüsszeltől, és az ebből felvett osztalék ki tudja, hogy hova és milyen célokra folyik el. Tökéletes példája a brüsszeliták gátlástalan kiszolgálásának a DK európai parlamenti képviselője, Niedermüller Péter tevékenysége, aki minden, Magyarország érdekével szembeni koncepciónak büszke támogatója. [[Közbeszólások a DK soraiból.]] Az elhangzottakra tekintettel kérdezem, hogy milyen támogatásból gazdagodik és politizál Gyurcsány Ferenc, a Demokratikus Koalíció elnöke. Várom megtisztelő válaszát. Köszönöm. [[Taps a kormánypártok soraiban. Dr. Vadai Ágnes közbeszól: Én válaszolnék, mert én vagyok a DK alelnöke. Elnök úr, nem válaszolhatok?]]
Köszönöm, képviselő úr. Válaszadásra megadom a szót Orbán Balázs államtitkár úrnak.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Hölgyek és Urak! Képviselő úr, a kérdésére válaszul abban meg tudunk állapodni, hogy a Demokratikus Koalíció körül valóban számtalan olyan botrány van, amelyekben szerepel Gyurcsány Ferenc feleségének, a Demokratikus Koalíció listavezetőjének neve is. [[Folyamatos közbeszólások a DK soraiból.]] A DK és korábban az MSZP jogi képviseletét is ellátó Czeglédy Csaba ügyvédet, volt önkormányzati képviselőt és húsz társát például különösen jelentős vagyoni hátrányt okozó költségvetési csalással és más bűncselekményekkel is vádolják.Felmerült annak is a gyanúja, hogy az elcsalt 6,2 milliárd forint az MSZP és a DK pártkasszájába került. [[Felzúdulás, zaj a DK soraiból.]] Ennek a Czeglédy Csabának adott kölcsönöket a Gyurcsány Ferenc felesége, Dobrev Klára által vezetett Altus Zrt. Ahogy képviselő úr is említette, szintén aggályosnak tekintjük, hogy az Altus Zrt. szerződése, amelyet még 2014-ben kötöttek az Európai Bizottsággal, egy nemzetközi konzorcium részeként a cégnek tanulmánykészítésre adott megbízást a kohéziós politika és az európai strukturális alapok jövőbeli fejlesztése kapcsán. A magyar kormány többször is hangot adott aggályainak, hogy az Altus Zrt. megbízásával kapcsolatban felmerülő összeférhetetlenséget, tiltott pártfinanszírozást és csalás gyanúját vizsgálni kell. Álláspontunk szerint ezen pártpolitikai összefonódás miatt kétséges a szakmai szempontok elsődlegességének biztosítása, és valljuk be, aki az Altusnak ad pénzt, az Dobrev Klárának, Gyurcsány Ferencnének és így Gyurcsány Ferencnek és a Demokratikus Koalíciónak… [[Dr. Vadai Ágnes: Dobrev Klára!]] Bocsánat, ha eltévesztettem a nevet, Dobrev Klárának, Gyurcsány Ferencné Dobrev Klárának, Gyurcsány Ferencnek és a Demokratikus Koalíciónak is ad pénzt. Ez egy, a Magyar Országgyűlésben is működő ellenzéki párt. Ne menjünk el szó nélkül az Állami Számvevőszék által folytatott vizsgálat mellett sem, amely feltárta, hogy a legutóbbi kampány során Gyurcsány Ferenc cége túl kedvező konstrukcióban hitelezett a volt miniszterelnök pártjának, a DK-nak. Ez tiltott vagyoni támogatásnak minősül, amelyet az ÁSZ vizsgálata törvénysértőnek talált, és ugyanebben az ügyben bírságot is kiszabtak, az MNB 15 milliós bírsággal sújtotta az Altust. Még arról érdemes beszélni, hogy kinek állt érdekében, vagy ki a kedvezményezettje annak, hogy a Demokratikus Koalíció akár csak egyetlen mandátumot is szerezzen az európai parlamenti választásokon. Azoknak, akik az európai egyesült államok vízióját támogatják; akik egy birodalom logikájában működnek; akiket zavar a szabad és független Magyarország; zavarja az, hogy mi, magyarok szabadon szeretnénk dönteni jövőnkről, például az energiapolitikánkról, az adópolitikánkról, bevándorláspolitikánkról. Mi ezt nem támogatjuk, szerintünk az európai egyesült államok gondolatának elutasítása egy pártpolitikai logikán átívelő gondolat kellene hogy legyen. A Demokratikus Koalíció jól láthatóan ezt az egyébként szerintünk meglévő nemzeti egységet nem osztja. Köszönöm szépen a szót. [[Taps a kormánypártok soraiban.]]
Köszönöm, államtitkár úr. Megkérdezem Barcza Attila képviselő urat, elfogadja-e az államtitkári választ.
Tisztelt Államtitkár Úr! Köszönöm érdemi válaszát, és elszomorítónak tartom azt, hogy az ellenzék, különösen a DK elnöke és európai parlamenti képviselője kizárólag Magyarország érdekeivel szemben politizál. [[15.30]] Magyarország egy több mint ezer éve független, szuverén ország, nagyon sokan próbáltak meg ez ellen tenni, de végül mindig a magyarok kerekedtek felül. Én arra kérem a magyar kormányt, hogy tegyen meg továbbra is mindent annak érdekében, hogy elkerüljük a hatáskörmegvonásokat és az európai egyesült nemzeti államokra irányuló törekvéseket, az annak a kialakítására irányuló törekvéseket. Válaszát elfogadom, köszönöm szépen. [[Közbeszólások az ellenzéki padsorokból. Taps a kormánypártok soraiban.]]
Köszönöm, képviselő úr. Tisztelt Országgyűlés! Vadai Ágnes képviselő asszony ügyrendben kér szót; természetesen megadom, majd az interpellációk végén [[Dr. Vadai Ágnes felállva: De én most szeretném elmondani, elnök úr…]] vélhetően… [[Dr. Vadai Ágnes: …mert ehhez kapcsolódik, az ön döntésével kapcsolatos! Közbeszólások.]] vélhetően fél ötkor. [[Közbeszólások. Balla György közbeszól. Dr. Vadai Ágnes: A piacon szabályszerűen szólalhat fel, és ott nem rágóznak valószínűleg!]] következő interpelláló Z. Kárpát Dániel képviselő úr, Jobbik. Öné a szó, képviselő úr. [[Közbeszólások, zaj. Dr. Vadai Ágnes: Elnök úr, az előzővel kapcsolatosan! Z. Kárpát Dánielnek:]] Öné a szó.
Tisztelt Elnök úr! Tisztelt Ház! A Fidesz családvédelmi csomagja és programpontjai tekintetében el szeretném mondani önöknek [[Dr. Vadai Ágnes közbeszól.]] , hogy bár az alapvetésekben egyetértünk, Magyarországon valóban egy népesedési katasztrófa zajlik, szeretném hozzátenni, hogy a Fidesz-KDNP kormányzása alatt sajnos romlott a helyzet e tekintetben, és bár nem vagyunk ellendrukkerek, én azt szeretném nagyon, hogyha mind az élveszületések száma, mind a termékenységi arányszám növekedne, mindkét mutató tekintetében csökkenés volt az utóbbi két éven belül kimutatható, ami katasztrofális folyamatokat vetít előre. Éppen ezért állok megdöbbenéssel a hét pont bizonyos fékezett habzású hatásai előtt, hiszen látható, hogy minimális módosításokkal ezek a pontok is képesek lennének érdemben hatni, de azt is látjuk, hogy akár a CSOK bővítése tekintetében, akár a családi adókedvezmények tekintetében csak korlátozott lehetőségeket biztosít ez a kormányzat. Beszéljünk is a CSOK-ról! E tekintetben a jobbikos javaslat az volt, hogy használt ingatlanok irányába is bővítsük ki ezt a konstrukciót, de ne a kedvezményes hitelt feltétlenül és önmagában, hanem bizony a támogatás mértékét is. Jelen pillanatban azt látjuk, hogy bár kedvezményes hitellehetőséget kapnak magyar családok, tehát eladósodhatnak még jobban akár kedvezményes feltételek mellett, a rájuk jutó támogatás mértéke érdemben nem növekszik, és ha a családi adókedvezményt vizsgáljuk, arra lehetünk figyelmesek, hogy mondjuk, kétgyermekes családok tekintetében befagyni látszik ez a konstrukció: az eredeti törvényben 2019-ig volt ennek a növekménye megállapítva, innentől kezdve pedig nem. De azt is látjuk, hogy bizonyos családtámogatási formák a családi pótlékon kívül még egyébként számos egyéb formában is befagytak nyolc vagy tíz évvel ezelőtt, és azóta lényegében nem mozdulnak. Nem azt mondom, hogy az alanyi jogon járó támogatási formákat kéne kizárólag erősíteni, adott esetben a munkajövedelem könnyebb elérhetősége kárára, de azt mondom, hogy a családtámogatási formák legalább inflációkövető módon kellene hogy emelkedjenek Magyarországon, hiszen az a befagyasztás, ami tapasztalható, egyértelműen káros és negatív, főleg azért, mert a Fidesz-KDNP kedvezménytömege jellemző módon a szerencsésebb társadalmi csoportokat, osztályokat éri el, a kedvezményes kölcsön, a részletfizetési kedvezmény, a kamat- és hitelköltség-átvállalás jellemzően a felső középosztálytól felfelé tud hatni. És hiába ingatja a fejét több fideszes képviselőtársam, el kell hogy mondjam: amíg nem oldják fel a lakhatási katasztrófát Magyarországon, amíg nincs egy bérlakásprogram, amíg a babaváró és egyéb kedvezményformák egy hitelcsapdává is válhatnak azért, mert nem elég kidolgozottak a feltételrendszerei, és amíg Magyarországon nem üzennek a magyar fiataloknak az irányban, hogy érdemes itthon maradni, mert kormányokon átívelő módon családvédelmi megoldások érvényben is maradhatnak, addig bizony [[Az elnök csenget.]] a népesedési katasztrófa tovább tarthat. Ennek elhárítása közös érdekünk. [[Az elnök ismét csenget.]] Adódik tehát a kérdés, hogy mindezen felvetések kapcsán nyitott-e a kormányzat, avagy sem. Köszönöm a figyelmet. [[Taps a Jobbik és az LMP soraiban.]]
Köszönöm szépen. Tisztelt Országgyűlés! Az „Ami a családtámogatási rendszerből kimaradt…” címmel Z. Kárpát Dániel által benyújtott, a miniszterelnök úr részére átadott interpellációra a miniszterelnök úr megbízásából a téma szerint feladat- és hatáskörrel rendelkező Kásler Miklós emberi erőforrások miniszterének kérésére Novák Katalin államtitkár asszony fog válaszolni.
Köszönöm szépen a szót, tisztelt elnök úr. Tisztelt Elnök Úr! Tisztelt Képviselőtársak! Tisztelt Képviselő Úr! Ön azt mondta a hozzászólásában, az interpellációjában, hogy fontos lenne, hogy a fiatalokat meg tudjuk szólítani, hogy üzenni tudjunk nekik, hogy hosszú távon kiszámítható, stabil családpolitikára számíthassanak. Örülök annak, hogy a Jobbik egyetért a családvédelmi akciótervnek a célkitűzéseivel, örülök annak is majd, hogyha az országgyűlési szavazásnál is támogatni tudják a javaslatainkat. S ahogy ön fogalmazott, hogy ön döbbenettel áll a családvédelmi akcióterv előtt ezzel együtt, én döbbenettel állok önök előtt, amiért önök éppen ezek után összefognak azokkal a politikai pártokkal [[Z. Kárpát Dániel: Na, ne már!]] amelyek éppen hogy családellenesek voltak. Képviselő úr, a hitelességükről van szó [[Z. Kárpát Dániel közbeszól.]] a hitelességükről van szó, hogyha arról beszélnek, hogy azokkal fognak az önök elképzelései szerint közösen kormányozni, akik szétverték a családtámogatási rendszert Magyarországon. Önök hogy néznek a magyar fiataloknak a szemébe? Önök mit tudnak ígérni nekik, hogyha azokkal együtt kampányolnak, akik családellenes döntések sorát hozták meg? [[Pintér Tamás: Egy kis szakmaiságot inkább! Egy kis szakmaiságot! Z. Kárpát Dániel a mögötte ülő képviselőtársaival egyeztet.]] De hogyha érdekli a képviselő urat a válaszom, és visszafordul [[Z. Kárpát Dániel: Még a testtartásomat is tessék beszabályozni! Arató Gergely: Miért nem a kérdésre válaszolsz? Z. Kárpát Dániel: A kérdésre válaszoljon!]] , akkor talán meghallhatja azt is, ami a konkrét felvetéseire vonatkozik. Ön azt mondja egyrészt a hozzászólásában, az interpellációjában, hogy romlottak a demográfiai mutatók. Ez nem igaz, képviselő úr. Azt is mondja, hogy a gyermekvállalási kedv romlott az utóbbi években. Ez sem igaz, képviselő úr. Tájékozódjon, és utána beszéljen, mert nem így van! [[Z. Kárpát Dániel közbeszól.]] Az is benne volt az interpelláció írásos verziójában, s bár nem ugyanazt mondta el, de elolvastam az írásban benyújtott interpellációját is hogyha érdekli az ön által feltett kérdésre adott válasz, akkor szívesen elmondom , azt kérdezte, hogy miért maradnak ki a családvédelmi akciótervből például az egygyermekes családok vagy akár a mozaikcsaládok. Ez sem igaz, képviselő úr, ugyanis az egygyermekes családok és a mozaikcsaládok is részesülhetnek akár a családvédelmi akcióterv különböző lehetőségeiben, akár a korábbi családtámogatási eszközökben. Hogyha a célja az, hogy hitelesen tájékoztassa a fiatalokat az előttük álló lehetőségekről, akkor tájékozódjon, akkor nézze meg, hogy mely lehetőségeket vehetik igénybe, hogy igenis egy egygyermekes család is felveheti a babaváró támogatást, egy egygyermekes család is részesülhet a bölcsődei férőhelyek bővítésében, az egygyermekes családok is igénybe vehetik a nagyszülői gyedet jövő év január 1-jétől, és az egygyermekes családok is felvehetnek CSOK-ot, hiszen ahogy ön is mondta egyetértek ezzel , az otthonteremtés problémája egy komoly kihívás, ebben igyekszünk segítséget nyújtani. Míg korábban egyáltalán nem volt semmilyen otthonteremtési lehetőség például használt ingatlan vásárlásához, ma már ehhez is lehetőségük van támogatást, sőt most már kamattámogatott hitelt is felvenni. Közel 400 ezer embernek tudtunk Magyarországon segíteni az otthonteremtésben csak az otthonteremtési programon keresztül. Ön azt mondja, hogy a szerencséseknek segítenek ezek a családtámogatások. Ezzel sem értek egyet. Szerintem aki ma Magyarországon munkát keres, munkát vállal, az nem szerencsés, hanem szorgalmas, és igen, összekötöttük a családtámogatásokat a munkavállalással örülök, hogy ezt a célkitűzést is támogatni tudja a Jobbik , és azért is kötöttük össze, mert ma már csak 3,5 százalék a munkanélküliség az országban, ezért munkát is tudnak vállalni azok, akik emellett gyermeket vállalnak. Ami pedig a családtámogatásokra fordított összegeknek a növelését illeti, 2010-ben 960 milliárd forintot fordított az akkori kormány családtámogatásokra, ma ez az összeg meghaladja a 2000 milliárd forintot, tehát több mint a duplájára emeltük; hogyha még ebbe az infláció mértékét is beleveszi, akkor több mint 76 százalékos reálemelkedésről van szó 2010-hez képest 2019-re. És emelkedett minden évben, így az idei évben is például a családi adókedvezménynek a mértéke is, a bölcsődei finanszírozás vagy éppen a gyermekétkezésnek a finanszírozása, hogy tovább is sorolhassam. Hogyha önök valóban elkötelezettek a családok támogatása mellett, akkor bizonyítsák ezt majd azzal is, hogy megszavazzák a családvédelmi akciótervről szóló törvényjavaslatokat! [[Az elnök csenget.]] Köszönöm, hogy meghallgattak. [[Taps a kormánypártok soraiban.]]
Köszönöm szépen, államtitkár asszony. Megkérdezem Z. Kárpát Dániel képviselő urat, elfogadja-e az államtitkár választ.
Tisztelt Elnök Úr! Tisztelt Ház! Úgy gondolom, hogy a magyar népesedés ügyének a legtöbbet az a stílus árt, amit a Fidesz államtitkárai az ilyen viták során előadnak. Ne haragudjon, államtitkár asszony, ön kapott egy korrekt szakmai kérdést, egyetlenegy szakmai tételre sem tudott vagy akart válaszolni [[Novák Katalin: Tíz pontjára válaszoltam körülbelül, minden egyes pontjára válaszoltam! Csak önnek nem tetszik, hogy elmondtam, hogy összeálltak a szocikkal…!]] ellenben az igazság talajától egy kicsit messze került… [[Novák Katalin: Elhiszem, hogy így nehéz kiállni! Minden kérdésre válaszoltam! Közbeszólások. Novák Katalin: Ő is végigbeszélte az én válaszomat!]] Államtitkár asszony, a helyzet az, hogy bár ne így lenne, de az élveszületések száma csökkent Magyarországon, a termékenységi arányszám nézzen utána, államtitkár asszony , 1,54-ről 1,49-re csökkent, bárcsak ne így lenne! Eközben a szülőképes korban lévő hölgyek száma is csökkent. Ezt nem lehet hazudozással semmissé tenni. El kell hogy mondjam: amíg egy bérlakásprogramot nem hoznak létre, amíg a CSOK-ot adott esetben százmilliós értékű ingatlantömeg fölött is elérhetővé teszik , tehát nem csak tipikus magyar élethelyzetekben [[Novák Katalin: A 35 fölötti lakás ön szerint az?!]] és amíg, hozzáteszem, államtitkár asszony, amíg bevándorolt jogállásúak számára is elérhetővé teszik a CSOK-ot [[Németh Szilárd István: Nem igaz! Novák Katalin: Nézzék meg! Tájékozódjanak!]] , addig az önök szándékai legalábbis megkérdőjelezhetők. [[15.40]] Amit én szeretnék, összpárti megegyezés bizonyos kérdésekben [[Az elnök a csengő megkocogtatásával jelzi az időkeret leteltét.]] és egy kormányzati ciklusokon átívelő családtámogatási rendszer, de ilyen stílusú vitákkal mindezt nem lehet elérni. [[Az elnök ismét csenget.]] Ezért kérem, hogy gondolják át a pozíciójukat…
Köszönjük szépen.
…mert ezzel nem nekem ártanak, hanem a magyar népesedés ügyének. [[Az elnök ismét csenget.]] Köszönöm, alelnök úr.
Köszönöm, képviselő úr. Tisztelt Országgyűlés! A képviselő úr az államtitkári választ nem fogadta el. Kérdezem a tisztelt Országgyűlést, elfogadja-e az államtitkári választ. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 105 igen szavazattal, 29 nem ellenében, 1 tartózkodás mellett elfogadta. Tisztelt Országgyűlés! Aradszki András, a Kereszténydemokrata Néppárt képviselője, interpellációt nyújtott be az emberi erőforrások miniszteréhez: „Hogyan változtak az elmúlt időszakban az egészségügyi beavatkozások várólistái?” címmel. Aradszki András képviselő urat illeti a szó.
Köszönöm a szót, elnök úr. Tisztelt Elnök Úr! Tisztelt Államtitkár Asszony! Tisztelt Képviselőtársaim! Az elmúlt időszakban a sajtóban megjelent híradások szerint az elkötelezett egészségügyi intézmények áldozatos munkájának köszönhetően jelentősen csökkentek a tervezhető beavatkozások várólistái. A Fidesz-KDNP-kormány ehhez minden támogatást igyekezett megadni. Ennek keretében 2012-ben döntött arról, hogy a tervezhető műtétekre várók listáját nyilvánossá kell tenni, amit a Nemzeti Egészségbiztosítási Alap koordinál. Az azóta eltelt időszakban, a tavalyi év végéig a várólisták csökkentésére 26 milliárd forintot fordított a kormány, amire további források állnak rendelkezésre. Ha várólistákról beszélünk, akkor az összképre, az elmúlt évek egészségügyi folyamataira is rá kell tekintenünk. Nem hagyhatjuk figyelmen kívül, hogy a 2010-es adatokhoz képest 2017-ben 5 ezerrel több orvos dolgozott Magyarországon, és az elmúlt időszakban lassult a külföldi munkavállaláshoz kért igazolások igénylése. A KSH adatai azt mutatják, hogy az egészségügyre fordított kiadások ezen időszak alatt 400 milliárd forinttal nőttek. A kormány az elmúlt években emellett 500 milliárd forintot fordított a vidéki egészségügyi ellátás fejlesztésére, az „Egészséges Budapest” program keretében pedig további 700 milliárd forintos állami forrás áll rendelkezésre a közép-magyarországi régió, benne az Érdi járás egészségügyi ellátásának javítására. A kereszténydemokrata képviselők nevében mondhatom, nagy örömmel látjuk ezeket a pozitív folyamatokat. Ebbe illeszkedik bele a várólisták érezhető csökkenése, ami már uniós kitekintésben is pozitív összehasonlításra ad okot, amivel a magyar egészségügy az európai középmezőnybe került. Önmagában az is jelentős előrelépés, hogy Magyarország nyilvánossá tette a műtéti várólistáit, hiszen az OECD-országok között csak 15 teszi ezt meg. Tisztelt Államtitkár Asszony! Egyes sajtóorgánumok teljesen tévesen a várólisták növekedéséről számolnak be. A félreértések és a tudatos félretájékoztatás elkerülése miatt is kérdezem tisztelettel önt, hogyan változtak az elmúlt időszakban az egészségügyi beavatkozások várólistái, a tervek szerint milyen további intézkedésekkel csökkenthetők még a várólisták. Várom államtitkár asszony megtisztelő válaszát. [[Taps a kormánypártok soraiban.]]
Köszönöm szépen, képviselő úr. Válaszadásra megadom a szót Horváth Ildikó államtitkár asszonynak.
Tisztelt Elnök Úr! Tisztelt Képviselő Úr! Köszönöm a kérdést. A várólisták vagy egyáltalán a várakozások kezelése az egészségügyben mindig egy jó indikátor. Két dolognak indikátora: az egyik, hogy mivel törődünk, s a másik az, hogy ha valamit célzottan el akarunk érni, hogy jobb legyen, vajon milyen képességeink vannak erre és milyen elkötelezettség van.Az, hogy látni akarjuk a hibát, látni akarjuk a hiányosságot, ennek egy nagyon fontos első eleme köszönöm, hogy említette , hogy 2012-ben létrehoztunk egy országosan egységes, nyilvános várólistát. Az volt a célja, hogy tisztán lássunk. Tisztán láttunk: 71 ezer embernél többen voltak akkor a várólistán. Volt egy elkötelezettsége a kormánynak akkor, hogy pénzt, paripát, fegyvert nem kímélve, anyagi ráfordítással, szervezettséggel és a kórházakban dolgozók segítségével megszervezzük azt, hogy ez a várólistán lévő betegszám csökkenhessen, és a várólistás műtétek száma növekedjen. Ez megtörtént. Az a pénz, amit erre befektetett a kormány, az a 26 milliárd forint, amit ön említett, és az az 5 milliárd, amit tervezünk ez évre, valóban meghozta az eredményeit, olyan eredményeket hozott, aminek az lett a következménye, hogy 2018-ra 28 245 fő várt a várólistán, nem a majdnem háromszor akkora szám, amit 2012-ben észleltünk. Nagyon fontos dolog, hogy nemcsak hogy kevesebben várnak az egyes műtétekre, hanem nagyon jó fejlődést tudtunk felmutatni, és ez a nagyszámú csökkenése a várólistán lévő betegszámnak együtt járt az elvégzett műtétek növekedésével. Az országok közül nem mindegyik akarja látni, hogy hányan és milyen műtétekre várnak, és ebben azt, hogy 15 ország között Magyarország benne van, aki országos várólistát vezet, ahol nyilvánosak az adatok, egy nagyon fontos mércének tartom, és nagyon fontos olyan dolognak, ami összehasonlításra is kiválóan alkalmas. Büszkék vagyunk arra, hogy ma Magyarországon szürkehályogműtétben Hollandia után a második legrövidebb a várólistás idő, ez 45 nap, Hollandiában 44 nap, ez Norvégiában 114 nap. Jobbak vagyunk több mindenben, így például csípőprotézisben is, ahol Magyarországon körülbelül három hónapot, 88 napot várnak az emberek a várólistán, ez Lengyelországban 444 nap. Hogy még egy példát mondjak, térdprotézisben Norvégiában 158 nap a várólistákon eltöltendő idő, 2018-ban ez Magyarországon 126 nap volt. Azokban az intézkedésekben, amelyek azt szolgálják, hogy a várólistára hogyan és miként kerülnek fel emberek, és mennyi időt töltenek el azon, ami a tervezett várólistán levő lét, egy fontos körülmény az, hogy április 1-jétől kötelező lesz ezeket a betegeket úgy felvenni, hogy az elérhető következő időpontra rákerülhessenek, és ne akár hónapokkal későbbi időpontot válasszanak közösen az orvossal, ami azért jelentős, mert ez nyilvánvalóvá teszi, hogy csökkenni tud az a különbség, ami a tervezett listán töltendő idő és a valóban listán töltendő idő között van. Ma Magyarországon a valóban listán töltött idő körülbelül csak egyharmada annak, mint amit hittek, hogy majd lesz. A várólistás megbetegedések közé egy viszonylag szűkebb csoportja tartozik a beavatkozásoknak. Lényeges körülmény az, hogy mit tudunk tenni az úgynevezett várakozási idő tekintetében, mit tudunk tenni azért, hogy hatékonyabban, szervezettebben menjenek a kivizsgálások, és a járóbeteg-ellátásban az időpontkérésekre közelebbi időpontok lehessenek. Ebben a kormány komoly lépéseket indított el azzal, hogy a rendelési idő növekedjen, az óraszámok emelkedjenek. Amik emelkedtek is, hetente körülbelül 9800 órával több járóbeteg-ellátási idő van, és így lényeges előrelépés volt az, hogy ha tumorgyanúval kerül valaki kivizsgálásra, a képalkotó vizsgálatot 14 napon belül kell elvégezni. Fontosnak tartjuk, hogy a beavatkozások tempójában is változtatunk. A PET-CT központi várólistarendszer meghozta az eredményeit. Azt gondolom, hogy ez a pénz, ez a figyelem méltán szolgálta a magyar betegek érdekeit. Köszönöm szépen kérdését. [[Taps a kormánypártok soraiban.]]
Köszönöm szépen, Horváth Ildikó államtitkár asszony. Kérdezem Aradszki András képviselő urat, elfogadja-e az államtitkári választ.
Tisztelt Államtitkár Asszony! Köszönöm a kimerítő és nagyon részletes válaszát. Nagyon fontos volt valóban a tényállás rögzítése a tekintetben, hogy mennyi a várólistán szereplők száma, és hogy milyen állapotból indulunk ki, és hogyan sikerül ezt a 77 ezret csökkenteni. Nagyon fontos az, hogy nemcsak a várólistákra koncentrálva kell sikerekről beszélnünk az egészségügyben, hanem hogy összességében 2010-2019-ig 648 milliárd forinttal több került az egészségügybe, és ha hozzátesszük azt, hogy 2022-ig 72 százalékos bérfejlesztése lesz a szakápolóknak, és az elmúlt két év alatt 207 ezer forinttal növekedett az orvosok javadalmazása is, ezek az irányok jók, és minden bizonnyal az elképzelt hatékonysági mutatók javításával sikeres lesz a várólisták elleni küzdelem. Köszönöm válaszát. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Korózs Lajos, az MSZP képviselője, interpellációt nyújtott be az emberi erőforrások miniszteréhez: „Saját zsebből az egészségért?” címmel. Korózs Lajos képviselő urat illeti a szó. [[15.50]]
Köszönöm szépen. Tisztelt Ház! Tisztelt Államtitkár Asszony! Ismeretes, hogy Magyarországon az egészségügyi kiadások körülbelül 30 százaléka magánfinanszírozásból történik. Ennek két nagy alrendszere van. Az egyik, ahol a magánpénztárakba, illetve a magánbiztosítókba fizetnek munkáltatók, munkavállalók, és ezen keresztül érvényesítenek bizonyos kifizetéseket, a másik a hálapénz rendszere.Engedje meg, államtitkár asszony, hogy egy keresetlen mondatot idefűzzek. Ma Magyarországon a hálapénzben érdekelt orvosoknak két típusát vélem fölfedezni. Az egyik az, aki előre kéri a több százezer forintot zsebbe, a másik pedig, aki menekül azon kliensek elől, akik éppen borítékot szeretnének a zsebükbe dugni. Ez a tevékenység a fekete- és a szürkezóna határán működik. Tudom, hogy volt intézkedése a kormányzatnak először arra, hogy visszaszorítsák az ilyen jellegű tevékenységeket, utána pedig egy törvénymódosítással legálissá szerették volna tenni. Egyértelmű az, hogy ha valaki a hálapénz eszközéhez nyúl, akkor vagy valamilyen jobb ellátást szeretne magának, vagy valamilyen előnyöket szeretne szerezni, de ha pontosan megnézzük, akkor Magyarországon ez a bűncselekmény kategóriájába tartozik, és azt is látjuk, hogy nagyon sok orvos még a börtönbüntetéstől sem riad vissza. Ahogy említettem az előbb, bizonyos kezelésekért vagy ellátásokért több százezer forintot előre is kérnek. A másik kategória, amit szintén említettem, ahol az orvosok éppen menekülnek a kliens elől. Azt gondolom, hogy egy szolidaritáselvű egészségügyben egy sokkal erősebb állami szerepvállalás lenne szükséges. Ettől függetlenül most azt látom, hogy ha a kormány az égvilágon semmit nem csinálna, automatikusan kialakulna Magyarországon a kétszintű egészségügy. Pontosítok: már kialakult Magyarországon a kétszintű egészségügy. A térítésmentes kockázatközösségen alapuló, szolidaritáselvű egészségügyben a gyógyszereken és néhány speciális ellátáson kívül ingyenes az ellátás, illetve nagyon erős az állami szerepvállalás. Tisztelt Ház! Kedves Képviselőtársaim! Azt gondolom, hogy ez a fajta tevékenység, amiről az előbb beszéltem, az orvos és a kliens közötti feszültséget is erősíti, ráadásul kétszer fizet a biztosított, hiszen fizet egyszer adó és járulék formájában, és utána fizet borítékban. Éppen ezért kérdezem, hogy mikorra terveznek egy olyan monitoringrendszert, amely bevezeti és alkalmassá teszi ezt a rendszert arra, hogy a hálapénzzel kapcsolatos dolgokat tisztán lehessen látni. A másik kérdésem pedig az, hogy ön igazságosnak tartja-e azt, hogy kétszer fizet a kliens az ellátásokért: egyszer járulék formájában, egyszer pedig hálapénz formájában. Várom megtisztelő válaszát.
Köszönöm Korózs Lajos képviselő úr. Válaszadásra megadom a szót dr. Horváth Ildikó államtitkár asszonynak.
Tisztelt Elnök Úr! Képviselő Urak! Képviselő Asszonyok! Tisztelt Képviselő Úr! Köszönöm, hogy szóba hozta a témát, hogy beszélhetünk róla.Az ’50-es éveknek az egészségügyre gyakorolt következményeit hosszan hordozza ez az ország azért, mert akkor, amikor az akkori kormányzat, az akkori pártkongresszus és kommunista diktatúra a segédmunkásokéval azonos szintre tette az orvosok fizetését jól meggondoltan, és leírta azt, hogy majd a betegek ezt kipótolják, azzal olyan, sok évtizedre kiható következményeket hozott magával, amivel még ma is küzdenünk kell. Küzdünk, hogy ez transzparensebb legyen, látható legyen, küzdünk azzal, hogy világos legyen, hogy mi a hálapénz, és mi a nyílt, büntetett korrupció, mi a korrupciós nyomás, és mi a szolgáltatók által elérni akart korrupció, és meggyőződésünk, hogy nem igazán jó mutató az, amit egyébként a felmérések mutatnak. Ha megkérdezik ma Magyarországon a lakosságot, hogy mi zavarja őket az egészségügyben, a hálapénzt nagyon kevesen nevesítik mint zavaró tényezőt; azért van, mert az a kultúra, ami az ’50-es években kialakult, nagyon erős nyomokat hagyott. Az új generáció, a rezidensek, amikor elfogadták azt az ösztöndíjat, amivel elindítottuk őket a 2010-es évek elején, akkor azt írták alá, hogy nem fognak hálapénzt elfogadni. Világosan látszik, hogy ha a bérek javításának, versenyképessé tevésének útját folytatjuk, további béremelések mellett joggal elvárható az, hogy hála formájában se fogadjanak el az orvoskollégák pénzt, és az a kevés, akit ön említett, és ha van ilyen, nagyon fontosnak tartom, hogy világosan határát vonjuk annak, hogy ki az, aki még a mai napig olyan gyakorlatot folytat, amiben pénzt vár el, pénzt kér el, ez egy világos változtatást igényel, és ebben dolgozunk tovább, hogy azt a jogellenes formát, ahol egyébként büntetőfeljelentést lehet tenni, ahol egyébként meg is teszik azokat a büntetőeljárási beavatkozásokat, amikor ilyen szükséges, ezt a társadalom ne tartsa magáénak és igenis taszítsa ki magából. Önöktől is partnerséget kérek ahhoz, hogy ezen az úton hatékonyan tovább tudjunk menni, hogy az egészségügyi ellátórendszer egy olyan szolgáltatást biztosítson, ami véd, és megfelelő védettséget biztosít az ellen, hogy a betegek számára ne okozzon túl nagy anyagi terhet az ellátás igénybevétele. Rengeteg jó példa van ez irányban. Nem véletlen, hogy osztályok fogalmazzák meg, elmondják és határozottan képviselik, hogy nem hajlandók hálapénz formájában sem elfogadni semmit, nem érdekeltek a korrupcióban. Tisztességesen akarják végezni azt a munkájukat, amire fölesküdtek, és ez a hippokratészi eskü nem tartalmazza azt, hogy bármiféle módon ilyen anyagi ellenszolgáltatást várnának el. Ebben a nyilvánosság nyilván nagy segítség, ebben az önök segítségében is bízunk. Sikerre fogjuk vinni. Köszönöm szépen. [[Taps a kormánypárti padsorokban.]]
Köszönöm szépen, államtitkár asszony. Megkérdezem Korózs Lajos képviselő urat, elfogadja-e az államtitkári választ.
Tisztelt Ház! Kedves Képviselőtársaim! Tisztelt Államtitkár Asszony! Hogy hogy volt az ’50-es évek elején, én nem tudom, mert még nem születtem meg. [[Moraj a kormánypárti padsorokban.]] Egyet biztosan tudok: a magánkiadások ügyében, ha a kormányzat olyan lépéseket tenne, ami például a magánbiztosítókba befizetett munkáltatói járulékokat ösztönözné, akkor az biztos, hogy nagy segítséget jelentene azon családoknak, ahol egy váratlan kiadást finanszírozni kell, mondjuk, egy magánbiztosítón keresztül.Ilyen intézkedés volt éveken keresztül, vagy ilyen lehetőség volt éveken keresztül például a kafetéria-rendszerben, ahol volt lehetőségük a munkáltatóknak, hogy a kafetéria-rendszeren keresztül adózási kedvezménnyel befizessenek bizonyos összegeket annak érdekében, hogy a munkavállalójuk egy váratlan helyzetet tudjon finanszírozni. Sajnálatos módon a kormány kezdeményezésére a parlamenti többség ezt január 1-jével megszüntette. Úgyhogy köszönöm szépen a válaszát, de nem tudom elfogadni. Köszönöm, elnök úr.
Köszönöm szépen, képviselő úr. Nem fogadta el a képviselő úr az államtitkár asszony válaszát. Kérdezem az Országgyűlést, elfogadja-e az államtitkári választ. Most szavazzanak! [[Szavazás.]] Kimondom a határozatot: az Országgyűlés az államtitkári választ 109 igen szavazattal, 24 ellenében, 1 tartózkodás mellett elfogadta. Tisztelt Országgyűlés! Vadai Ágnes képviselő asszony, a DK képviselője, interpellációt nyújtott be az emberi erőforrások miniszteréhez: „Miért Európa koldusait kívánják önök fölnevelni?!” címmel. Vadai Ágnes képviselő asszonyt illeti a szó.
Köszönöm. Tisztelt Ház! Tisztelt Államtitkár Asszony! Az Európai Unió Alapjogi Ügynökségének jelentése szerint a magyar gyerekek egyharmadát, egészen pontosan 33,6 százalékát fenyegeti a szegénység vagy a társadalmi kirekesztettség. Ez a negyedik legrosszabb adat az Unióban, amit csak Bulgária és Románia, illetve csekély mértékben Görögország múl alul. A gyerekek több mint negyedrésze él lakhatási szegénységben, ahol a család hónapról hónapra egyre reménytelenebb küzdelmet folytat azért, hogy ki tudják fizetni a lakhatás költségeit. Ha valahol, ezeknek a gyerekeknek a családjában elkelne a családtámogatás. Sajnos azonban döntő különbség van az önök és a mi felfogásunk között. [[Novák Katalin: Hála istennek!]] Önök úgy gondolják, hogy a családtámogatási rendszernek minél több gyerek vállalására kell ösztönözni, szerintünk viszont nem gyerekek számához kötött prémium az, ami ösztönzi a gyerekvállalást, hanem ha biztosítjuk a ma már megszületett gyerekek számára az emberhez méltó körülményeket, és hogy ilyen körülmények között lehessen őket fölnevelni. Önök ennek megfelelően a támogatást elsősorban a tehetősebb, jómódú családoknak szánják azzal a céllal, hogy ott több gyerek szülessen, mi viszont azt gondoljuk, hogy minél nehezebb körülmények között él egy család, annál inkább támogatni kell a gyerekeik fölnevelését, főleg ha a szegénységnek köze van ahhoz, hogy több gyereket is vállalnak. Ennek megfelelően önök kilencéves regnálásuk alatt egyetlen fillérrel sem emelték sem a családi pótlékot, sem a gyes összegét, miközben bevezették a családi adókedvezményt, és a gyed átlagos összege 85 százalékkal emelkedett. Az csak értékrendbeli különbség, hogy ezzel a módszerrel mi nem értünk egyet, az viszont ténykérdés, államtitkár asszony, hogy ön hiába is lódít itt mást, az önök erőfeszítései meddőek maradtak, mert míg a mi kormányzásunk ideje alatt legalább 95 ezer gyerek született, sőt két esztendőben a számuk alig maradt el a százezertől, 2010 óta ez a szám 90 ezer körül stagnál. [[16.00]] Élesen megmutatkozik ez a különbség az önök által előterjesztett és a Demokratikus Koalíció által benyújtott hétpontos családvédelmi program között is. Önök kedvezményes hitelről beszélnek, önök jelzáloghitel-törlesztőrészlet átvállalásáról beszélnek, önök arról beszélnek, hogy meghatározott összeggel segítenék egy nagyobb családi autó megvásárlását azoknak, akik egyáltalán gondolhatnak arra, hogy gépkocsit vásároljanak vagy fenntartsanak. Mi viszont már a megszületett gyerekekre is gondolva, azonnal és jelentősen emelnénk a családi pótlékot, megakadályoznánk a gyerekes családok utcára tételét, javítani kívánjuk az állami egészségügy és e mellé az állami oktatás színvonalát, mert tudja, államtitkár asszony, a családok többségének nem telik magániskolára vagy éppen fizetős egészségügyre. Mi tehát közelíteni kívánjuk a programunkkal a magyar gyerekek esélyét az európai átlaghoz, önök viszont fokozni akarják eddig is eredménytelen erőfeszítéseiket, ami nem több, hanem kevesebb gyerek születéséhez vezetett, mindezt olyan áron, hogy közben látjuk azt, hogy hogyan szegényednek el ebben az országban nagyon sokan, és hogyan lesznek gazdagok nagyon kevesen, mint például Mészáros Lőrinc. Persze vannak olyan családok, akiknek ez a program meg általában az önök családtámogatása nagyon remek és nagyon kiváló. Ilyen az Orbán család, ilyen a Mészáros család és ilyen a Tiborcz család is. Én csak azt szeretném megkérdezni, hogy miért nem fontos az összes többi család. Köszönöm szépen. [[Taps a DK soraiból.]]
Köszönöm, Vadai Ágnes képviselő asszony. Válaszadásra megadom a szót Novák Katalin államtitkár asszonynak.
Köszönöm szépen a szót, tisztelt elnök úr. Tisztelt Elnök Úr! Tisztelt Ház! Tisztelt Képviselő Asszony! Akkor próbáljunk szakmai vitát folytatni egymással; ehhez jó lenne, ha tényeket ütköztetnénk tényekkel. Adatokról beszélt képviselő asszony, adatokat szeretnék önnek a figyelmébe ajánlani. Az az adat, amit ismertetett, az létezett 2015-ben ma már ez nem így van. Ha megnézzük azt, hogy hogyan változott, hogyan alakult a szegénységgel vagy társadalmi kirekesztéssel érintett családoknak és a gyerekeknek a száma az elmúlt években, akkor azt látjuk, hogy ma ez a szám 23,8 százalék a statisztikai adatok szerint. [[Arató Gergely: Minden rendben van, csak minden negyedik gyerek szegény!]] Az Európai Unió átlaga 24,9 százalék, tehát az Európai Unió átlagához képest jobb helyzetben vagyunk Magyarországon. Az önök kormányzása idején ugyanez a szám 38,7 százalék volt. Tehát ha ön számokat szeretne ideidézni, akkor beszéljünk nyíltan és őszintén. Az önök kormányzása idején meglévő számhoz képest a szegénység és társadalmi kirekesztés kockázatával érintett gyerekek számában ma 40 százalékkal alacsonyabb ez a mutató. Én azt mondom, hogy még mindig van teendő ezen a téren, addig nem nyugodhatunk meg, amíg ez a mutató akár kétszámjegyű is lesz, de sokkal előrébb tartunk, mint az önök kormányzása idején. Tehát 40 százalékkal tudtuk ezt a számot csökkenteni hét év alatt. Hét év alatt több mint 300 ezer fővel csökkent ezeknek a gyerekeknek a száma, és 1,2 millió fővel csökkent a szegénységgel vagy társadalmi kirekesztettséggel érintett embereknek a száma Magyarországon. Ezek a hivatalos adatok. Ha beszélünk adatokról, akkor beszéljünk a tényszerű adatokról! [[Az elnöki széket dr. Latorcai János, az Országgyűlés alelnöke foglalja el.]] Aztán azt is mondta, hogy az egekbe emeltük a családi adókedvezménynek és a gyednek az átlagát. Örülök annak, hogy legalább ezt elismeri, hogy jelentősen emelkedett a családi adókedvezménynek vagy éppen a gyednek az átlaga is [[Dr. Vadai Ágnes: A családi pótlékról beszéljünk!]] egyre több családnak tudunk ezzel segíteni. De ön is tudja azt, hogy ha a családi adókedvezmény visszavezetéséről van szó amit ugye a kormányzásunk elején ismételten megtettünk, miután önök ezt kivezették , akkor a családi adókedvezménynél egy következő lépés volt az, hogy kiterjesztettük az adó mellett a járulékokra is, éppen azért, hogy az alacsony jövedelműek is igénybe tudják venni ezt a lehetőséget. Ezenkívül bevezettük az ingyenes gyermekétkezést: ma három és félszer annyit fordítunk gyermekétkezésre, mint az önök kormányzása idején [[Dr. Vadai Ágnes: Ezt is mi vezettük be. Ez a helyes.]] ma már a bölcsődés és óvodás gyermekeknek a jelentős része ingyenesen étkezik a bölcsődében és az óvodában, és az általános iskolában is többen, mint az önök kormányzása idején. [[Gréczy Zsolt: Köszönjük a Gyurcsány-kormánynak, hogy ezt megcsináltuk!]] Ingyenessé tettük a tankönyvellátást. [[Dr. Vadai Ágnes: Azt is mi!]] Ma már az első kilenc évfolyamon ingyenes a tankönyvellátás biztosítása a családok számára. Bevezettük az Erzsébet-táborokat. Bizonyára ön úgy emlékszik, hogy azt is önök vezették be, jelzem: nem. Az Erzsébet-táborokat mi indítottuk el, évente gyermekek százezreinek tudunk ingyenes táborozási lehetőséget biztosítani az Erzsébet-táborokon keresztül. Valóban, mi munkához kötöttük a családtámogatásokat. Azért, mert van munka. [[Arató Gergely: Közmunka, az van! Egyszer te is próbáld ki!]] Az önök idején nem volt munka, munkanélküliség volt; ma van munkalehetőség és munkához kötött családtámogatások. Ezzel egyébként a megkérdezett magyar emberek több mint 99 százaléka egyetért, egyetértenek a munka és a családtámogatások összekötésével. Ha pedig a demográfiai adatokról beszélünk, képviselő asszony, én arra kérem, hogy itt is tartsuk magunkat a tényekhez. Amit ön mond, az azért megtévesztő, mert minden valamirevaló demográfus a termékenységi mutatót használja a termékenységi folyamatok leírásához. [[Gréczy Zsolt: A termékenységi mutató nem jár óvodába!]] Ez a termékenységi mutató több mint 20 százalékkal emelkedett az elmúlt években. Ha azon a szinten rögzült volna, amely az önök kormányzása idején volt, akkor ma 75 ezerrel lenne kevesebb gyermek, és akkor 2030-ra 59 ezerre csökkenne a születések száma Magyarországon. Tehát én azt kérem, hogy maradjunk a tényeknél, és örülök majd akkor, ha pozitívan, támogatóan állnak hozzá a családvédelmi akciótervről szóló törvénymódosításokhoz. [[Gréczy Zsolt: Soha ilyen kevés gyerek nem született, mint a ti családpolitikátokból.]] Köszönöm. [[Taps a kormánypártok padsoraiból.]]
Köszönöm szépen, államtitkár asszony. Megkérdezem képviselő asszonyt, hogy elfogadja-e az államtitkári választ. Parancsoljon!
Köszönöm a szót. Tisztelt Ház! Tisztelt Államtitkár Asszony! Annyit tetszett itt lódítani, hogy nem elég egy perc, hogy válaszoljak rá. [[Felzúdulás a kormánypártok soraiban.]] Ezért engedje meg, hogy a számok tekintetében is nyilvánvalóan ön sokszor a KSH adataiból dolgozik, ahol tudjuk, hogy azért szeretnek hamisítani, de egy számot engedjen meg. Ezt ön biztosan ismeri: 20 millió, 20 millió forintot adott az ön minisztériuma katolikus nőiség tréningre. Ennek a feladata, hogy olyan orvosokat és ápolókat, olyan oktatókat képeznek ki, akik a menstruációs rendellenességgel, meddőséggel küzdő, illetve a saját nőiségüket, egészségüket értelmezni, követni vágyó nőket tudják megtanítani testük működésére. Ugye, a tudomány mai állása szerint azért kellenek a nők a szüléshez. Na, most képzelje el államtitkár asszony, tudom, hogy 20 millió az önök számára aprópénz, de ebben a programban, amit önök támogatnak a Katolikus Szeretetszolgálattal együtt, például az az orvos, aki részt vesz egy ilyen programban, azt vállalja, hogy nem segít meddő pároknak, hogy gyerekük legyen, nem segít inszeminációval, és nem nyújt segítséget megerőszakolt nőknek. Önök így gondolkodnak a nőkről, akikről sokszor elmondják, hogy a család alapja. [[Az elnök a csengő megkocogtatásával jelzi az idő leteltét.]] Önök 20 millió forintot hajlandók ilyenre elkölteni. Egyébként pedig összevissza hazudozik itt a különböző statisztikákról! [[Felzúdulás a kormánypártok soraiban. Novák Katalin: Kikérem magamnak! Kikérem magamnak!]] Tanulmányozza ön is…
Képviselő asszony! [[Nagy zaj.]]
A válasza akkor sem elfogadható! [[Szórványos taps a DK soraiban.]]
Képviselő asszony! [[Révész Máriusz: Nézd meg az adatokat! KSH! Dr. Vadai Ágnes: A KSH hazudik!]] Az interpellációs műfajnak nem a másik személyében való sértés a meghatározója, hanem a szakmaiság dominanciája kellene hogy legyen, úgyhogy ezért kénytelen vagyok figyelmeztetni önt. [[Dr. Vadai Ágnes: Nem megsértettem, hát nem mondott igazat!]] Azt ugyan nem mondta ki, hogy nem fogadja el a válaszadó válaszát, de a tartalma a hozzászólásának az volt. [[Dr. Vadai Ágnes közbeszól.]] Képviselő asszony, letelt az idő, úgyhogy befejezték. [[Balla György: Adjanak már neki priznicet! Dr. Vadai Ágnes folyamatosan közbeszól.]] De a magánbeszélgetésnek nincs helye az ülésteremben, úgyhogy mivel képviselő asszony nem fogadta el az államtitkári választ, kérdezem a tisztelt Házat, hogy elfogadja-e azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 112 igen szavazattal, 30 nem ellenében, tartózkodás nélkül elfogadta. Tisztelt Országgyűlés! Kocsis-Cake Olivio képviselő úr, a Párbeszéd képviselője, interpellációt nyújtott be a Paksi Atomerőmű bővítéséért felelős tárca nélküli miniszterhez: „Mekkora közpénzpazarlás folyik a Paks II Zrt.-nél?” címmel. Kocsis-Cake Olivio képviselő urat illeti a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Miniszter Úr! Jelenleg egyetlen kapavágás nélkül a Fidesz évi több száz milliárdot költ el a magyar adófizetők pénzéből Paks II.-re, ami megépítésének még határideje sincs. Ezzel kapcsolatban írásbeli kérdést tettem fel a miniszter úrnak, amire szép, kitérő válaszokat kaptam, bár a szokásos fideszes válaszhoz képest minőségében mindenképpen jobb volt, hiszen legalább nem volt benne migránsozás és sorosozás. Miniszter úr a válaszban azt írta, hogy Paks II. azért épül meg, mert nemzetgazdasági érdekünk, hogy hosszú távon az energiaimportból való kitettségünk csökkenjen. Ezzel csak az a baj, hogy Paks II.-vel rá leszünk utalva az orosz technológiára, és az eddigieknél is nagyobb orosz befolyás kitettséget jelent. Tehát nem az importfüggőséggel van a nagy baj, hanem azzal, ha az egyoldalú. Paks II. pedig egyoldalú lenne, éppen ezért a jövő a megújuló alapú, decentralizált energiatermelés és -beszerzés, ez biztosíthatja az energiafüggetlenségünket. De az orosz technológiával más baj is van. Múlt héten volt a fukusimai katasztrófa 8 éves évfordulója. 2011 márciusában a japán erőműből nagy mennyiségben jutott ki radioaktív anyag, több száz kilométeres távolságig beszennyezve a környezetet. [[16.10]] A japán parlamenti vizsgálóbizottság jelentése szerint a katasztrófa fő oka az volt, hogy az állami ellenőrző hatóságok alulbecsülték a kockázatot, emellett nem tettek meg mindent az alapvető biztonsági intézkedések érdekében, ezért következett be a katasztrófa. Az a baj, hogy Paks II. is egy tektonikus törésvonal mellett épülne meg. Tudjuk, erre az a válasz, hogy Magyarország nem kitett a földrengéseknek. Magyarországon legutóbb 2019. március 7-én, alig több mint egy hete volt földrengés Somogy megyében, Somogyszob közelében. A földmozgás közepes, 4-es erősségű volt a Richter-skálán. A környéken lakók azt írták, hogy a földrengést még a szomszédos Zala megyében is lehetett érezni, rövid ideig tartott, 3-5 másodpercig, viszont beleremegett a ház. Ha alulbecsüljük a kockázatokat, akkor Paks II.-ből könnyen Fukusima II. lehet, ráadásul ez orosz technológia, nem japán. Vessük össze a Toyotát egy Ladával! Tisztelt Miniszter Úr! Ön mit venne családi autónak, amiben a gyerekei is utaznak: egy Ladát vagy egy Toyotát? Megtisztelő válaszát várom.
Köszönöm szépen, képviselő úr. Süli János miniszter úré a szó, parancsoljon!
Tisztelt Képviselőház! Tisztelt Képviselő Úr! Kérdésére, hogy milyen kocsit vennék, nem tudom, de mi ott lakunk Pakson, ott laknak a gyerekeim, ott laknak az unokáim is, tehát mindegy, hogy Ladával járunk vagy Toyotával, ennek a meglévő erőműnek a tövében élünk, és az új erőmű tövében is lakni fogunk. Tehát én a kockázatot nem felelőtlenségnek ítélem meg, mert akkor valószínű, hogy nem Pakson élnénk és onnan járnék be dolgozni ez az egyik. [[Taps a kormánypártok soraiban.]] A másik: szeretném, ha első kézből tájékozódna. Beszéltünk itt az elején arról, hogy a sajtó írhat bármilyen cikkeket, az nem biztos, hogy igaz. Én minden parlamenti bizottságot meghívtam paksi látogatásra, immár három bizottság tiszteletét tette ott, s akkor nem négy percben van módunk tájékoztatni önöket arról, hogy miről szól az új blokk építése. Egyébként az új blokknak az a neve, hogy VVER-1200, három pluszos, tehát harmadik generációs plusz biztonsági rendszerekkel és úgynevezett Fukusima-álló. Világosan el lehet itt a parlamentben is mondani, hogy a fukusimai blokkot nem a földrengés tette sérültté, a földrengést az erőmű működőképesen átvészelte, az a méretezésből kimaradt, hogy 12 méteres cunami megjelenhet azon a területen. Ez a tervezők felelőssége volt, vitathatatlan. Ezért Fukusimát követően minden erőművet át kellett nézni annak érdekében, hogy van-e olyan kihagyott méretezési elv, ami bekövetkezhet. Tehát Pakson a földrengésvédelmi kritériumoknak az I. blokk is maximálisan megfelel és a II. blokk is meg fog felelni. Ez fokozott követelmény, ezért nem lehet egy az egyben adaptálni az orosz terveket a paksi telephelyre, hanem bizonyos áttervezést igényel. Amikor önök azt mondják, hogy csúszunk a blokkokkal, az nem hoppá, az műszaki kérdés. A hoppá egy külön kategória [[Derültség a kormánypártok soraiban.]] de az atomerőműnél ez műszaki kérdés. [[Gréczy Zsolt: Így lesz több tíz milliárddal!]] Nem, nem lesz drágább, mert ez egy fixáras, ami egyértelmű, hogy 12,5 milliárd euróba kerül, s ezt a brüsszeli Bizottság bebetonozta, és azt is bebetonozta, kimondta az önök vizsgálatának eredményeként, hogy 7,35 százalék profitot fog hozni az összes erőműhöz képest, ami Magyarországon importfüggőséget kiváltó, jóval olcsóbban fog termelni. Ha a németországi adatot összehasonlítjuk, nem akarom itt részletezni az előzőt, de az nagyon fontos, arról nem beszélünk, ahhoz, hogy a németországi célkitűzéseket meg tudják oldani, négy település esett áldozatul, le kellett bontani a települést, hogy a lignitvagyon föltárásának terepet adjanak, s arról se, hogy a legnagyobb tiltakozás az elmúlt időszakban Németországban 50 ezer fővel pont az erdőkivágások miatt volt, hogy ezeket a lignitfeltárásokat meg lehessen tenni. Németországban kétszerese a szén-dioxid-kibocsátás a magyarországi adatoknak, s akkor mi példaként majmolni akarjuk Németországot. Azt gondoljuk, ezt az OECD NEA-tanulmánya is megerősítette, hogy minden ország környezeti, éghajlati és egyéb lehetőségeinek a figyelembevételével lehet megoldani az energiagondjait. Pakson egyébként az energiafüggetlenség: két évre betárolt egy ennél kisebb, negyede helyiségben, mint ez a tanácsterem ennél kisebbnek a helyébe elférne, nem magasságában [[Az elnök a csengő megkocogtatásával jelzi az időkeret leteltét.]] alapterületéhez viszonyítva , kétéves üzemanyagkészlet van eltárolva, és a világpiacról bárhonnan beszerezhető az üzemanyag, tehát ez lehetővé teszi az energiafüggetlenséget. Köszönöm szépen. [[Taps a kormánypártok soraiban.]]
Köszönöm szépen, miniszter úr. Kérdezem Kocsis-Cake Olivio képviselő urat, elfogadja-e a miniszteri választ.
Köszönöm a szót. Tisztelt Miniszter Úr! Köszönöm a válaszát. Ismerjük ezt a reaktort [[Derültség, taps a kormánypártok soraiban.]] ez az a reaktor… [[Az elnök csenget.]]
Képviselőtársaim!
Ez az a reaktor, amelyiket 2019 februárjában Szentpéterváron le kellett állítani műszaki hiba miatt? Ez az a reaktor. Egyébként ajánlom figyelmébe, kidolgozott a Párbeszéd egy energiaellátás-biztonsági programot, ami atommentes, az a címe, hogy „Zöldenergia útiterv”, akkor majd el fogom juttatni a miniszter úrhoz. A kérdésre nem válaszolt, hogy Lada-e vagy Toyota, úgyhogy a válaszát sajnos nem tudom elfogadni. Köszönöm.
Köszönöm szépen, képviselő úr. Mint hallhattuk, képviselő úr nem fogadta el a miniszteri választ, kérdezem ezért önöket, elfogadják-e azt. Kérem, szavazzanak! [[Szavazás.]] Kimondom a határozatot: az Országgyűlés a miniszteri választ 112 igen szavazattal, 26 nem ellenében, tartózkodás nélkül elfogadta. Tisztelt Országgyűlés! Kovács Sándor képviselő úr, a Fidesz képviselője, interpellációt nyújtott be az igazságügyi miniszterhez: „Milyen eszközökkel lép fel a Kormány a lakásmaffia elleni harcban?” címmel. Kovács Sándor képviselő úré a szó. Parancsoljon!
Köszönöm szépen. Tisztelt Elnök Úr! Tisztelt Ház! Tisztelt Államtitkár Úr! A rendszerváltást követő ’90-es éveket a bűnszervezetek által elkövetett különböző bűncselekmények magas száma jellemezte. A szervezett bűnözés egyik elterjedt típusa az úgynevezett lakásmaffia volt. A szervezet tagjai arra szakosodtak, hogy hátrányos, kiszolgáltatott helyzetben lévő személyeket csalással rávegyenek arra, hogy az otthonukként szolgáló ingatlant minimális ellentételezésért vagy akár teljesen ingyen átadják a szervezet valamely tagjának. Tipikus esete a csalásnak, hogy színlelt kölcsönszerződést íratnak alá a kiszemelt áldozattal. Természetesen ezen cselekmények eredményes végrehajtásához szükség volt olyan önkormányzati dolgozóra, közjegyzőkre, illetve ügyvédre, akik tevékenységükkel közreműködtek a becsapott emberek kifosztásában. Sajnos, nagyon sok ember vált áldozatául a lakásmaffiának, és váltak fedél nélkülivé. A károsultak megsegítésére létrehozott Sors-Társak Közhasznú Egyesülettel [[Dr. Varga-Damm Andrea közbeszól.]] nagyszámú bajbajutott vette fel a kapcsolatot és szolgáltatott dokumentumokat az ügyeikkel kapcsolatban. Az egyik televíziós műsor stábja az egyesület alapítójánál járt, amely látogatás során a kérdéses dokumentumok között az egyik szerződésen dr. Damm Andrea ügyvéd aláírása és pecsétje szerepelt. [[Felzúdulás a kormánypártok soraiban. Az elnök csenget. Dr. Brenner Koloman: Ez szó szerint ugyanaz a szöveg, mint a múlt héten!]] Képviselőtársaim jól gondolják, Varga-Damm Andrea jobbikos képviselőről van szó. [[Közbeszólások a Jobbik soraiból.]] Sajtóértesülések szerint az ügyvédnőt több esetben is vizsgálta a Budapesti Ügyvédi Kamara, amely 2006-ban ki is zárta tagjai közül a jogászt. A hírekben fellelhető információk szerint Damm Andreát nem tántorította el a kizárás, Varga Andrea néven tovább folytatta tevékenységét, immáron a Győr-Moson-Sopron Megyei Ügyvédi Kamara kötelékében. [[Közbeszólások a Jobbik soraiból. Az elnök csenget.]] Az egyesület alapítója szerint a Varga-Damm Andrea által képviselt társaság nevéhez [[Dr. Varga-Damm Andrea: Ez ugyanaz a szöveg, mint a múlt héten!]] nagyszámú kilakoltatás fűződik sokat kell ismételni. Sokan váltak földönfutóvá, vesztették el egyetlen menedéküket, az otthonukat. Amennyiben az előbbiek beigazolódnak, úgy különösen visszásnak tartom, hogy a jobbikos képviselőnő ilyen cselekmények után képes a kilakoltatással szembeni élharcos szerepében tetszelegni és a média figyelmét magára irányítani. Az elhangzottakra tekintettel kérdezem a tisztelt államtitkár urat, hogy milyen eszközökkel lép fel a kormány a lakásmaffia elleni harcban. Várom államtitkár úr megtisztelő válaszát. Köszönöm szépen. [[Taps a kormánypártok soraiban.]]
A választ Völner Pál államtitkár úrtól fogjuk hallani. Parancsoljon, államtitkár úr! [[16.20]]
Köszönöm a szót, elnök úr. Tisztelt Ház! Tisztelt Képviselőtársaim! A lakásmaffiának több területe van, akár a lakáscsereügyleteket, akár az adócsalás területét nézzük. A visszaélések egyik fő területe, mint említettem, az adócsalás, ahol az állam mozgástere a lakásmaffia visszaszorításában, például a bérlakáspiac vonatkozásában eléggé korlátozott. [[Dr. Varga-Damm Andrea folyamatosan közbeszól.]] Felhívom képviselőtársaim figyelmét, hogy a látencia az ilyen típusú jogellenes cselekmények esetében nagy, nehéz az elkövetést bizonyítani, mivel az ilyen esetek nem teljeskörűen dokumentáltak. Jellemzően magánszemélyek adtak bérbe lakásokat magánszemélyeknek, kölcsönösen kialkudott bérleti díj ellenében. A lakásbérleti piac sajátosságaiból következően sajnálatosan magas az adóelkerülési hajlandóság, így a piac fehérítése az állam feladata. Ha korlátoznánk a bérleti díj mértékét, akkor még jobban tovább csökkenne a legális magánbérleti kínálat, másrészt a transzparensen zajló ügyletek egy része is átkerülne a fekete- vagy szürkezónába. A kisebb legális lakáskínálat pedig felhajtaná a hivatalos árakat is. Ahogy képviselő úr is említette, a másik terület az ingatlanok tulajdonát érintő visszaélések ügye, ami akár lakáscsere-, akár hitelügyleteknél megnyilvánulhat. A sajtóban megjelent információk szerint valóban Varga-Damm Andrea képviselő asszony, a Jobbik parlamenti képviselője is érintett ilyen ügyben, aki korábban ügyvédként dolgozott ezen a területen. Több olyan adásvételi szerződést is készített, amely szoros összefüggésben lehet az úgynevezett lakásmaffiához köthető ügyletekkel. Magyarország Alaptörvénye értelmében a nép hatalmát választott képviselői útján kivételesen közvetlenül gyakorolja. Mindemellett az országgyűlési képviselők a tevékenységüket a köz érdekében végzik. Tisztelt képviselőtársaim, felmerül a kérdés, Varga-Damm Andrea vajon a választópolgárok akaratának megfelelően járt-e el, amikor a lakásmaffiához köthető színlelt szerződések megkötésénél mint ügyvéd közreműködött, és hiteles képviselőként jelenhet-e meg a magyar parlamentben. A sajtó szerint Varga-Damm Andreát, a Jobbik politikusát valóban kizárták az ügyvédi kamarából. Ebből is látszik, tisztelt képviselőtársaim, hogy a múltban olyan súlyos dolgok történtek, amelyek végül a kamarai kizárással zárultak. Országgyűlési képviselőként magasabb mércének kell a képviselő asszonynak eleget tennie. Ez a magatartás nem fér össze azzal a kötelezettséggel, amivel a választópolgárok megbíznak bennünket. Képviselő asszony, a választópolgárok megérdemlik, hogy megtudják az igazságot, hogy valóban köze van-e ezekhez az ügyekhez, amelyek megjelentek a sajtóban, és miért kellett a kamarából kizárni a múltban. [[Z. Kárpát Dániel: Ez már az ítélet, elnök úr?]] Emlékeztetni szeretném önöket, hogy a Jobbik 2014 decemberében jelentette be, hogy a devizahiteles perekben közreműködő Varga-Damm Andreát indítja a februári időközi választáson. A jelöltet az akkori pártelnök, Vona Gábor a devizások Jeanne d’Arcjaként mutatta be. Képviselő asszony akkoriban úgy nyilatkozott, hogy munkája során mindig az igazságkeresés vezérelte, ezért kezdett el a devizahitel jogellenességével, társadalmat romboló hatásával is foglalkozni. Felmerül a kérdés, hogy a szóban forgó ügy kapcsán Varga-Damm Andrea képviselő asszonyt az igazságkeresés vezérelte-e vagy a pénzkeresés. Itt lenne az idő, hogy megtudjuk az igazat ebben az ügyben. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, államtitkár úr. Megkérdezem képviselő urat, hogy elfogadja-e az államtitkári választ. Parancsoljon, képviselő úr!
Köszönöm. Tisztelt Elnök Úr! Azt gondolom, hogy a kormány intézkedése, amely a bérleti jogviszony, illetve a tulajdonosi viszonyok rendbetételére, a legális bérleti díjak beszedésére és az adók formájára ad felhatalmazást, egy jó irány. Azt gondolom, ezeket a színlelt szerződéseket színlelt és rossz úton járó ügyvédekkel, jogászokkal nem lehet csinálni. Ez is bebizonyította, hogy a Jobbik pénzért és hatalomért a múltban és a jelenben is mindenre képes volt. A válaszát tisztelettel elfogadom. Köszönöm szépen. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Brenner Koloman képviselő úr, a Jobbik képviselője, interpellációt nyújtott be az innovációért és technológiáért felelős miniszterhez: „Tudományellenes tragédia több felvonásban Mi lesz a végkifejlet?” címmel. Brenner Koloman képviselő úré a szó. Parancsoljon!
Köszönöm a szót. Tisztelt Elnök Úr! Tisztelt Ház! Az MTA szándékos tönkretétele kapcsán kibontakozó tragédia következő felvonása 2018 végén történt, amikor Palkovics miniszter úr közfeladatát figyelmen kívül hagyva nem vett részt az MTA rendkívüli közgyűlésén, majd belemondta a kamerába, hogy egyrészt az MTA előkészítő anyagai méltatlanok úgymond, de azért elfogadta a kormány feltételeit az Akadémia. Ezt az érintettek azonnal cáfolták. A Jobbik megítélése szerint miniszter úr sértődöttet játszó színjátéka és hazudozása egyértelműen annak a diktatórikus erőpolitikának a része, amelyet a Fidesz az akadémiai és az egyetemi szabadsággal szemben már jó ideje folytat. A tudás- és értelmiségellenes fideszes gőzhenger 2019-ben sem szünetelt. Januárban kiderült, hogy miniszter úr nyilvánvalóvá tette, hogy az MTA kutatóintézeteit jogszabály szerint megillető forrásokat nem kívánja biztosítani, ezért tehát az érdemi kutatómunka ellehetetlenül, a kutatóhálózatok működtetése pedig végveszélybe sodródik. [[Szabó Sándor elfoglalja a jegyzői széket.]] Az úgynevezett Palkovics-terv egy kiszivárgott beszélgetés leirata szerint nem ismerte a kompromisszumot. Idéznék ebből a kiszivárgott beszélgetésből; miniszter urat idézem: „Az intézethálózatot el kell szakítani az MTA vezetésétől, a köztestülettől, önállóvá kell tenni. Az MTA köztestület semmilyen közvetlen befolyással nem lehet a rendszer működésére.” Idézet vége, tisztelt képviselőtársaim. Ennek a bolsevik erőpolitikának az ékes bizonyítékaként miniszter úr a jelenlegi MTA-s helyzetet aztán még a CEU-üggyel is párhuzamba állította, tehát látszik, hogy a lex CEU szakmai része is csak hivatkozási alap volt korábban a kutatási és egyetemi szabadság szűkítését célzó intézkedéseihez. Végül pedig arra is fény derült, hogy Palkovics miniszter úr a zsarolástól sem riadt vissza, ahogy erre a Fidesz volt oktatási minisztere, az MTA volt elnöke, Pálinkás kolléga mutatott rá először. Kérdezem tehát a kormányt: mi szükség van minderre? Számít-e még önöknek bármit is a magyar tudományos szféra nemzetközi versenyképessége, vagy már minden csak a teljes fideszes kormányzati kontrollról szól? Hogyan folytathat egy magát polgárinak és nemzetinek hazudó kormányzat ennyire kompromisszumképtelen bolsevik erőpolitikát? Mi lesz az önök politikája miatt egzisztenciális válságba sodródott kutatókkal és a félbemaradt kutatásokkal? És végül: az önök házi egyeteme, az egyetemi világ Mészáros Lőrince, tehát valóban a Nemzeti Közszolgálati Egyetem integrálná-e az MTA-ból kiszakított Bölcsészeti és Társadalomtudományi Kutató Központot, valamint a Közgazdasági Kutató Intézetet? Várom érdemi válaszukat. [[Taps a Jobbik soraiban.]]
Köszönöm szépen. Képviselő úr elhangzott interpellációs kérdésére a kormány nevében Cseresnyés Péter államtitkár úr válaszol. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Úr! Az ön felszólalása az önök hitelességi válságának egy újabb lenyomata. Ezt azért lehet megállapítani, mert nyilatkozataikban remegve aggódnak a kutatás szabadságáért, mindeközben pedig hónapok óta összeborulnak azokkal, akik már Kóka János idején a földdel tették volna egyenlővé az Akadémia bizonyos intézményeit. Tisztelt Képviselő Úr! Ezzel szemben mi tudjuk, hogy ennek az országnak csak akkor van jövője, ha azt a magyar családokra alapozzuk és a magyar tudás alakítja. Így a hazai kutatás-fejlesztési és innovációs intézményrendszer, azon belül pedig a Magyar Tudományos Akadémia megújítása kapcsán a kormány már számtalanszor egyértelműen kifejtette álláspontját és terveit. Mindenki számára világosak lehetnek tehát a céljaink. Azért dolgozunk, hogy a hazai kutatás-fejlesztés és innováció az eddigieknél nagyobb mértékben és hatékonyabban járulhasson hozzá Magyarország fejlődéséhez. Az a célunk, hogy a hazai kutatások száma növekedjen. Az a célunk, hogy a kutatások gyümölcseként több szabadalom szülessen. Az a célunk, hogy a megújuló intézményrendszer az eddigieknél jobb eredményekre legyen képes. Tisztelt Képviselő Úr! Miközben önök most válsággal riogatnak, az igazság valójában az, hogy az Akadémia és az Innovációs és Technológiai Minisztérium március 8-án közös szándéknyilatkozatban juttatta kifejezésre, hogy a mindkét fél számára megfelelő megoldás kialakítása már csak részletkérdések kidolgozásának a függvénye. Úgy látszik, hogy az ön figyelmét ez elkerülte. [[16.30]] Az önéhez hasonló, politikai okokból feszültségeket és indulatokat gerjesztő kampányakciók pedig, amelyek megpróbálják ezt a munkát hátráltatni, nemcsak céltalanok és okafogyottak, hanem egyenesen károsak is, veszélyeztetik a magyar tudományosság, a hazai innováció eredményességét. Az az MSZP és DK, amelyek az önök újdonsült szövetségesei, amelyekkel önök együtt járnak tüntetni, amelyekkel helyi együttműködésekben vesznek részt, és amelyekkel az országos szintű választási együttműködésre készülnek, ez az MSZP és DK, amikor döntési helyzetben volt, akkor szövetségesével, a liberálisokkal együtt tönkre akarta tenni az Akadémiát. Az MTA-nak így szólt ez a bizonyos Kóka-féle idézet azon területeit, amelyek nem szolgálják közvetlenül a versenyképességet, a földdel kell egyenlővé tenni, mert csak porosodó iratokat gyártanak. Így szólt az idézet. Ha véletlenül nem tudnák, Kóka János kinek a minisztere volt: a Gyurcsány-kormány minisztere volt. De úgy látszik, majd ezt tervezik az önök szövetségesei, ha véletlenül döntési helyzetbe kerülnek. Önök, úgy látszik, méltó folytatói akarnak lenni ennek a hagyománynak. Azt kérem öntől, amit egyik képviselőtársától is kértem, aki ugyancsak az MTA-val kapcsolatban tett föl kérdéseket, hogy legyen türelemmel. Várjuk meg a tárgyalások eredményét, a tárgyalások folynak, és rövid időn belül meg fogja ön is látni, hogy ezeknek a tárgyalásoknak az eredményeképpen egy nagyon-nagyon megnyugtató megállapodás fog születni, ahol az intézményrendszer átalakítása és finanszírozása úgy fog megvalósulni, ami tényleg a magyar társadalom és a magyar gazdaság szolgálatát tudja a legjobban biztosítani. Arra kérem önt még egyszer, hogy mielőtt újabb megalapozatlan kérdéseket és sejtetéseket fogalmazna meg, várjuk meg ezeknek a tárgyalásoknak az eredményét, és akkor lehet majd, a tárgyalások és a tények eredményeképpen megállapítani azt, hogy milyen út vezet majd ahhoz az elváráshoz, ahhoz a célhoz, amelyet a miniszter úr és az MTA elnöke el tud érni és meg tud valósítani a következő időszakban. Köszönöm szépen a figyelmüket. [[Taps a kormánypárti padsorokban.]]
Köszönöm szépen, államtitkár úr. Megkérdezem Brenner Koloman képviselő urat, hogy elfogadja-e az államtitkári választ. Parancsoljon!
Tisztelt Államtitkár Úr! Válaszát nem tudom sajnos elfogadni, hiszen látszik már, hogy az általam felvetett zsarolás következtében Lovász elnök úr elfogadta a kutatóintézeti hálózat kiszervezését. De az ön által idézett és az önök szellemi elődjének számító Kókát… akkor idézném; én a békákat is megszólítanám. Idéznék ugyanis az Akadémiai Dolgozók Fórumának a miniszterelnök úrnak írt levelét tisztelettel köszöntöm miniszterelnök urat a tisztelt Házban , amelyben az ókori keresztényüldözésekhez hasonlította a kormány diktatórikus erőpolitikáját.Mint írják, idéznék: az Akadémia nem tégla és nem habarcs, nem egy szám a költségvetésben, nem holt dolgok leltára, az Akadémia mi magunk vagyunk. Levelükkel messzemenőkig egyetértünk, és a Jobbik szolidáris ezzel az ötezer családdal és kutatóval, akik nagy része valószínűleg el fogja hagyni ezt az országot az önök politikája miatt. A Jobbik mint nemzeti néppárt természetesen mindig kiáll az akadémiai szabadság és az egyetemi autonómia mellett. Köszönöm. [[Taps a Jobbik padsoraiban.]]
Köszönöm szépen. Tisztelt Országgyűlés! Képviselő úr nem fogadta el az államtitkári választ. Kérdezem ezért a tisztelt Országgyűlést, elfogadja-e azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 109 igen szavazattal, 40 nem ellenében, tartózkodás nélkül elfogadta. Most van lehetőség arra, hogy ügyrendben jelentkezők részére szót adjak. Ügyrendben szót kért Vadai Ágnes képviselő asszony, a DK képviselőcsoportjából. Parancsoljon, képviselő asszony, egy percben.
Köszönöm szépen, elnök úr. Tisztelt Ház! A hatodik interpelláció után szerettem volna lehetőséget kapni, mert Kövér László házelnököt és Lezsák Sándor alelnököt súlyosan megtévesztették, és ez engem nagyon feldúl, őszintén szólva. Főleg, hogy Kövér László házelnököt sikerült megtéveszteni, hiszen a másfél párti Alaptörvény 7. § 2. cikke kimondja bocsánat a KDNP-sektől , hogy az országgyűlési képviselő interpellációt és kérdést intézhet a kormányhoz és a kormány tagjához a feladatkörébe tartozó bármely ügyben. Én nem tudtam, őszintén szólva, és nem is találtam sehol, de majd segítenek abban, hogy a Miniszterelnökséget vezető miniszter, illetve a Miniszterelnökség hatáskörébe tartozik a Demokratikus Koalíció.Merthogy az interpelláció úgy hangzott, hogy „Kinek az érdekében politizál Gyurcsány Ferenc, a DK elnöke?” Ráadásul Lezsák Sándor alelnök urat is megtévesztették, hiszen alelnök úr valamiért dr. Orbán Balázsnak adta meg a szót, aki legjobb tudomásom szerint ma reggelig még nem volt tagja a Demokratikus Koalíciónak. De lehet, hogy az elmúlt pár órában belépett. Éppen ezért, ugyanakkor tudom, ahhoz, hogy belépjen, bizonyos kritériumokat kellene teljesíteni…
Képviselő Asszony! Képviselő Asszony! Képviselő Asszony! Most én szólok önhöz, és ha lehetővé teszi, hogy folytassam, akkor kialakul köztünk egy párbeszéd. Ha nem, akkor meg fogom öntől vonni a szót, mert régen túl van azon az időn, ameddig a kérdés lényegét megfogalmazhatta volna.
A körülményeket el kellett mondanom, elnök úr. Tehát azt szeretném, hogy házbizottsági ülésen vitassa meg a Ház azt, hogy ez hogyan lehetséges, hogy ilyen megtévesztés bűvkörébe esett Kövér László házelnök és Lezsák Sándor. Főleg azért, mert házelnök úr igen gyakran utasít vissza neki nem tetsző kérdéseket. Azt szeretném, hogy legközelebb, ha ilyen kérdés kerül a Ház elé, ahol a Demokratikus Koalíció közvetlenül érintett, mert a párt tevékenységével kapcsolatos kérdés van, akkor ne Orbán Balázsnak adják meg a szót, hanem a Demokratikus Koalíció itt lévő alelnökének például. Köszönöm szépen. [[Taps a DK soraiban.]]
Varga-Damm Andrea képviselő asszony személyi érintettség címén kért szót. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Úgy tűnik, valamit jól csinálok, hogy hétről hétre az én személyem ebben a Házban azonnali kérdés vagy interpelláció tárgya. [[Derültség.]] Bizonyára van valamilyen felmérésük, és abban elérhettem valami népszerűségi szintet. Rogán Toncsi látom, jót nevet ezen. Bizonyára van ehhez az egészhez… [[Felzúdulás a kormánypárti padsorokban.]]
Képviselő Asszony! Képviselő asszony, minden további nélkül megadtam önnek a szót, de nem használhatja ezt a kifejezést. Jó?! Parlamenti formát várok el öntől, mint ahogy a bíróságon sem szórakozhat jobbra-balra.
Köszönöm. Tehát az a szöveg, amit Kovács Sándor és aztán Völner Pál államtitkár úr elmondott, zagyvaságtömeg, ez a bíróságra tartozik, majd ott ezt megbeszéljük. Mindenesetre, ha van lakásmaffia, akkor az a kérdésem, hogy az elmúlt 13 évben, hiszen azóta kormányoz a Fidesz [[Közbeszólások a kormánypárti padsorokból, többek között: 13 éve? Hoppá! A próféta szóljon belőled!]] miért nem sikerült felszámolni ez az első. [[Felzúdulás a kormánypárti padsorokban. Az elnök csenget.]] A második kérdésem pedig az, önök tudom, hogy nem tudnak számolni, de ez akkor is 13; a következő kérdésem az, hogy aki 29 éve parlamenti párt, és 13. éve kormányoz, hogyhogy nem tudja, hogy a kérdés, amit Kovács Sándor úr feltett, nem az Igazságügyi Minisztérium feladatkörébe tartozik. Tehát Kövér László elnök úrnak vissza kellett volna ezt utasítania. Na, drágáim! Tehát miután elértük azt, hogy a Fidesz még mindig nem tudja, hogy kinek milyen hatásköre van, ezért kellett ezt a Házhoz idehozni. Sajnos, Kövér László házelnök urat megtévesztették, és helyt adott ennek az interpellációnak. De azt tudom mondani, hogy a hazaárulás miatt feloszlatandó Fidesznek azért még van ideje arra… [[Kikapcsolják a mikrofonját.]]
Képviselő asszony, itt be is fejeztük. [[Derültség és taps a kormánypárti padsorokban.]] Ez a sértés nem megy.Vadai képviselő asszony, ha megnyugszik, intézkedni fogok, hogy a Házbizottság ülése majd összehívásra kerüljön, időben, a mostani ülésszak alatt meg fogja kapni azt az időpontot, amikor ez megtörténik. Köszönöm szépen. Tisztelt Országgyűlés! Most már áttérünk az azonnali kérdések órájára. Jakab Péter képviselő úr, a Jobbik képviselője, azonnali kérdést kíván feltenni a miniszterelnök úrnak: „Meddig él vissza a hatalom mindannyiunk türelmével?” címmel. Jakab Péter képviselő úré a szó. Parancsoljon!
Köszönöm a szót, elnök úr. Tisztelt Miniszterelnök Úr! Ön lassan a politikai pályájának a végéhez közeledik. [[Felzúdulás a kormánypárti padsorokban.]] És ez így van rendjén, hiszen láthatóan nem egészséges sokáig ülni abban a székben. Ilyenkor, a pálya végén szokás egyfajta mérleget készíteni arról, hogy honnan hová jutott el az ember. Ha megengedi, akkor segítek. [[16.40]] Ön, miniszterelnök úr, az elmúlt 30 évben pontosan oda jutott el, ahonnan elindult: ön ifjúkommunistából öreg kommunista lett. Tény, és ezt el kell ismerni, hogy azért volt a 30 év alatt némi demokratikus elhajlás [[Derültség a Jobbik soraiból.]] de azért gyorsan visszatért a gyökerekhez, és nem a szponzorra gondolok, Soros Györgyre, hanem sokkal inkább a szellemi elődre, Rákosi Mátyásra gondolok, miniszterelnök úr. [[Moraj a kormánypárti sorokból.]] A hasonlóság ugyanis megdöbbentő, és most nem a testalkat a lényeg, hanem a munkamódszer. Rákosi Mátyás mondta azt, hogy államosítani kell az üzemeket. Miniszterelnök úr, ön pontosan ezt teszi, csak most az államosítást úgy hívják, hogy Mészáros Lőrinc, az államot meg úgy, hogy Orbán Viktor. Lőrinc elveszi a néptől azt, ami a népé, és átadja önnek. Aztán Rákosi Mátyás mondta azt is, hogy a sajtó ne a tömegtájékoztatás, hanem a tömegnevelés eszköze legyen. Ezt is megcsinálta: létrehozta a központi agymosodát, a fideszes médiaholdingot, úgyhogy most már reggeltől estig hallgathatjuk a tévében meg a rádióban, hogy Sorosnak meg Brüsszelnek van egy terve, és ez nagyon veszélyes. Erre még a médiaholding fideszes vezetője is azt mondta, hogy ez nem sajtó, hanem valami egészen más mennie is kellett; ugye, Rákosi Viktor nem ad kegyelmet. Teszem hozzá, az ellenzéknek sem. Itt is a mentortól tanult, hiszen Rákosi Mátyás mondta azt, hogy az ellenzékkel nem vitatkozni kell, az ellenzékkel nem egyeztetni kell, az ellenzékkel le kell számolni, és ön pontosan ezt teszi. Az ellenzéki pártokat a pártállami Számvevőszékkel, az ellenzéki képviselőket pedig Kövér elvtárssal akarja kivéreztetni. Hát, ennyit a szabad választásokról, meg a többpártrendszerről! Úgyhogy kérdezném tisztelettel miniszterelnök urat, hogy akkor, amikor 30 évvel ezelőtt ön Soros Györgytől kapott tízezer dollárt, gondolta volna, hogy ez lesz önből? [[Az elnök a csengő megkocogtatásával jelzi az idő leteltét.]] Gondolta volna, hogy ifjúkommunistából öreg kommunista lesz, Magyarországból meg ismét pártállam? Ilyen életutat képzelt el saját magának és az országnak? Őszintén! [[Taps a Jobbik padsoraiban.]]
A válaszra miniszterelnök urat kérem. Parancsoljon, miniszterelnök úr!
Köszönöm szépen, elnök úr. A képviselő úr azt mondta, hogy a pályám vége felé közeledek. Szeretném őt tájékoztatni arról, hogy ez egy olyan szakma, ahol az embernek a pályájáról a választópolgárok döntenek. Az önök sorsáról is a választók döntöttek, ezért vannak ott, ahol most vannak. Köszönöm szépen. [[Taps a kormánypárti padsorokban. Közbeszólások a Jobbik soraiból: Hazug tolvaj!]]
Köszönöm szépen. Egyperces viszonválaszra megadom a szót képviselő úrnak. Parancsoljon!
Miniszterelnök Úr! Az a helyzet, hogy a szélkakasok bukásra vannak ítélve. [[Nagy derültség a kormánypárti padsorokban. Közbeszólások a kormánypárti padsorokból: Így van! Pontosan így van! Nagy taps a kormánypárti padsorokban.]] Maradjunk annyiban, hogy én például önnel ellentétben soha nem voltam sem kommunista [[Nagy zaj. Az elnök csenget.]] sem náci. Nem voltam sem Soros-ösztöndíjas, de nem voltam tolvaj sem. Én önnel ellentétben soha nem vetemednék arra, hogy uralkodjak a magyarokon, hogy meglopjam a magyarokat, vagy hogy elhallgattassam azokat, akik nem értenek velem egyet.Én képes vagyok arra is, miniszterelnök úr, hogy meghallgassam azokat a honfitársaimat, akik egészen mást gondolnak a világról, mint én. Az a helyzet, miniszterelnök úr, hogy mára mi, jobbikosok lettünk a néppárt, önök pedig egy szélsőséges és gyűlölködő alakulat [[Moraj és derültség a kormánypárti padsorokból. Közbeszólás a kormánypárti padsorokból: Kicsi az a nép nagyon, amit te képviselsz!]] , amely a hatalomért bármire meg annak az ellenkezőjére is képes. Ön, miniszterelnök úr, Soros-ösztöndíjasként sorosozik, ifjúkommunistaként kommunistázik, Viktorjugendről álmodozva pedig nácizik. Önre egyszerre lenne büszke Rákosi is meg Goebbels is, a két szélsőség. Csak az a helyzet, hogy azokat hagyták magukra, akik a kettő között vannak. Őket képviseljük mi, függetlenül attól, hogy ki jobb-, meg ki baloldali. Miniszterelnök úr, Magyarországon új nemzeti egység születik. Tudja, mit jelent ez? [[Az elnök a csengő megkocogtatásával jelzi az idő leteltét.]] Azt, hogy kezdheti írni az emlékiratait. [[Taps a Jobbik padsoraiban. Szászfalvi László: Új nemzeti egység! Szégyelljétek magatokat!]]
Egyperces viszonválaszra miniszterelnök úré a szó.
Ami a szélkakasra vonatkozó megjegyzést illeti, csak annyit mondok, hogy te mondád. [[Derültség a kormánypárti padsorokból.]] Az ön kérdésének az volt a címe, hogy meddig él vissza a hatalom mindannyiunk türelmével. Türelem és visszaélés én úgy látom, hogy inkább ön él vissza az emberek türelmével. A gyerekes ripacskodásaival próbálja fölhívni magára a figyelmet. Régi igazság persze, hogy mindenki azzal főz, amije van. [[Közbeszólások a Jobbik soraiból: Érveket, érveket!]] A legutolsó parlamenti rendbontáskor még a székembe is beleült. Megértem, hogy hatalomra vágyik és türelmetlen. Azt javaslom, hogy várjon azonban a sorára, és addig is tanuljon némi illemet, és ne hozza kínos helyzetbe azokat, akik önt felnevelték és az iskolában tanították. [[Derültség a kormánypárti sorokban.]] Higgye el, némi jólneveltség és civilizált viselkedés még nem ártott meg senkinek. Próbálja ki! [[Nagy taps a kormánypárti padsorokban.]]
Köszönöm szépen, miniszterelnök úr. Tóth Bertalan képviselő úr, az MSZP frakcióvezetője, azonnali kérdést kíván feltenni a miniszterelnök úrnak: „Kiket hagynak az út szélén?” címmel. Tóth Bertalan képviselő úré, frakcióvezető úré a szó. Parancsoljon!
Köszönöm a szót, elnök úr. Tisztelt Miniszterelnök Úr! A családvédelmi akciótervvel kapcsolatban szeretnék önnek kérdéseket feltenni, hiszen láthatjuk azt a kormányprogramot, amelyet már be is terjesztettek, és amellyel kapcsolatban intézkedéseket is hoztak, amelyekben vannak előremutató elemek, de mégis azt látjuk, nemcsak mi, hanem nagyon sokan, hogy nagyon kevés családot érint és nagyon szűk réteget érint.Személyesen nekem is és a Magyar Szocialista Pártnak is rendkívül fontos a családok sorsa, de mi azt mondjuk, hogy minél több család sorsa legyen fontos. Hiszen 503 ezer egyszülős család él Magyarországon, ahol a legnagyobb a szegénység, hiszen 40 százalékuk szegénységben él, a családok 14 százaléka élettársi kapcsolaton alapul, 300 ezer pár küzd a meddőséggel, és ebben az akciótervben, ebben a programban velük kapcsolatos intézkedést egyáltalán nem látunk. Nem beszélünk azokról a családokról, illetve önök nem beszélnek róla, akik a családi adókedvezményt nem tudják igénybe venni, hiszen maga a Magyar Nemzeti Bank is leírta egy tanulmányban, hogy ha ők támogatásként ezt igénybe tudnák venni, abban az esetben a háromgyermekes családok 70-80 százaléka jutna többlettámogatáshoz, de önök erről nem beszélnek, ebben az intézkedésben ezzel kapcsolatban semmi nincsen. Látjuk azt, hogy a 18 év alattiak 27 százaléka él olyan otthonban, ami sötét, ami nedves, ami beázik, ahol nincs vécé és fürdő. Látjuk, hogy egekbe szökik az albérletek és az ingatlanok ára, sajnos köszönhetően az önök családi támogatásának is. De nincs szociálisbérlakás-program, az ő megélhetésükről, az ő gondoskodásukról egyáltalán nem szól semmilyen kormányzati intézkedés, pláne ha azt nézzük, hogy sem a családi pótlék, sem a gyes, sem az anyasági támogatás 11 éve nem emelkedett. Miniszterelnök úr, azt szeretném megkérdezni, hogy meddig kívánnak különbséget tenni magyar gyermek és magyar gyermek között. Várom válaszát.
Köszönöm szépen, frakcióvezető úr. Miniszterelnök úrnak adok szót. Parancsoljon, miniszterelnök úr!
Köszönöm, elnök úr. Tisztelt Képviselőtársam! Tisztelt Elnök Úr! Először is köszönöm szépen a kérdését, másodsorban pedig engedje meg, hogy személyesen is gratuláljak önnek a gyermeke megszületéséhez, ami még inkább aláhúzza ennek a kérdésnek a komolyságát. Lehet, hogy nem jól mondtuk el, de ha megnézi a családpolitikai akciótervünket, akkor azt fogja látni, hogy ott semmilyen különbségtétel nincs. Sem gyerekek között nem teszünk különbséget, sem családok között nem teszünk különbséget. Az kétségkívül igaz, hogy miközöttünk van egy, ami nem személyes, hanem azt hiszem, inkább a pártjaink közötti filozófiai megközelítésbeli különbség, ez létezik, hiszen önök mindig rendszeresen olyan családtámogatási elemeket helyeznek előtérbe, amelyek alanyi jogon járnak, mi pedig azokat a családtámogatási elemeket helyezzük előtérbe, amelyeket össze tudunk kötni a munkával. Azt gondolom, ez nem egy, a családok fontosságáról vallott véleményeink közötti különbség, hanem sokkal inkább eszközökben vallott különbség, hogy mely eszközök a célravezetők. Én azt tanultam meg, és most nem utalok arra, hogy az önök kormányzása alatt is tanulhattuk ezt, hogy amikor a családtámogatás nincs összekötve a munkavállalással, akkor a családtámogatási források felhasználásának a hatékonysága rendkívül csekély. Ezért én arra törekszem, a jövőben is arra fogok törekedni, hogy minden gyereket, minden családot elérjen, és a munkán keresztül juthassanak hozzá a szülők leginkább a családokat és a gyermekeket támogató állami juttatásokhoz. Hasonlóképpen van közöttünk egy véleménykülönbség lakáspolitika-ügyben. Szerintem ön téved a számokat és a tényeket illetően, mert a mostani családpolitikai akcióterv éppen hogy kibővíti a lakáshoz való jutás lehetőségét, az otthonteremtést a szegényebbek irányába is; de van egy különbség, amely arról szól, hogy mi legyen a középpontjában az otthonpolitikánknak, a bérlakás-e vagy a magántulajdon. Az arány mindig a kérdés [[Az elnök a csengő megkocogtatásával jelzi az idő leteltét.]] mert mind a kettőre szükség van. A mi meggyőződésünk az, hogy a középpontban a tulajdonnak kell állnia, és ehhez képest csak kiegészítő lehet a bérlet; önök pedig fordítva gondolkodnak. De hát ezért van az, hogy mi kormányon vagyunk, önök meg ellenzékben. Köszönöm szépen. [[Taps a kormánypárti padsorokban.]]
Köszönöm szépen, miniszterelnök úr. Egyperces viszonválaszra frakcióvezető úré a szó. Parancsoljon!
Köszönöm a szót, elnök úr. Miniszterelnök úr, köszönöm a gratulációt, és örülök annak, hogy az én kislányom Magyarországon született, hiszen a számok mégiscsak azt mutatják, hogy ez a kormánypolitika nem nagyon vezet eredményre, hiszen minden hatodik magyar gyermek ma külföldön születik. [[16.50]] S ha van pénz, és önök azt mondják, hogy van pénz van pénz például Felcsúton szigetet építeni , akkor legyen pénz az összes család támogatására, mert egy gyermek nem tehet arról, hogy egy- vagy kétgyermekes családba születik, nem tehet arról, hogy a szülei úgy döntenek, hogy különválnak, és egy szülő neveli őt. Éppen ezért azt követeljük és azt kérjük, hogy emeljék meg a családi pótlékot, duplázzák meg, könnyítsék meg az anyák munkába való visszatérését, szüntessék meg a bérkülönbséget férfiak és nők között. Ne csak beszéljenek a bölcsődei bővítésről, hanem építsenek bölcsődei férőhelyeket! Aki a családi adókedvezményt nem tudja igénybe venni, adják oda neki támogatásként! És igenis indítsanak szociálisbérlakás-programot [[Az elnök csengetéssel jelzi az időkeret leteltét.]] mert ma egy fiatal családnak húsz-harminc évet kell spórolni ahhoz, hogy lakáshoz jusson! Köszönöm szépen.
Köszönöm szépen, frakcióvezető úr. Egyperces viszonválasz illeti meg a miniszterelnök urat is. Parancsoljon!
Talán a nagy lendülettől egy kicsit túlszaladt a képviselőtársam, olyasmit is követel rajtunk, amit mi nem tudunk megoldani. Például a férfiak és a nők közötti különbség eltüntetése egy olyan igény, aminek nem tudunk eleget tenni. [[Bangóné Borbély Ildikó: Bérkülönbség!]] Az egy más dolog természetesen, arról beszélhetünk, de most nem ez hangzott el. Mindenesetre csak annyit szeretnék mondani önöknek, hogy ha egyetértés van közöttünk a dolgok célját illetően, ha egyetértés van közöttünk a dolog lényegét illetően, vagyis a családok fontosak, a gyerekek fontosak, a támogatásuk fontos, és bár lehet, hogy önök nem elégedettek mindazzal, amit teszünk, de ha találnak benne jót, akkor mégiscsak arra szeretném önöket kérni, hogy támogassák azt a családvédelmi akciótervet, amelyet előterjesztettünk, és amelyet éppen most vitat meg a tisztelt Ház. Számítok a Szocialista Párt szavazataira is, csináljunk a család kérdéséből nemzeti ügyet! Köszönöm szépen. [[Taps a kormánypártok soraiban.]]
Köszönöm szépen, miniszterelnök úr. Tisztelt Országgyűlés! Arató Gergely képviselő úr, a DK képviselője, azonnali kérdést kíván feltenni a miniszterelnök úrnak: „A magyaroknak is jár az európai bér?” címmel. Arató Gergely képviselő úré a szó. Parancsoljon!
Miniszterelnök Úr! Ön itt az előző válaszában viccesnek találta azt, hogy a magyar nők ugyanabban a munkakörben kevesebbet keresnek, mint a magyar férfiak. Mi ezt nem találjuk viccesnek, és nem találjuk olyan dolognak, amire vállat lehet könnyedén vonni az ország miniszterelnökének. Ha pedig önnek valóban fontos az összes magyar gyerek, akkor utasítsa a mamelukjait, hogy engedjék ide a parlament elé a Demokratikus Koalíció hétpontos családtámogatási javaslatát, amelyik valóban a magyar családoknak segít, és vitassuk meg. [[Derültség a kormánypártok soraiban. Közbeszólás a KDNP soraiból: Nem európai?]] Legyenek államférfiak, jöjjenek ide, vitatkozzunk róla! Ne lemossák, ne eltüntessék ezt a javaslatot!Miniszterelnök Úr! Ahhoz, hogy több gyerek szülessen, többek közt jó bérek is kellenek. Az önök kormánya minden módon keresi a multik kegyeit, minden módon arra törekszik, hogy adócsökkentést adjon nekik, Európa egyik legalacsonyabb társasági adóját nyújtja, és emellett pedig 400 órás túlórával kedveskedik a multiknak, közben pedig a magyarok az egyik legalacsonyabb fizetést kapják az Európai Közösségben. Magyarországon ma a minimális órabér 13 százaléka az Európai Unió átlagának. Abba most aztán bele se mennék, hogy Mészáros Lőrinc, azaz ön közben tíz másodperc alatt keres meg ugyanennyi pénzt, de mégiscsak az a helyzet, hogy egyre inkább lemaradunk Európától a bérekben, miközben egyébként a multikat ez a kormány példátlan módon kedvezményezi és példátlan módon segíti. Mi ezért javasoljuk azt, hogy az európai egyesült államokban legyen egy multikat sújtó európai adó, és ezért javasoljuk azt, hogy legyen európai minimálbér és legyenek európai munkaügyi szabályok. Önök ezt nem akarják, mert ez rontja az önök bizniszét. Miniszterelnök Úr! Miért nem érdemelnek európai bért a magyar munkavállalók? Erre válaszoljon! [[Taps a DK soraiban.]]
Köszönöm szépen. Megadom a szót Orbán Viktor miniszterelnök úrnak. Parancsoljon, miniszterelnök úr!
Tudom, hogy régen volt, de mégis emlékeztetem a tisztelt képviselőtársamat arra, hogy ön egy volt kormánypártnak a soraiban ül, nyolc évig voltak kormányon, igazán megmutathatták volna. Kár, hogy nem sikerült, és az országot csődbe vitték. Én azt tudom mondani önnek, hogy amikor a magyar választópolgárok leváltották önöket 2010-ben, akkor a minimálbér Magyarországon 71 500 forint volt, ma a minimálbér 149 ezer forint. Amikor önöket a magyar választópolgárok 2010-ben leváltották, akkor a bruttó átlagbér Magyarországon 199 ezer forint volt, ma pedig 329 ezer forint [[Közbeszólás az ellenzék soraiból: Hol?]] , az adókulcs, amivel az embereket adóztatták, pedig lényegesen magasabb volt, mint most. Ezek a tények, tisztelt képviselőtársam. Én szívesen beszélgetek és vitatkozom önnel bármilyen gazdaságpolitikai kérdésről, de egy volt kormányzópárttól, illetve egy volt kormányzópárt képviselőjétől elvárható, hogy a tényeket is vegye figyelembe, amikor felelősségre vonja a mostani kormányt. Köszönöm szépen. [[Taps a kormánypártok soraiban.]]
Köszönöm szépen, miniszterelnök úr. Egyperces viszonválaszra képviselő úré a szó. Parancsoljon!
A multik magyar hangját hallhattuk itt az Országgyűlésben. Itt van egy miniszterelnök, aki szerint a magyarok eleget keresnek, és nem baj, ha 400 órát kell túlórázniuk, nem számít az, ha az európai bérek egyre jobban elmaradnak az uniós átlagtól, és nem számít az sem, ha ezt a magas átlagot, amit ön kihoz, egyébként az ön barátai, rokonai és üzletfelei hozzák össze, és nem az átlagmelósok. De értjük természetesen, hiszen abban reménykedik, hogy ha elég kedves a német multikkal, akkor majd a német politikusok is megengedőek lesznek önnel bár ahogy látom, ennek az időszaknak lassan vége van, mert egy demokráciában azért nem lehet mindent megvásárolni. Ami pedig a kormányzást illeti, szeretném felhívni a figyelmét, hogy a Demokratikus Koalíció még sosem volt kormányon [[Derültség a kormánypártok soraiban. Dr. Rétvári Bence: Frappáns! Frappáns!]] de biztos lehet benne, hogy lesz. [[Az elnök csenget. Nagy zaj, közbeszólások.]] Köszönöm.
Köszönöm szépen. Miniszterelnök úré a szó viszonválaszra. Parancsoljon, miniszterelnök úr!
Akárhogyan is alakul a nap hátralévő része, ma már nem hiába keltünk fel [[Derültség a kormánypártok soraiban.]] mert megtudtuk, hogy ön akkor ezek szerint mégsem volt államtitkár egy előző kormányban, és az ön pártelnöke nem volt éveken keresztül miniszterelnök? [[Gréczy Zsolt: Le is győzött téged! Le is győzött téged!]] Innen pedig, ezekből a padsorokból pedig ez a benyomás alakult ki. Mindenesetre, tisztelt képviselő úr, önök hónapok óta riogatják az embereket a munka törvénykönyvének módosításával. Szeretném tájékoztatni önt, hogy a munka törvénykönyvének módosítása január 1-je óta hatályban van. Mindenki láthatja, hogy önök nem mondtak igazat, túlórával riogatni csak ürügy volt önöknek, valójában a gazdaság, köszöni szépen, jól van, és a munka törvénykönyvének módosításával [[Arató Gergely: Csak a munkavállalók… Az elnök csenget.]] az emberek megelégedésére megfelelő állapotok alakultak ki. Nyilvánvaló, hogy az önök számára ez csak ürügy volt, éppen úgy, mint az ápolási díj kérdése: októbertől decemberig kampányoltak velünk szemben, megemeltük az ápolási díj mértékét, önök pedig meg sem szavazták. Köszönöm szépen a figyelmüket. [[Taps a kormánypártok soraiban.]]
Köszönöm szépen, miniszterelnök úr. Tisztelt Országgyűlés! Keresztes László Lóránt, Ungár Péter és Demeter Márta képviselők, az LMP képviselői, azonnali kérdést kívánnak feltenni a miniszterelnök úrnak: „Nemzeti ügyekről?” címmel. Keresztes László Lóránt képviselő úr, frakcióvezető úr kezdi a sort. Parancsoljon!
Köszönöm szépen a lehetőséget. Tisztelt Elnök Úr! Egyedül fogom feltenni a kérdést értelemszerűen.Tisztelt Miniszterelnök Úr! Én Magyarország legdrágább projektjéről, a paksi bővítésről szeretném önt kérdezni. Mondhatjuk, hogy ez egy ilyen szakmaspecifikus kérdés, de így az elmúlt hónapokban mi nagyon sokat próbálkoztunk, hogy a beosztott minisztereket kérdezzük meg e projekt kapcsán, azonban azt tapasztalhattuk, egyébként a mai ülésen is az interpellációk órájában, hogy a miniszterek részéről, az illetékesek részéről általában csak a mellébeszélés történik meg. [[Moraj a kormánypártok soraiban.]] Ezért kérdezem önt, miniszterelnök úr, hátha öntől választ kaphatunk e rendkívül fontos kérdésekre. [[Az elnök csenget.]] Az is talán egyértelmű, hogy egy több ezer milliárdos projekt kapcsán nyilvánvaló a miniszterelnök úr politikai döntési kompetenciája. A kérdésem a következő lenne, miniszterelnök úr. Önök annak idején, amikor döntöttek erről a projektről, hogy pályázat nélkül odaadják, verseny nélkül odaadják az oroszoknak, az volt az indoklás, hogy egyedül az oroszok lesznek képesek ezt a projektet megvalósítani. Most tapasztalhatjuk ebben az időszakban, hogy az oroszok nem voltak képesek előállítani az EU-s szabványoknak megfelelő terveket, ezért óriási csúszásban van a projekt. Konkrétan nem indult el még, tehát nem is történt meg a létesítési engedélyezési eljárás, nem adták be a megfelelő terveket, és ön is és a kormány tagjai is elismerték, hogy rendkívül komoly csúszás van a projektben. Ez egy nagyon komoly, nagyon súlyos ellentmondás, és azt gondolom, miniszterelnök úr, a kormány válasszal tartozik, tájékoztatással tartozik a közvélemény felé ezen nagyon komoly ellentmondás kapcsán. Még egy kérdésem lenne szoros összefüggésben a paksi bővítéssel. Önök úgy indították el ezt a gigaberuházást, hogy információink szerint sem szakmai, sem finanszírozási koncepció nincs arra vonatkozóan, hogy miképpen lehet a jelenlegi erőművet a leállítás után leszerelni. Jelenleg sem finanszírozási, sem szakmai koncepció nincs. Azt szeretném kérdezni, miniszterelnök úr, hogy a kormánynak van-e elképzelése, hogy mennyibe fog kerülni a leszerelés, milyen módon fog ez megtörténni, és hova fogják elhelyezni a nagyaktivitású radioaktív hulladékokat. Köszönöm szépen előre is a válaszát. [[17.00]]
Köszönöm szépen, frakcióvezető úr. A válaszra megadom a szót Orbán Viktor miniszterelnök úrnak. Parancsoljon, miniszterelnök úr!
Tisztelt Képviselő Úr! Ami azt a feltételezést illeti, hogy a pályázat meghirdetése, elbírálása és odaítélése nem történt volna szabályszerűen, ott azt tudom önnek mondani, hogy minden egyes lépés, ami ehhez kapcsolódik, az Európai Unió Bizottságának a jóváhagyásával történt. A második megjegyzésem, hogy természetesen műszaki felkészültség szempontjából egy atomerőmű ügye sokat követel az embertől, többször mondtam már, hogy nem is rendelkezem a műszaki kérdések megválaszolásához szükséges felkészültséggel. Sőt, az a benyomásom alakult ki, hogy az egész országban csak rendkívül kevesen vannak, akik rendelkeznek ezzel a felkészültséggel, és a politikai döntéshozók között pedig egyáltalán nem volt ilyen ember, egyetlenegy sem, ezért döntöttünk úgy, hogy legyen Magyarországon valóban a jövőnk szempontjából az egyik legfontosabb beruházásnak az élén és annak felelőse egy önálló miniszter. Pontosan tudja, hogy én annak a kormányzati filozófiának vagyok a híve, amely inkább szűk vezérkarral dolgozik, tehát nem szívesen szaporítgatom a minisztériumok és a miniszterek számát [[Gyöngyösi Márton: Azért az államtitkárok számából nem ez következik!]] , de miután itt egy olyan súlyú ügyről volt szó, ami biztonságot is érint, energiát is érint, jövőt is érint, úgy gondoltam, hogy egy dedikált, csak ezzel az üggyel foglalkozó külön miniszterre lesz itt szükség, akit önök egyébként joggal és indokoltan mert fontos kérdésről van szó az ülésszak bármely pillanatában megtalálhatnak, megkérdezhetnek, és áll rendelkezésre. Én tehát azt javaslom önöknek továbbra is, hogy ha már a kormány meghozta ezt a döntést, hogy külön miniszter foglalkozik ezzel a kérdéssel, ráadásul valószínűleg ő az egyetlen közülünk, aki nemcsak látogatóban járt atomerőműben, hanem dolgozott is ott, még az is lehet, hogy ő az egyetlen közöttünk, aki indított már el életében atomerőművet, tehát azt javaslom önöknek, hogy ha valóban fontosnak tartják a kérdés szakmai aspektusát, akkor a jövőben is bizalommal forduljanak a miniszter úrhoz. Köszönöm szépen. [[Taps a kormánypártok soraiban.]]
Köszönöm szépen, miniszterelnök úr. Egyperces viszonválaszra a frakcióvezető úré a szó. Parancsoljon!
Köszönöm a szót, elnök úr. Valóban nagyon fontosnak tartjuk a szakmai aspektusokat, de a politikai aspektusokat is, és mi azt meg tudjuk állapítani, hogy minden olyan indoklás, amely a paksi bővítés ilyen módon történtő megvalósítását támasztotta alá, ami a 4000 milliárdos projektet alátámasztotta, az már megbukott a késlekedéssel. És az a probléma, hogy valóban van ennek a projektnek egy önálló minisztere, Süli miniszter úr, de többször próbálkoztunk már neki kérdéseket feltenni, éppen a mai napon is két alkalommal is interpellálták képviselők [[Dr. Völner Pál: És válaszolt is! Közbeszólás a kormánypártok soraiból: Csak nem értettétek!]] és nem adott, nem adott érdemi választ. [[Közbeszólások. Az elnök csenget.]] Viszont, miniszterelnök úr, 2015-ben… Ugye, kérdeztem önt a nagy aktivitású nukleáris hulladékok elhelyezéséről, 2015-ben ön Pécsen járt, és akkor kérdezték öntől a választópolgárok, és ön azt mondta, hogy az országban egyedül ott kutatnak egy lehetséges helyszín, egy atomtemető lehetséges helyszíne kapcsán, és ön azt ígérte a Pécsen és térségében élőknek, hogy az ő jóváhagyásuk nélkül nem lesz atomtemető. 2019-et írunk, azóta sem kérdezték meg a Pécsen és térségében élőket, és több milliárd forintot elköltöttek a kutatásra. Miért nem kapták meg a lehetőséget a Pécsen és térségében élők, hogy kifejezzék a véleményüket egy atomtemető kapcsán? És, hozzáteszem, miniszterelnök úr, sehol a világon nem valósult meg [[Az elnök csenget.]] végleges nagyaktivitásúnukleárishulladék-tározó, atomtemető, így sehol nincs egy elfogadott koncepció a nagy aktivitású hulladékok elhelyezésére, és ez már egy politikai kérdés, hogy ilyen feltételek mellett, ilyen műszaki feltételek mellett a kormány dönt-e egy ilyen beruházás elindításáról.
Köszönöm szépen, frakcióvezető úr. Egyperces viszonválasz illeti meg a miniszterelnök urat is. Parancsoljon!
Megismétlem még egyszer a korábbi ajánlatomat: Süli miniszter úr úriember, bátran forduljon hozzá szakmai kérésekkel, legyen szó atomerőműről, annak hulladékáról és annak elhelyezéséről. Én egyetértek önnel abban, hogy van azonban ennek a kérdésnek politikai dimenziója is, és a politikai dimenzióban pedig nem a szakemberek illetékesek, hanem azok, akiket az emberek megválasztottak, hogy politikai döntéseket hozzanak. A mi megfontolásainkban két szempont játszik szerepet: az első, hogy azt gondoltuk, hogy nem lehet egy, már működő atomerőművel azonos vagy azzal egy fizikai összefüggésben álló telephelyre két különböző technológiát elhelyezni, ezt a vitát itt már önökkel megvitattuk, másfelől pedig nekünk fontos, hogy versenyképes áron legyen Magyarországon elérhető az energia, ez a rezsicsökkentés miatt is fontos, meg a versenyképes ipar miatt is. A helyzet úgy áll, hogy Németországban jelenleg 1 kilowattóra villamos energia 94 forintba kerül, Magyarországon ezért 36 forintot fizetünk, és ha azt a politikát folytatnánk, amit önök javasolnának, akkor körülbelül két és fél-háromszoros áremelkedés következne be mind a fogyasztóknál, mind az ipari fogyasztóknál, mind a lakosságnál. Nem tudom az önök koncepcióját támogatni. Köszönöm szépen. [[Taps a kormánypártok soraiban.]]
Köszönöm szépen, miniszterelnök úr. Tisztelt Országgyűlés! Szabó Timea képviselő asszony, a Párbeszéd frakcióvezetője, azonnali kérdést kíván feltenni a miniszterelnök úrnak: „Mit gondol Miniszterelnök Úr?” címmel. Szabó Timea frakcióvezető asszonyé a szó. Parancsoljon!
Köszönöm a szót, elnök úr. Tisztelt Miniszterelnök úr! Ezen a héten tárgyal az Európai Néppárt az önök kizárásáról, de ha hiszi, ha nem, tulajdonképpen tök mindegy, hogy önöket kizárják-e a Néppártból, vagy nem [[Közbeszólás a kormánypártok soraiból: Mit érdekel az téged?!]] , bár azért az pikáns, hogy az ön kebelbarátja, Bayer Zsolt, mondjuk, gyáva szarjankónak nevezte Manfred Webert, nem tudom, hogy ön is osztja-e ezt a véleményt, de esetleg majd megtudjuk. A lényeg az, hogy ön már korábban is azt mondta, hogy ne azt figyeljük, amit ön mond, hanem azt, amit csinál, és pontosan látjuk, hogy teljesen mindegy, hogy mi történik a Néppártban, önök valamit tárgyalnak, meg valamit nem, amit ön csinál, az az, hogy folyamatosan dörgölőzik az európai szélsőjobboldali pártokhoz. Ott van az olasz Salvini, akit ön személyes hősének nevezett, de ott van Marine Le Pen, vagy ott van a holland Wilders. Ezeket az embereket és önt két dolog köti össze: egyrészről magyarellenesek, hiszen nemcsak bevándorláspártiak, illetve a bevándorláspártiságuk, az vonatkozik a magyar munkavállalókra is, ők ugyanúgy nem akarnak ott magyar munkavállalókat látni, mint ahogy más ország munkavállalóit sem. A másik, ami összeköti őket, az az, hogy befeküdtek Putyinnak, és befeküdtek Oroszországnak, ugye, Salvinit is egy olajüzleten keresztül Putyin finanszírozza, Le Pen 11 millió eurót kapott hitelbe egy orosz banktól. Pontosan tudjuk azt, hogy ön is befeküdt már Putyinnak és Oroszországnak [[Közbeszólások a kormánypártok soraiból: Na! Na!]] ha másból nem tudjuk azt, az a múlt heti bejelentés, hogy önök tárt karokkal fogadták a Nemzetközi Beruházási Bankot, ami köztudottan az orosz titkosszolgálat fedőcége. [[Közbeszólások a kormánypártok soraiból.]] Az MNB nem ellenőrizheti ezt a bankot, magyar rendőrök nem léphetnek be ennek a banknak a területére, és semmilyen magyar pénzügyi szabályozás nem vonatkozik erre a bankra. Miniszterelnök úr, ez, amit ön csinál, ez nettó hazaárulás. Egyrészről dörgölőzik magyarellenes európai pártokhoz, másrészről tálcán kínálja Putyinnak és Oroszországnak Magyarországot. Ön erre nem kapott felhatalmazást, tisztelt miniszterelnök úr. Szeretném megkérdezni azt [[Az elnök csenget.]] hogy miért gondolja azt, hogy kiárusíthatja az Európai Uniót, és kiárusíthatja Magyarországot is Putyinnak?
Frakcióvezető asszony, frakcióvezető asszony, arra kérem, egy kifejezéséért kövesse meg a miniszterelnök urat. [[Dr. Tóth Bertalan: Melyikért? Szabó Timea: A „pincsikutyá”-ért vagy a „gyáva szarjankó”-ért?! Közbeszólások.]] A miniszterelnök úrnak adok szót, parancsoljon!
Köszönöm szépen a… [[Közbeszólások.]] Köszönöm szépen a szót, elnök úr. Én is azt kell mondjam, hogy a szexista megjegyzéseket nem szívesen fogadja az ember, de hát ilyen időket élünk. [[Derültség a kormánypártok soraiban.]] A képviselő asszonyt is a választópolgárok küldték ide, tehát kénytelenek vagyunk eltűrni azt, amit mond, függetlenül attól, hogy egyetértünk-e vele, vagy sem. Azt azonban nem vállaljuk, hiába kéri a képviselő asszony, hogy megmondjuk az újságíróknak, hogy mit írhatnak, és mit nem. [[Közbeszólások és derültség az ellenzék soraiban. Gyöngyösi Márton: Ez meredek! Meredek!]] Ezt eddig sem vállaltuk, ezután sem vállaljuk [[Zaj. Az elnök csenget.]] ezért ezzel barátkozzon meg, ezért barátkozzon meg azzal, hogy olyasmit is olvas az újságokban, ami önnek nem tetszik!Ami az olaszokat illeti, szeretném önt két dologra emlékeztetni. Először is fontosnak tartom, hogy Salvini úr az olasz kormány miniszterelnök-helyettese, kijár neki a tisztelet, neki személyesen is, meg az olasz népnek is, tekintettel arra, hogy az olasz emberek választották meg. Ezért ezt a hangot, amit ön vele szemben megengedett magának, nem áll módomban elfogadni. [[Taps a kormánypártok soraiban. Szabó Timea: Melyiket?!]] A másik dolog, amit fontosnak tartok, és azt javaslom, hogy kicsit jobban becsüljük meg az olaszokat, hogy Magyarország volt az az ország, amelyik bebizonyította, hogy a migránsinváziót szárazföldön meg lehet állítani, és Salvini miniszterelnök-helyettes úr volt az az ember, aki pedig azt bizonyította be, hogy a migránsinváziót tengeren is meg lehet állítani [[Gyöngyösi Márton: Azért nem egészen!]] és ezért mi köszönettel és elismeréssel tartozunk neki. [[Gyöngyösi Márton közbeszól.]] Ami pedig a mi nemzetközi tájékozódásunkat illeti a pártpolitika világában, amely egyébként nem tartozik az államügyek közé, tehát talán nem is kellene ezzel itt foglalkoznom, de annyit talán elmondhatok önnek, hogy a magyar választópolgárok két felhatalmazással és feladattal küldtek bennünket a nemzetközi politikába: az egyik, hogy a bevándorlást mindenképpen állítsuk meg, és bevándorlásellenes Európát hozzunk létre, a másik pedig az, hogy a keresztény kultúrát Európában védjük meg. Mi olyan pártokkal fogunk szövetkezni mindig, amelyek erre hajlandóak és képesek. Köszönöm szépen. [[Taps a kormánypártok soraiban.]] [[17.10]]
Köszönöm szépen. Egyperces viszonválaszra megadom a szót frakcióvezető asszonynak. Parancsoljon!
Köszönöm a szót. Miniszterelnök úr, azért érdekes, amit a sajtóról mondott. Pontosan most jött ki az Amerikai Egyesült Államok Magyarországról szóló országjelentése, és abban leírják, hogy a magyar sajtó 85 százaléka az önök kezében van. Trump azért mégsem a mi barátunk, hanem az önöké, úgyhogy azért érdekes, hogy ő maga is ezt mondja.Salviniről pedig annyit, hogy érdekes, hogy miniszterelnök úr annyira nagyra becsüli, mert Salvini maga követeli azt, hogy a menekülteket osszák szét Európában, jöjjenek ide Magyarországra is. Erről majd azért beszéljenek egymással [[Orbán Viktor közbeszól.]] , hogy most akkor hogy is van ez. De nemcsak ezt mondta Salvini, az a probléma, hanem azt is, ő is és Le Pen is, akikkel ön nagy barátságot ápol, hogy kevesebb uniós forrást kell a jövőben adni a közép- és kelet-európai országoknak, így Magyarországnak is. Akkor most döntse el, hogy ön a magyar emberek pártján áll, vagy a szélsőjobboldali európai pártok pártján, amelyek magyarellenesek, és amelyekkel ön rettenetes nagy barátságot ápol! Valóban, ön kapott felhatalmazást a magyar emberektől, de nem arra, hogy kiszolgáltassa az országot Putyinnak és az orosz érdekeknek. Egy szót nem mondott nekem miniszterelnök úr arról, hogy mit keres itt az orosz titkosszolgálat az önök teljes beleegyezésével és támogatásával!
Köszönöm szépen. Egyperces viszonválaszra miniszterelnök úré a szó. Parancsoljon, miniszterelnök úr!
Vagy időrendi, vagy tartalmi félreértésről lehet szó, mert a szovjetek és az oroszok barátja nem a polgári oldalon keresendő, hanem a másik oldalon. [[Tordai Bence: Mikor vagy te polgári?]] Tehát ha orosz titkosszolgálatokról szeretne mélyebb tudásra szert tenni [[Szabó Timea: Nem szeretnék!]] akkor ne nekem tegyen fel kérdéseket [[Szabó Timea: A választ szeretném!]] hanem azoknak, akikkel ma szövetségben van. [[Taps a kormánypártok padsoraiból.]] mi pedig az európai uniós kérdéseket illeti, azt tudom önnek mondani, hogy Magyarország ki fog állni a következő időszakban is a saját jogai mellett. Lesznek viták az Európai Unióban. Bárcsak az ön által szélsőjobbnak nevezett pártok szeretnék az európai költségvetést úgy alakítani, hogy abból több pénz jusson nekik és kevesebb Közép-Európában, de ennél sokkal nagyobb a baj. A Szocialista Internacionáléhoz tartozó pártok is, meg a Néppárthoz tartozók egy része is szeretné átalakítani az Európai Unió költségvetését, és nekünk komoly munkát kell végeznünk, hogy Magyarország nemzeti érdekeit ott megvédjük. [[Bana Tibor közbeszól.]] Felkérem önt, hogy legyen kedves a saját kapcsolatain keresztül a Liberális Internacionáléban és a Szocialista Internacionáléban mi pedig az Európai Néppártban megtenni mindent annak érdekében, hogy Közép-Európa nyertese legyen [[Szabó Timea közbeszól.]] [[Taps a kormánypártok padsoraiból.]] Ami pedig az európai uniós kérdéseket illeti, azt tudom önnek mondani, hogy Magyarország ki fog állni a következő időszakban is a saját jogai mellett. Lesznek viták az Európai Unióban. Bárcsak az ön által szélsőjobbnak nevezett pártok szeretnék az európai költségvetést úgy alakítani, hogy abból több pénz jusson nekik és kevesebb Közép-Európában, de ennél sokkal nagyobb a baj. A Szocialista Internacionáléhoz tartozó pártok is, meg a Néppárthoz tartozók egy része is szeretné átalakítani az Európai Unió költségvetését, és nekünk komoly munkát kell végeznünk, hogy Magyarország nemzeti érdekeit ott megvédjük. (Bana Tibor közbeszól.) Felkérem önt, hogy legyen kedves a saját kapcsolatain keresztül a Liberális Internacionáléban és a Szocialista Internacionáléban mi pedig az Európai Néppártban megtenni mindent annak érdekében, hogy Közép-Európa nyertese legyen (Szabó Timea közbeszól.) az előttünk álló költségvetési vitának. (Taps a kormánypártok padsoraiból.)
Köszönöm szépen, miniszterelnök úr. Tisztelt Országgyűlés! Böröcz László képviselő úr, a Fidesz képviselője [[Moraj az ellenzéki pártok padsoraiból. Közbekiáltás a Jobbik padsoraiból: Bohóc!]] azonnali kérdést kíván feltenni a Miniszterelnökséget vezető miniszternek: „Meddig megy szembe a magyar emberek akaratával a bevándorláspárti baloldal?” címmel. [[Z. Kárpát Dániel: Nem igaz!]] Böröcz László képviselő úré a szó. [[Szabó Timea: Erre miért nem a miniszterelnök válaszol? Közbeszólás az ellenzéki padsorokból: Már megint! Arató Gergely közbeszólása.]]
Köszönöm szépen a szót, elnök úr. Tisztelt Miniszter Úr!
Arató képviselő úr!
Tisztelt Miniszter Úr! 2015-től kezdve Európára és benne hazánkra is hatalmas migrációs nyomás nehezedik. A jelenlegi helyzetben két alternatíva létezik. [[Z. Kárpát Dániel: Ne izgulj annyira!]] Az egyik, hogy nyugat-európai mintára beengedésre kerülnek az eltérő kultúrával rendelkező bevándorlók tömegei [[Z. Kárpát Dániel: Ne izgulj! Remeg a kezd!]] , amely országokban jelentősen megnő az erőszakos bűncselekmények, a nőkkel szembeni bántalmazások és az antiszemita indíttatású incidensek, illetve a terrortámadások száma. Ezzel szemben létezik egy másik út, amelyet Magyarország Kormánya és a mögötte álló pártok képviselnek. Mi hiszünk a nemzetállamokban, a keresztényi kultúra megtartóerejében, a hagyományos családi értékekben és abban, hogy elidegeníthetetlen jogunk eldönteni, hogy kivel kívánunk együtt élni. Sajnos Magyarországon vannak olyan pártok, amelyek nem hallják, sőt egyenesen szembemennek a magyar emberek által kinyilvánított akarattal.Múlt héten szerdán az Európai Parlament újabb bevándorlást segítő javaslatot fogadott el, amely értelmében a menekültügyi és migrációs alapból finanszírozzák a migránsok betelepítését. Szokásukhoz híven a baloldali magyar pártok képviselői, az MSZP, a DK, az LMP és a Párbeszéd képviselői újra a migráció oldalára álltak, és szavazataikkal támogatták a bevándorláspárti javaslatok elfogadását. Az ellenzék ezzel újra világossá tette, hogy minden támogatást megad ahhoz, hogy Európát bevándorlókontinenssé, Magyarországot pedig bevándorlóországgá tegyék. Az elhangzottakra tekintettel kérdezem tisztelettel miniszter urat, hogy meddig megy szembe a magyar emberek akaratával a bevándorláspárti baloldal. [[Taps a kormánypártok padsoraiból. Szabó Timea: Bravó, bravó! Szilágyi György: A baloldal válaszol? Zaj.]]
Köszönöm szépen, képviselő úr. Megadom a szót Gulyás Gergely miniszter úrnak. [[Folyamatos közbeszólások, zaj az ellenzéki oldalon.]]
Köszönöm szépen a szót. Tisztelt Elnök Úr! Tisztelt Országgyűlés! Kétségkívül a kérdés több szempontból is indokolt. És azon lehet ugyan vitatkozni [[Szabó Timea: Nagyon sértő, hogy nem a miniszterelnök válaszol!]] azon lehet ugyan vitatkozni, hogy miért én válaszolok rá, de legyünk őszinték, hogy noha számtalan lehetőséget kapott a magyar baloldal válaszadásra, de az elmúlt évek során még nem sikerült nekik választ adni. Tehát ebből a szempontból az is indokolt, hogy képviselő úr nálam érdeklődik. Ha megnézzük a politikai vitákat, akkor azt látjuk, hogy a bevándorlás mellett [[Szabó Timea közbeszól.]] az elmúlt hetekben sokat hallottunk arról is, hogy hogyan lehet európai egyesült államokat létrehozni, hogy ez elkerülhetetlen [[Közbeszólás a Jobbik padsoraiból: Bohóc, jegyzetelj!]] , hogy nincs már szükség a nemzetekre, le kell építeni az államokat, az Európai Unión belüli lehető legszorosabb integrációra kell törekedni. Ezt mindig ugyanazok képviselik és ugyanazok mondják, akik egyébként a bevándorlás pártján álltak és állnak, és akik kötelező kvóták elfogadhatóságáról beszéltek, és akik úgy gondolták, hogy kerítést építeni és a külső határt megvédeni nem alapvető feltétele az állami létnek, hanem valamilyen embertelen, ne adj’ isten, emberiség elleni bűntett lenne. Azt látjuk tehát, hogy ebben a vitában a magyar kormány elsőként foglalt el egy határozott álláspontot már 2015-ben, a migrációs válság kezdetén, és azt is egyértelművé tettük mindenféle nemzetközi kapcsolatban, hogy számunkra a bevándorláspolitikában alkura nincs lehetőség, mi a bevándorláspártiakkal alkut kötni nem tudunk, és Magyarország többször, többek közt egy népszavazáson is világosan állást foglalt a bevándorlással szemben. Arra a konkrét kérdésre, hogy meddig megy szembe a magyar emberek akaratával a bevándorláspárti baloldal, azt tudom mondani, hogy már hosszú ideje szembemegy, és semmi jele annak, hogy ez ne folytatódna így tovább. Köszönöm szépen. [[Taps a kormánypártok padsoraiból. Szabó Timea: Lehengerlő volt! Lehengerlő!]]
Köszönöm szépen, miniszter úr. Egyperces viszonválasz illeti meg Böröcz László képviselő urat. Parancsoljon, képviselő úr, öné a szó. [[Szabó Timea: Kemény viszonválaszt kérünk! Z. Kárpát Dániel: Keményen!]]
Köszönöm a szót, elnök úr. Tisztelt Miniszter Úr! Az az igazság, hogy valószínűleg két lehetséges módja van annak, hogy miért ilyen politikát folytat bevándorlásügyben a baloldal. [[Szabó Timea: Na!]] Az egyik az, hogy ragaszkodnak a harminc évvel ezelőtti szocializációs mintákhoz, és az igazodási pontokat nem belföldön, hanem külföldön keresik. [[Szabó Timea: És visszahívjuk Putyint! Ja, azok nem mi vagyunk!]] A másik lehetséges verzió a mai parlamenti bekiabálások színvonalából is következik, hogy ez is egy lehetséges mód , hogy a bevándorláspárti baloldal tulajdonképpen [[Bana Tibor: Szombathely közgyűlésében is ezt toljátok végig!]] a saját jól felfogott érdekében az európai baloldali politikusok gondolatait és dolgait követi [[Z. Kárpát Dániel: Ülj le, egyes! Folyamatos zaj.]] hiszen nem rendelkeznek sem önálló véleménnyel [[Szabó Timea: Mi a vége a mondatnak?]] sem pedig önálló elképzelésekkel Európa és Magyarország jövőjével kapcsolatban. Köszönöm szépen. [[Taps a kormánypártok padsoraiból. Z. Kárpát Dániel: Mi a kérdés? Gyöngyösi Márton: Majd miniszter úr befejezi! Közbeszólás az ellenzéki padsorokból: Ott folytasd, ahol abbahagytad!]]
Köszönöm szépen. Mielőtt miniszter úrnak szót adnék, Szabó Timea frakcióvezető asszony, figyelmeztetem, hogy az ön felelőssége különösen fontos, mert ön a frakcióvezető. [[Szabó Timea: Én csak drukkolok!]] Ennek a csekély öt embernek az összefogása, úgy gondolom, sokkal, de sokkal felelősebb hozzáállást igényelne az ön részéről. [[Szabó Timea: Pont azért kell még hangosabban drukkolnom!]] Nagyon kérem, hogy fejezze be a bekiabálásokat! Miniszter úré a szó, parancsoljon! [[Szabó Timea: Ennyire jó azonnaliaknál nehéz!]]
Megvárom, míg képviselő asszony is válaszol a kérdésre, és most, hogy ő befejezte, egyetértek képviselő úrral abban [[Felzúdulás az ellenzéki padsorokból. Szabó Timea tapsol. Dr. Harangozó Tamás: És mit mondott? Dr. Völner Pál: Figyeljetek!]] hogy egész Európában a baloldal valójában újabb és újabb szavazókat lát a bevándorlás folyamatában. [[Közbeszólás a Jobbik padsoraiból: Ki gondolta volna? Folyamatos zaj.]] Újabb és újabb szavazókat szeretne szerezni ezzel a folyamattal, hiszen tudjuk, hogy ezekben az országokban a bevándorlók jelentős része ha állampolgárságot szerzett, akkor a baloldali, balliberális pártokat támogatja. Azért tartjuk kiemelten fontosnak, hogy a magyar kormány egy kereszténydemokrata alapokon álló kormány, mert a kereszténydemokrácia mindig is nemzetekben gondolkodott. Ha pedig nemzetekben gondolkodunk, akkor a nemzetek a tömeges bevándorlást, a lehetetlenné váló integrációt mindig is elutasították. Ezt teszi és ezt fogja tenni a magyar kormány is, amíg azt a jelenlegi kormánypártok adják. Köszönöm szépen a figyelmet. [[Taps a kormánypártok padsoraiból.]] [[17.20]]
Köszönöm szépen, miniszter úr. Tisztelt Országgyűlés! Gyöngyösi Márton képviselő úr, a Jobbik frakcióvezetője, azonnali kérdést kíván feltenni a miniszterelnök úrnak: „Mennyire hiteles a kormány politikája?” címmel. Gyöngyösi Márton frakcióvezető úré a szó. Parancsoljon!
Köszönöm a szót, elnök úr. Miniszterelnök úr, talán emlékszik rá, pont tíz évvel ezelőtt volt, hogy a Fidesz az európai parlamenti választási kampányban az Európai Ügyészség mellett kampányolt 2009-ben, és ez talán érthető is, hiszen ez pont egy évvel azután volt, hogy ön Gyurcsány Ferenccel közösen megszavazta olvasatlanul azt a lisszaboni szerződést, amely az európai egyesült államok föderatív vízióját vázolta föl. Gyurcsány Ferencnek az a mentsége, hogy amint itt is hallhattuk ők tökéletes következetességgel képviselik azt, amivel én egyébként nem értek egyet, de önnek lehet, hogy magyarázatot kell arra adnia, hogy mi változott azóta [[Közbeszólások a kormánypártok soraiból, többek között dr. Rétvári Bence: Miért szerepeltek velük együtt? Mi ez az összeborulás? Az elnök csenget.]] , tisztelt miniszterelnök úr, vajon mi változott azóta, miért nem támogatja most már az Európai Ügyészséget. A szuverenitás csak nem ürügy az ön számára? Hiszen Magyarországon most már az ön strómanjai, barátai és rokonai azok, akik a korrupciónak a szinonimái, és ők azok, akik a legtöbb pénzt ma Magyarországon lenyúlják, az ön strómanjaként működve: Mészáros Lőrinc, az ön barátja, strómanja, gázszerelője; Garancsi István; Tiborcz István, az ön veje. Ők mind sérthetetlenek, hiszen önök, ön és Polt Péter, a magyar legfőbb ügyész védik őket a nyomozástól és a vádemeléstől. Itt van az Elios Zrt.-nek az ügye, tisztelt miniszterelnök úr, ahol az OLAF vádat emelt, de az ügyészség nyomozást sem indított el bűncselekménynek a hiányában, pedig a kartellezés gyanúja, a túlszámlázásnak a gyanúja, a személyi összefonódásnak a gyanúja vastagon fönnáll. Tisztelt Miniszterelnök Úr! Mikor lesz kész arra, hogy az öncélú konfliktusokon túl végre egy valódi konfliktust is megvívjon Brüsszelben, például a korrupció felszámolásának az ügyében? Várom a válaszát. [[Taps a Jobbik soraiban.]]
Köszönöm. A miniszterelnök úrnak adok szót. Parancsoljon, miniszterelnök úr!
Köszönöm, elnök úr. Azt kérdi tőlem a képviselő úr, hogy mennyire hiteles a kormány politikája. Ha röviden akarnék válaszolni a kérdésre, akkor csak annyit mondanék, hogy úgy tűnik, hiteles, sőt egyre hitelesebb, mert éppen most minősítették föl Magyarországot a hitelminősítők. Azonban egy sokkal izgalmasabb kérdés az, hogy vajon helyes-e, ha ön és a pártja teszi fel a hitelességre vonatkozó kérdést. Én arra emlékszem, hogy önök nem olyan régen még EU-zászlót égettek [[Közbeszólások a kormánypártok soraiból: Így van! Bizony!]] az alapszabályukba beleírták, hogy a Jobbik kilépteti Magyarországot az Európai Unióból [[Közbeszólások a Jobbik soraiból: Nem írtunk bele ilyet soha! Hazugság! Hazudik! Megszoktuk! Az elnök csenget.]] ön pedig személy szerint listázni akarta a zsidó származású képviselőket. [[Dr. Semjén Zsolt: Itt, a parlamentben!]] Ehhez képest ma önök a szocialistákkal és a DK-sokkal működnek együtt, az ő szövetségeseik, azokkal vannak szövetségben [[Z. Kárpát Dániel: Lisszaboni szerződés!]] akik gumilövedéket és rohamrendőröket vetettek be az emberek ellen; mintegy mellékesen: tönkretették a magyar gazdaságot és több millió magyar embert. [[Bana Tibor: Ti is azt csináljátok!]] Úgyhogy inkább csak egy kérdéssel válaszolok önnek: úgy gondolja, hogy ezek után a hitelességről szóló kérdése komolyan vehető? [[Taps a kormánypártok soraiban.]]
Egyperces viszonválaszra megadom a szót a frakcióvezető úrnak. Parancsoljon!
Miniszterelnök úr, nem a hitelminősítőknek a felméréseit kellene vizsgálni, hanem a korrupciós indexeket, amelyekben Magyarország az utolsó helyen áll, az Európai Unióban Bulgária az, amelyik rosszabb helyzetben van, a világ ranglistáin pedig Szenegállal [[Derültség a kormánypártok soraiban. Közbeszólás a Jobbik soraiból: Gratulálunk! Az elnök csenget.]] vagyunk egy szinten, egy icipicivel jobbak, mint Jamaica vagy Omán. Úgyhogy figyelmébe ajánlom ezeket a statisztikákat, ezeket is érdemes böngészni. Sohasem volt túlságosan fényes Magyarországon a helyzet korrupció vonatkozásában. Voltak olyan időszakok, amikor szociálliberális kormányok időszakában nokiás dobozokban lopták a közpénzt ez az az időszak volt, amikor viszont a politikusbűnözőket még rabláncon vezették el: Zuschlag Jánost, Hunvald Györgyöt vagy pedig Hagyó Miklóst. Ez sajnos önökről egyáltalán nem mondható el, hiszen Mészáros Lőrinc egy év alatt százmilliárd forintot lapátol ki a közpénzből. Miniszterelnök úr, ha önök nem támogatják az Európai Ügyészséget, akkor felmerül az a gyanú, hogy ebben az országban ön a maffiavezér, Polt Péter pedig a maffiacsaládnak a consiglieréje. Várom a válaszát. [[Közbeszólás a Jobbik soraiból: Így van! Taps a Jobbik soraiban.]]
Egyperces válaszra a miniszterelnök úré a szó.
Köszönöm, elnök úr. Óvatosan bánnék a listák olvasgatásával, mert én meg egy olyan listát olvastam, amelyben az szerepelt, hogy ön a világ hetedik legantiszemitább embere, amit túlzásnak tartok [[Derültség, taps a kormánypártok soraiban.]] úgyhogy javaslom, hogy válogassuk meg, milyen listákat olvasunk. [[Gyöngyösi Márton közbeszól.]] indenesetre, csak ha már így összejöttünk itt, és Szabó Timea asszony is hozzászólt az előbb a közöttünk zajló vitákhoz, csak hogy milyen állapotok vannak hitelesség ügyében, mert a kérdés erre vonatkozott odaát, most fölidézem önnek, hogy mit mondott Szabó Timea [[Gyöngyösi Márton: Én emlékszem rá! Fölösleges!]] képviselő asszony 2012-ben. Idézem: „Gyöngyösi Márton nyílt zsidózásával és Novák Előd állampolgársági listázásával részemről eddig tartott az ügyek mentén való együttműködés. Eljött az a pont, amikor bevállalom, hogy ha egy szavazaton múlik is, akkor sem működöm velük együtt.” Mindkettőjüknek gratulálok! [[Közbeszólás a kormánypártok soraiból: Bravó! Taps a kormánypártok soraiban. Közbeszólások a Jobbik soraiból. Az elnök csenget.]]
Köszönöm szépen, miniszterelnök úr. Tisztelt Országgyűlés! [[Gyöngyösi Márton: Csak a kérdésre nem kaptam választ!]] Gyöngyösi frakcióvezető úr, volt önnél a szó, most már nincs ott. [[Gyöngyösi Márton: De ez válasz volt, elnök úr?]] Nacsa Lőrinc képviselő úr, a KDNP képviselője, azonnali kérdést kíván feltenni az igazságügyi miniszternek: „Az ellenzéknek semmi sem drága az elvtelen összefogás megvalósítása érdekében?” címmel. [[Arató Gergely: Az igazságügyi miniszter az ellenzékhez tartozik?]] A miniszter úr halaszthatatlan közfeladat ellátása miatt válaszadásra Völner Pál államtitkár urat jelölte ki. [[Jelzésre:]] A képviselő úr jelzi, hogy elfogadja a válaszadó személyét. Nacsa Lőrinc képviselő úré a szó. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Államtitkár Úr! A nemzeti kereszténydemokrata kormánnyal és kormánypártokkal szembeni elvtelen közös gyűlölet hívta életre az ellenzéki összefogás szándékát már az országgyűlési választások előtt is, hol nyíltan kimondva, hol a homályban megköttetett titkos háttéralkukon keresztül. [[Közbeszólás a Jobbik soraiból: Ott voltál?]] A választóiknak hátat fordítva a hataloméhség kielégítése érdekében összefogott egymással a szélsőbal, a szélsőjobb és a liberális pártok. A választásokat megelőző egyik jobbikos botrány is ehhez az elvtelen összefogáshoz kapcsolódott: egy nyilvánosságra került hangfelvételen hallható, hogy Farkas Gergely, a Jobbik országgyűlési képviselőjelöltje és akkor még az ifjúsági tagozat elnöke pénzt ajánlott LMP-s vetélytársának azért, hogy visszalépjen javára a kiskunhalasi körzetben. A felvétel tanúsága szerint Farkas 600 ezer forint összeggel kívánta megvesztegetni az LMP-s Midi Melániát. Ez a hangfelvétel felveti a gyanúját a választás rendje elleni bűntett megvalósulásának [[Bana Tibor: Ti beszéltek választási csalásról? Csücsülj le!]] ezért az ügyészség kérte a jobbikos képviselő mentelmi jogának felfüggesztését, amit a parlament a mai napon meg is szavazott. Ez a botrány is bizonyítja, hogy az ellenzéki pártoknak semmi sem drága a hatalom megszerzéséért, ha kell, az ördög öreganyjával is összefognak, vagy ha kell, pénzért is megpróbálják [[Közbeszólások a Jobbik soraiból.]] megvásárolni az összefogást. Az áprilisi választások súlyos ellenzéki kudarca is megmutatta, hogy a választók nem kérnek az elvtelen ellenzéki összefogásból. Sajnos, az ellenzéki pártok nem hallgattak a választópolgárokra: a március 15-ei ünnepségen ismét egymás mellett lobogtak a kardlapoztató, gumilövedékkel lövető Gyurcsány Ferenc pártjának és az antiszemita [[Közbeszólások a Jobbik soraiból.]] megnyilvánulásokban bővelkedő politikusokat felvonultató Jobbiknak a zászlói is. [[Szilágyi György közbeszól.]] Az elhangzottakra tekintettel felmerül a kérdés: az ellenzéknek semmi sem drága az elvtelen összefogás megvalósítása érdekében? Várom a megtisztelő válaszát. [[Taps a kormánypártok soraiban.]]
Köszönöm szépen, képviselő úr. Válaszadásra Völner Pál államtitkár úrnak adok szót. Parancsoljon, államtitkár úr!
Köszönöm a szót, elnök úr. Tisztelt Ház! Tisztelt Képviselőtársaim! A Legfőbb Ügyészség közleménye szerint az ügyben felmerült megalapozott gyanú szerint Farkas Gergely a 2018. évi országgyűlésiképviselő-választáson a Jobbik jelölő szervezet Bács-Kiskun megyei 5. számú országgyűlési egyéni választókerületében nyilvántartásba vett képviselőjelöltként a Lehet Más a Politika színeiben induló képviselőjelölt-társának a vele folytatott beszélgetés során felajánlotta [[Gyöngyösi Márton: Elnök úr! Ez milyen műfaj? Ez milyen műfaj?]] a kampányra addig fordított 600 ezer forint összegű költsége kifizetését, amennyiben a választástól visszalép. [[Közbeszólások a Jobbik soraiból. Az elnök csenget. Arató Gergely: Ez már az ítélet?]] Az ajánlatot a jelölttárs visszautasította. Az ügyészség álláspontja szerint a jobbikos politikus cselekménye a választás rendje elleni bűntett megállapítására alkalmas. [[17.30]] Ebből kifolyólag az országgyűlési képviselő gyanúsítottként történő kihallgatása indokolt, amely miatt a mentelmi jogát a mai napon fel kellett függesztenie a Háznak. Tisztelt Képviselőtársaim! Magyarország jogállam, ahol a törvények uralkodnak. [[Felzúdulás, közbeszólások a Jobbik soraiból, köztük Gyöngyösi Márton: Jaj, ezt ne! Rád szakad a kupola! Az elnök csenget.]] A választási eljárásról szóló törvény alapelvként rögzíti a választás tisztaságának megóvását és a jóhiszemű és rendeltetésszerű joggyakorlást. Hangsúlyozni szeretném, hogy a jogszabályokat Magyarországon mindenkinek be kell tartania , ez alól senki nem lehet kivétel, még a jobbikos politikusok sem. Meggyőződésem, hogy az igazságszolgáltatás szerveiben dolgozók kellő szakértelemmel végzik a munkájukat, így hamarosan kiderül az igazság Farkas Gergely ügyében is. A korrupciós ügyekkel sokszorosan lebukott Jobbik vélhetően legsötétebb napjait éli át, mindamellett visszaélve szavazóik bizalmával pénzügyi támogatások helytelen felhasználásának erkölcsi és jogi következményei is egyaránt terhelik őket, még a pártszimpatizánsok százmillió forintját sem arra fordították, amire összekoldulták [[Folyamatos közbeszólások a Jobbik soraiból.]] hanem felhasználták a választási kampányban. Reméljük, nem további szavazatokat, visszalépéseket vásároltak rajta. [[Az elnök a csengő megkocogtatásával jelzi az idő leteltét.]] Köszönöm. [[Taps a kormánypártok soraiban.]]
Egyperces viszonválaszra képviselő úré a szó. Parancsoljon, képviselő úr!
Elnök Úr! Tisztelt Országgyűlés! A Jobbik elvtelensége abból is látszik, hogy a párt szóvivői megpróbálták mindenféle módon védeni Farkas Gergelyt, elbagatellizálni ezt a súlyos ügyet. Azt látjuk, hogy a Jobbik háza tájáról napról napra kerülnek elő különböző botrányos ügyek, rendszerint valakiknek a származásuk vagy vallásuk miatti támadását tartalmazzák ezek a botrányos ügyek. Azt kell kimondanunk, hogy az antiszemitizmus elleni küzdelemben egyedül a Fidesz-KDNP maradt a pályán [[Felzúdulás, derültség és közbeszólások a Jobbik soraiból, köztük: Ez az SZDSZ most vagy a Fidesz?]] hiszen a balliberális oldal asszisztál a Jobbik ügyeihez, a balliberális oldal védi a Jobbik mocskos ügyeit, és a balliberális oldal pedig beállt a Jobbik mögé. Éppen ezért létrejött a szemkilövetők és a kisnyilasok bizarr koalíciója. Köszönöm szépen. [[Taps a kormánypártok soraiban. Gyöngyösi Márton: Láttam, Rogán izgul, hogy elhangzik-e a panel, amit megírtak a minisztériumban, de elhangzott.]]
Egyperces viszonválaszra Völner Pál államtitkár urat illeti a szó. Parancsoljon, államtitkár úr! [[Közbeszólás a Jobbik soraiból: Tolvajok!]]
Köszönöm a szót, elnök úr. Tisztelt Ház! Tisztelt Képviselőtársaim! Sajnos, az ügynek van egy szomorú tanulsága, ahogy a miniszterelnök úr is az előbb idézte Szabó Timea képviselő asszony szavait, és ennek ellenére együtt ünnepeltek ezek a blokkok március 15-én. Ugyanúgy az az LMP, amelyik akár károsultja is lehetne ennek az ügynek, hiszen őt környékezték meg ebben a dologban, és akkor még élesen elhatárolódtak ettől a történettől, ugyanezt a közös ünneplést választotta, holott nem számoltak el ennek az ügynek kapcsán azzal, hogy vajon annak a képviselőnek, aki ilyen manipulációkkal akarja a másik párt visszaléptetését elérni, van-e helye a parlament padsoraiban, van-e helye abban a koalícióban, amit most együtt képviselnek. Ebből látszik, hogy számukra a hatalom és a pénz mindennél fontosabb. Köszönöm a figyelmet. [[Taps a kormánypártok soraiban. Közbekiáltások a Jobbik soraiból.]]
Köszönöm szépen, államtitkár úr. [[Gyöngyösi Márton folyamatos közbeszólásai, köztük: Ez milyen műfaj?]] Frakcióvezető úr, szót kell kérni, de ebben a műfajban nincs rá lehetőség már. [[Felzúdulás és közbeszólások a Jobbik soraiból, köztük Gyöngyösi Márton: De ez milyen műfaj már?]] Frakcióvezető úr, figyelmeztetésben részesítem. [[Gyöngyösi Márton: Tudomásul vettem.]] Amennyiben továbbra is ezt a viselkedést folytatja, kénytelen leszek a házszabály előírásainak megfelelően eljárni, frakcióvezetővel szemben első ízben. [[Gyöngyösi Márton: De az alkotmány kimondja, hogy ez nem műfaj a parlamentben.]] Tisztelt Országgyűlés! Harangozó Tamás képviselő úr, az MSZP képviselője, azonnali kérdést kíván feltenni a miniszterelnök úrnak: „Ezt így hogy?” címmel. Harangozó Tamás képviselő úré a szó. Parancsoljon!
Köszönöm a szót, elnök úr. Miniszterelnök úr, ön március 10-én Lengyelországban az alábbiakat mondta a NATO-ünnepségen, idézem: „A NATO fennállásának 70 éve alatt a történelem valaha volt legsikeresebb és legerősebb katonai szövetsége lett.” Ebben eddig egyetértünk. „Ennek a szövetségnek a legerősebb tagja és vezetője az Egyesült Államok. Ez a szövetség garantálta Magyarország biztonságát az elmúlt harminc évben, és ennek a szövetségnek minimum ellenérdekű fele Oroszország.” Gondolom, ezekben is egyetértünk, miniszterelnök úr.Ehhez képest a Fidesz EP-listavezetője, Trócsányi László az elmúlt időszakban két orosz fegyverkereskedőt adott ki Oroszországnak, mégpedig úgy, hogy az Egyesült Államok egyik ügynöksége Budapesten fogta el ezt a két fegyverkereskedőt, nem kevesebbet tettek, mint hogy egyébként mexikói kartelleknek kívántak itt, Budapesten eladni fegyvereket. Azoknak a mexikói kartelleknek, tudja, miniszterelnök úr, akik gyermek- és tömeggyilkosok, és évente tízezres nagyságrendben irtják a civil lakosságot, és akik miatt többek között egyébként Trump a fallal próbálkozik, hiszen előlük is menekülnek tízezrével, százezrével a mexikói emberek. [[Dr. Vinnai Győző elfoglalja helyét a jegyzői székben.]] Aztán a parlament elé került és a kormány terjesztette elő azt a javaslatot, miszerint a Nemzetközi Beruházási Bank teljes diplomáciai mentességet kap. Ezt a bankot a NATO-szövetséges országok legalábbis teljesen egyértelműen titkosszolgálati fedőszervnek titulálják már. Hogy ez így van-e vagy nem, azt még nem tudjuk, de azt gondolom, árulkodó jel. Kérdésem az a miniszterelnök úrhoz, hogy Trócsányi László önállóan döntött-e erről a kiadatásról, hiszen tudjuk, hogy a bíró, sem az ügyész, az ügyész kifejezetten nem javasolta az Oroszországnak való kiadását, tehát ezt írta felül az igazságügyi miniszter vagy az ön utasítására döntött így. A másik pedig, kérdezem öntől: azt most teljesen komolyan gondolja, miniszterelnök úr, hogy a KGB volt budapesti vezetője, Nyikolaj Koszov fiának diplomáciai mentességet javasol ön [[Az elnök a csengő megkocogtatásával jelzi az idő leteltét.]] a magyar kormány nevében, szavaztatja meg itt a Fidesz-frakcióval, és közben minket kommunistáz? Várom válaszát. Köszönöm szépen.
Köszönöm szépen. Orbán Viktor miniszterelnök úrnak adok szót. Parancsoljon, miniszterelnök úr!
Próbálok én itt korrekt kérdésekre korrekt válaszokat adni, de ez nem mindig lehetséges. [[Közbeszólás az ellenzéki padsorokból: Ez nem igaz!]] Ezért azt a szabályt követem, hogy amilyen adjonisten, olyan a fogadjisten. Ezért kérdem én: jól értem-e, hogy a szocialisták még egyszer, a szocialisták vádolják a polgári oldalt azzal, hogy az oroszokat szolgálják? [[Közbekiáltások az ellenzéki padsorokból, köztük: Hol van itt a polgári oldal! Derültség a kormánypárti padsorokban.]] Uraim, önök talán elfeledkeznek arról a tényről, hogy a szovjet megszállók muszka vezetői, kiszolgálói és helytartói önök voltak 45 éven keresztül? Ez a tény elfeljtődött, uraim? [[Közbeszólások a kormánypárti padsorokból: Így van! Felzúdulás, közbekiáltások az ellenzéki oldalon, köztük Gyöngyösi Márton: A Fidesz padsoraiban több van.]] Régen volt, nem is hánytorgatnám… [[Folyamatos közbekiáltások mindkét oldalról. Az elnök csenget.]] Régen volt, nem is hánytorgatnám föl, ha önök nem provokálnának bennünket ezzel.Ami a konkrétumokat illeti, Magyarországot nem kell megvédeni attól, hogy bárhova is átcsúszik, ahogyan ön mondja. A helyzet úgy fest, hogy Magyarország a nyugati szövetségi rendszer része, tagja az Európai Uniónak, és tagja a NATO-nak. Ráadásul nem is akárhogyan tagja, hanem úgy, hogy a magyar választópolgárok mindkét kérdésben népszavazással döntöttek, és ezért ezt senkinek sem áll módjában fölülírni. Ami a konkrét ügyet illeti, bár erről már Trócsányi miniszter úr önöknek adott itt választ. [[Közbeszólás a Fidesz soraiból: Így van. Elfelejtették.]] A dolog úgy fest, hogy a bíróság döntött arról, hogy mind a két irányba ki lehet adni ezeket a gyanúsítottakat, Oroszországnak is és Amerikának is. Tehát megvártuk a bíróság erre vonatkozó döntését. Orosz állampolgárok voltak, ezért az oroszoknak adtuk ki őket. Ha amerikaiak lettek volna, az amerikaiaknak adtuk volna ki őket, még akkor is, ha az amerikaiak 2005 óta többször kért kiadatási ügyekben egyszer sem hoztak Magyarország számára kedvező döntést. A kölcsönösség teljes egészében hiányzik. Ennek semmi köze a NATO-hoz, ez egy kölcsönösségi kérdés. Majd a viszonválaszban pedig a nemzetközi bankról is szívesen mondok néhány keresetlen szót. [[Taps a kormánypártok soraiban.]]
Köszönöm szépen, miniszterelnök úr. Egyperces viszonválaszra Harangozó Tamás képviselő úré a szó. Parancsoljon!
Köszönöm szépen, elnök úr. Miniszterelnök úr, ön mindig megfeledkezik, amikor „negyvenötévezik”, mondjuk, nekem, hogy kettőnk között biztosan óriási különbség az, hogy ön volt KISZ-titkár, én nem. [[Közbeszólás a Fidesz soraiból: Lekéstél róla.]] Nekem nem volt párttitkár a családomban, miniszterelnök úr, tehát ezeket a kérdéseket, ha a hitelesség kérdését vetjük föl, miniszterelnök úr, akkor most én kérdezem vagy én mondom önnek, hogy szerintem ezt ne erőltesse.Azt is tudja biztosan a konkrét üggyel kapcsolatban, miniszterelnök úr, hogy az ügyész kifejezett kérése az volt, hogy ne Oroszországnak adják ki, de szerintem teljesen mindegy. A napnál világosabb, miniszterelnök úr, hogy ami itt történt, az a NATO-szövetségesi rendszerünk tekintetében annak elárulásának minősül. És ha így nézzük, akkor egyébként a magyar emberek biztonságát garantáló szövetség elárulását is jelenti. Szerintem a magyar embereknek valóban joga van tudni, hogy mire készül a Fidesz, és ezekből legalábbis nekünk az jön le, miniszterelnök úr, hogy nem a kereszténydemokrácia védelmére és nem is Európa megreformálására, hanem valami egészen másra. Köszönöm, hogy meghallgattak.
Köszönöm szépen. Egyperces viszonválaszra miniszterelnök úré a szó. Parancsoljon! [[17.40]]
Most a ténybeli tévedéseket és hazugságokat az egy perc híján, illetve hogy csak egy perc áll rendelkezésemre, most mellőzöm, azonban szeretném világossá tenni, hogy kiadatási ügyekben semmilyen NATO-szempontot nem érvényesítettünk, és nem is fogunk. Kiadatási ügyekben csak kölcsönösségi szempont van. Aki kiadja nekünk azt, akit mi kérünk, annak kiadjuk, akit ő kér. Egyébként a dolog nem működik, akkor sem, ha a világ legerősebb katonai hatalmáról van szó.Ami a Nemzetközi Beruházási Bankot illeti, szeretném jelezni önnek, hogy ebben a bankban öt NATO-tagállamnak van tulajdona, öt közép-európai országnak Bulgáriának, Csehországnak, Romániának, Szlovákiának és Magyarországnak , és a mi ötünk tulajdoni aránya meghaladja az 50 százalékot, és messze meghaladja Oroszországét. Ez egy közép-európai bank. Azt tanácsolom, legközelebb ne vetődjön árnyékra. Köszönöm szépen. [[Taps a kormánypártok soraiban.]]
Köszönöm szépen, miniszterelnök úr. Ezzel az azonnali kérdések végére értünk. Ügyrendben kért szót Varga-Damm Andrea képviselő asszony. Bár ebben a legutóbbi időszakban nem hangzott el sem a neve, sem semmi, várom az ügyrendi kérdését. [[Nagy zaj, közbeszólások.]]
Köszönöm, elnök úr. Azért kértem ügyrendben szót, mert a szó megvonását nem indokolta elnök úr, és ezért szólalok fel ügyrendben, és akkor legalább élek az alkalommal, hogy elmondjam, hogy remélem, a jogerős ítéletek után, amikor a sok bocsánatkérést fogják látni, akkor ugyanezek a képviselők a teremben is bocsánatot fognak tőlem kérni. Ezt szerettem volna még elmondani. Köszönöm szépen.
Köszönöm szépen. Azért vontam meg a szót, képviselő asszony, mert személyes érintettségben kért szót, régen túl voltunk az egy percen, és áttért valami más műfajra, ez a más műfaj pedig nem a személyes érintettséget érintette. [[Közbeszólások a Jobbik soraiból.]] Most két perc technikai szünetet rendelek el, és onnan folytatjuk munkánkat. [[Rövid szünet. Számos képviselő távozik a teremből.]] Tisztelt Képviselőtársaim! Folytatjuk munkánkat. Most előterjesztések tárgysorozatba-vételi kérelmének tárgyalása következik. A Jobbik képviselőcsoportja indítványozta, hogy az Országgyűlés döntsön a Magyarország 2019. évi központi költségvetéséről szóló 2018. évi L. törvénynek az SMA betegség gyógyítására kifejlesztett gyógyszer támogatásához szükséges módosításáról szóló T/4668. számú törvényjavaslat tárgysorozatba vételéről. A tárgysorozatba vételt a Költségvetési bizottság utasította el. Először megadom a szót az előterjesztőnek, Rig Lajos képviselő úrnak, 5 perces időkeretben. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Képviselők! Sajnálom, hogy a kormányzati képviselők közül nagyon kevesen maradtak, hiszen az ő kezükben van a döntés lehetősége, hiszen ez egy nagyon ritka betegség, viszont annál súlyosabb, amiért megkerestek minket, hogy valamilyen segítséget próbáljunk ezeknek a betegeknek nyújtani. Mi is ez a betegség? Nagyon kevesen tudják, az SMA egy gerincvelő-eredetű izomsorvadásos betegség, egy génhibának köszönhetően úgymond nem képes beépülni ez a fehérje, és az izmok folyamatos elsorvadása tapasztalható. Az ő számukra 2016-ig semmiféle terápia, semmiféle kezelés nem volt, kilátástalan jövő volt, majd 2016-ban jött egy áttörés az Amerikai Egyesült Államokban, és kifejlesztettek egy gyógyszert, amely bár a betegséget nem gyógyítja meg, de a betegség továbbhaladását meggátolja, illetve egy bizonyos szinten is tudja tartani. Majd 2017-ben ez a gyógyszer az Európai Unió több tagállamában már elérhető, és ahogy több tagállam, úgy többfajta finanszírozási módszer lépett életbe. Az Egyesült Államokban valamelyik államban például nem mindegyik típusát finanszírozzák teljes mértékben, de az Európai Unió több tagállamában ingyenessé tették. Engedjék meg, hogy ezek közül párat felsoroljak: Németország, Ausztria, Belgium, Olaszország, Luxemburg, Lengyelország, Portugália, Skócia, és köztük van, az elmúlt időszakban Románia is megtette azt a lépést, hogy minden egyes korban és minden egyes betegségtípusban teljes mértékig az állam finanszírozza ezt a kezelést. Magyarországon ma 120 regisztrált SMA-beteg van, ebből 38 kapja meg a kezelést, 30 pedig várakozólistán van. Azt gondolom, hogy az a 4 milliárdos költségvetési tétel nem egy nagy összeg, hiszen ha azt nézzük, hogy a közelmúltban Ugandába is közel 5 milliárd forintot adott a kormány, a Magyarországon élő SMA-betegek is megérdemelnének 4 milliárdot. Nagyon kevés az az információ, ami önökhöz elér. Az elmúlt héten két, SMA-ban szenvedő gyermek szülője keresett meg, és a segítségemet kérte, hogy juttassam el az üzenetüket önökhöz, és kérem, hallgassák meg, mert szívbe markoló. És azért mondtam a bizottsági ülésen is, hogy ez nem elsősorban finanszírozási, hanem lelkiismereti szavazás kell hogy legyen. Az egyik szülő: „Beadtuk a kérelmet a Spinrazára, már több mint egy hónapja, és még mindig semmi. Levi 15 hónapos. Folyamatosan romlik az állapota, ha leteszem, már csak fekszik. Eddig tudott kúszni, hasára fordulni, oldalra fordulni, hason tudta emelni a fejét. Sajnos ezek már mára mind elvesztek.” a szülőt Szamler Viktóriának hívják. A másik: „Gyermekemet, Nárciszt is elutasította tavaly a NEAK. Április elején lélegeztetőgépre fog kerülni. Tizenkét éves. Róla is lemondtak. Köszönöm, hogy tartja bennünk a lelket, és legalább próbálkozik. Tisztelettel: Lisztes Adrienn.” Ezek az élethelyzetek, tisztelt képviselők. Örüljenek neki, vagy tegyék össze a kezüket, hogy a családjukban ilyen nincsen. Bár lehet, hogy ha lenne, akkor már rég minden egyes betegnek ingyenessé tették volna ezt a kezelést. De ha más nem, könyörgök, csak az lebegjen a szemük előtt, hogy Románia is ingyenessé tette ezt a kezelést! Azt gondolom, hogy az a válasz, amit Tímea kapott a NEAK-tól, az a nesze semmi, fogd meg jól kategóriája, hiszen nagy kapkodás után, másfél év után azért sikerült a NEAK-nak úgymond kiizzadnia magából egy válaszlevelet, amiből semmit nem tudtunk meg. [[17.50]] Viszont az önök asztalára ma a plenáris ülés előtt letettünk egy levelet, amelyet Timea fogalmazott meg és írt alá, illetve az SMA Egyesület elnök asszonya is aláírt. Engedjék meg, hogy az öt perc letelte előtt ezt még felolvassam, mert lehet, hogy kidobták ezt a levelet. „Tisztelt Képviselő Asszony/Úr! Hogy érzi magát? Remélem jól. Tudja mozgatni a kezét, rendesen kap levegőt? És úgy gondolja, hogy holnap is fog? Ennek örülök. Sajnos mi, SMA-val élők ebben egyáltalán nem lehetünk biztosak. A gerincvelő eredetű izomsorvadás napról napra veszi el a még meglévő képességeinket. Létezik egy kezelés, ami megállíthatná a romlást, ami segíthetne rajtunk, minden érintett betegen. Erről is szó lesz a mai plenáris ülésen. Kérem, gondoljon bele, hogy döntene, ha önnek kéne attól félnie, hogy holnap nem lesz elég ereje ahhoz, hogy szavazzon. Hogy érzi magát? Remélem, még mindig jól.” Kérem, képviselőtársaim, mélyen nézzenek a lelkükbe! És egy kérésem van: ne a politikai nézeteket, ne a gazdasági számokat nézzék, bár ha azt nézik, azt gondolom, meg lehetne ezt teljes mértékig szavazni, hiszen ha a KSH adatait nézzük, azért bőven a mutatók fölött járunk. Ez a 4 milliárdos tétel nem egy olyan nagy tétel, mint ha Ugandának 5 milliárdot adunk. Köszönöm szépen, hogy meghallgattak. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! Most képviselőcsoportonként egy-egy képviselő két-két perces időkeretben, valamint az elsőként szólásra jelentkező független képviselő szintén kétperces időkeretben ismertetheti álláspontját. Írásban a DK képviseletében László Imre képviselő úr jelentkezett be. Neki adok szót elsőnek. Parancsoljon!
Köszönöm a szót, elnök úr. Tisztelt Ház! Az orvostudomány elmúlt harminc évének a fejlődése komoly gondokat és problémákat jelentett, természetesen nem a gyógyulás és gyógyítás, hanem a finanszírozás szempontjából. Azonban van egy pont, ahol semmilyen körülmények között meggondolás tárgyát nem képezheti, hogy mit teszünk. Ez az emberi élet, és ezen belül az ártatlan, kicsi gyermekek élete. S itt most súllyal erről van szó. Most, hogy a génterápia megjelenésével megnyílt a lehetőség a tényleges gyógyítás és gyógyulás irányában, nehezen, az érintettek részéről pedig sehogy sem fogadható el a szelekció, a jelenleg alkalmazott döntés az élet és a halál között. Akinek van gyermeke, unokája, az nézzen ezeknek a kicsiknek a világra őszinte hittel és reménnyel tekintő szemébe, és gondoljon arra, hogy a rendszer ma jó néhány ilyen ártatlan csöppséget halálra ítél. Ez önök szerint így rendben van? El kell vennünk tőlük és a szüleiktől is az utolsó reményt? Ne feledjük, hogy a ma alkalmazásra kerülő génterápia megnyitotta az utat a végső megoldás irányába is. Szeretném emlékeztetni önöket arra, hogy aki időt nyer, életet nyer. Ezért engedjék meg, hogy befejezésképpen hadd mondjam azt, hogy a Költségvetési bizottság kormánypárti többsége, akik tartózkodás szavazással akadályozták meg ennek a továbbvitelét, egy mérhetetlen cinizmusról, arroganciáról és az emberi élet tiszteletben nem tartásáról tettek tanúbizonyságot. Köszönöm, elnök úr. [[Taps a DK és az LMP soraiban.]]
Köszönöm szépen, képviselő úr. Az LMP képviseletében Ungár Péter képviselő úr következik. Parancsoljon, öné a szó.
Köszönöm a szót. Én kicsit máshonnan közelíteném meg. Ha rendszerszinten nézzük ezt a kérdést, persze, azt mindig föl lehet vetni, hogy a társadalombiztosítás kapcsán nem fog tudni mindig a legújabb kezeléseket finanszírozni a társadalombiztosítás, mert az orvostudomány nagyon gyorsan fejlődik, és ezek nagyon sokszor nagyon költséges dolgok. De ahogy már korábban jobbikos képviselőtársam is elmondta, az európai uniós sztenderd ezen kezeléseknek a finanszírozása. Tehát itt nem egy olyan dolgot kérnek számon, ami valami hihetetlenül újszerű vagy meglepő lenne. Ez több európai uniós országban, s ahogy a mai ülésnapon már szóba került, Oroszországban is a társadalombiztosítás által van finanszírozva. Ha lelketlenül nézzük meg ezt a kérdés, akkor az a helyzet, hogy van itt több szülő, aki az egész életét ledolgozta, rendesen fizette a tb-járulékot, és utána nem tudja megkapni a gyermeke életének alapvetően szükséges ellátást azért, mert önök ezt az európai sztenderdet amúgy már nem vezetik be. S legyünk őszinték itt az üres képviselői sorokat nézve, hogy nem azért nem vezetik be önök, mert valami ok miatt kitaláltak valamit, vagy hogy gazdaságilag nem lenne megtérülő ez 4 milliárd forint, ami költségvetésileg tulajdonképpen elenyésző, hanem azért, mert ez egy ellenzéki javaslat. Ha ez nem ellenzéki javaslatként került volna be, akkor önök ezt elfogadták volna. Az az egyszerű helyzet, hogy önök annyira bele vannak csavarodva a pártpolitikai logikába, és azt gondolják, hogy csak az lehet jó minőségű ember, aki fideszes, hogy a gyermeki életet sem tudják ezen felülírni. Önöknek a nemzeti egység már nem jelent semmit, nem jelent semmit az, hogy ha ezeknek az embereknek konkrét segítséget tudna ez nyújtani, és ezért ezt a 4 milliárd forintot adják meg. Tényleg nincs érv, és ez onnan is látszik, hogy nem állnak föl és nem is érvelnek ellene, egyszerűen elhallgatják az egészet azért, mert önöknek egyvalami számít: csak a Fidesz. Köszönöm.
Köszönöm szépen, képviselő úr. Az MSZP képviseletében Bangóné Borbély Ildikó képviselő asszony jelentkezett szólásra. Parancsoljon, öné a szó.
Köszönöm szépen, elnök úr. Az is külön felháborító, hogy ilyenkor a kormánypárt részéről Rétvári Bence és az összes többi érintett államtitkár fogja, és kimegy az ülésteremből. Tudják, amikor a költségvetést tárgyaljuk, folyamatosan abba szaladunk bele, hogy próbálják a szakmai érveket a számok mögé pakolni, de maguk, kormánypárti politikusok is elmondják mindig, hogy a számok mögött emberek vannak. Na már most, ha erről a problémáról beszélünk, akkor higgyék el, engem rohadtul nem érdekel, hogy 4 milliárd forintba kerül vagy 20-ba. Tudják, hogy miért nem? Mert év végén, az elmúlt években folyamatosan azt tapasztaltuk, hogy több száz milliárd forintot osztott ki a kormány tartalékkeretből, maradványokból ilyen-olyan támogatásokra, az egyháznak több száz vagy több tíz milliárd forintot. De ha csak megint jövünk azzal, hogy itt beszélünk 4-5 milliárd forintról, amit beteg gyerekeknek nem adnak oda, még csak egy fél stadion árát sem költenék el. Fél stadion! Önöknek egy rohadt fél stadion többet ér, mint a beteg gyerekek! Ezt ki lehet mondani: önöket ez nem érdekli. Amit képviselőtársam előttem elmondott: akkor adják be önök! Ha ennyi bajuk van, hogy ellenzéki javaslat, és folyamatosan ebbe szaladunk bele, hogy mi nyújtjuk be, adják be, könyörgöm, önök. 4 milliárd forintról beszélünk, fél stadion áráról. Bármelyikünk lemond akár három fél stadionról vagy akár húszról, csak végre legyen már egy kis emberség önökben, és mondják azt, hogy holnap Fidesz… ne is a Fidesz, KDNP-képviselőtársaim. Elhangzott többször a mai nap folyamán, hogy keresztényi értékek. Hát ne merjék már ezt a szót többet kiejteni itt a plenáris ülésen, ha ennyit nem képesek megtenni! Tegyék meg önök, képviselőtársaim, és higgyék el, joggal meg fogjuk szavazni. Köszönöm szépen.
Köszönöm szépen. Csak tájékoztatni szeretném képviselő asszonyt, hogy pillanatnyilag három államtitkár tartózkodik az ülésteremben négy államtitkár. Köszönöm szépen. A Jobbik képviselőcsoportjából Lukács László György képviselő úr következik. Parancsoljon!
Köszönöm szépen a szót. Tisztelt Államtitkár Urak! Bár csak egy ül velünk szemben, és ő sem az egészségügyért felelős, de mégis engedjék meg, hogy hadd méltassam, bár előttem többen megtették, Rig Lajos képviselőtársam indítványát. Rig képviselőtársam semmi mást nem kér, csak azt az Isten adta jogot, hogy ezek az emberek, akik érintettek, és főként gyermekek, ők élhessenek. Kik vagyunk mi, hogy ezt a jogot elvegyük tőlük? kérdezhetjük. Ők azt akarják, és arra kérik önöket, és arra kérjük a fideszes többséget, hiszen tudjuk, hogy nélkülük ez nem fog sikerülni, hogy most ne a költséghatékonysági szempontok domináljanak. Sokszor egy elérhetetlen ideát hajszolunk azzal, hogy költséghatékonysági szempontokat veszünk figyelembe, hogy kinek az életét lehet megmenteni és kinek nem. Most nem ez a kérdés. Most az a kérdés, hogy mire akarunk költeni. Költeni akarunk-e világkiállítás megrendezésére vagy világjáték megrendezésére 20 milliárd forintot olyan tervek alapján, amit senki nem látott előre, vagy arra kérjük az embereket, hogy például most legyenek emberségesek. És igen, lehetne most emberséges Fazekas Sándor volt miniszter úr is, és beülhetne, és reagálhatna arra, hogy mégis mit gondol ezekben a ritka betegségben szenvedő embereknek a sorsáról. [[Fazekas Sándor közbeszól.]] [[18.00]] Vagy azt kérjük… Volt miniszter úr, nyugodtan nyomjon gombot, olyan ritkán halljuk a hangját, most legalább hallathatja. Az elmúlt időszakban igen keveset tudott beszélni, nem is tudjuk, hogy milyen okból. De most legyünk legalább egyszer családapák, családanyák! Most az egyszer gondoljunk arra, hogy ezt a 4 milliárd forintot miként tudjuk odaadni, mert oda kell adni. [[Az elnöki széket Lezsák Sándor, az Országgyűlés alelnöke foglalja el.]] Helyezzük magunkat ezeknek a családoknak a saját helyébe, és lássuk be, hogy mire van szükségük. Rig képviselőtársam erre kéri önöket, azt várja, hogy ehhez adjanak támogatást. Ne Mészáros Lőrincet támogassák, ne ahhoz adjanak biankó felhatalmazást, hogy a kormány különböző rendeletekben kivigye a közpénzeket, saját magának kiszervezze, hanem adjuk oda azoknak a családoknak, akiknek valóban szükségük van rá. Tisztelt Képviselőtársaim! Ez egy ilyen iciri-piciri szelete annak, amit el tudunk költeni, és erre igazán megéri költeni. Kérjük, hogy támogassák a javaslatot. Köszönöm szépen. [[Taps a Jobbik padsoraiban.]]
Köszönöm szépen, képviselő úr. Megadom két percben a szót az előterjesztőnek, Rig Lajos képviselő úrnak.
Köszönöm szépen, elnök úr. Nem tudom, Fazekas képviselő úr meg akar-e szólalni, mert végig bekiabált itt. Azt gondolom, hogy a téma fontosságára és tekintélyére való hivatkozással nyomjon gombot, képviselő úr, és próbálja elmondani azokat az érveket, amiket itt bekiabált. Ez nem arról szól, higgye már el nekem! Gondolom, valami emberség még szorult önbe.De hogy visszatérjünk a témára, mert este már betegek is nézik, itt nincs idő. Nekik egy nap, az egy nap túlélés. A két nap, az két nap, az egy hét, az egy hét túlélés, hiszen itt arról beszélünk, hogy a légzőizmaik leállhatnak. És ha most önök sürgősséggel beadják a következő plenáris ülésre, ami április elején lesz, az az utolsó plenáris ülés május végéig. Megint itt van két hónap lauf. Vártak már másfél évet, hiszen 2017-ben több ezer aláírást adtak be az EMMI-hez azért, hogy Magyarországon ez a gyógyszer, ugyanúgy, ahogy Romániában, ingyenes legyen. Erre vártak az SMA Egyesület tagjai, erre vártak az SMA-betegek. Nincs idejük sajnos várni, és nem azért, mert türelmetlenek, hanem azért, mert bármikor leállhat a légzésük, a légzőizmok bénulása miatt. Azt mondják, hogy lesz egy újabb kezelés. Valóban, van kétfajta gyógyszer. A Roche egy gyógyszert fejleszt ki, ami szájon át szedhető, illetve képviselőtársam is mondta, hogy van egy új génterápia. De a gyógyszernek, ami szájon át szedhető, egy feltétele van, hogy részesültek már ebben a Spinraza-kezelésben. Az a 38 beteg nem részesült ebben, tehát ez a kiskapu bezárult. Utólag, de nem utolsósorban szeretném megköszönni a támogatást, viszont sajnos szégyellem magamat amiatt, hogy kormánypárti képviselők még a véleményüket sem mondják el. Elnök úr, lehet, hogy van itt bent négy államtitkár, de egyik sem szólalt meg. Köszönöm, hogy meghallgattak. [[Taps a Jobbik padsoraiban.]]
Köszönöm szépen, képviselő úr. Tisztelt Országgyűlés! A döntésre a holnapi ülésnapon kerül sor.Most az LMP képviselőcsoportjának indítványa következik. Indítványozta az LMP, hogy az Országgyűlés döntsön a kiemelt közbizalmat igénylő tisztségek betöltéséről szóló T/4783. számú törvényjavaslat tárgysorozatba vételéről. A tárgysorozatba vételt az Igazságügyi bizottság utasította el. Tisztelt Országgyűlés! Először megadom a szót az előterjesztőnek, Demeter Márta LMP-s képviselő asszonynak, ötperces időkeretben.
Köszönöm a szót. Tisztelt Elnök Úr! Tisztelt Képviselőtársaim! A politika és közélet tisztaságának egy nagyon fontos eleme az, hogy olyan szabályozást alkossunk, amelyik képes gátat vetni végre az illegális befolyásszerzésnek, és fontos az is, hogy olyan megnyugtató megoldást tud kínálni a közvélemény számára, hogy egyes közbizalmat igénylő funkciókat egy bizonyos időkorláttal nem tölthetnének be a titkosszolgálatokhoz kötődő személyek.Világos ugyanis, hogy az elmúlt két évtizedben különböző komoly visszahangot kiváltó ügyek miatt itt szeretnék emlékeztetni például a Nyírfa-ügyre, a Defend-ügyre és az UD Zrt. körüli ügyekre az a percepció alakult ki a magyar társadalomban, hogy egyes személyek a nyilvánosság elől elzárt tevékenységük során olyan információkhoz és olyan személyes befolyáshoz jutottak, amit felhasználhatnak a közélet vagy annak szereplői manipulálásához. Ennek érdekében az állambiztonsági múlt teljes körű feltárása mellett, a rendszerváltás óta eltelt 28 év tanulságait értékelve most már világos, hogy szabályozást kell alkotni az 1990 óta működő nemzetbiztonsági szolgálatok állományába tartozó, a nemzetbiztonsági szolgálatokkal titkosan együttműködő személyek tekintetében is. A hazai jogalkotási gyakorlat és a nemzetközi példák is azt mutatják, hogy elfogadott gyakorlat e személyek esetében egyes fontos tisztségek betöltése során különböző időtartamú várakozási időszak beiktatása a korábbi pozíció megszűnése és a betölteni szándékozott poszt elnyerése közé. Törvényjavaslatunk szerint az 1990. február 14. napját követő időszakban a nemzetbiztonsági szolgálatok személyi állományába tartozó személy és a nemzetbiztonsági szolgálatokkal titkosan együttműködő személy kiemelt közbizalmat igénylő tisztséget csak az e jogviszonya megszűnését követő nyolc év elteltével tölthet be. Arra szeretném felhívni képviselőtársaim figyelmét, hogy javaslatunk szerint természetesen ez a szabály a létező korlátozások és a létező összeférhetetlenségi szabályok mellett kell érvényesüljön. Ilyenformán kiemelt közbizalmat igénylő tisztség például a köztársasági elnök, az országgyűlési képviselő, az Alkotmánybíróság tagja, az Országos Bírósági Hivatal elnöke, a Kúria elnöke, a kormány tagja, a legfőbb ügyész, és javaslatunk egyébként még számos kiemelt közbizalmi tisztséget sorol föl. Tehát elvárjuk azt, hogy támogassa a kormány a parlamentbe benyújtott javaslatunkat ezzel kapcsolatban. Nagyon sajnálatos, hogy 2017-ben, amikor először benyújtásra került ez a törvényjavaslat, akkor egy az egyben lesöpörték ezt a kormánypártiak az asztalról, és egészen elképesztő volt, hogy az elmúlt években sem változott abban sem az álláspontjuk, hogy ténylegesen szükséges az átláthatóság a magyar emberek számára, szükséges a közéletben megroppant bizalmat helyreállítani a magyar emberek számára. És igenis, amikor erről beszélünk, amikor a bizalomról beszélünk és arról, hogy garanciákat adjunk a magyar embereknek a közélet tisztaságával kapcsolatban, akkor nemcsak az állambiztonsági múlt feltárásáról kell beszélnünk, ami egy rendkívül fontos kérdés, az aktanyilvánosság elengedhetetlen, erről egyébként a következő javaslat során fogunk majd beszélni, hanem igenis beszélnünk kell arról, hogy mi történt a rendszerváltás után. Mára szükségessé vált az, hogy olyan személyek se tölthessenek be kiemelt közbizalmi tisztséget, akik 1990 után, tehát a rendszerváltás után vagy a titkosszolgálatoknak dolgoztak, vagy pedig titkosan együttműködtek velük. Világosan látszik, hogy a magyar embereknek szükségük van ezekre a garanciákra. Természetesen ez a törvényjavaslatunk egy elem egy komplex megoldáscsomagban. Bár azt gondolom, jó lenne, ha azzal kezdenék, hogy mondjuk, ezt a törvényjavaslatot megszavazzák és valamilyen rejtélyes okból nem gátolják ennek a törvényjavaslatnak a megvalósulását. De a következő elem pedig még majd ez kell legyen, hogy beszélni kell a magáncégek ügyéről is, hogy kik és milyen befolyással, milyen információkkal sáfárkodnak akár a rendszerváltás óta bizonyos magáncégekben, és használják azt föl akár közéleti szereplők, akár pedig a magyar emberek ellen, akár például bizonyos vállalkozások ellen. Azt gondolom, ez is egy téma lesz, mi ide fogjuk hozni a Ház elé. Viszont most azt kérjük, hogy támogassák a törvényjavaslatunk tárgysorozatba vételét.
Köszönöm szépen, Demeter Márta képviselő asszony. Most képviselőcsoportonként egy-egy képviselő két-két perces időkeretben, valamint az elsőként szólásra jelentkező független képviselő szintén kétperces időkeretben ismertetheti álláspontját. Megadom a szót Varga-Damm Andrea képviselő asszonynak, Jobbik.
Köszönöm a szót, elnök úr. Tisztelt Ház! Tisztelt Képviselőtársaim! Az LMP frakciója által előterjesztett javaslat indokolt, és engedjék meg, hogy egy picit visszautaljak a rendszerváltás környékére. Gyakran mondjuk, hogy ellopott rendszerváltásunk van. Igen, ellopott rendszerváltásunk van, mert nem történt meg a valódi rendszerváltás. Azok az emberek, akik a korábbi rendszert kiszolgálták, zavartalanul folytatták tovább ’90 után a tevékenységüket. Nekem meggyőződésem, hogy a kormányzati munkában az elmúlt 29 évben azok a zsarolási potenciálok, amelyek a rendszerváltás előtt keletkeztek és a rendszerváltás után aktivizálódtak, bizony megteremtették azt, hogy ma ilyen javaslatokat kell benyújtanunk. [[18.10]] Nem ’90-ben kezdődött ez a folyamat, jóval korábban kezdődött, csak az elmúlt 30 évben, az azóta felnőtt nemzedék még mindig azt a fajta kapcsolati hálót és rendszert szenvedi el. Szeretném Orbán Viktor miniszterelnök úr 1991-ben elmondott szavait ideidézni. „Szeretném leszögezni, hogy a szocialista politikai gondolkodás és gyakorlati politika számunkra nem ördögtől való. A kommunisták utódpártja, az MSZP esetében az eltelt másfél év alatt odáig fejlődtek a dolgok, hogy talán már a következő választási ciklusban hiteles szociáldemokrata párttá válnak. A magyar demokrácia stabilitása érdekében úrrá kell lennünk rossz emlékeinken.” Hát, erről szólt a rendszerváltás! A korábbi kapcsolati rendszert fenntartani, a korábbi zsarolási potenciált fenntartani, és gyakorlatilag 30-40 éven át a magyar polgárok még mindig azt kell megéljék, hogy olyan emberek kerülhessenek kormányzati vagy magas közéleti pozícióba, akinek nem tiszta és nem átlátható a múltja, sem a jelene, és nem tudni, hogy a titkosszolgálatok a korábbi viszonyrendszerüket és zsarolási potenciáljukat a rendszerváltás óta mire használják és kivel szemben használják. Azt gondolom, hogy ebben a kérdésben [[Az elnök a csengő megkocogtatásával jelzi az időkeret leteltét.]] kíméletlennek kell lenni a magyar parlament képviselőinek és a kormányzatnak. Köszönöm szépen.
Köszönöm szépen, képviselő asszony. Megkérdezem, hogy kíván-e még valaki felszólalni. [[Senki sem jelentkezik.]] Jelentkezőt nem látok. Megadom a szót az előterjesztőnek, Demeter Márta képviselő asszonynak.
Köszönöm szépen, elnök úr. Tisztelt Képviselőtársaim! Nagyon örülök, hogy többen is fontosnak tartjuk ezt a kérdést, hogy mielőbb olyan jogszabályok szülessenek a magyar parlamentben, amelyek megnyugtatóan rendezik egyrészt a múlt feltáratlanságát, és megoldják ezt a kérdést, ugye ez itt a rendszerváltásig tartó időszak, és ez, ami a mostani törvényjavaslat, amiről itt beszéltünk, ami pedig a rendszerváltást követő időszakról szól. Itt is szeretném hangsúlyozni, és ezúton is szeretném kérni a kormánypárti képviselőket az ellenzéki képviselőtársaimnak pedig köszönöm szépen a támogatást, és hogy egyetértenek a probléma súlyával , hogy támogassák ezt a javaslatot, hogy olyan személyek, akik a rendszerváltást követően a titkosszolgálatoknál dolgoztak akár hivatásos állományban, akár velük titkosan együttműködve, ne élhessenek vissza ezzel a befolyással, információkkal, ne használhassák ezt a közélet szereplői ellen, vagy bizonyos események manipulálásához ne használhassák ezt föl a magyar emberek ellen, hanem igenis el kelljen telnie egy várakozási időnek, ami jelen esetben ebben a törvényjavaslatban 8 év. Ez egyébként a nemzetközi példákkal teljesen koherens. Ennek a javaslatnak az elfogadásával, azt gondolom, óriási lépést tehetünk a közélet tisztasága felé itt Magyarországon; és például egy ilyen törvényjavaslat elfogadásával kiküszöbölhető az, hogy többet ne történhessen olyan, mint például ami a Nyírfa-ügyben történt vagy pedig a Defend-ügyben történt vagy pedig az UD Zrt.-ügyben történt. Köszönöm.
Köszönöm, képviselő asszony. Tisztelt Országgyűlés! A döntésre a holnapi ülésnapon kerül sor. Tisztelt Országgyűlés! Az LMP képviselőcsoportja indítványozta, hogy az Országgyűlés döntsön az állambiztonsági múlt átláthatóvá tételéről, valamint az állampárti vezetők és a diktatúra állambiztonsága hivatásos állományának egyes közhivatalok viseléséből való kizárása érdekében szükséges törvénymódosításokról szóló T/4784. számú törvényjavaslat tárgysorozatba vételéről. A tárgysorozatba vételt az Igazságügyi bizottság utasította el. Először megadom a szót az előterjesztőnek, jelen esetben Keresztes László Lóránt frakcióvezető úrnak, LMP.
Köszönöm szépen a lehetőséget, tisztelt elnök úr. Végtelenül sajnálatosnak tartom, hogy ha jól számolom, öt kormánypárti képviselő tartózkodik egy ilyen szimbolikus és fontos ügy vitájakor az Országgyűlés tárgyalótermében. Ez sok mindent elmond egyébként a saját elkötelezettségükről.Ez egy szimbolikus törvényjavaslat, amit az LMP 19. alkalommal nyújt be, és szimbolikus esettel szeretném kezdeni ennek a fölvezetését. 1947. február 25-én a szovjet hatóságok jogellenesen elhurcolták a pécs-patacsi illetőségű egykori kisgazda politikust, Kovács Bélát. 2000-ben úgy döntött az Országgyűlés, hogy ezen a napon, február 25-én emlékezünk a kommunista diktatúrák áldozatairól, és 2001 óta valóban ezen a napon történnek a megemlékezések. Ez így történt ebben az évben is nem olyan rég. Egy közösségi oldalon láttam néhány fényképet, ahol azt tapasztaltam, hogy az egyik megyeszékhely jelenleg regnáló fideszes polgármestere, egy egykori besúgó, Krakus Péter fedőnéven a III/II. osztálynak dolgozó személy végtelenül cinikus módon koszorút helyezett el ezen a napon. Azt gondolom, hogy ez az eset mindent elmond a magát egykor antikommunistaként meghatározó párt, a Fidesz teljes értékvesztéséről. [[Dúró Dóra: Szégyen!]] Az LMP ezen a napon megemlékezett a kommunista diktatúrák áldozatairól, koszorút helyeztünk el Kovács Béla szobránál, és 19. alkalommal is benyújtottuk az állambiztonsági múlt feltárására vonatkozó törvényjavaslatunkat. Ezt azért tettük meg, mert a rendszerváltás óta nem született megnyugtató megoldás a pártállami iratok megismerésére. Nem ismerhettük meg, hogy az egykori kommunista állambiztonság munkatársai miképpen hálózták be a rendszerváltó pártokat. És ez a súlyos mulasztás az áldozatok emlékének a meggyalázása. Tisztelt Képviselőtársaim! 2010-ben kétharmados többség birtokában önök egy vállalást tettek, másfél évet hagytak saját maguknak, hogy egy erre vonatkozó törvényjavaslatot benyújtsanak. Ezt elmulasztották. Ezt követően 2011-ben Schiffer András, az LMP akkori frakcióvezetője egy saját javaslatot nyújtott be. Ezt a javaslatot érdemi vita, módosítások nélkül önök leszavazták, pontosabban nem is engedték tárgysorozatba venni. Ezt követően az LMP már tizennyolcszor benyújtotta ezt a javaslatot, ez a tizenkilencedik alkalom, és önök mindannyiszor úgy tették lehetetlenné ennek az érdemi tárgyalását, hogy nem nyújtottak be alternatív javaslatot. Az LMP jelenlegi javaslata hasonlóképpen a korábbi évekhez azt célozza, hogy az állambiztonsággal együttműködő személyek adatai nyilvánosak lehessenek, az internetes publikáció folyamatosan megvalósulhasson. Nagyon fontos, hogy a közhatalmat a rendszerváltás óta betöltő személyekről egy jelentés készüljön, és az is publikussá váljon. Szintén rendkívül fontos lépés, hogy meghatározott tisztségekből tiltsuk ki a kommunista állambiztonság egykori működtetőit, adott tisztségek esetében, gondolok az államfői tisztségre, a miniszterelnöki, miniszteri tisztségre, országgyűlési képviselői, államtitkári pozíció, polgármesteri pozíció, s a többi, s a többi, és szimbolikus lépés, hogy lehetővé kell tenni, hogy az egykori ügynökök ne nyerhessenek személyiségi jogi pereket kutatókkal szemben. Ez egy nagyon fontos szimbolikus törvényjavaslat és rendkívül hosszú ideje fennálló mulasztás. Holnap lehetőségük lesz rá, hogy az első lépést megtegyük. Kérem képviselőtársaimat, hogy a holnapi napon támogassák a törvényjavaslat tárgysorozatba vételét. Köszönöm.
Köszönöm, frakcióvezető úr. Tisztelt Országgyűlés! Most képviselőcsoportonként egy-egy képviselő kettő-kettő perces időkeretben ismerteti a frakció álláspontját. Ezt követően kerülhet sor független képviselő asszony gondolataira, véleményére.Megadom a szót elsőként Szilágyi György képviselő úrnak, Jobbik.
Köszönöm szépen a szót, elnök úr. Tisztelt Képviselőtársaim! Az LMP tizenkilencedszer nyújtotta be ezt a törvényjavaslatot, és mi tizenkilencedszer mondjuk el, hogy támogatjuk, hiszen adósságunk van, és önök is végiggondolhatnák, hogy van-e adósságunk például az áldozatokkal szemben. Van-e joga azoknak az embereknek megtudni, hogy kik voltak a környezetükben azok, akik tönkretették, mondjuk, a családjukat vagy tönkretették az ő életüket, akik besúgtak róluk, akik ellehetetlenítették az adott családot, vagy pedig ennek a családnak, mondjuk, a gyermekei nem tanulhattak tovább, és bármilyen szörnyűségeket követtek el velük szemben? Igen, van. Álljunk már végre egyszer az áldozatok pártjára! Maguk ne azokat védjék folyamatosan, azokat az embereket, akik disznóságokat követtek el a pártállami rendszerben! És utána: van-e adósságunk azzal kapcsolatban, hogy ezek az emberek, akik egy pártállami diktatúrában élet és halál urai voltak, akik családokat tettek tönkre, azok a mai napig vezető beosztásban legyenek, vagy pedig nyugodtan éljék az életüket? Meg szabad ezt engedni egy normális országban? Szerintem nem, és úgy gondolom, hogy azok az országok, amelyek hasonló történelmi viszonyban voltak, mint Magyarország, már mind megtették azt, hogy elszámoltak ezzel a múlttal, és legalábbis tettek lépéseket ezzel kapcsolatban. De hát érthető, hogy önök miért nem akarnak elvileg itt nyilvánosságot, miért nem akarnak lusztrációt, miért nem akarják, hogy kiderüljenek a dolgok: mert az önök soraiban nagyon-nagyon sok olyan ember van, aki érintett lenne. És főleg most, amikor egy újabb pártállami diktatúrára készülnek, ezek az emberek nagyon jó tanáccsal szolgálhatnak, hiszen ők már egyszer részesei voltak egy olyan gépezetnek, akik terrorban tartották ezt az országot, majd most az Orbán Viktor által megálmodott egypártrendszerben ezek az emberek majd ugyanúgy nagyon jó tanácsokat adhattak önöknek, hogy hogy kell kiépíteni az egypártrendszerű diktatúrát, hogy kell leszámolni az ellenzékkel, hogy kell leszámolni különböző családokkal, hogy kell tönkretenni azokat, akik nem értenek önökkel egyet. [[Az elnök a csengő megkocogtatásával jelzi az időkeret leteltét.]] [[18.20]] Hát, ezért nem akarják megszavazni ezt! És ha az LMP huszadszorra be fogja nyújtani, mert folyamatosan benyújtja, mi mindannyiszor támogatni fogjuk ebben a törekvésében. [[Taps a Jobbik és az LMP padsoraiból.]]
Köszönöm, képviselő úr. Arató Gergely képviselő úr, DK!
Tisztelt Ház! Itt az imént az azonnali kérdéseknél miniszterelnök úr vehemensen vádolta az ellenzék egy részét azzal, hogy a diktatúra fenntartásában micsoda csodálatos szerepe volt. Hát, most itt a nagyszerű alkalom, drága képviselőtársaim! Mondjanak véleményt a diktatúráról, mondjanak véleményt azokról a módszerekről, amiket akkor alkalmaztak, és tegyék lehetővé azt, hogy nyilvánosságra kerüljenek azoknak az adatai, akik annak idején ennek a rendszernek a fenntartását támogatták, segítették, és nem demokratikus eszközökkel, hanem titkosszolgálati meg titkosrendőri eszközökkel!Ez egy olyan ügy, amelyik évtizedek óta mérgezi a magyar politikát, amelyik évtizedek óta lehetetlenné teszi azt, hogy a múlttal tisztességesen el lehessen számolni, és azokat, akiknek van erkölcsileg felelnivalójuk, meg lehessen kérdezni, hogy mit és miért tettek. És erre szánalmas az a magyarázkodás, amit bizottsági ülésen is módunkban állt meghallgatni, amikor azt mondja egyik vagy másik képviselőtársunk vagy kormánytag, hogy de hát nem is tudjuk, hogy azok a listák hitelesek-e, meg nem is tudjuk, hogy akkor azokon most mindenki biztosan rajta van-e. Tisztelt Képviselőtársaink! Éppen az adatnyilvánosság, a kutathatóság tenné lehetővé azt, hogy kiderüljön az igazság ezekben az ügyekben. A teljes nyilvánosság, ezeknek az adatoknak a megismerhetősége tenné lehetővé azt, hogy történészi, tudományos módszerekkel fel lehessen tárni az igazságot. De úgy tűnik, hogy éppen ez az, amit önök nem nagyon akarnak. Azért hadd tegyek hozzá még egy fontos szempontot! Néhány évvel a rendszerváltás után még lehetett arra hivatkozni, bár szerintem akkor sem volt helyes, hogy az ország aktuális nemzetbiztonsági érdekei követelik meg az adott esetben a titkosszolgálatokban tovább szolgáló személyek védelmét. De nyilvánvalóan 30 évvel a rendszerváltás után [[Az elnök a csengő megkocogtatásával jelzi az időkeret lejártát.]] ez már nevetséges érv. Köszönöm szépen, elnök úr.
Köszönöm szépen, képviselő úr. A következő hozzászóló Bangóné Borbély Ildikó képviselő asszony, Magyar Szocialista Párt.
Köszönöm szépen, elnök úr. Előttem elhangzott többször, hogy tizenkilencedjére adta be az LMP ezt a kezdeményezését. Sejtésem szerint még egy jó párszor be fogja adni az elkövetkező három évben, mert tudjuk nagyon jól, hogy ahogy tizennyolcszor eddig leszavazta a Fidesz-KDNP-többség, most is ez lesz a vége. Igen, én ott folytatnám, ahol Arató Gergő abbahagyta, hogy Orbán Viktor feláll, és folyamatosan kommunistázik. Teszi úgy, hogy mondjuk, majdnem tíz évvel idősebb tőlem, és hallottuk, ő KISZ-titkár volt. Mi már nem is lehettünk volna, még ha akartunk volna, akkor sem, és folyamatosan ez történik velünk, hogy tőlünk idősebb kormánypárti politikusok kommunistáznak le bennünket úgy, hogy ők tagjai, kiszolgálói voltak ennek a rendszernek, mi meg már nem. Én azt gondolom, úgy lehetne ezt lezárni, hogyha egyszer ezt megvitatnánk, kibeszélnénk, és azt mondanánk, hogy na, akkor tényleg feltárjuk azokat a dolgokat, megnézzük, hogy amúgy abból a rendszerből hányan ülnek még bent, mondjuk, a parlamentben, melyik politikai pártok azok, amelyek még képviselik a maradványait ennek a rendszernek, és le lehetne zárni. Mi csak azt kérjük, hogy egyszer tényleg tegyünk pontot a végére, hogy ne lehessen utána azt mondani, hogy egyik vagy másik fél feláll, és azt kiabálja a másikra, hogy te voltál, meg én voltam, vagy ő volt, mert ennek így soha nem lesz vége. És akkor lehet tényleg azt mondani, mondjuk, a miniszterelnöknek is, hogy ő volt KISZ-titkárként mondja azt egy olyan politikusnak, akinek köze nem volt ehhez a rendszerhez. Úgyhogy akárhányszor beadja az LMP, a Magyar Szocialista Párt részéről természetesen én azt gondolom, fontos, hogy ennek egyszer pontot tegyünk a végére, és legyenek bátrak, tisztelt kormánypárti politikusok [[Az elnök a csengő megkocogtatásával jelzi az időkeret lejártát.]] és végre egyszer támogassák már ezt a kezdeményezést! Köszönöm.
Köszönöm szépen, képviselő asszony. A következő hozzászóló az LMP részéről Ungár Péter képviselő úr.
Köszönöm szépen. Tegyük hozzá a történelmi hűség kedvéért, hogy a Fidesz ezt a politikáját nem most kezdte, hiszen a Zétényi-Takács jóvátételi törvény ellen szavazott már ’91-ben, ezt folytatja most. Hogy úgy mondjam, hogy önöknek fájjon, de igaz legyen, önök most tizenkilencedjére állnak a Kónya-Pető-vitában Pető Iván oldalára. Ezt teszik meg önök. Az a helyzet, hogy az, hogy Biszku Béla ágyban, párnák között tudott meghalni Magyarországon, az jelentős részben az önök történelmi felelőssége. [[Szilágyi György: Így van.]] Akármit csinálnak a médiájukban, akárkit kommunistáznak vérmesen, ezt soha nem fogja önöknek megbocsátani a magyar nép, mert volt lehetőség arra, hogy elszámoltassuk a sztálinista totális diktatúrát, de önök ezzel nem éltek. Nem éltek aktuálpolitikai dolgok, érvelések miatt, és nem éltek amiatt, mert önök a Kádár-rendszer miniszterhelyettesét nevezték meg államfőnek, mert önök azt gondolták, hogy azzal kell a nemzeti egységet képviselni, ha ebben a kérdésben is sunyítanak. De ha már a sunyításról beszélünk, beszéljünk a sunyítás magyar manifesztumáról, a Nemzeti Emlékezet Bizottságáról. Létrehozták önök ezt az intézményt, azért, hogy ezt a kérdést megpróbálják valahol elmismásolni, ahova folynak el a milliárdnyi közpénzek, írnak különböző könyveket, amiket senki nem olvas el, csak ők maguk, és ez az intézmény azóta sem tudta feltárni azt, hogy kik a valódi bűnösök, akik ma is itt voltak, kik azok, akik a különböző politikai és titkosszolgálati kapcsolataikat üzleti kapcsolattá tudták formálni, és kik azok, akik ellopták a rendszerváltoztatást. Önök a mai napig nem tudtak ezzel elszámolni, és minden egyes alkalommal, amikor bizottságban nemmel szavaznak, és azt gondolják, hogy nem látja önöket senki, tudják, hogy a magyar történelem látja önöket, és meg fogja önöket ítélni azért, hogy hagyták Biszku Bélát és a többi hóhért ágyban, párnák között meghalni. Szégyen! [[Szilágyi György: Mátsik György… Taps az LMP padsoraiból.]]
Köszönöm szépen, képviselő úr. A Fidesz-képviselőcsoport részéről Vigh László képviselő úrnak adom meg a szót.
Köszönöm a szót, elnök úr. Szeretném jelezni a képviselőtársaim felé, hogy olyan szerencsés vagyok, hogy volt egy képviselőtársam, úgy hívták, hogy Wittner Mária, és ő elmesélte nekem, hogy 13 évig volt börtönben, közben négyszer ítélték halálra. Volt a börtönben egy hölgy most arról beszélek, hogy milyen fontos a múlt kiteregetése , volt egy barátnője, és mindent megosztott vele. Évekig volt a börtönben vele egy zárkában. Aztán amikor kiengedték Wittner Máriát, mikor lehetett kutatni, elkezdett kutatni a hölgy után és minden után, ami ott történt, és kiderült, hogy ez a hölgy jelentett róla. Akivel nagyon jóban volt, akivel baráti viszonyban volt, akivel együtt sírtak, együtt nevettek évekig a zárkában, jelentett róla. Máriát nem hagyta nyugton ez a dolog, tovább kutatott, hogy hogyan lehetséges az, hogy akiben ennyire megbízott, aki ilyen jó barátja volt, mégis jelentett róla, és kiderült [[A képviselőtársával beszélgető Ungár Péter felé:]] ezt mondom a képviselő úrnak, aki látom, figyel , hogy azért jelentett róla, mert megfenyegették, hogy a két gyermekét többet nem fogja látni. [[Moraj és közbeszólások az ellenzéki képviselők köréből, többek között Szilágyi György: Ne csinálj már áldozatot azokból, akik spiclik voltak!]] A helyzet érdekessége az, hogy ön együtt áll azzal a társasággal, amelyik mondja, hogy ki kell vizsgálni a múltat, akik közül való Biszku Béla. [[Szilágyi György közbeszól.]] Ezt csak azért mesélem el, egyszerűen nem is tudom, hogy miről beszélnek, mikor azt mondják, hogy tisztázzák. [[Folyamatos közbeszólások az ellenzéki képviselők padsoraiból.]] Szeretnék három gondolatot idézni az előre leírt papíromból. Én azt gondolom, az én álláspontom az, hogy az érintettek számára minden adat nyilvánosságra áll most is, ha valaki be akar menni kutatni. [[Az elnök a csengő megkocogtatásával jelzi az időkeret lejártát.]] A tényfeltárást végző szervek számára az adatszolgáltatás biztosított és a kutatási tevékenység is. Úgyhogy [[Az elnök újból csenget.]] higgyék el, ez nem annyira fekete-fehér, amennyire önök gondolják, teljesen… [[Az elnök kikapcsolja a mikrofont.]]
Köszönöm szépen. Sajnos több mint két perccel…
Elnézést kérek, köszönöm szépen. [[Dr. Brenner Koloman: Szánalmas magyarázkodás!]]
Köszönöm szépen, képviselő úr. Végezetül megadom a szót Dúró Dóra képviselő asszonynak, két percben. [[18.30]]
Köszönöm a szót, tisztelt elnök úr. Felháborító ez a maszatolás, amit most itt a Fidesz képviselőjétől hallottunk [[Közbeszólás az ellenzék soraiból: Így van!]] de egyébként az, hogy az úgynevezett rendszerváltás után majdnem harminc évvel mi még mindig itt tartunk, az a Fidesz- és az MSZP-kormányoknak a közös bűne. Mindegyik kormánynak megvolt a felelőssége, megvolt a lehetősége, hogy ezt a kérdést rendezze, és nem tette meg. Hogy miért? Mert mind a kettőnek a soraiban ott ültek és ott ülnek a mai napig az érintettek. A Fidesz nem szégyellt miniszterré tenni egy III/II-es ügynököt, az MSZP nem szégyellt miniszterelnökké tenni egy D-209-es ügynököt és a pufajkás Horn Gyulát. Milyen rendszerváltásról beszélünk, hogyha az úgynevezett rendszerváltás utáni kormányok ezeket az embereket a legfőbb közjogi tisztségekbe ültették? Szégyen! Tehát jobb, hogyha ebben a kérdésben a Fidesz és az MSZP meg sem szólal. [[Vigh László közbeszól.]] A kommunizmus áldozatainak emléknapját említette a képviselő úr az előterjesztésben. Azt is hozzá kell tenni, hogy ezt sem a Fidesz hozta be egyébként a magyar közéletbe, hanem a holokauszt emléknapját terjesztette be a Fidesz, és egy kisgazda-módosításnak köszönhetően került be egyáltalán a magyar közéletbe az, hogy a kommunizmus áldozatainak emléknapja van ma Magyarországon. Tehát ez sem a Fidesznek és az MSZP-nek köszönhető. A konkrét javaslat vonatkozásában a személyi kör tágítását javasolná a Mi Hazánk Mozgalom például a KISZ vezetőire, és itt arról kell szólnom, hogy bár tizenkilencedszer nyújtja be az LMP ezt a javaslatot, és természetesen ismételten támogatni fogjuk mindannyian, de most egész másként tekintek erre a javaslatra, képviselőtársaim, mert nem lehet olyan politikát hitelesen folytatni, hogy valakit ki akarok tiltani a közéletből, de egyébként egy összefogással hatalomra is akarom segíteni. Ez a kettő egyszerre hiteles politikaként nem fogadható el. El kell dönteniük, hogy Gyurcsány Ferencet kitiltani szeretnék, vagy vele összefogni szeretnének. [[Közbeszólás az ellenzék soraiból: Mind a kettőt! Arató Gergely: El kellene dönteni, ellenzékben vagy, vagy kormányon!]] Köszönöm a figyelmet.
Köszönöm szépen, képviselő asszony. Megadom a szót az előterjesztőnek, Keresztes László Lóránt LMP-s frakcióvezető úrnak.
Köszönöm szépen a lehetőséget, elnök úr, és nagyon szépen köszönöm ellenzéki, és köszönöm kormánypárti képviselőtársamnak is a hozzászólást. Felhívom a figyelmet, hogy holnap a törvényjavaslat tárgysorozatba vételéről fogunk szavazni, és hogyha erre megadja a többség a lehetőséget, akkor valóban megtörténhet az, hogy vitákon keresztül érleljük ki ezt a javaslatot, módosító javaslatokat is lesz lehetőség benyújtani hozzá. Mi rendkívül fontosnak tartjuk ugyanakkor a legutóbbi esethez hasonlóan is, hogy bemutassuk a magyar választóknak, hogy az országgyűlési képviselők közül kik azok, akik takargatják az egykori állambiztonság fenntartóit, ezért ismét egy tablón fogjuk közzétenni azon képviselőknek az arcképét és a nevét, akik a javaslat tárgysorozatba vétele ellen szavaznak. Kérem képviselőtársaimat, holnap támogassák a javaslatot, hiszen egy diktatúra titkaira nem lehet demokráciát építeni. Köszönöm szépen.
Köszönöm, frakcióvezető úr. Tisztelt Országgyűlés! A döntésre a holnapi ülésnapon kerül sor. Soron következik „Az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodáshoz csatolt, a Horvát Köztársaságnak az Európai Unióhoz történő csatlakozása következtében a megállapodásban szerződő félként való részvételéről szóló Jegyzőkönyv kihirdetéséről” szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/4072. sorszámon és az ahhoz érkezett bizottsági nem önálló irományok a parlamenti informatikai hálózaton elérhetők. Bejelentem, hogy az előterjesztést uniós napirendi pontként tárgyalja az Országgyűlés. A vitában elsőként a Törvényalkotási bizottság álláspontjának ismertetésére kerül sor, 15 perces időkeretben. Megadom a szót Ovádi Péter képviselő úrnak, a bizottság előadójának.
Köszönöm a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2019. március 14-én tartotta meg az ülését, és megtárgyalta az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodáshoz csatolt, a Horvát Köztársaságnak az Európai Unióhoz történő csatlakozása következtében a megállapodásban szerződő félként való részvételéről szóló jegyzőkönyv kihirdetéséről szóló T/4072. számú törvényjavaslatot. Az összegző módosító javaslatot és az összegző jelentést a bizottság a Házszabály 46. §-a alapján 26 igen szavazattal, 4 tartózkodás mellett elfogadta. 2013. július 1-jén a Horvát Köztársaság csatlakozott az Európai Unióhoz, ezáltal az Európai Unió és tagállamai, valamint a Svájci Államszövetség közötti, a személyek szabad mozgásáról rendelkező megállapodást szükséges volt kiegészíteni egy erre vonatkozó jegyzőkönyvvel, Horvátországnak ugyanis uniós csatlakozásával a megállapodás szerződő felévé kell válnia. Az eredeti megállapodás 1999. június 21-én jött létre, s 2002. június 1-jétől lépett hatályba. A szóban forgó jegyzőkönyv pedig nemzetközi jogilag 2017. január 1-jén lépett hatályba Magyarország vonatkozásában. Tisztelt Képviselőtársaim! Az előbbiekben elhangzottakra figyelemmel kérem szíves támogatásukat a törvényjavaslat elfogadásához. Köszönöm szépen. [[Taps a kormánypártok soraiban.]]
Köszönöm, Ovádi képviselő úr. Megkérdezem az előterjesztőt, kíván-e most felszólalni. [[Magyar Levente nemet int.]] Jelzi az államtitkár úr, hogy most nem. Tisztelt Országgyűlés! Megkérdezem, kíván-e valaki hozzászólni. [[Senki nem jelentkezik.]] Jelentkezőt nem látok. Tisztelt Országgyűlés! A vitát lezárom, és kérdezem az előterjesztőt, hogy kíván-e reagálni. [[Magyar Levente nemet int.]] Nem. A határozathozatalokra a holnapi ülésnapon kerül sor. Tisztelt Országgyűlés! Soron következik a mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi XVII. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/4481. sorszámon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor, 15 perces időkeretben. Megadom a szót Fazekas Sándor képviselő úrnak, a bizottság előadójának.
Köszönöm a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2019. március 14-én tartott ülésén megtárgyalta a mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi XVII. törvény módosításáról szóló T/4481. számú törvényjavaslatot. Az összegző módosító javaslatot és az összegző jelentést a bizottság a Házszabály 46. §-a alapján 26 igen szavazattal, 2 nem szavazat és 2 tartózkodás mellett elfogadta. Tisztelt Ház! Az előttünk fekvő javaslat elsődleges célja a Magyar Államkincstár és a mezőgazdasági termelők közötti agrártámogatási jogviszony zavartalan működésének a segítése, valamint az egyes eljárási részfeladatok egyszerűsítése, gördülékenyebb végrehajtása. Magyarország Kormánya 2014-ben útnak indította a bürokráciacsökkentést célzó közigazgatási reformintézkedéseket, amelynek során megtörtént a korábban hatályban lévő közigazgatási eljárási törvénynek, továbbá a mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló törvénynek a felülvizsgálata. Ezen munka eredményeként megszületett az általános közigazgatási rendtartásról szóló új, jelenleg hatályos törvényünk. Az új közigazgatási eljárási kódex 2018. január 2-án hatályba lépő módosításával létrejött egy, kizárólag a mezőgazdasági, halászati, erdészeti és vadgazdálkodási, illetve vidékfejlesztési támogatásokhoz és egyéb intézkedésekhez kapcsolódó eljárásokra a továbbiakban együtt: agrártámogatások vonatkozó sui generis eljárásrend. Tisztelt Országgyűlés! A Ház asztalán fekvő törvényjavaslat kiemelt célja, hogy az agrártámogatási ügyekben alkalmazni rendelt eljárásjogi normák összhangban álljanak a jelenleg hatályos magyar közigazgatási eljárási kódex alapvető koncepciójával, alapelveivel, valamint fogalomhasználatával. A Magyar Államkincstár mint a mezőgazdasági és vidékfejlesztési támogatási szervként eljáró kifizető ügynökség és az ügyfelek közötti rugalmas és gördülékeny ügymenet biztosítása érdekében a jogalkotó a benyújtott javaslattal kívánja feloldani az esetlegesen felmerülő koherenciazavart okozó problémákat. [[18.40]] Az előbbiekben elhangzottakra figyelemmel megállapíthatjuk, hogy a módosítások valóban a hatékonyabb közfeladat-ellátást, a jogrendszer koherenciájának biztosítását, továbbá a hasznos és érdemi tapasztalatok érvényesítését hivatottak szolgálni, ezért kérem szíves támogatásukat a törvényjavaslat elfogadásához. Köszönöm, hogy meghallgattak. [[Taps a kormánypártok padsoraiból.]]
Köszönöm, Fazekas Sándor képviselő úr. Megkérdezem az előterjesztőt, kíván-e most felszólalni. [[Jelzésre:]] Jelzi, hogy nem. A Mezőgazdaság bizottság nem állított előadót. Hozzászólásra jelentkezett Magyar Zoltán képviselő úr, Jobbik.
Tisztelt Ház! Államtitkár Úr! Nem okozok meglepetést, hiszen már korábban elmondtuk, hogy támogatjuk ezt a javaslatot. Nem is akarom húzni kollégáim idejét, csak azt szeretném aláhúzni még egyszer, hogy ezen törvényjavaslat ismét bebizonyította azt, hogy érdemes az ellenzékre figyelni, hiszen rengeteg ősz hajszáltól, problémától menthettük volna meg az érintetteket, ha ezen módosítások jelentős része előbb elfogadásra kerül. Úgyhogy arra biztatnám csak kormánypárti képviselőtársaimat és a kormány tagjait, hogy tényleg legyenek nagyobb tekintettel az ellenzéki írásbeli kérdésekre, megnyilvánulásokra, mert, ahogy ez a javaslat is bizonyítja, bizony sokszor van ezeknek létjogosultsága és értelme. Köszönöm a lehetőséget, elnök úr.
Köszönöm, Magyar Zoltán képviselő úr. Tisztelt Országgyűlés! Kérdezem, hogy a fennmaradt időkeretekben kíván-e még valaki hozzászólni. [[Nincs ilyen jelzés.]] Jelentkezőt nem látok. Megkérdezem az előterjesztőt, hogy kíván-e most hozzászólni. [[Jelzésre:]] Jelzi, hogy nem. Tisztelt Országgyűlés! A határozathozatalokra a holnapi ülésnapon kerül majd sor. Tisztelt Országgyűlés! Soron következik „A Magyarország Kormánya és az Oroszországi Föderáció Kormánya között a végzettségek, a képesítések és a tudományos fokozatok kölcsönös elismeréséről szóló Egyezmény kihirdetéséről” szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/4070. számon és az ahhoz érkezett bizottsági nem önálló irományok a parlamenti informatikai hálózaton elérhetőek. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor, 15 perces időkeretben. Megadom a szót Ovádi Péter képviselő úrnak, a bizottság előadójának.
Köszönöm a szót. Tisztelt Képviselőtársaim! Tájékoztatom önöket, hogy a Törvényalkotási bizottság 2019. március 14-én tartott ülésén megtárgyalta a Magyarország Kormánya és az Oroszországi Föderáció Kormánya között a végzettségek, a képesítések és a tudományos fokozatok kölcsönös elismeréséről szóló egyezmény kihirdetéséről szóló T/4070. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 27 igen szavazattal, ellenszavazat nélkül, 4 tartózkodás mellett elfogadta. 1974. október 11-én került aláírásra Moszkvában Magyarország és az akkori Szovjetunió között az a megállapodás, amely az országainkban kiállított iskolai végzettségek, valamint tudományos fokozatot tanúsító okiratok egyenértékűségéről szól. A Szovjetunió felbomlását követően mind Magyarország, mind az Oroszországi Föderáció is hatályban lévőnek tekintette az említett megállapodást. A Szovjetunió megszűnése után azonban olyan jelentős változások mentek végbe mindkét ország oktatási rendszerében, amelyek Magyarország és az Orosz Föderáció viszonylatában már elavulttá tették a megállapodást. Az új egyezmény tükrözi a köznevelésben végbement változásokat csakúgy, mint a felsőoktatást érintő új fokozatrendszer megszerzését. Elfogadásával az 1974-es megállapodás hatályát veszti. Ebből kifolyólag az egyezmény figyelemmel van arra is, hogy jelenleg a megszerezhető fokozatok elismerésén túl rendelkezik olyan, ma már nem megszerezhető fokozatok elismeréséről, amelynek birtokosai ma is jelentős számban jelen vannak a munkaerőpiacon és a tudományos életben. Az egyezmény hatálybalépése megkönnyíti tehát a felek állami jogszabályainak megfelelően a továbbtanulás és a szakmai tevékenység folytatását, figyelembe véve, hogy mind Magyarország, mind az Oroszországi Föderáció a bolognai folyamat keretében az Európai Felsőoktatási Térségbe tartozik. Tisztelt Képviselőtársaim! Az előbbiekben elhangzottakra figyelemmel megállapíthatjuk, hogy számos pozitív változást magában foglaló törvényjavaslat-csomagról beszélhetünk, ezért kérem szíves támogatásukat a törvényjavaslat elfogadásához. Köszönöm szépen.
Köszönöm, Ovádi képviselő úr. Kérdezem az előterjesztőt, kíván-e hozzászólni. [[Jelzésre:]] Jelzi, hogy nem; Rétvári Bence jelzi, hogy nem. Köszönöm szépen, államtitkár úr. Tisztelt Országgyűlés! A kijelölt Külügyi bizottság nem állított előadót. Kérdezem, kíván-e valaki hozzászólni. [[Nincs jelentkező.]] Jelentkezőt nem látok. Tisztelt Országgyűlés! A vitát lezárom. Az előterjesztő jelzi, hogy nem kíván válaszolni, élni a felszólalás lehetőségével. A határozathozatalokra a holnapi ülésnapon kerül sor. Tisztelt Országgyűlés! Soron következik az Erzsébet-programról szóló 2012. évi CIII. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/4820. számon és az ahhoz érkezett bizottsági nem önálló irományok a parlamenti informatikai hálózaton elérhetőek. A vitában elsőként a Törvényalkotási bizottság álláspontjának ismertetésére kerül sor, ezért megadom a szót Dunai Mónika képviselő asszonynak, a bizottság előadójának.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2019. március 14-én tartott ülésén megtárgyalta az Erzsébet-programról szóló 2012. évi CIII. törvény módosításáról szóló T/4820. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 25 igen szavazattal, ellenszavazat nélkül, 6 tartózkodás mellett elfogadta. Az összegző javaslat tartalmazza a Népjóléti bizottság részletes vitát lezáró bizottsági módosító javaslatát. Tisztelt Országgyűlés! A törvényjavaslat a gyermek- és ifjúsági táboroknak az Erzsébet-program keretében való minél színvonalasabb működtetése és fejlesztése érdekében három, a gyermektáborok területén fekvő állami tulajdonú fonyódi és zánkai ingatlannak az Erzsébet a Kárpát-medencei Gyermekekért Alapítvány tulajdonába való ingyenes átadásáról rendelkezik. A táboroztatás könnyebb lebonyolítása érdekében szükséges és hasznos a törvény elfogadása, ezért kérem önöket, hogy szavazatukkal támogatni szíveskedjenek azt. Köszönöm a figyelmüket. [[Taps a kormánypártok padsoraiból.]]
Köszönöm szépen, Dunai Mónika képviselő asszony. Kérdezem az előterjesztőt, Rétvári Bence államtitkár urat, kíván-e most élni a felszólalás lehetőségével. [[Jelzésre:]] Jelzi, hogy nem. A kijelölt Népjóléti bizottság nem állított előadót. Megkérdezem, kíván-e valaki élni a felszólalás lehetőségével. [[Nincs jelentkező.]] Nem látok jelentkezőtA vitát lezárom. Az előterjesztő nyilván továbbra sem kíván hozzászólni, hiszen nem volt vita. Tisztelt Országgyűlés! A határozathozatalokra a holnapi ülésnapon kerül sor. [[18.50]] Soron következik az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodás kihirdetéséről szóló előterjesztéshez benyújtott bizottsági jelentések és összegző módosító javaslat vitája. A kormány-előterjesztés T/4362. számon és az ahhoz érkezett bizottsági nem önálló irományok a parlamenti informatikai hálózaton elérhetők. Bejelentem, hogy az előterjesztést uniós napirendi pontként tárgyalja az Országgyűlés. A vitában elsőként a Törvényalkotási bizottság álláspontjának ismertetésére kerül sor, ezért megadom a szót Ovádi Péter képviselő úrnak, a bizottság előadójának.
Köszönöm a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2019. március 14-én tartott ülésén megtárgyalta az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodás kihirdetéséről szóló T/4362. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 27 igen szavazattal, 2 nem ellenében, 2 tartózkodás mellett elfogadta. A most szavazásra bocsátott törvényjavaslat az Európai Unió és az Örmény Köztársaság közötti átfogó és megerősített partnerségi megállapodás kihirdetéséről összefoglalja európai értékrendszerünket és annak azt a missziós célját, hogy ezt kiterjesszük a velünk rokon civilizációjú és értékrendű államokra. A Szovjetunió felbomlása után és függetlenedésük irányát továbbvezetve létrehoztuk a keleti partnerség programját az Európai Unióban. Célunk ezzel az egykori szovjet tagköztársaságok Európához történő közelítése volt. Ma ennek új lendületet és aktualitást ad Európa újraértelmezése, amire a jelenlegi világpolitikai átalakulás késztet minket. Mi ezt az eredeti értékeinkhez való visszatéréssel képzeljük el, vagyis meg akarjuk őrizni Európánkat olyannak, amilyen, különben nem lesz többé mihez közelednie a maga ősi civilizációját őrző keleti partnerünknek. Örményország esetében biztonságpolitikai megfontolások is vezetnek bennünket. Az EU és Örményország együttműködése az Európai Biztonsági és Együttműködési Szervezetben nemzetközi nyomatékot ad a hegyi-karabahi konfliktus békés rendezéséhez. A nemzeti identitás, a keresztény európai civilizáció, a politikai stabilitás erősítésének konkrét, kézzelfogható politikai lépése a mostani nemzetközi szerződés. Ez a szerződés alapvető európai értékeink fennmaradását segíti nemcsak Örményországban, hanem egész Európa számára. Az Európai Uniónak aktuális feladata, hogy foglalkozzon szomszédságpolitikájával. A volt szovjet tagköztársaságok európai perspektívájának fenntartása része a tágabb környezetünk puha eszközökkel történő átalakításának, amiből kölcsönös haszon származik; számunkra az, hogy a szomszédságunk egyre európaibb, demokratikusabb és biztonságosabb lesz, ugyanez a vágyott haszon Örményországban is, ami miatt motiváltak ebben az együttműködésben. Tisztelt Képviselőtársaim! Az előbbiekben elhangzottakra figyelemmel megállapíthatjuk, hogy számos pozitív változást magában foglaló törvényjavaslat-csomagról beszélhetünk, ezért kérem szíves támogatásukat a törvényjavaslat elfogadásához. Köszönöm, hogy meghallgattak. [[Taps a kormánypártok soraiban.]]
Köszönöm, Ovádi képviselő úr. Megkérdezem az előterjesztőt, kíván-e most felszólalni. [[Jelzésre:]] Igen. Megadom a szót Azbej Tristan államtitkár úrnak.
Köszönöm a szót. Tisztelt Elnök Úr! Tisztelt Ház! Az összegző vitaszakaszban vagyunk, ezért egy gyors összefoglalást szeretnék adni az előttünk fekvő törvényjavaslat hátteréről, tartalmáról és egy politikai értelmezéskeretet adva a jelentéséről, jelentőségéről.A hátteréről: tudjuk, hogy a megállapodás hatálybalépéséig Örményország és az Európai Unió kapcsolatai az 1990-ben kötött EU-Örményország partnerségi és együttműködési megállapodáson alapultak, amelyet hazánkban egyrészről az Európai Közösség és tagállamai, másrészről az Örmény Köztársaság közötti partnerség létrehozásáról szóló törvény hirdetett ki. A mostani megerősített partnerségi megállapodást 2017. november 24-én az uniós tagállamok, az Unió képviselői és az örmény fél Brüsszelben írták alá, Örményország parlamentje 2018. április 11-én egyhangúlag ratifikálta azt. Ennek a megerősített megállapodásnak a jelentőségét az abban lefektetett célok tükrözik, amelyekre szeretném felhívni szíves figyelmüket: a kül- és biztonságpolitika területén folytatott együttműködés, annak hatékonyságának növelése, a nemzetközi béke és biztonság előmozdítása, a nemzetközi biztonsággal és válságkezeléssel kapcsolatos együttműködés erősítése, különös tekintettel a globális kihívások kezelésére, a biztonság és védelem területén folytatott párbeszéd fejlesztése, valamint a békés konfliktusmegoldás előmozdítása. Ezek szép és tág teret adó célok. Röviden még arról szeretnék beszélni, hogy mi a haszna ebből Magyarországnak, ha ez a partnerség megerősödik. Arról szeretném tájékoztatni a tisztelt képviselőket, hogy Örményország a magyar gyógyszerexport egyik fontos célországa, több együttműködéssel rendelkezünk az agrárterületen, ellenben Örményország egyelőre még csak a 93. kereskedelmi partnerünk, tehát ahogy fogalmazni szoktak, van tere a fejlődésnek. Ennek a fejlődésnek adhat teret ez a megerősített partnerségi együttműködés. A másik megfontolás, mint ahogy előttem is elhangzott, a geopolitikai, biztonságpolitikai aspektus. Örményország a közel-keleti, kaukázusi, igen sok konfliktussal terhelt régióban helyezkedik el, maga is úgynevezett befagyott konfliktusokban részes tagállam, de az elmúlt években elkötelezettséget mutatott arra, hogy ezt feloldja. Ezenkívül itt érdemes kiemelni azt, hogy Örményország Szíriából számos, több tízezer örmény ajkú menekültet fogadott be, ezért ahhoz járulnak hozzá, ami alapvető magyar érdek, magyar nemzetpolitikai és geopolitikai érdek, egy stabilitást adnak a régióban, valamint a migrációt fogják vissza. Ezért is kérem tisztelettel önöket, hogy támogassák az Örményországgal való európai kapcsolat szorosabbra fűzését. Köszönöm szépen. [[Taps a kormánypártok soraiban.]]
Köszönöm, Azbej Tristan államtitkár úr. Tisztelt Országgyűlés! Kérdezem, hogy kíván-e valaki hozzászólni. [[Nincs jelentkező.]] A kijelölt Külügyi bizottság nem állított előadót. Jelentkezőt a képernyőn nem látok, ezért a vitát lezárom. Kérdezem az előterjesztőt, hogy esetleg van-e még mondandója. [[Jelzésre:]] Nincsen. Köszönöm. A határozathozatalokra a holnapi ülésnapon kerül sor. Soron következik a kulturális örökség védelméről szóló 2001. évi LXIV. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/4075. számon és az ahhoz érkezett bizottsági nem önálló irományok a parlamenti informatikai hálózaton elérhetők. A vitában elsőként a Törvényalkotási bizottság álláspontjának ismertetésére kerül sor, erre kérem Dunai Mónika képviselő asszonyt, a bizottság előadóját.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2019. március 14-i ülésén megtárgyalta a kulturális örökség védelméről szóló 2001. évi LXIV. törvény módosításáról szóló T/4075. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 21 igen szavazattal, 10 nem ellenében elfogadta. Jelen törvényjavaslat célja az infrastruktúra és az energiaellátás szempontjából kiemelt jelentőségű nagyberuházások kivitelezési idejének csökkentése azáltal, hogy a megelőző régészeti feltárások gyorsabban kivitelezhetők lesznek az egykapus ügyintézés révén és a területi múzeumok, valamint a Magyar Nemzeti Múzeum hatékonyabb bevonásával. A javaslat alapján a megelőző régészeti feltárások gyorsabban, hatékonyabban kivitelezhetők lesznek, mivel egyes kiemelt nagyberuházások esetén a beruházónak a jövőben csak egy állami szervezettel, a százszázalékos állami tulajdonban álló Budavári Ingatlanfejlesztő és Üzemeltető Nonprofit Kft.-vel kell szerződést kötnie. [[19.00]] A koordináló szerv koordinálja, megszervezi az illetékes területi múzeum régészeti feltárási tevékenységét is, illetve ha a területi múzeumok régészeti kapacitásai nem elegendők, akkor intézkedik a Nemzeti Múzeum vagy a saját kapacitásainak bevonásáról. Tisztelt Képviselőtársaim! Az előbbiekben elhangzottakra figyelemmel a Törvényalkotási bizottság tehát támogatta a benyújtott törvényjavaslatot, és kérem a tisztelt Házat, hogy támogassa majd a végszavazásnál. Köszönöm szépen a figyelmüket. [[Taps a kormánypárti padsorokból.]]
Köszönöm, Dunai Mónika képviselő asszony. Megkérdezem az előterjesztőt, hogy kíván-e most felszólalni. [[Jelzésre:]] Jelzi Azbej Tristan államtitkár úr, hogy igen. Öné a szó.
Köszönöm a szót. Tisztelt Elnök Úr! Ez a törvényjavaslat bizonyos vitaszakaszokban alkalmanként heves vitát is kiváltott. Az alapvető célja az, hogy egyes kiemelt fontosságú nagyberuházások kivitelezési idejét csökkentse azzal, hogy a módosítás után a beruházóknak a régészeti szaktevékenységek elvégzése érdekében kizárólag egy állami szervezettel legyen szükséges kapcsolatban állnia.A viták során ellenzéki oldalról felmerült az a kérdés, hogy de mindez kinek az érdekét szolgálja. Nyilván ez egy rávezető retorikai kérdés volt. A válaszunk, az előterjesztői válasz, hogy ez a magyar emberek érdekét szolgálja, egyrészt azáltal, hogy lehetővé teszi a kiemelt beruházások minél előbb való megvalósítását a régészeti szaktevékenységek elvégzése érdekében, ugyanis egykapus ügyintézés keretében kizárólag egy állami örökségvédelmi szervezettel kell kapcsolatba lépniük. Ha egyébként visszatérünk a korábbi évek gyakorlatához, annak megfelelően a teljes régészeti koordináció visszakerül az örökségvédelmi szervhez, így az előzetes régészi dokumentációban megfogalmazott régészeti feladatellátás teljes körű menedzsmentjéért egyetlen, azonos szakmai sztenderdek itt fontos, hogy azonos szakmai sztenderdek szerint működő állami szerv lesz a felelős. Tehát előbb megépülnek a munkahelyteremtő beruházások, előbb megépül a magyarországi kritikus infrastruktúra. Ugyanakkor a magyar emberek rövid távú egzisztenciális érdekén kívül a magyar kultúra értékmegőrző érdekét is figyelembe kell venni, annál is inkább, miután az Alaptörvény P) cikke kimondja azt, hogy a természeti erőforrások és a kulturális értékeink a nemzet közös örökségét képezik, amelyek védelme, fenntartása és a jövő nemzedékek számára való megőrzése az állam és mindenki kötelessége. Ezzel kapcsolatban azt szeretném leszögezni, hogy ez a törvényjavaslat semmilyen formában nem jelent visszalépést az örökségvédelem szintjében. Egy egyszerű régészeti szakszervi hatósági összevonásról van szó, amely még egyszerűsíti is az eljárást, és azonkívül pedig azt a helyzetet igyekszik kiküszöbölni, hogy sok bába között elvesszen a gyermek, és így érvényesülhessenek a világos, egységesített szakmai sztenderdjei az örökségvédelemnek. Köszönöm a szót. [[Taps a kormánypárti padsorokból.]] cikke kimondja azt, hogy a természeti erőforrások és a kulturális értékeink a nemzet közös örökségét képezik, amelyek védelme, fenntartása és a jövő nemzedékek számára való megőrzése az állam és mindenki kötelessége. Ezzel kapcsolatban azt szeretném leszögezni, hogy ez a törvényjavaslat semmilyen formában nem jelent visszalépést az örökségvédelem szintjében. Egy egyszerű régészeti szakszervi hatósági összevonásról van szó, amely még egyszerűsíti is az eljárást, és azonkívül pedig azt a helyzetet igyekszik kiküszöbölni, hogy sok bába között elvesszen a gyermek, és így érvényesülhessenek a világos, egységesített szakmai sztenderdjei az örökségvédelemnek. Köszönöm a szót. (Taps a kormánypárti padsorokból.)
Köszönöm, Azbej Tristan államtitkár úr. Tisztelt Országgyűlés! A kijelölt Kulturális bizottság nem állított előadót. Kérdezem, hogy kíván-e valaki hozzászólni. [[Nincs jelentkező.]] A képernyőn jelentkezőt nem látok. Gondolom, államtitkár úr is a mondandóját befejezte. Ezért, miután lezártam a vitát, jelzem, hogy a határozathozatalokra a holnapi ülésnapon kerül sor.Tisztelt Országgyűlés! Soron következik a nemzeti felsőoktatásról szóló 2011. évi CCIV. törvény módosításáról szóló előterjesztéshez benyújtott bizottsági jelentés vitája. A kormány-előterjesztés T/4516. számon és az ahhoz érkezett bizottsági nem önálló irományok a parlamenti informatikai hálózaton elérhetők. Megkérdezem az előterjesztőt, kíván-e most felszólalni. [[Jelzésre:]] Jelzi miniszter úr, hogy nem. Tisztelt Országgyűlés! Kérdezem, hogy mivel a kijelölt Kulturális bizottság nem állított előadót, képviselői felszólalásokra kerül sor, amennyiben az igényt valaki a képernyőn jelzi. [[Nincs jelentkező.]] Ilyet nem látok. Tisztelt Országgyűlés! A vitát lezárom. Kérdezem miniszter urat, hogy kíván-e most hozzászólni. [[Dr. Palkovics László: Ha szabad, összevontan a következővel együtt.]] Külön kellene, miniszter úr, ez a rendje. Öné a szó, Palkovics László innovációért és technológiáért felelős miniszter.
Köszönöm szépen. Tisztelt Elnök Úr! Kedves Képviselő Hölgyek és Urak! Azért gondoltam a kettőt összevonni, mert a két törvény bizonyos szempontból összefügg, de jogrendileg ezt akkor nem lehet. Itt a nemzeti felsőoktatásról szóló törvény módosításáról fognak önök dönteni. Ezek a módosítások alapvetően amiatt szükségesek, mert szeretnénk létrehozni egy új egyetemműködési módot, amely a Corvinus Egyetem esetén kerül elsőként bevezetésre. Itt maga az egyetem kikerül a kormány fenntartásából, és a jövőben egy alapítvány fenntartásában működik tovább. Ennek a módosításnak a célja egy, és csak egy lehet, hogy hogyan tudjuk a magyar egyetemeket a nemzetközi rangsorokban pozicionálni. Ez nyilván a mérőszáma annak, hogy mennyire kiválóak tudnak lenni ezek az egyetemek. A Corvinus Egyetem esetében azt a célt tűztük ki, hogy a világ 200, illetve Európa 100 legjobb egyeteme közé kerüljön. Úgy gondoljuk, hogy ezek a módosítások, amelyek az egyetem működési környezetét lényegesen szabadabbá teszik, a megfelelő felelősséggel, de ezt az eredményt fogják hozni. Néhány tisztázó kérdés. Ugyan a Corvinus Egyetem nem állami egyetemként működik tovább, hanem egy alapítvány fenntartásában, de ez az alapítvány a magyar állami ösztöndíjhoz hasonló Corvinus-ösztöndíjprogramot fog hirdetni. Tehát a hallgatók, a kiváló hallgatók, akik ma is állami támogatást kapnak, ilyen formában tudnak a jövőben tovább is tanulni. Azt gondolom, hogy ezek a módosítások az említett célok elérését fogják támogatni, úgyhogy kérem a tisztelt Országgyűlést, hogy ezeket a javaslatokat szavazza meg. Köszönöm szépen. [[Taps a kormánypárti padsorokból.]]
Köszönöm, Palkovics miniszter úr. Tisztelt Országgyűlés! A határozathozatalokra a holnapi ülésnapon kerül sor. Most soron következik a Maecenas Universitatis Corvini Alapítványról, a Maecenas Universitatis Corvini Alapítvány és a Budapesti Corvinus Egyetem részére történő vagyonjuttatásról szóló előterjesztéshez benyújtott bizottsági jelentés vitája. A kormány-előterjesztés T/4514. számon és az ahhoz érkezett bizottsági nem önálló irományok a parlamenti informatikai hálózaton elérhetők. A vitában elsőként a Törvényalkotási bizottság álláspontjának ismertetésére kerül sor. Erre kérem Dunai Mónika képviselő asszonyt, a bizottság előadóját.
Köszönöm szépen a szót. Tisztelt Elnök Úr! Tisztelt Miniszter Úr! Tisztelt Ház! Tájékoztatom önöket, hogy a Törvényalkotási bizottság 2019. március 14-én tartott ülésén megtárgyalta a Maecenas Universitatis Corvini Alapítványról, a Maecenas Universitatis Corvini Alapítvány és a Budapesti Corvinus Egyetem részére történő vagyonjuttatásról szóló T/4514. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 23 igen szavazattal, 6 nem ellenében elfogadta.Tisztelt Képviselőtársaim! A mai felsőoktatási intézményekkel szemben megfogalmazott elvárásoknak megfelelni képes egyetemnek az állami egyetemeket körülvevő intézményi működési környezethez képest egy rugalmasabb, egyben kiszámíthatóbb, tervezhetőbb működési környezetre van szüksége. Ebbe a körbe beletartoznak a versenyképes foglalkoztatás, a stratégiai időhorizonton tervezhető gazdálkodási, finanszírozási kérdések, amelyek a versengő piaci környezetben működő gazdálkodó szervezetek számára alapvető kritériumrendszert jelentenek a sikeres működés hátterében. [[19.10]] Ennek érdekében a kormány döntött a Budapesti Corvinus Egyetem intézményirányítási modelljének bevezetéséről. A törvényjavaslat szerint a változás lényege, hogy 2019. július 1-jétől a Budapesti Corvinus Egyetem fenntartását az állam helyett a Maecenas Universitatis Corvini Alapítvány veszi át. A fenntartóváltás után a Budapesti Corvinus Egyetem alapítványi fenntartású, közhasznú felsőoktatási intézményként fog működni. Tisztelt Képviselőtársaim! Fontos kiemelni, hogy a változások nem érintik a Budapesti Corvinus Egyetem szervezeti integritását, nem változnak a Budapesti Corvinus Egyetem által tanított és az egyetemen kutatott tudományágak, azaz az egyetem továbbra is közgazdasági, társadalomtudományi és üzleti területen fog működni, valamint, és ezt is fontos hangsúlyozni, továbbra is biztosított lesz a Budapesti Corvinus Egyetemen a széles körben elérhető térítésmentes tanulás lehetősége a jelenlegi nagyságrendben a Corvinus-ösztöndíjprogram keretében. Tisztelt Képviselőtársaim! Összegezve tehát: a jelen javaslat célja, hogy nemzetközi versenyképességét jelentősen megnövelve a Budapesti Corvinus Egyetem 2030-ra a világ 200, Európa 100 legjobb gazdasági és társadalomtudományi egyeteme között legyen, amely olyan tudással készíti fel hallgatóit, amellyel a világon és Magyarországon igen jól megállják a helyüket. A Törvényalkotási bizottság támogatta a javaslatot. Kérem a tisztelt Házat, hogy a végszavazásnál támogató szavazatukkal szintén ne álljanak útjába ennek az elképzelésnek. Köszönöm szépen a figyelmet. [[Taps a kormánypártok soraiban.]]
Köszönöm, Dunai Mónika képviselő asszony. Megkérdezem az előterjesztőt, Palkovics miniszter urat, hogy most vagy a végén, vagy mindkét alkalommal kíván felszólalni.
A végén, köszönöm.
Köszönöm szépen. Tisztelt Országgyűlés! A kijelölt Kulturális bizottság nem állított előadót. A képviselői felszólalások sorában megadom a szót Brenner Koloman képviselő úrnak, Jobbik.
Köszönöm a szót. Tisztelt Elnök Úr! Tisztelt Képviselőtársaim! Ahogy azt a vezérszónoki felszólalásomban már kifejtettem, a Jobbik-frakció nevében ezt az előterjesztést nem tudjuk sajnos támogatni, mégpedig azért, mert ez az előterjesztés gyakorlatilag miközben látjuk azt, hogy nagy, patinás, olyan, teljes képzési struktúrát nyújtó egyetemeken, mint az ELTE, elbocsátási hullámok vannak. Általánosságban is ki szeretném emelni, hogy az egyetemi kutatásokra egyre kevesebb forrás jut az egyetemeken, ahol a kutatások azonnal hasznosulhatnak az oktatásban is. Csak halkan kiegészíteném a mai interpellációmmal, azzal a szintén tudás- és értelmiségellenes támadással, amit az MTA kutatóintézeteivel szemben most a Fidesz folytat. Tehát ha ezeket az egyik serpenyőbe belerakjuk, és a másik serpenyőben látjuk ezt az előterjesztést amelynek nem a formája a rossz, hiszen az, hogy egy ilyen egyetemet, mint a Corvinus, amely csak néhány szakot nyújt a hallgatóknak, mégpedig néhány szakot valóban igen kiváló minőségben, alapítványi formára kíván ez az előterjesztés átalakítani, alapvetően nem ördögtől való, ahogy ezt kifejtettem korábban is , akkor azzal szemben, hogy egy ilyen mintát aztán, és ez azért az indoklásból kitűnt, valahol az összes magyar állami egyetemre nézve is egyfajta lakmusztesztként kíván a kormány alkalmazni, nagyon komoly szakmai és tudománypolitikai érveket lehet felsorakoztatni. Ezenkívül, ahogy azt az előterjesztőtől is hallottuk, nyilvánvalóan itt lesz egy nagyon komoly ösztöndíjrendszer, amely a tandíjassá váló képzéseket próbálja majd kiegyensúlyozni. Minden nemzetközi tapasztalat azt mutatja, hogy bármennyire is finoman cizelláltak az ösztöndíjrendszerek, a társadalom alsóbb szegmenseiből a felsőoktatásba jelentkezni kívánó tehetséges fiatalokat a tandíj elrettenti. Tehát bármennyire is szofisztikált és széles körben hozzáférhető az a fajta támogatás, ami itt az előterjesztésben is szerepel, össztársadalmi szempontból káros az a típusú tandíj, amelyet itt aztán a Corvinusszal kapcsolatban be kívánnak vezetni. Ezért a Jobbik-frakció nevében ezt az előterjesztést nem tudjuk sajnos támogatni. Köszönöm a figyelmet. [[Taps a Jobbik soraiban.]]
Köszönöm, képviselő úr. Megkérdezem, hogy kíván-e még valaki a fennmaradt időkeretekben hozzászólni. [[Jelzés nem érkezik.]] Jelentkezőt nem látok. Tisztelt Országgyűlés! A vitát lezárom.Megadom a szót Palkovics László miniszter úrnak, aki válaszol a vitában elhangzottakra.
Köszönöm szépen. Tisztelt Elnök Úr! Kedves Képviselő Hölgyek és Urak! Ahogy itt a törvényjavaslat nyitásakor is mondtam, én értem Koloman kolléga úr nehéz helyzetét, mert amit elmondott, az alapján… [[Dr. Brenner Koloman: Brenner Koloman a nevem.]] Bocsánat, igen. Tehát értem a nehéz helyzetét, de pontosan azokat az értékeket biztosítja ez a fajta konstrukció, amelyeket nyilvánvalóan egyetemi oktatóként az előbb az ELTE esetében kiemelt. Értve persze azt, hogy ez egy kormánypárti javaslat, ezért a Jobbik ezt nem akarja megszavazni, holott egyébként emlékszem a Jobbik korábbi oktatáspolitikai elképzeléseire, akkor ez még belefért volna, de azóta ezek mintha megváltoztak volna. Úgyhogy értem, hogy nem akarja megszavazni, a másik oldalról viszont ezt nehéz elfogadni.Pontosan miről van szó? Pontosan azokat az értékeket jelenítjük itt meg, amelyek akár az oktatás, akár a kutatás függetlenségét jelentik, hiszen itt az az alapítvány, amely a Corvinus Egyetem fenntartója lesz, az alapítótól, a magyar államtól a viszonyát meg fogja szüntetni. A magyar állam úgy döntött, hogy olyan vagyonelemeket ad részben az egyetem tulajdonába, részben pedig az alapítvány tulajdonába, ami az egyetem működését hosszú távon biztosítja, hiszen itt részben a Mol, részben a Richter részvénycsomagja egy jelentős részének jelen pillanatban ez nagyjából 380 milliárd forintnyi értéket jelent a hozamából lehet és kell finanszírozni az egyetem működését. Az egyetem megkapta a teljes vagyonát a megfelelő garanciák mellett, és maga az alapítvány is kapott olyan vagyonelemet, ami egyébként ugyanezt a célt szolgálja. Tehát egy független, anyagilag máshogy finanszírozott egyetemi működésről beszélünk itt, amiről egyébként az elmúlt időszakban a Jobbik is és a többi ellenzéki párt is folyamatosan beszélt. Na, ezt most létrehoztuk, úgyhogy ezért nem tudom, hogy a Jobbik ezt miért nem szavazza meg. Én viszont bízom abban, látva a TAB eredményeit, hogy a többiek ezt támogatni fogják. Úgyhogy én azt kérem a tisztelt Országgyűléstől, hogy ezt a javaslatot fogadják el, szavazzák meg. Azt gondolom, amennyiben ezek a modellek esetleg kiterjesztésre kerülnének bármilyen más területre, akkor az egyébként ennek a területnek, a magyar felsőoktatási intézményeknek az érdekét fogja szolgálni. Köszönöm. [[Taps a kormánypártok soraiban.]]
Köszönöm, Palkovics miniszter úr. Tisztelt Országgyűlés! A határozathozatalokra a holnapi ülésnapon kerül sor.Soron következik az egyes házszabályi rendelkezésekről szóló 10/2014. OGY határozatnak a lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról szóló 2011. évi CCVI. törvény módosításáról szóló 2018. évi CXXXII. törvénnyel összefüggő módosításáról szóló előterjesztéshez benyújtott bizottsági jelentés vitája. A Bajkai István, Hende Csaba és Demeter Zoltán fideszes képviselők, valamint Vejkey Imre KDNP-s képviselő által benyújtott H/4819. számú előterjesztés és az ahhoz érkezett bizottsági nem önálló irományok a parlamenti informatikai hálózaton elérhetőek. Megkérdezem az előterjesztőt, kíván-e hozzászólni. [[Jelzésre:]] Igen. Megadom a szót Vejkey Imre képviselő úrnak, KDNP.
Tisztelt Elnök Úr! Köszönöm a szót. Tisztelt Ház! Tisztelt Képviselőtársaim! A tisztelt Ház a 2018. évi CXXXII. törvényt a 2018. december 12-ei ülésén fogadta el, a törvény 2019. április 15-én lép hatályba. A törvény rendezi a vallási közösségek nyilvántartásba vételének feltételeit, továbbá a hitéleti tevékenység finanszírozásában való állami részvétel alapelveit is. [[19.20]] Ez konkrétan azt jelenti, hogy a jogi személyiséggel bíró vallási közösségek bejegyzése során 2019. április 15-étől nem az egyházak parlamenti elismerésére, hanem bírósági nyilvántartásba vételére kerül sor, a bevett egyházak kivételével. Ezzel kapcsolatban nyilván szükségessé vált az országgyűlési törvény helyett a házszabályi rendelkezések módosítása, így a 10/2014-es országgyűlési határozatnak a módosítása, ennek kapcsán pedig egy H/4819. számú határozati javaslatot terjesztettünk elő. A tisztelt Országgyűlés 2019. március 5-én tárgyalta ezt a határozati javaslatot. Én úgy értékeltem, hogy a vita során igazából érdemi vita nem alakult ki a különböző frakciók között. Ezt jelezte az is, hogy az előterjesztéshez képviselői módosító javaslat nem érkezett. Az Országgyűlés Igazságügyi bizottsága 2019. március 12-én tárgyalta, és a házszabálynak való megfelelést 9 igen szavazattal, ellenszavazat és tartózkodás nélkül egyhangúlag megszavazta. Azt kell mondanom, hogy mivel módosító javaslat nem érkezett, ezért a TAB, a Törvényalkotási bizottság elé nem került a határozati házszabály. Kérem, hogy támogassák ennek a határozati házszabálynak a tervezett rendelkezéseit. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, Vejkey képviselő úr. Megkérdezem, hogy a kormány részéről kíván-e valaki hozzászólni. [[Nincs jelentkező.]] [[Nincs jelentkező.]] Nem. A kijelölt Igazságügyi bizottság nem állított előadót. Kérdezem, hogy van-e esetleg az időkeret felhasználásával kapcsolatban képviselői igény. (Nincs jelentkező.) Nincs. Tisztelt Országgyűlés! A vitát lezárom. Kérdezem az előterjesztőt, hogy kíván-e még valamit hozzáfűzni. [[Dr. Vejkey Imre: Igen.]] Vejkey képviselő úré a szó.
Nagyon szépen köszönöm, elnök úr. Zárszóként annyit szeretnék hozzáfűzni, hogy kérem a parlamenti frakciókat, hogy támogassák ennek a határozati házszabálynak a meghozatalát. Köszönöm megtisztelő figyelmüket.
Köszönöm szépen, képviselő úr. A határozathozatalokra a holnapi ülésnapon kerül sor. Soron következik az Európai Unió adatvédelmi reformjának végrehajtása érdekében szükséges törvénymódosításokról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/4479. számon és az ahhoz érkezett bizottsági nem önálló irományok a parlamenti informatikai hálózaton elérhetők. Bejelentem, hogy az előterjesztést uniós napirendi pontként tárgyalja az Országgyűlés. A vitában elsőként a Törvényalkotási bizottság álláspontjának ismertetésére kerül sor, amire megkérem Héjj Dávid Ádám képviselő urat, a bizottság előadóját.
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2019. március 14-én tartott ülésén megtárgyalta az Európai Unió adatvédelmi reformjának végrehajtása érdekében szükséges törvénymódosításokról szóló T/4479. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 25 igen szavazattal, 4 nem ellenében, tartózkodás nélkül elfogadta. 2016-ban az Európai Tanács és az Európai Parlament mint társjogalkotók a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46-os EK-irányelv hatályon kívül helyezéséről szóló 2016/679. európai parlamenti és tanácsi rendelet elfogadásáról döntöttek. Az általános adatvédelmi rendelet alkalmazására és a végrehajtáshoz szükséges magyar jogszabályi rendelkezések hatályba léptetésére 2018 májusától kötelezi hazánkat az uniós jog, amelynek végrehajtására elsősorban az információs önrendelkezési jogról és az információszabadságról szóló 2011. évi CXII. törvény, az infotörvény két körben történő módosításával került sor. Az infotörvény ugyanakkor kizárólag keretjelleggel horizontális szinten szabályozza az adatkezelési jogviszonyokat, ezért szükségessé vált az egyes ágazati törvényekben szereplő adatkezelési szabályok felülvizsgálata is. A jelenleg a tisztelt Ház előtt fekvő T/4479. számú törvényjavaslat összesen 86 darab ágazati törvény módosítását végzi el a jogrendszer koherenciájának biztosítása érdekében. A javaslat számos, a jogalkalmazók által üdvözölt újítást tartalmaz, például az egészségügyi adatok kezelésére vagy a kezelés alatt állók tájékoztatására vonatkozóan. Ki kell emelni az úgynevezett nyitott klauzulák alkalmazását is, amelyek lényege, hogy az általános adatvédelmi rendelet lehetőséget teremt a tagállamok számára a rendelettől eltérő vagy pontosító szabályok alkalmazására. Ennek indoka, hogy bizonyos jogviszonyokban a fennálló tagállami szabályok annyira eltérőek lehetnek egymástól, hogy mindenképpen célszerűnek mutatkozik szabályozási mozgástér biztosítása. Tisztelt Képviselőtársaim! Az előbbiekben elhangzottakra figyelemmel megállapíthatjuk, hogy számos pozitív változást magában foglaló törvényjavaslat-csomagról beszélhetünk, ezért kérem támogatásukat a törvényjavaslat elfogadásához. Köszönöm, hogy meghallgattak. [[Taps a kormánypártok soraiban.]]
Köszönöm, Héjj Dávid képviselő úr. Tisztelt Országgyűlés! Megkérdezem az előterjesztőt, hogy kíván-e felszólalni. [[Jelzésre:]] Jelzi, hogy nem. Tisztelt Országgyűlés! A kijelölt Igazságügyi bizottság nem állított előadót. Képviselői felszólalások következnek a megadott időkeretben. Megadom a szót Varga-Damm Andrea képviselő asszonynak, Jobbik.
Köszönöm a szót, elnök úr. Tisztelt Ház! Tisztelt Képviselőtársak! Amikor e törvényjavaslat általános vitája volt, ellenzéki képviselőtől nem gyakran lehet hallani olyan dicsérő szavakat, mint amiket én tettem e törvényjavaslat vonatkozásában, hiszen 86 jogszabályt kellett megvizsgálni, miután az elmúlt évben az Európa tanácsi rendelet alapján megalkottuk azokat az alapjogszabályokat, amelyek az adatvédelem rendszerét Magyarországon szolgálják. E törvénymódosítás kapcsán azért mégis most picit a szomorúságomat kell kifejeznem, mert azért azt nem gondolom, és nagyon kérem Völner államtitkár urat, bár ma már volt csörteváltásunk rendesen, tehát nagyon kérem államtitkár urat, hogy ha már tényleg egy ilyen heroikus munkát végeznek, nem létezik, hogy nincs még egy pluszember arra, hogy tisztázza ezeknek a javaslatoknak a végleges változatát. 107 darab módosítást számoltam össze, amit a Törvényalkotási bizottság munkatársainak kellett elkészíteniük. Elképesztő! A Törvényalkotási bizottság munkatársainak, képviselőinek a javaslatok politikai és szakmai tartalmának elemzése a feladata, és nem a vesszők, a betűhibák, a fogalmazási hibák, a kifejezések nem helyénvaló használatának javítása. Köszönöm Héjj Dávid képviselőtársam útján, illetőleg Vejkey Imre képviselőtársam útján, Dunai Mónika képviselő asszony útján, Ovádi Péter útján azt, hogy a Törvényalkotási bizottság igencsak tisztességes munkát végzett, amikor ezt a 107 hibát kijavította. De én azt kérem, hogy ez ne egy parlamenti bizottság tevékenysége legyen, hanem igenis mielőtt beterjesztenek különösen egy ilyen fontos javaslatot, ahol valóban koherenciazavarokat, nóvumokat kellett bevezetni ebbe a rendszerbe, legyen legalább egy ember, akire azt mondják, hogy ha ő már átenged egy jogszabályt, az már biztosan jó. Legyen ott egy ember, nézze meg ezeket a problémákat, mert azt gondolom, hogy óriási pazarlás az emberi erőforrásokkal, különösen, ha már egy ilyen minisztériumunk van, amit így hívnak, hogy a Törvényalkotási bizottságnak kell egy ilyen munkát elvégeznie. Nem igaz, hogy a minisztérium kebelében erre nincsenek megfelelő szakemberek, tudom, hogy vannak. Ha pedig arról van szó, hogy mindig időzavarban vannak, kutyafuttában kell végül összekalapálni egy jogszabályt, akkor pedig mondja el nyugodtan, mindannyian emberek vagyunk, mindannyian dolgozunk, mindannyian tudjuk, hogy csak az követ el hibát, aki dolgozik, aki nem csinál semmit, az persze soha nem hibázik. Nem véletlen, hogy hétről hétre folyamatosan az én személyemet is kijelölik, mert harminc évet dolgoztam, nem úgy, mint jó pár ember, aki semmit se, mielőtt képviselő lett. Tehát tudjuk, hogy hibázni lehet, akkor nyugodtan mondja azt a plenáris ülésen vagy bárhol, ahol a képviselők összejönnek, hogy nem volt elég időnk rá, de a végére majd összekalapálunk egy jó kis jogszabályt. Tegye már meg, államtitkár úr, amikor visszamegy a minisztériumba, mondja a miniszternek vagy akinek ez a felelőssége, mondja el, hogy kérem szépen, nem lehet úgy beterjesztenünk javaslatot, hogy utána a Törvényalkotási bizottságnak 70, 80, 100, sőt volt olyan tavaly, amikor 120 hibát kellett kijavítaniuk; mindig meg szoktam számolni. [[19.30]] Már többször elmondtuk, igaz, Tordai képviselőtársam általában à la nature szokta elmondani, hogy maguk semmihez nem értenek. Én ilyet nem teszek, én csak azt kérem, hogy nem létezik, hogy nem tudják megtisztelni a Házat azzal, hogy amikor egy jogszabályt beterjesztenek, akkor ne a TAB-ban kelljen gyomlálni. A TAB nem a gyomlálásra való, komoly emberek ülnek ott, komoly, nagy tudású emberek, nekik a szakmai és politikai vitát kell lefolytatniuk. Mi pedig azt szeretnénk itt, mindazok, akik ebben a bizottságban nem vagyunk, de közünk van ezeknek a javaslatoknak a megtárgyalásához és a szavazáshoz, hogy tényleg ne kelljen ilyen méltatlan helyzetben látnunk képviselőtársainkat. Hende Csaba törvényalkotási bizottsági elnök úrnak és csapatának nem a minisztériumok által el nem végzett munka helyrehozatala a feladata. Úgyhogy természetesen ezt a jogszabályt megszavazzuk, hiszen ezt már az első ülésen is elmondtam. Támogatjuk, szükség van rá, európai jogról beszélünk, európai uniós jogalkotásról beszélünk, de tegyék már meg, hogy valaki ezeket ilyen szempontból is felügyelje. Köszönöm szépen. [[Taps a Jobbik padsoraiban.]]
Köszönöm, képviselő asszony. Megadom a szót Vejkey Imre képviselő úrnak, KDNP.
Tisztelt Elnök Úr! Köszönöm a szót. Tisztelt Ház! Tisztelt Képviselőtársaim! Az Európai Unió adatvédelmi reformjának végrehajtása érdekében szükséges törvénymódosításokról szóló, T/4479. számú törvényjavaslat vonatkozásában annyiban egészíteném ki a Héjj Dávid képviselőtársam által elmondottakat, hogy ezt a törvényjavaslatot az Igazságügyi bizottság 2019. március 12-i ülésén kijelölt bizottságként tárgyalta. Az előterjesztéshez képviselői módosító javaslat e törvényjavaslat vonatkozásában sem érkezett, azonban a bizottság kormánypárti tagjai a megjelölt határidőben egy 31 pontos módosítójavaslat-tervezetet juttattak el az Igazságügyi bizottság titkárságára. Ezt a bizottsági ülésen megvitattuk, és ennek eredményeként egyhangú szavazással, ellenszavazat és tartózkodás nélkül ezt a 31 pontos módosítót az Igazságügyi bizottság megszavazta. Köszönöm megtisztelő figyelmüket. [[Taps a kormánypárti padsorokban.]]
Köszönöm, Vejkey képviselő úr. Megkérdezem, hogy a fennmaradt időkeretekben kíván-e még valaki a felszólalás lehetőségével élni. [[Nincs jelentkező.]] Jelentkezőt nem látok.Tisztelt Országgyűlés! A vitát lezárom, és kérdezem államtitkár urat, kíván-e felszólalni, válaszolni az elhangzottakra.
Köszönöm a szót, elnök úr. Csak egy rövid gondolat erejéig, amit Varga-Damm Andrea képviselőtársam említett. Gyakorlatilag megvan az az ember, aki a végén átnézi, és ez az Országgyűlés Hivatalánál dolgozik. Ezért van az, hogy ezek a módosítások átvezetésre kerülnek. Ez valószínűleg a jövőben is így lesz. Köszönöm szépen. [[Taps a kormánypárti padsorokban.]]
Köszönöm, államtitkár úr. Tisztelt Országgyűlés! A határozathozatalokra a holnapi ülésnapon kerül sor.Soron következik az „Egyes törvények Nagy-Britannia és Észak-Írország Egyesült Királysága Európai Unióból történő rendezetlen kilépése esetére szükséges módosításáról szóló előterjesztéshez benyújtott bizottsági jelentések az és az összegző módosító javaslat vitája. A kormány-előterjesztés T/4821. számon és az ahhoz érkezett bizottsági nem önálló irományok a parlamenti informatikai hálózaton elérhetőek. Bejelentem, hogy az előterjesztést uniós napirendi pontként tárgyalja az Országgyűlés. A vitában elsőként a Törvényalkotási bizottság álláspontjának ismertetésére kerül sor. Megadom a szót Héjj Dávid képviselő úrnak, a bizottság előadójának.
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2019. március 14. napján tartott ülésén megtárgyalta az egyes törvények Nagy-Britannia és Észak-Írország Egyesült Királysága Európai Unióból történő rendezetlen kilépése esetére szükséges módosításáról szóló T/4821. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 26 igen szavazattal, 2 nem ellenében, tartózkodás nélkül elfogadta.Tisztelt Országgyűlés! A Ház asztalán fekvő javaslat koncepciója, hogy Nagy-Britannia és Észak-Írország Egyesült Királysága Európai Unióból történő, az Európai Unióról szóló szerződés 50. cikk (2) bekezdése szerinti megállapodás nélküli kilépése esetére egyes törvények hatályos rendelkezéseihez képest a szükséges jogszabályi változásokat megvalósítsa. Az aktuálpolitikai eseményeket ismerve jelentősen megnőtt a rendezetlen kilépés valószínűsége azzal, hogy a brit parlament alsóháza a múlt héten immáron másodízben utasította el az Egyesült Királyság Európai Unióból való kilépésének feltételeit tartalmazó megállapodás tervezetét. A megfelelő megállapodás és a határidő meghosszabbítása hiányában az Egyesült Királyság a kilépési szándék bejelentésétől számított második évet követően, tehát 2019. március 29. napján éjfélkor kilép az Európai Unióból, és jogi státusza a harmadik országokkal válik azonossá. Mindezek következtében 2019. március 30. napján brüsszeli idő szerint 0 órától kezdődően nem alkalmazandóak többé az uniós szerződések, valamint az Európai Atomenergia Közösséget létrehozó szerződés az Egyesült Királyság tekintetében. Tisztelt Képviselőtársaim! A kormány döntésének megfelelően az egyes szaktárcák által előkészített törvénymódosítási javaslatok koordinációját az Igazságügyi Minisztérium folytatta le, és készítette el az ágazati törvénymódosítási javaslatokat tartalmazó, egységes szerkezetbe foglalt javaslatot, amely a tárcák javaslatainak megfelelően a következő törvények módosítását tartalmazza: a foglalkoztatás elősegítéséről és a munkanélküliek ellátásáról szóló törvény, a társadalombiztosítás ellátásairól és a magánnyugdíjra jogosultakról, valamint e szolgáltatások fedezetéről szóló törvény, a társadalombiztosítási nyugellátásról szóló törvény, a kötelező egészségbiztosítás ellátásairól szóló törvény, a családok támogatásáról szóló törvény, a szabad mozgás és tartózkodás jogával rendelkező személyek beutazásáról és tartózkodásáról szóló törvény, a megváltozott munkaképességű személyek ellátásairól és egyes törvények módosításáról szóló törvény, valamint az ügyvédi tevékenységről szóló törvény. Tisztelt Ház! Úgy vélem, az eddig hatályban lévő, az állampolgárok szociális biztonságát erősítő jogosultságok jövőben történő további biztosítása észszerű és rendkívül pragmatikus célkitűzés a magyar jogalkotó részéről. Így a törvényjavaslat mindenképpen támogatandó. Köszönöm, hogy meghallgattak. [[Taps a kormánypárti padsorokban.]]
Köszönöm, Héjj Dávid képviselő úr. Megkérdezem az előterjesztőt, kíván-e felszólalni. [[Jelzésre:]] Jelzi államtitkár úr, hogy nem.Tisztelt Országgyűlés! A kijelölt Népjóléti bizottság nem állított előadót. Most a képviselői felszólalások következnek, ennek sorában Bencsik János képviselő úrnak adom meg a szót, Jobbik-képviselőcsoport.
Köszönöm a szót, elnök úr. Tisztelt Képviselőtársak! Tisztelt Ház! A Jobbik részéről az előttünk fekvő törvényjavaslatot támogatni tudjuk, annál is inkább, mert azt gondolom, mindannyiunk közös érdeke az, hogy bekövetkezik az, amire sajnos a mostani híreket is olvasva egyre nagyobb esély van. Úgyhogy, ha Nagy-Britannia külön megállapodás nélkül hagyja el az Európai Uniót, akkor ez olyan formában történjen meg, hogy az itt élők és az itt tanuló brit állampolgárok a lehető legnagyobb kedvezmény elve alapján megkaphassanak minden olyan kedvezményt, amire mi, magyarok is a kölcsönösség jegyében számítunk, és elvárjuk majd brit partnereinktől.Itt kell ugyanakkor megjegyeznem, nagyon sajnáljuk azt, hogy az oktatásra vonatkozó részek, amelyekre mi is itt a vezérszónoki felszólalásban felhívtuk a figyelmet, hogy érdemes lenne ezzel foglalkozni, végül nem kerültek bele ebbe a csomagba. Azt gondoljuk, rendkívül kedvezőtlen az, hogy az itt tanuló brit diákok továbbtanulási lehetőségei nem tisztázottak, nem vagyunk erre felkészülve. És ami talán ennél is fontosabb, hogy az egyre nagyobb számban Nagy-Britanniában élő, tanuló, ott középiskolába járó, felsőoktatási tanulmányokat folytató és doktori képzést folytató magyar állampolgároknak a kölcsönösség jegyében szintén nem biztosított jelenleg, hogy ezt milyen formában tudják majd folytatni. Természetesen a legjobb az lenne, ha most nem lenne több százezer olyan honfitársunk, akiket ez a kedvezőtlen helyzet fenyegetne. De egyrészt látjuk, hogy a Kelet-Európából való elvándorlási hullám, másrészt pedig a magyar kormány gazdaságpolitikája következtében sajnos jóval több magyart fog ez érinteni, mint amennyi kívánatos vagy elvárható volna. [[19.40]] Azt is sajnálattal tapasztaljuk és erre szintén hosszasan kitértem a vezérszónoki felszólalásomban, most csak röviden hivatkozom rá , hogy a magyar kormány elszigetelődése az Európai Unióban hétről hétre, napról napra rosszabb. Így a magyar kormány érdekérvényesítő képessége is fokozatosan egyre romlik. Végezetül azt is szomorúan látjuk és állapítjuk meg, hogy a magyar kormány és a magyar kormány képviselői az Európai Unióban és a különböző uniós testületekben ahelyett, hogy azzal lettek volna elfoglalva, hogy megpróbálják egyben tartani az Unió politikai közösségét, ahelyett, hogy küzdöttek volna a migráció uniós szintű kezeléséért, ehelyett az árokásással, az álhírek gyártásával és nem utolsósorban a konfliktusok kiélezésével, az ellenzék lejáratásával voltak elfoglalva. Lehet, ha ezt az időt és energiát, mondjuk, arra fordították volna, hogy hogyan lehet rendezett viszonyokat kiharcolni, megtalálni a konszenzusos hangot az EU-kritikus erőkkel, akkor talán most nem tartanánk itt, és lenne esélye a normális, józan párbeszéden és a konszenzuskeresésen alapuló politikának. Sajnos ez a hajó már elment. Úgyhogy most annyit tudunk tenni, hogy a károkat megpróbáljuk minimalizálni. Ebből a szempontból egyébként ez a törvényjavaslat, még ha az általunk kritizált oktatásos részt nem is tartalmazza, összességében mégiscsak egy lépés efelé, ezért mi azt a magunk részéről támogatni fogjuk. Köszönöm szépen. [[Taps a Jobbik padsoraiból.]]
Köszönöm szépen, Bencsik János képviselő úr. Megadom a szót Kovács Sándor képviselő úrnak, Fidesz.
Köszönöm a szót. Tisztelt Elnök Úr! Tisztelt Ház! Nagy tisztelettel megköszönöm a Jobbik-frakciónak is a törvénymódosítást. Ugyanakkor a hozzáfűzött kormányellenes propagandát vissza kell hogy utasítsam, hiszen a magyarországi európai uniós csatlakozás éppen arról szólt, hogy megnyíltak a lehetőségek bármely európai uniós tagállamnak Magyarország felé és a magyar állampolgároknak bármelyik európai uniós ország felé az ott élésre, az ott próbálkozásra, a munkavállalásra. Azt gondolom, hogy a magyar kormány európai pártcsaládban való helyzete nem az elszigetelődés felé mutat, hanem a nemzeti szuverenitás érdekérvényesítéséről szól, amit a Jobbik zászlajára köt, de mégiscsak pont az ellenkezőjét folytatja, az európai egyesült államok felé viszi.Szeretnék maradni ennél a törvénynél, és még egyszer megköszönni minden parlamenti frakciónak a törvény támogatását. Lehet politikailag is vitatkozni, hogy az európai választások előtt a kampányban miről beszélünk, de azt gondolom, hogy ez nem a törvényalkotási folyamat része. Köszönöm szépen. [[Taps a kormánypártok padsoraiból.]]
Köszönöm, Kovács Sándor képviselő úr. Megkérdezem, kíván-e még valaki hozzászólni. [[Senki sem jelentkezik.]] Jelentkezőt nem látok. A vitát lezárom. Megadom a szót Völner Pál államtitkár úrnak.
Köszönöm a szót, elnök úr, és köszönöm a hozzászólók támogatását a törvényjavaslat kapcsán. Talán szakmai keretek között sikerült tartani a vitát. Egy gondolatot csak még hozzátennék. A brexit kapcsán talán Magyarország volt, amelyik a leghangosabban kérte a brit állampolgárokat, hogy ne szavazzanak a kilépés mellett, ellentétben az Unió egyes vezetőivel, akik majdhogynem kárörvendve figyelték a folyamatokat. Köszönöm a figyelmet. [[Taps a kormánypártok padsoraiból.]]
Köszönöm, Völner Pál államtitkár úr. Tisztelt Országgyűlés! A határozathozatalokra a holnapi ülésnapon kerül sor.A mai napirendi pontjaink tárgyalásának végére értünk. Tisztelt Országgyűlés! Most a napirend utáni felszólalások következnek. Napirend utáni felszólalásra jelentkezett a Fidesz képviselője, Ovádi Péter képviselő úr: „Újabb nemzetközi elismerés a herendi porcelánnak” címmel. Öné a szó, képviselő úr, ötperces időkeretben.
Köszönöm a szót. Tisztelt Elnök Úr! Tisztelt Képviselőtársaim! Egy újabb választókerületi sikerről számolhatok be önöknek. Nagyon sok helyen találkozhatunk a Herendi Porcelánmanufaktúra nevével, számos gazdasági fórumon emlegetik példaként az elmúlt évek szép gazdasági sikereit, de emellett a sport, a kulturális, a művészeti és társadalmi események állandó szereplője is. Hungarikum, a magyar országimázs építésében élenjáró közösség, a munkavállalói tulajdonlás magyarországi és európai zászlóshajója, minden lakott kontinensen ismert és elismert márka.Herend közel kétszáz éve a kézműves hagyományok alapján készíti porcelántermékeit, manufaktúra és nem gyár, ahol kézi technológiával készítik a porcelánt. A társaság kiemelkedő innovációs munkájának elismerését mutatja, hogy ismét nívós nemzetközi elismerésben részesült, amelyet a közelmúltban a frankfurti Ambiente szakvásáron vehetett át. Az elismerés rangját mutatja, hogy több száz pályázati anyagból, kereskedők, vásárlók és tervezők rangos nemzetközi zsűrijének döntése alapján született meg az eredmény. Gyakran teszik fel a kérdést: mi a herendi porcelán sikereinek a titka? A kérdésre nem lehet egyetlen szóval válaszolni. Sok-sok tényező együttes hatása kellett és kell ma is ahhoz, hogy a herendi porcelán a kiváló minőség és elegancia szimbólumává váljon. A társaság működésének sarokkövei: a többségi munkavállalói tulajdonosi struktúra fennmaradása, a gazdasági egység és szociális egység egyensúlya, a szolidaritás, társadalmi felelősség, a nyereséges működés, a zárt tulajdonosi közösség, a manufakturális termelés megtartása, a társaság minden egységét átható minőségi szemlélet, a Herendi márkanév védelme és a hosszú távú stratégiai gondolkodás követelménye. Mindezek odavezettek, hogy Herend mára a világ legnagyobb porcelánmanufaktúrájává vált; ha a nyereséges működést, az exportpiacok számát több mint 50 ország vagy a közel 75 fős munkavállalói létszámot nézzük, ez bátran állítható. A herendi porcelán Magyarország arculatának meghatározó eleme. A Herendi Porcelánmanufaktúra a mai világ szerteágazó kihívásai, a változó életmód, a globalizáció és a multinacionális vállalkozások között is versenyképes, sikeres és nyereséges vállalkozás tud lenni, más porcelánipari cégek irigylik, egyúttal elismerik eredményeit. A herendi márka a kiváló minőség, az érték, a luxus és az elegancia szimbóluma. Nagy figyelmet fordít a társaság a Herendi márka építésére, a társaság menedzsmentje ügyel arra, nehogy elértéktelenedjen az elmúlt két évszázad alatt felépített Herendi márka. A Herendi Porcelánmanufaktúra 2001 óta a magyar örökség része. Herendre jellemző, hogy tradíciói mellett folyamatosan keresi az újat, és újabb alkotásaival a mai kor generációit is képes megszólítani. A társaság együttműködik a Magyar Formatervezési Tanáccsal, a meghirdetett herendi művészeti ösztöndíjak a mai magyar és nemzetközi művészeket is megszólítják. Hiszek abban, hogy a manufaktúra 1826-os alapítása óta felhalmozott szaktudás, a herendi szakemberek porcelán iránti szeretete és tisztelete, a manufakturális porcelánkészítés hagyományai, a kiváló minőségre és folyamatos megújulásra törekvés, az egyediség, a társaságban jelen lévő innovatív gondolkodás, a versenyképes gazdálkodás, valamint a Herendi márka hordozta szépség, elegancia együtt adják azokat az értékeket, amelyek összekötik Herend jelenen átívelő múltját és jövőjét, egyúttal biztosítják a társaság hosszú távú fennmaradását és fejlődését a jelenlegi formában. A herendi közösség mottója a bizalom, a tisztelet és a türelem. Hajrá, Herend! Köszönöm, hogy meghallgattak.
Köszönöm szépen, Ovádi Péter képviselő úr. Napirend utáni felszólalásra jelentkezett Brenner Koloman képviselő úr, Jobbik-képviselőcsoport: „Emlékezés az 1919-es vörös terror ágfalvi áldozataira Schmidt Mátyás vasutasra és fiára” címmel. Öné a szó, képviselő úr.
Köszönöm a szót. Tisztelt Elnök Úr! Tisztelt Ház! Az 1945 után létrejött magyarországi kommunista diktatúra időszakában az 1919-es Tanácsköztársaságot egyfajta dicsőséges 133 napként próbálták a magyar emlékezetkultúrába integrálni. Az 1919-es vörös népbiztosokról és rövid életű, ám annál vérszomjasabb diktatúrájukat a legbrutálisabb terror eszközeivel fenntartó Lenin-fiúkról utcákat és közintézményeket neveztek el, életútjukat pedig példaképként állították az ifjúság elé.Az úgynevezett Tanácsköztársaság pontosan száz éve, 1919. március 21-én alakult meg. 133 napos fennállása alatt hazánk meglehetősen sokkoló ízelítőt kapott a kommunizmus valódi, kegyetlen természetéről. [[19.50]] Az 1919-es vörösterror áldozatainak emléke előtt tisztelegve szeretném felidézni édesanyám szülőfaluja, Ágfalva két mártírjának, Schmidt Mátyásnak és fiának történetét. Schmidt Mátyás ez időben Sopronkövesden szolgálatot teljesítő vasutas volt, akiket Szamuely Tibor azzal vádolt, hogy a vasúti síneket megrongáló úgynevezett ellenforradalmárok oldalán állnak. Ehhez ideidézném Miklós Imre A magyar vasutasság oknyomozó történelme című művét, aki ezt a szörnyű tragikus eseményt a következőképpen írja le, idézem: „Szamuely elé állították Schmidt Mátyás vasúti pénztárost, akit azzal vádoltak, hogy tűrte és nem jelentette fel, amikor a vasútállomás közelében felszedték a síneket. A 49 éves vasutast Szamuely rögtön, kihallgatás nélkül halálra ítélte. Az álla alá egy rudazó kötelet csavartak és egy körtefára felakasztották. Minthogy lélegzeni néha-néha még tudott, délelőtt fél 9-től 11 óráig kínozták, míg végre meghalt. Előzőleg 18 éves fiát akarták kényszeríteni, hogy akassza fel az édesapját, de ő erre nem volt hajlandó, sőt felajánlotta, hogy inkább meghal az édesapja helyett. Erre a fiút is összeszurkálták, aki fájdalmában elájult. Fellocsolták, és végig kellett néznie édesapja szenvedését, végül a szemben lévő fára őt is felakasztották.” Eme szörnyű epizód felidézésével szeretnék tisztelegni az 1919. évi vörösterror ágfalvi áldozataira, Schmidt Mátyás vasutasra és fiára. Köszönöm, hogy meghallgattak. [[Taps a Jobbik soraiban.]]
Köszönöm, Brenner Koloman képviselő úr. Tisztelt Országgyűlés! A napirend utáni felszólalások végére értünk. Megköszönöm munkájukat.Az Országgyűlés reggel 9 órakor folytatja ülését. Nyugodalmas jó estét, jó éjszakát kívánok! Az ülésnapot bezárom.